
Bucureşţi 


Prolog 


Londra, 1882 


Richard Branham, conte de Ellsworth, stătea la fereastra 
bibliotecii şi privea grădinile, cu mâinile împreunate la spate. 
După poziția umerilor lui, se putea spune că urma una dintre 
discuţiile legate de comportamentul nepotului şi 
moştenitorului său, comportament care lăsa de dorit, era lipsit 
de responsabilitate şi prevestea un viitor îndoielnic. Deşi 
James Branham credea că viitorul îi fusese deja stabilit cu o zi 
înainte. 

— Unchiule Richard? îndrăzni James, pregătindu-se 
pentru ce urma. Ai cerut să mă vezi? 

Unchiul Richard se întoarse cu fața spre el, lumina de 
dimineață târzie subliniindu-i ridurile. Bărbatul era trecut de 
şaptezeci şi cinci de ani. 

— M-am gândit că ar trebui să vorbim. 

— Mi se pare că în ultimele zile nu am făcut altceva decât 
să vorbim. Unchiul său îl privi cu atenție pentru un timp. 

— Sunt mândru de tine. 

— Poftim? 

Nu asta se aşteptase să audă. 

— Ai făcut ceea ce trebuia. Unchiul Richard traversă 
camera şi se aşeză pe locul lui obişnuit în spatele biroului 
vechi, de mahon. Nu a fost uşor. 

James ridică din umeri şi luă loc pe scaunul cu spătar la 
fel de vechi din fața biroului. Se certaseră de nenumărate ori în 
jurul acelui birou de când James venise să locuiască 
împreună cu unchiul său la vârsta de nouă ani, când părinții 
lui muriseră.  Cincisprezece ani mai târziu însă, 
comportamentul lui James era încă o chestiune care dădea 
naştere la discuții. 

— Nu prea am avut de ales. 

Părea că totul avea legătură cu viitorul lui sau al ei. El ar 
supraviețui unui scandal. Cei cu bani şi titluri o făcuseră 
dintotdeauna. În schimb, Violet ar fi fost distrusă. Şi ar fi fost 


vina lui în totalitate. 

— Ai salvat-o pe fata aceea de la scandal şi probabil de la 
o viață în singurătate. Soarta unei tinere se bazează pe 
reputația ei. 

— Sunt foarte conştient de asta. Nu ar fi fost deloc corect 
ca Violet să fie nevoită să sufere pentru greşeala altuia. La ce 
s-a gândit el oare? Sau s-a gândit la ceva? Se pare că a fost 
vorba despre multă vinovăție şi erori egoiste de judecată, chiar 
şi atunci când, în cele din urmă, s-a făcut ce era mai bine. 

— Indiscreţiile publice, chiar şi cele pe care le-am putea 
considera minore, sunt rareori iertate de societate. Să fii 
sărutată de un bărbat a cărui logodnă cu o altă femeie este pe 
cale să fie anunţată nu este ceva uşor de uitat. 

— Mi-a dat o palmă, sublinie James. Cu putere. 

— Da, am văzut asta. Atât eu, cât şi toți ceilalți. Buzele 
unchiului Richard zvâcniră de parcă s-ar fi abținut să 
zâmbească. Întâlni privirea nepotului său. A fost o greşeală, 
nu-i aşa? 

— Da, desigur. 

James dădu din cap aprobator, poate puţin prea 
vehement. Nu era nevoie să-şi schimbe povestea. O sărutase 
pe Violet Hagen pe o terasă întunecată, la balul unde urma să 
fie anunțată logodna lui cu Marie Fredericks. Desigur, la 
lumina zilei, nimeni nu le-ar fi confundat vreodată pe cele 
două, Violet şi Marie, dar atunci nu era lumină. Şi probabil ca 
băuse mai mult decât ar fi fost înțelept. Şi... căsătoria cu Marie 
arăta din ce în ce mai mult ca o soartă mai rea decât moartea. 
Ar fi trebuit să găsească o modalitate mai bună de a scăpa de 
căsătoria aceea, dar încercase să se convingă singur că pur şi 
simplu trăia genul de teamă pe care o simțeau majoritatea 
bărbaților când se întâlneau față în față cu eternitatea legată 
de aceeaşi femeie. În acea noapte, când logodna lui urma să fie 
anunțată public, James simţi un laţ strângându-se în jurul 
gâtului său. Un om mai înțelept sau mai bun ar fi anulat 
logodna pur şi simplu. Numai un idiot în adevăratul sens al 
cuvântului ar fi văzut provocarea stupidă a prietenilor săi de a 
o săruta pe cea care aproape că-i devenise logodnică ca o 
şansă de evadare. Doar un prost - sau un laş — ar fi permis 


lumii să creadă că sărutase din greşeală o altă femeie decât 
logodnica lui, ştiind foarte bine că o greşeală publică ducea la 
anularea oricărei logodne. Ideea păruse genială. 

Nu se gândise nicio clipă însă că asta va duce şi la o 
căsătorie rapidă, chiar cu greşeala în cauză. 

— Îţi place de ea? îl întrebă unchiul Richard pe 
nepregătite. 

James se încruntă confuz. 

— De cine? 

— De soția ta. Un ton dur se auzi în vocea lui Richard. 
Cea cu care te-ai căsătorit ieri? 

— A, Violet. James dădu din cap aprobator. Ei bine, da, 
cu siguranță. E foarte plăcută, tăcută, mai degrabă timidă aş 
spune, dar plină de duh sub aerul acela rezervat. Nu se poate 
spune că nu e atractivă. 

Într-adevăr, în timp ce o curta pe Marie, ajunsese să o 
cunoască pe Violet. Ideea de a o săruta nu fusese una cu totul 
nouă. Îi trecuse prin minte cu majoritatea femeilor pe care le 
cunoscuse. 

— Acum ce ai de gând să faci? 

— Acum? Sincer, unchiule Richard - James clătină din 
cap —, nu am nicio idee. Nu cred că sunt pregătit pentru 
căsătorie. 


Violet îşi ținu respirația pentru un moment. Era pe cale 
să intre în bibliotecă pentru a-i saluta pe proaspătul ei soț şi 
pe unchiul acestuia. Evident, James habar n-avea că ea se 
trezise la ora aceea, deşi era totuşi destul de târziu, iar ea 
bănuia acelaşi lucru despre James şi anume că se trezea 
rareori înainte de ora prânzului. 

— Şi totuşi, eşti un bărbat căsătorit, spuse lordul 
Ellsworth. 

Cum ar fi trebuit cineva să reacționeze auzindu-şi soțul 
la o zi de la căsătorie proclamând că nu era pregătit pentru 
căsnicie? În circumstanţe obişnuite, Violet Hagen - devenită 
Branham - nu era obişnuită să tragă cu urechea. Acelea însă 


nu erau circumstanțe obişnuite. 

— Ei bine, da, dar... 

— Dar? 

Tonul vocii unchiului Richard deveni mai aspru. 

— Violet nu e de vină pentru toate astea. Nu ar trebui să 
sufere consecințele. James făcu o pauză. Am făcut-o în mod 
legitim soția mea, i-am dat numele meu. Mă gândeam că eu şi 
Violet vom avea una dintre acele căsătorii moderne. Ştii, genul 
în care, în cea mai mare parte, fiecare merge pe drumul lui. 

Violet se abținu să nu tragă aer în piept. Inima i se 
strânse. Nu! Douăzeci şi unu de ani de comportament liniştit, 
rezervat, adecvat, în care nu îşi apărase punctul de vedere, în 
care se ridicase la nivelul aşteptărilor celorlalți, chiar şi 
căsătorindu-se cu un bărbat care nu îşi dorea să se însoare cu 
ea, lucru rostit chiar de el însuşi. 

— Eu şi ea am putea... 

— Tu şi eu am putea ce? 

Violet intră în cameră. Amândoi bărbaţii săriră în 
picioare. 

— Bună dimineața, Violet, spuse lordul Ellsworth pe un 
ton plăcut. Presupun că ai dormit bine. 

— Da, mulțumesc, milord. Se apropie de cei doi. Nu am 
putut să nu aud conversaţia. În timp ce discutați cu James 
despre căsătoria şi viitorul meu, nu credeți că ar fi trebuit să 
fiu şi eu prezentă? 

— Desigur. 

James îi oferi un scaun. 

— Aş prefera să stau în picioare. Se înarmă cu calm. 
Corectează-mă dacă greşesc, dar sugerezi să ne continuăm 
viața ca şi cum nu am fi căsătoriți? Tu mergi pe drumul tău şi 
eu pe al meu? 

— Ei bine, da, aşa ceva. 

— Înţeleg. 

Dumnezeule! Bărbatul acela chiar nu o dorea. Un nodi 
se înfipse în gât. Încercă să ignore sentimentul acela neplăcut. 
Nu era momentul să-şi plângă de milă. Crezuse, sperase, că el 
o plăcea îndeajuns pentru ca mariajul lor să funcționeze. Ea îl 
plăcea mai mult decât o plăcea el, se îndrăgostise de el 


aproape de când se cunoscuseră. Ce idioată fusese! 

— Atunci noaptea trecută a fost... îşi adună toate forțele, 
nesigură dacă îşi dorea să ştie răspunsul. Totuşi, doar o 
persoană laşă nu ar fi pus întrebarea şi vremea laşității 
trecuse de mult. Din obligație? Din simțul datoriei? 

— Nu, nu în totalitate. James făcu o pauză pentru a-şi 
alege cuvintele. Noaptea trecută şterge orice îndoială privind 
legalitatea uniunii noastre. Eşti asigurată în caz că mi se 
întâmplă ceva. Moarte sau ceva asemănător. 

— E cu siguranţă cel mai bun lucru pe care l-am auzit 
azi, se răsti ea. 

Lordul Ellsworth îşi drese glasul. 

— Violet, nu era nevoie să spui asta, se încruntă James. 

— Serios? Eu cred că exact asta trebuia să spun! 

— Nu spuneai că e timidă şi rezervată? îl întrebă lordul 
Ellsworth pe James. 

— Era. 

— Timiditatea şi rezervarea nu-mi sunt de folos în acest 
moment, milord. 

Fata strânse din pumni, atât pentru a-şi potoli tremurul 
mâinilor, cât şi de furie. 

O privire ciudată de admiraţie strălucea în ochii 
bărbatului în vârstă. Îi plăceau scenele astea. Fata lupta 
pentru viitorul ei. Soțul ei — proaspătul ei soț — era pe cale să o 
transforme în cea mai jalnică creatură: o soție doar cu numele. 
Inadmisibil! 

Violet îşi îndreptă umerii. 

— Nu mă voi întoarce în casa familiei mele. 

— Îţi vom găsi o casă, spuse James repede. 

— Va rămâne aici. Lordul Ellsworth îi aruncă o privire 
dură. Asta e casa ei acum. 

— Da, desigur. 

Neliniştea umbri cuvintele lui James. Fără îndoială că se 
gândea exact la ce se gândea şi ea, şi anume că ideea de a locui 
sub acelaşi acoperiş ar fi extrem de incomodă, dacă 
într-adevăr urmau să trăiască vieți separate. 

— Nu sunt sigură că îmi doresc asta. Violet îşi încrucişă 
braţele pe piept. În căsnicia pe care o propui, tu eşti liber să-ţi 


continui viața nesăbuită şi scandaloasă? 

— Da, presupun, deşi când le numegşti aşa, sună dur. 

Fata îl ignoră. 

— Şi eu pot să fac ce vreau? 

— Nu m-am gândit cu adevărat la asta. James se 
încruntă, confuz. Evident, bărbatului nu-i plăcea ideea. Bine. 
Cred că da. 

Violet zâmbi uşor. Nici lui nu părea să-i placă asta. 

— Acum că am stabilit regulile, spuse Violet şi se 
întoarse spre lordul Ellsworth, urăsc să fiu nedelicată, dar aş 
vrea să discutăm despre bani. 

Bătrânul dădu din cap aprobator. 

— James îți va oferi o indemnizație potrivită pentru 
poziţia ta. O vei putea cheltui după bunul-plac. 

James încuviință din cap. 

Violet se uită lung la soțul ei. Era o prostie din partea ei 
să creadă că doar pentru că avea sentimente pentru el, pentru 
că împărtăşeau o anumită prietenie, acea falsă căsătorie va 
funcţiona. Îşi mută privirea înapoi spre unchiul lui. 

— Având în vedere aranjamentul nostru, Londra va fi 
incomodă pentru amândoi. Mi-am dorit dintotdeauna să 
călătoresc. Putem aranja asta? 

— Da, desigur. Lordul Ellsworth îi aruncă o privire 
nepotului său. Doar dacă nu ai vreo obiecție. 

— Orice îşi doreşte ea, spuse James pe un ton scăzut. 

Era într-adevăr puţinul pe care putea să-l facă şi o ştia 
bine. El îi distrusese viața, precum şi orice şansă reală la un 
partener de viață adecvat. De asemenea, o pusese în centrul 
scandalului. Acum era vremea să îşi repare greşelile 
finanțându-i libertatea. 

— Foarte bine atunci. Fata întâlni privirea soțului ei. 
Sunt de acord cu tine, James. Nu cred că eşti pregătit pentru o 
căsnicie. De altfel, mă îndoiesc că eşti pregătit pentru orice fel 
de responsabilitate. 

— O, haide, Violet. Chiar avu tupeul să pară indignat. Ar 
trebui să mi se acorde ceva credit. M-am căsătorit cu tine şi 
astfel te-am salvat de la ruină. S-ar putea spune că te-am 
apărat. 


— După ce tu ai fost cel care m-a pus într-o situație 
scandaloasă în primul rând. Ignoră faptul că îl sărutase înapoi 
cu entuziasmul unei iubiri neîmpărtăşite. Mi-ai distrus viața. 

— Nu în mod deliberat, spuse James de parcă asta ar fi 
făcut vreo diferență. Nu a fost niciodată intenția mea. 

— Voi aranja o întâlnire cu avocatul meu. Lordul 
Ellsworth zâmbi noii sale nepoate. Ştiu că e dificil în momentul 
acesta, dar indiferent de locurile unde te vor duce călătoriile 
tale, sper că vei considera casa Ellsworth căminul tău. 

Fata se forță să zâmbească. 

— Mulţumesc, milord. Îşi îndreptă atenţia înapoi spre 
James. Cât despre tine, nu vreau să te mai văd niciodată, i se 
putu auzi hotărârea în voce. 

— Vor fi ocazii... 

— Nu! Aproape că scuipă cuvântul, ignorând durerea 
care-i strângea inima. Aparent, aşa se simțea să ai inima 
frântă. Cu atât mai mult cu cât noaptea trecută sperase... 
Lăsă gândul deoparte. Vorbesc foarte serios, James. Niciodată. 

El o fixă cu o privire uluită pe chipul lui frumos, ca şi 
cum abia atunci îşi dădea seama de consecințele a ceea ce 
făcuse, de felul în care îi zdrobise speranțele şi inima. 

— Foarte bine, niciodată. 

— Acum, vă rog să mă scuzați... dădu din cap Violet şi se 
îndreptă către uşă. 

Era tot ce putuse să facă pentru a-şi menţine mersul 
calm şi liniştit. Ceea ce şi-ar fi dorit cu adevărat era să o ia la 
fugă şi să plângă. Poate pentru totdeauna. 

— Se pare că s-a rezolvat, spuse lordul în spatele ei. 
Trebuie să recunosc că sunt destul de dezamăgit. 

Cu ochii încețoşați de lacrimi, fata porni spre camerele 
ei. Nu acela era viitorul pe care şi-l imaginase ieri când 
spusese jurămintele pe care doar ea le rostise din convingere. 

— E cel mai bine aşa, unchiule, se auzi în urma ei vocea 
lui James. 

Poate că, cel puţin în legătură cu acel lucru, James avea 
dreptate. 


PARTEA ÎNTÂI 


Londra 


Capitolul 1 


Aproape şase ani mai târziu... 


— Ţi-am spus cât de norocos sunt să dansez cu cea mai 
frumoasă femeie de aici? zise lordul Westmont în cel mai 
şarmant mod posibil, menit să convingă orice doamnă cu care 
vorbea că nu mai spusese niciodată asemenea cuvinte - nici 
altele asemănătoare -— vreunei alte femei. 

— O, milord, nu cred că ai făcut-o. Violet Branham se 
lăsă condusă de bărbat. Westmont era un dansator excelent, 
dar nici ea nu era mai prejos. Îi aruncă un zâmbet cu 
subînțeles. Cel puțin nu în seara aceea. Deşi poate ai 
menționat asta anul trecut când am dansat chiar la acest bal. 
Cred că şi acum doi ani. 

Lordul făcu ochii mari de surprindere. Sărmanul Evan 
nu se aştepta ca o femeie — o simplă femeie - să fie atât de 
sinceră. Nu acelea erau regulile jocului. Dar Violet se săturase 
să joace după regulile altora. O clipă mai târziu, bărbatul râse. 

— Lady Ellsworth, eşti la fel de sinceră ca întotdeauna. 
Nu ştiu de ce nu am observat cu ani în urmă cât eşti de 
încântătoare. 

— Pe atunci nu eram deosebit de încântătoare. Dar nu îţi 
aminteşti că m-ai întâlnit cu ani în urmă? Cea mai 
fermecătoare expresie de panică străbătu chipul bărbatului. 
Doamne, Evan, ne-am întâlnit acum vreo nouă ani la debutul 
meu, şi din nou în timpul celei de-a doua şi celei de-a treia 
ieşiri. Deşi nu erai conştient de existența mea. 

— Este o acuzaţie îngrozitoare, se încruntă el. 

— Scuzele mele, făcu ea ochii mari într-un mod inocent, 


ar fi trebuit să fiu amabilă? 

— Încep să bănuiesc că nu merit bunătatea ta, spuse el 
încet. 

— Nu în acest sens. A fost într-adevăr un lucru 
îngrozitor venit din partea mea. Cel puţin aşa părea la acea 
vreme. Deşi nu erai singurul care nu avea cunoştinţă de 
existența mea, ridică ea din umeri. 

— Scuzele mele, Violet, tresări el. Tot ce pot spune în 
apărarea mea este că eram mult mai tânăr, mai degrabă plin 
de mine şi oarecum prost. Bine, extrem de prost, se opri 
pentru o clipă. Poţi obiecta, dacă simţi nevoia. 

— O, nu, te rog să continui. 

Era destul de distractiv să-l facă pe Evan să plătească 
pentru grosolănia tinereţii sale. Fusese o vreme când nu ar fi 
îndrăznit să-i arunce în față asemenea vorbe. Dar nu mai era 
aceeaşi fată pe care el o ignorase cu ani în urmă. Nu era atât 
de mult faptul că înflorise, ci pur şi simplu se maturizase. 
Când ieşise pentru prima oară în societate, fusese una dintre 
fetele care nu erau atât de frumoase încât să atragă atenția 
domnilor disponibili, dar nici atât de plictisitoare încât să fie 
considerată o fată nedorită de nimeni. Desigur, asta se 
schimbase cu fiecare sezon care trecea, pe măsură ce şansele 
ei să se căsătorească deveneau din ce în ce mai slabe. Exista 
însă speranță pentru Violet, spunea adesea mama ei, dacă 
fata ar fi acordat mai multă atenție înfățişării sale şi măcar ar 
pretinde că se bucură de flirt şi de evenimentele sociale, chiar 
dacă ea credea că astfel de lucruri erau de-a dreptul stupide. 
Spre supărarea mamei, Violet prefera propria ei companie şi 
singurătatea pentru a scrie poezie de proastă calitate sau 
pentru a citi lucrările lordului Byron sau a călări singură. Nu 
era de mirare că bărbații precum lordul Westmont aveau 
tendința să nu o observe. 

Zilele acelea erau de mult apuse. Anii petrecuţi în 
străinătate, întâlnirea cu oameni fascinanți şi aventurile o 
schimbaseră şi îi oferiseră încrederea pe care o putuse 
dobândi doar trăindu-şi viața. Şi ea ştia asta. Nu mai era fata 
de odinioară. Aproape şase ani de căsătorie separată fuseseră 
suficienți pentru a schimba pe cineva, precum să o forțeze să 


se maturizeze şi să renunțe la gândurile prosteşti, cum ar fi 
dragoste şi romantism, şi altele asemenea. 

— Se pare că am fost destul de superficial, zise, şi 
regretul autentic străluci în ochii lui. Poate că nu era singura 
care se schimbase. Încă o dată, îmi cer scuze pentru 
comportamentul meu necugetat. Dar în seara asta, cred ca 
eşti cea mai frumoasă, precum şi cea mai interesantă femeie 
din încăpere. 

— Iar în seara asta, milord, spuse ea şi zâmbi, te voi 
crede. 

— Sunt iertat atunci? 

— Poate. 

— De ce nu vii mai des în Anglia? râse el, apoi îşi reveni 
în simțuri. Dă-mi voie să mă revanşez. 

— Mă voi gândi la asta. 

— În regulă, se uită în ochii ei şi-i zâmbi. 

Ea îi întoarse zâmbetul, dar nu-l crezu. 

Era strigător la cer cât de mult flirta Evan. Violet nu avea 
de gând să devină victima lui. În ciuda nenumăratelor 
îngrijorări nejustificate, lui Violet îi părea bine că se întorsese 
la Londra. Era întotdeauna plăcut să o facă, deşi casa din 
Mayfair în care locuia când se afla în oraş abia dacă putea fi 
considerată acasă. Însă era casa soţului ei şi a ei. Refuzase să 
rămână cu părinţii ei. Revenirea în casa în care copilărise ar fi 
însemnat eşecul îngrozitor al căsniciei sale. Era adevărat, 
desigur, şi toată lumea din Londra ştia asta, dar nu avea nicio 
dorință să-şi asculte mama spunându-i exact ce şi unde 
greşise. 

Violet ştia prea bine că  permisese  năzuinței 
adolescentine şi unui sărut remarcabil să îndepărteze orice pic 
de rațiune, depăşind bunul-simț şi orice fel de instinct de 
autoconservare. 

Muzica se opri şi fata se îndepărtă din braţele lui Evan, 
iar el o conduse în afara ringului de dans. 

— În ciuda candorii dumitale dureroase, Evan îi ridică 
mâna la buzele lui, aş dori foarte mult să te vizitez. Aş fi onorat 
dacă mi-ai da şansa de a mă revanşa pentru greşeala din 
trecut, zâmbi el. Îmi plac provocările. 


— Îţi dai seama că sunt o femeie căsătorită. 

El suspină într-o manieră dramatică. Se îndoia că exista 
cineva în Londra care nu era la curent cu falsa ei căsnicie, 
având în vedere că ea şi James se căsătoriseră şi apoi se 
separaseră. Asta se întâmplase cu mult timp în urmă, dar 
lucrurile acelea nu se uitau. 

— Violet, m-ai înțeles greşit. Vreau doar să continuăm 
prietenia noastră. 

— Nu eşti decât la un punct distanță de a deveni un 
bădăran în toată regula, nu-i aşa? 

El zâmbi, apoi văzu ceva peste umărul ei şi încremeni ca 
un iepure speriat. Ea ştiu de ce. 

— Lord Westmont, răsună în spatele ei vocea care nu ar 
fi trebuit să fie deloc familiară şi pe care totuşi o recunoscu 
undeva în vecinătatea sufletului ei. 

Inima i se strânse. 

— Ellsworth, spune Evan cu mult mai mult calm decât 
ar fi crezut ea că avusese cu o clipă în urmă. 

Violet se strădui să pară cât mai hotărâtă. Anticipase 
acel moment, se pregătise încă de când acceptase lipsa lui de 
interes pentru ea. Se întoarse şi zâmbi politicos, ignorând 
nodul din gât. Întotdeauna fusese cel mai frumos bărbat din 
cameră, cu părul întunecat şi ochii de un albastru-închis. 
Fără îndoială, dacă ea ar fi rămas cu el, i-ar fi frânt inima. Din 
nou. Bărbatului îi era imposibil să fie fidel. 

— Lord Ellsworth. 

Privirea lui se îndreptă către a ei. Ea refuză să tresară 
când privirile li se întâlniră. 

— Lady Ellsworth. 

Îi luă mâna şi o ridică la buze, privirea lui fixându-se pe 
a ei. Dacă ea ar fi fost genul fantezist, ar fi crezut că liniştea 
căzuse peste întreaga sală de bal, cu toate privirile pe lordul 
înstrăinat şi pe Lady Ellsworth. Cândva gândul acela ar fi 
îngrozit-o. Acum însă nu-i mai păsa. 

— Pentru totdeauna e un timp prea îndelungat. 

— Aparent, nu suficient de îndelungat. 

Privirea din ochii lui era un amestec interesant de 
prudenţă, curiozitate şi provocare. Nu se mai văzuseră față în 


față de aproape şase ani. Dumnezeu ştia ce îi spuneau ochii ei. 

— Cred că ăsta este dansul nostru. 

— Este? îşi înclină ea capul. 

El se prezenta exact aşa cum şi-l amintea ea. Umerii lui 
erau la fel de laţi, privirea lui era la fel de nesfârşită, părul lui 
era la fel de des şi închis la culoare şi doar un pic dezordonat — 
de parcă era ultima fortăreață a naturii rebele a tinereții sale. 

Cu siguranţă că, de-a lungul anilor, îl văzuse uneori de 
la fereastra camerei ei în timp ce el ieşea din casa londoneză, 
plecând la ţară sau altundeva, pentru a o evita în timpul 
vizitelor ei acasă, păstrând astfel promisiunea pe care i-o 
făcuse cu mult timp în urmă. Atunci erau cel mai aproape 
unul de celălalt de la a doua zi de după nuntă. După o analiză 
amănunțită, nu era complet neschimbat. Avea câteva cute în 
jurul ochilor, dar dincolo de asta, ceva se schimbase. Poate că 
se maturizase. Privirea din ochii lui cândva lipsită de griji, 
cochetă şi amuzată, acum era directă, fermă, convingătoare. 
Maniera lui degajată din urmă cu şase ani, cea a unui tânăr 
fără griji sau responsabilități, aerul acela de siguranță şi de 
încredere era acum cel al unui om care nu avea nicio îndoială 
cu privire la locul lui în lume. Nu mai era tânărul fericit cu 
care fusese forțată să se căsătorească atunci când împlinise 
douăzeci şi unu de ani, iar el, douăzeci şi patru. Însă nici ea nu 
mai era ființa tăcută şi palidă de atunci. 

— Eşti sigur că nu te înşeli? 

— Violet, o întrerupse Evan. Ai nevoie de ajutorul meu? 

Ce lucru surprinzător de galant spusese! Poate că îl 
judecase greşit. 

— Nu, Evan, dar apreciez oferta ta, zâmbi ea cu demitere 
politicoasă, apoi făcu o pauză. Aş putea totuşi să-ţi cer o 
favoare? 

— Orice, spuse el zâmbind. 

— Le vezi pe domnişoarele de acolo? făcu ea semn din 
cap spre un grup de tinere care stăteau împreună, încercând 
cu disperare să pară ca şi cum s-ar distra de minune şi că nu 
numărau minutele până când vor putea pleca, iar fiecare se va 
putea întoarce la casa ei. Fără îndoială că sunt rezervate şi 
liniştite, dar probabil sunt destul de interesante şi foarte 


drăguțe. I-ai putea cere măcar uneia dintre ele să danseze? 

— Voi face mai mult decât atât, spuse Evan galant. Îi voi 
ruga pe fratele meu şi pe câţiva dintre prieteni să danseze cu 
ele. 

— În acest caz, eşti cu siguranţă iertat, îi aruncă un 
zâmbet strălucitor. 

Evan zâmbi şi el şi se îndepărtă. 

Violet îşi îndreptă atenţia spre James, care, în urmă cu 
două luni, când dragul unchi Richard murise, devenise conte 
de Ellsworth. James, bărbatul care îi distrusese viața. Soțul ei. 

— Sunt o mulțime de lucruri în legătură cu care s-ar 
putea să mă înşel. Cu toate astea, ăsta este dansul nostru, se 
aplecă James şi-i şopti. Se uită lumea la noi. 

— Desigur, James. Ea râse de parcă el tocmai îi spusese 
ceva amuzant. Nu am mai fost văzuți împreună în public până 
acum. Fără îndoială, toată lumea se aşteaptă să facem ceva 
despre care să poată vorbi zile întregi. Acum întrebarea este: o 
vom face? 

— Ar trebui să îi dezamăgim? Îi întinse braţul. Dansează 
cu mine, Violet. 

— Nu mi-aş putea dori nimic mai mult. 

De fapt, erau multe lucruri pe care îşi dorea să le facă, 
inclusiv să meargă pe cărbuni încinşi sau să fie aruncată în 
cuşca cu lei. Nu era prea mare diferența şi nici nu avea de 
unde alege. Îşi puse mâna pe braţul lui şi îi permise să o 
conducă pe ringul de dans. 

Indiferent de cât de des repetase ceea ce va spune în acel 
moment, nu putu să vină cu cuvintele potrivite. Poate pentru 
că era profund neliniştitor să fie din nou în brațele lui, unde 
nu ar fi trebuit să fie niciodată. 

În urmă cu şase ani, în noaptea în care logodna lui cu 
Marie Fredericks urma să fie anunţată, el o sărutase pe Violet 
Hagen pe terasa umbrită, susținând mai târziu că o 
confundase cu Marie, deoarece amândouă erau roşcate şi 
purtau rochii albastre. Deşi, în realitate, una dintre rochii era 
de un albastru-deschis, iar cealaltă aducea mai mult cu 
spuma mării, iar părul lui Marie era mai mult blond decât 
roșcat. În afară de asta, Violet era categoric mai înaltă şi nu 


avea formele lui Marie. Prietenii săi recunoscuseră, de 
asemenea, că îl provocaseră să-i dea logodnicei lui un sărut 
adevărat — genul de sărut pe care un bărbat îl oferă femeii cu 
care intenționează să se căsătorească - şi că îl îndrumaseră 
către terasa unde mai târziu juraseră că se afla Marie. De 
asemenea, se adunaseră mai mulți participanţi decât fusese 
poate înțelept. 

Din nefericire, în zelul lor de a asista la acel sărut 
adevărat, se încurcară în draperiile care acopereau ferestrele 
cu vedere la terasă, smulgându-le şi îndreptând atenția 
tuturor către sărutul adevărat care se desfăşura afară. 

Nu era rău că o sărutase, ci că ea îl sărutase înapoi cu 
un entuziasm şocant pentru o fată care până în acel moment 
nu mai fusese sărutată. Şi, într-adevăr, trecerea şovăielnică a 
buzelor pe care o experimentase cu doi tineri precauți puteau 
oare să fie considerate săruturi? Desigur, Violet le crezuse 
destul de palpitante până când o sărutase James. Fusese 
şocată când el o luase în brațe. Apoi, fără mai mult de o clipă 
de ezitare, îl cuprinsese cu brațele, crezând că el îşi dăduse 
seama că nu Marie era partenera potrivită pentru el, ci Violet. 
Când buzele lor se întâlniseră şi corpul lui se lipise de al ei, 
descoperise o pasiune pe care nu şi-o imaginase niciodată. 
Fusese un sărut adevărat sau cel puțin aşa crezuse ea. Violet 
nu se îndoise de motivele lui. Mai târziu se dovedise însă că 
fusese doar o mişcare proastă. Habar n-avusese că o 
confundase cu Marie până când el ridicase capul şi îşi dăduse 
seama ce făcuse. Aceea fusese prima fisură din inima ei. A 
doua fusese şocul de pe fața lui când rostise cuvintele: „La 
naiba, tu eşti aleasa”. Ce putea face altceva decât să-l 
plesnească peste față? 

Totuşi, faptul era consumat. Ceea ce aparent, în minţile 
predispuse la scandal ale societăţii, era în intensitatea 
îmbrăţişării — doar pentru a adăuga încă un strat de umilire — 
şi nu în palmă. Una peste alta, fusese Sfântul Graal al bârfei. 
Un bărbat a cărui logodnă era pe cale să fie anunţată se găsea 
într-o situație compromițătoare cu prietena viitoarei 
logodnice. 

Părinții ei insistaseră atunci să se căsătorească, 


deoarece scandalul fusese aşa de mare încât mama ei o 
avertizase că nu va mai avea niciodată parte de vreun 
pretendent decent. Unchiul lui James, Richard, contele de 
Ellsworth, lăsase decizia în seama lui James, dar întrebările 
legate de onoare şi responsabilitate rămăseseră nepuse. În 
ciuda reputației lui James, nimeni nu-i pusese vreodată la 
îndoială cuvântul. 

Violet protestase -— evident că James nu dorea să se 
căsătorească cu ea. Nici ea, nici James nu aveau însă de ales. 
James făcuse ce era de aşteptat din partea lui şi două zile mai 
târziu se căsătoriseră. 

De-a lungul anilor, Violet se întrebase ce s-ar fi putut 
întâmpla dacă ar fi refuzat să se căsătorească cu el. Dacă s-ar 
fi aparat de una singură. 

Cu siguranță o făcuse în dimineața de după noaptea 
nunții când aflase că el intenționa ca această căsătorie să fie 
puţin mai mult decât o prefăcătorie. Asta îi sfărâmase inima. 
Până în acel moment, Violet crezuse cu adevărat că exista 
posibilitatea ca ei să se bucure de căsătoria lor. Fuseseră 
prieteni, într-un fel. Dar nu voia să rămână cu un bărbat care 
nu o dorea. 

O săptămână mai târziu, Violet se întâlnise cu o 
tovarăşă de drum - doamna Cleo Ryland, o văduvă 
încântătoare cu doar câţiva ani mai mare decât Violet. Îşi 
făcuse bagajele şi plecase spre Paris. James îi oferise resursele 
de care avea nevoie pentru a vizita toate locurile despre care 
citise, tot ceea ce visase să vadă. Dacă el nu intenționa să-i fie 
soț, ea intenționa să profite din plin de generozitatea lui. O 
merita. 


— A trecut mult timp de când am dansat împreună, 
spuse James cu blândețe. 

Dansase cu Violet de multe ori înainte de căsătoria lor, 
deoarece nu putea dansa exclusiv cu Marie. Existau reguli 
despre aşa ceva. Violet, împreună cu alți prieteni şi cunoştinţe 
fuseseră mereu cu James şi Marie. Marie îşi dorise un soț 


elegant, chipeş, cu un titlu respectabil şi o mică avere care să-i 
ofere o poziție nepătată în societate. Nu lăsase nici măcar o 
urmă de indecență să pericliteze asta. În ochii lui Marie, 
James fusese partida perfectă. 

— A trecut mult timp de când nu am vorbit, zâmbi Violet 
indescifrabil. 

— Mândria este o amantă crudă, Violet. 

— Una dintre multele, fără îndoială, spuse ea uşor. 

Oricât de rar se afla la Londra, bârfele despre relațiile lui 
ajunseseră în mod inevitabil la urechile ei, datorită mamei ei şi 
a unui cerc de prieteni bine intenţionaţi. Ea le ignorase în cea 
mai mare parte. El avea viața lui şi ea o avea pe a ei. 

— Indiferent de ce ai crede despre mine, vreau să spun 
asta cu toată sinceritatea cuvenită. Se opri. Încerc să-mi 
recunosc greşelile din trecut. 

— De ce? 

— Să plătesc pentru ele, îi întâlni privirea. 

— Nu sunt sigură ce încerci să spui, James, se încruntă 
ea, dar sunt sigură că ringul de dans în toiul balului anual al 
lui Lady Brockwell nu este cel mai bun loc pentru asta. 

— Dimpotrivă, draga mea. El îi zâmbi şi pentru o clipă îl 
văzu pe bărbatul cu care se căsătorise. Am face din balul lui 
Lady Brockwell subiectul de discuţie al Londrei. 

— Aş prefera să nu facem asta. Nu mi-a plăcut niciodată 
în mod deosebit de ea. 

— Stai la Ellsworth House? o întrebă el. 

— Ca întotdeauna, făcu ea o pauză. Am trimis o 
telegrama de la Lisabona pentru a te avertiza că vin. 

Ori de câte ori se îndrepta spre Londra, îi trimitea o 
telegramă lui Andrews, majordomul lui James, pentru a-l 
anunța cu privire la sosirea ei şi pentru a-i oferi lui James 
timpul de care avea nevoie pentru a pleca. 

—  Grijulie ca întotdeauna! îi aruncă el cel mai 
fermecător zâmbet al său. Acum, pot să te însoțesc acasă? 

— Nu sunt sigură că sunt gata să plec. 

— Ilartă-mă dacă a sunat ca o întrebare. Nu a fost. 

— Atunci e un ordin? ridică ea o sprânceană. 

— Desigur că nu, ezită el, apoi făcu o grimasă. Îmi pare 


rău, nu am avut niciodată de-a face cu o soție până acum. 

— Nu a ta, vrei să spui 

Ochii lui se îngustară uşor, de parcă fata mersese prea 
departe cu asta. Perfect. 

— Nici eu nu am mai avut niciodată de-a face cu un soț. 
Un dans şi apoi am terminat? Clătină din cap. Asta nu-i va 
face pe oameni să vorbească? De ce pleacă lordul şi Lady 
Ellsworth atât de devreme? Ce crezi că fac? Genul acesta de 
discuții 

— Probabil, dar numai până când apare următoarea 
informaţie interesantă. Nu ar trebui să dureze mai mult de o zi 
sau două. 

Chiar era inutil să se certe cu el. Şi într-adevăr aveau 
lucruri de discutat în privat. Totuşi, nu era sigură că era 
pregătită s-o facă în seara asta. Muzica se termină şi el îi băgă 
mâna în curba brațului său şi o conduse într-o manieră 
relaxată către uşă, oprindu-se ici şi colo pentru a schimba o 
vorbă cu cei cunoscuți. De parcă nu ar fi fost nimic ieşit din 
comun ca Lord şi Lady Ellsworth să fie împreună în aceeaşi 
cameră, cu atât mai puțin să plece în cuplu. 

Odată instalați în trăsură, Violet scoase un oftat 
resemnat. 

— Îţi dai seama că mama va auzi de asta şi probabil că 
ne va vizita în seara aceasta. 

— Scuzele mele. 

— Nu sunt sigură că aş fi participat la bal dacă aş fi ştiut 
că vei fi acolo. 

Îşi alese ea cuvintele cu grijă. 

— În timp ce eu am ştiut că vei fi acolo şi m-am gândit că 
ar fi mai bine să te salut în public. 

— Aşa? 

— Nu eram sigur că vei veni, spuse el brusc. La Londra, 
vreau să spun. 

— Sunt aici din cauza unchiului Richard, desigur, spuse 
ea cu răceală, ignorând nodul din gât. M-am întristat atât de 
mult să aud de moartea lui. Mi-aş fi dorit să-l văd din nou. 

Unchiul Richard nu crezuse că era necesar să 
părăsească proprietatea ori de câte ori ea venea acasă în vizită. 


El şi Violet petrecuseră ore în şir împreună în timpul şederii ei, 
jucând cărți sau şah, asistând la piese de teatru sau prelegeri 
şi discutând despre ce le trecea prin minte. Fusese bolnav de 
ceva vreme, dar la ultima ei vizită în urmă cu un an, ea crezuse 
că starea lui se îmbunătăţise. Era singura persoană care o 
acceptase vreodată pentru ceea ce era, mai degrabă decât 
pentru cine era sau cine ar fi trebuit să fie. Mâhnirea o 
înjunghia la gândul că nu-l va mai vedea vreodată. 

— Nu ai venit acum două luni când a murit. 

— Părea inutil. 

— Presupun că ai primit o notificare de la avocatul lui 
despre întâlnirea de mâine? 

Ea încuviință din cap. Scrisoarea insista să se întoarcă 
la Londra cât mai curând posibil, conform instrucțiunilor 
unchiului Richard. Era însoțită de o telegramă care confirma 
prezenţa ei la întâlnirea de a doua zi. 

— Ştii despre ce e vorba? 

— Ultimele dorinţe ale unchiului Richard. Ridică el din 
umeri. Mai mult de atât nu ştiu. 

— Atunci vom fi amândoi surprinşi, spuse ea respirând 
neregulat. 

Deşi conversaţia era una obişnuită, amândoi erau foarte 
tensionați. Banalităţile păreau de-a dreptul absurde. Erau 
atâtea lucruri importante de spus, probleme care trebuiau 
rezolvate. Şi totuşi, ea nu se putea decide să spună ceva. Ce 
putea să-i spună unui soț cu care nu mai vorbise de aproape 
şase ani? Tăcerea era cea mai înțeleaptă decizie în acel 
moment. Timpul însă trecea, iar unul dintre ei trebuia să fie 
suficient de sincer pentru a face ceea ce trebuia. Cel mai 
probabil ea avea să fie acea persoană. Doamne, nu-şi făcuse 
curaj de atâția ani? Totuşi, era mai bine să audă ce avea de 
spus avocatul mai întâi. Încă o zi sau două nu ar face o 
diferență reală. 

James o ajută să coboare din trăsură şi o concluse în 
casa măreață de lângă Grosvenor Square. Andrews îi 
întâmpină, îi întinse bagajul unui lacheu şi se făcu nevăzut. 
Fără îndoială, era încă prin apropiere în caz că era nevoie de 
asistența sa. Majordomul era întruchiparea discreţiei. Oricum, 


Violet bănuia că el şi mulți alți servitori îi observau dintr-un 
cotlon necunoscut. 

— De obicei beau un pahar de coniac în bibliotecă 
înainte de culcare, spuse James într-o manieră dezinvoltă. Ai 
vrea să mi te alături? 

— Mi-e teamă că am avut o zi foarte lungă. Aş prefera să 
mă retrag. 

Îi zâmbi politicos şi se îndreptă spre scări. „Laşo”, îi şopti 
o voce în ceafă. Un coniac în confortul bibliotecii unchiului 
Richard ar fi fost ocazia perfectă pentru o discuţie calmă şi 
rațională. Chiar şi aşa, ea pur şi simplu nu era pregătită. 
Presupuse că nu îl va vedea până nu se vor întâlni în biroul 
avocatului Nu îşi imaginase niciodată că îl va vedea şi că va 
dansa cu el. 

— Speram că putem vorbi. 

— Acum? Se întoarse spre el şi miji ochii De ce? 

— Mi se pare momentul oportun. Asta e tot. Se opri. Nu 
am purtat niciodată o conversație adevărată. 

— Aşa e. Şi a cui e vina? Îşi înghiţi cuvintele şi scoase un 
oftat obosit. Au trecut aproape şase ani, James. Cu siguranță 
orice ai de spus poate aştepta încă o zi. 

El o privi timp de o clipă, apoi încuviinţă din cap. 

— Desigur. A fost foarte drăguţ din partea ta să-l 
încurajezi pe Westmont să danseze cu fetele acelea. 

— Eu sunt foarte drăguță. Privirea ei o întâlni pe a lui. 
Ştiu cum se simt fetele acelea. 

— Da, presupun că da. Părea de parcă ar fi vrut să 
spună altceva, apoi se gândi mai bine. Noapte bună, Violet! 

— Noapte bună, James! 

Dădu din cap şi porni pe scara mare, refuzând să se uite 
înapoi la el. Ştia că el o privea, îi simțea privirea de parcă o 
ardea pe spate. 

Camera ei se afla în cel mai îndepărtat capăt al holului 
față de a lui. În afară de o singură noapte, ea şi James nu 
dormiseră niciodată sub acelaşi acoperiş. Numai acel gând fu 
suficient pentru a o împiedica să închidă un ochi toată 
noaptea. Unde mai pui şi ultimele dorințe misterioase ale 
unchiului Richard şi propria ei dorință de a rezolva în cele din 


urmă lucrurile între ei şi de a merge mai departe cu viața lor. 
Orice semăna cu odihna era imposibil de realizat. 

Dincolo de orice altceva, nu putea să-şi scoată din cap 
cuvintele lui James. Era el cu adevărat pregătit să-şi înfrunte 
greşelile din trecut? Acele greşeli o includeau şi pe ea? 

Şi cum oare intenționa să plătească pentru ele? 

— S-a întors, spuse Ophelia Higginbotham cu jumătate 
de gură. Rezistând impulsului de a se băga în pat şi de a-şi 
trage pătura pe cap. 

— Effie, cum te simți? Persephone Fitzhew-Wellmore 
intră în cameră ca o rază de soare necruțătoare. Îşi aruncă 
privirea spre Lady Guinevere Blodgett, aşezată în dormitorul 
lui Effie cu Times în mână, citind secţiunea necrologului, aşa 
cum făcea în fiecare zi în ultimii ani. Cum se simte? 

Gwen nu-şi ridică privirea din ziar. La urma urmei, nu 
era ca cum nu i s-ar fi pus întrebarea aceea de fiecare dată 
când Poppy intra în cameră. 

— Cred că e mult mai bine. 

— Mă simt mult mai bine, Effie dădu din cap aprobator 
în cea mai sănătoasă manieră posibilă. O, chiar sunt. Mă simt 
mult, cu mult mai bine. Îndrăznesc să spun că mă voi da jos 
din pat în cei mai scurt timp. 

— Mă îndoiesc de asta. Poppy se încruntă şi o privi atent 
pe cealaltă femeie. Cred că arăţi extrem de palidă. Nu-i aşa, 
Gwen? 

— O, da, murmură Gwen. 

— Vezi? Gwen e de acord cu mine, spuse Poppy cu 
fermitate. Nu vor mai fi discuții despre asta. Ai putea citi 
scrisorile de astăzi dacă te simți în stare. 

Puse un mic teanc de corespondențe pe tava din poala 
lui Effie. 

— O voi face, nerăbdarea răsună în vocea lui Effie. 

Până şi facturile ar fi un pretext bun pentru a lua o 


pauză de la nesfârşita plictiseală. Totuşi, nu era nimic de 
făcut. 

— Vom vedea cum te simți mâine, Poppy clătină din cap 
într-o manieră mustrătoare. E a treia oară când boala asta 
necunoscută recidivează. Făcu o pauză. Poate că ar trebui să-l 
chemăm pe doctorul Wrenfield... 

— Nu, spuseră Gwen şi Effie la unison. 

— Ştii cât de mult urăşte Effie să deranjeze, spuse Gwen 
repede. În plus, doctorul a venit deja o dată şi nu a putut 
identifica adevărata natură a bolii. 

— Da, dar nu eram aici când a sunat, spuse Poppy. 
Poate că, dacă i-aş împărtăşi observațiile mele, l-ar ajuta să 
stabilească exact unde e problema. 

— Chiar nu mai suport încă o vizită, adăugă Effie. 

Era singurul lucru despre care Poppy nu se putea certa. 

Finanţele erau din ce în ce mai supărătoare pentru cele 
trei văduve. Soții lor muriseră toți în ultimii ani. Sir Charles al 
lui Gwen şi Malcomb al lui Poppy cu trei ani în urmă, urmați 
în anul următor de dragul de William al lui Effie. Bărbaţii, care 
duseseră vieți pline de aventură şi distracții, fuseseră doborâți 
în cele mai obişnuite împrejurări — Sir Charles cedase la un 
atac recurent de malarie, Malcomb murise pe scaunul său în 
fața focului, într-un fel atât de paşnic încât lui Poppy îi 
trebuiseră câteva ore să-şi dea seama că părăsise această 
viață şi dragul de William al lui Effie, după o carieră lungă şi 
ilustră în armata Majestății Sale, fără nicio zgârietură, căzuse 
de pe scară. Pentru Effie alinarea era neîndestulătoare, 
întrucât ea îi spusese să nu se urce pe scara aceea nenorocită. 

Deşi cu toții fuseseră soți excelenți - chiar dacă nu 
fuseseră niciodată prezenți, ceea ce, din anumite puncte de 
vedere, ar fi putut contribui la o căsnicie lungă şi fericită —, nu 
se gândiseră suficient la asigurarea viitorului financiar al 
soțiilor lor, în cazul în care ei nu vor mai fi. Gwen bănuia că, 
întrucât supraviețuiseră multor aventuri periculoase, nu îşi 
imaginaseră că îşi vor găsi sfârşitul în relativa siguranță a 
casei. Rezultatul final al lipsei lor de previziune fusese că 
văduvele lor rămăseseră, încet şi inevitabil, fără fonduri. Cele 
trei prietene economisiseră fiecare ceva de-a lungul anilor, iar 


Effie avea o mică pensie militară, dar estimau că nu mai dura 
mult până vor rămâne fără bani. Să rămâi fără bani la vârsta 
de şaptezeci de ani nu era o perspectivă plăcută. 

— Desigur, oftă Poppy. Trebuie să facem ceva în privința 
asta. Îşi îndreptă umerii. Deocamdată mă duc să verific dacă e 
gata supa. 

— Bine, se forță Effie să zâmbească, supa. 

— Eşti norocoasă că bucătarul tău e atât de priceput la 
supă. 

Poppy îi aruncă lui Effie un zâmbet încurajator şi părăsi 
încăperea. 

— Mm-mm, mai multă supă, spuse Gwen încet, cu 
colțurile gurii zvâcnindu-i în efortul de a nu râde. 

— Urăsc supa. Effie scoase un oftat în semn de 
resemnare. Lucrul ăsta nu va fi nici pe departe la fel de 
amuzant săptămâna viitoare când tu vei fi cea care va sta la 
pat. 

— O nu, spuse Gwen, lăsând ziarul. Am convenit că ar 
trebui să existe cel puțin două-trei săptămâni între boli, 
pentru a nu trezi suspiciuni. 

— Nu sunt sigură că pot face asta din nou. Effie îşi 
trecea mâna prin plicurile de pe tavă. Nu e nimic mai rău decât 
să fii forțată să stai în pat atunci când nu e nimic în neregulă 
cu tine. 

— Cine ştie mai bine decât mine? 

Fusese o răceală persistentă a lui Gwen care le dăduse 
ideea de a pretinde că erau bolnave. Păruse o idee genială la 
acea vreme. Niciuna dintre ele nu-şi imaginase cât de 
îngrozitor ar fi putut fi pentru Gwen să se prefacă bolnavă. 
Însă era singura idee pe care o aveau şi căzuseră de acord că 
trebuie făcut ceva cu privire la starea de melancolie a lui 
Poppy. 

Cele trei erau prietene - nu, surori - de mai bine de 
patruzeci de ani, unite de absența soților care rătăceau prin 
lume în căutare de aventuri. În afară de nepoata şi strănepotul 
lui Gwen, niciuna dintre ele nu avea o familie adevărată şi 
niciuna nu fusese binecuvântată cu copii. Dar, pentru cea mai 
mare parte a vieţii lor, contaseră una pe cealaltă, atât la bine, 


cât şi la greu. Atunci, Poppy avea nevoie de ele chiar dacă nu 
ar fi recunoscut asta niciodată. 

Ea era mai tânără cu doi ani decât celelalte şi fusese 
întotdeauna cea mai veselă din grup. În opinia lui Poppy, 
nimic nu era atât de îngrozitor încât, în cele din urmă, să nu 
iasă bine. Gwen era cea mai practică şi Effie acceptase de mult 
că ea era cea mai predispusă la sarcasm, comentarii şmechere 
şi un vocabular adesea prea colorat. Odată hotărâse că 
semănau cu zeițele greceşti antice. Poppy era zeița păcii şi a 
iubirii şi a tuturor lucrurilor strălucitoare şi fericite, Gwen era 
zeița înțelepciunii şi a practicii, iar Effie era zeița războiului. 
I-a plăcut mai degrabă asta. 

Dar lumina strălucitoare care era Poppy se diminuase de 
la moartea lui Malcomb. 

Effie şi Gwen plânseseră la fel de mult pierderea soților 
lor. S-ar fi putut crede că, trăind o mare parte din viață fără 
soţii lor, trecerea acestora în neființă ar fi trebuit să fie mai 
uşoară. Dar una era să te temi că bărbatul pe care îl iubeai nu 
va mai veni acasă şi altceva să ştii sigur că nu va mai veni. 
Poate pentru că Effie şi Gwen nu vedeau lumea în roz, aşa cum 
făcea Poppy, le ajutase să treacă peste ceea ce viața le arunca 
în cale. 

Gwen credea, iar Effie fusese de acord, că nu doar 
moartea lui Malcomb o deprimase pe Poppy. Moartea soțului ei 
fusese urmată în acelaşi an de moartea lui Sir Charles şi apoi 
de moartea lui William în anul următor. Gwen o asemănase cu 
o ciumă, dar fără lăcuste. Ea şi Effie fuseseră de acord că, spre 
deosebire de atâtea alte văduve cunoscute, ele cel puţin ştiau 
să-şi poarte de grijă. Desigur» nu-şi dădeau seama de starea 
primejdioasă a finanţelor lor şi nu se aşteptau ca melancolia 
lui Poppy să dureze. 

Din pură întâmplare descoperiseră că Poppy redevenea 
ea însăşi când era ocupată. Apoi o ghidaseră cu viclenie să se 
ofere voluntară la reorganizarea bibliotecii şi a colecțiilor 
Clubului Exploratorilor. Asta durase aproape un an, mai mult 
decât plănuiseră. Cine ar fi bănuit vreodată că Poppy avea 
talentul unui general pentru a da ordine şi a delega sarcini. 
Effie o considerase dintotdeauna puțin împrăştiată. Când una 


dintre doamnele din consiliul comitetului clubului îşi dăduse 
demisia pentru a se muta la York cu familia fiicei ei, o 
încurajase pe Poppy să candideze pentru poziţia ei. Era 
plăcută de toată lumea şi nimeni nu candidase împotriva ei, 
dar poziția nu îi ocupa atât de mult din timp pe cât speraseră 
Effie şi Gwen. Apoi Gwen suferise o răceală urâtă, iar Poppy se 
oferise să o îngrijească, moment în care prietenele ei îşi 
dăduseră seama că lucru acela îi oferea într-adevăr o activitate 
cu care să-şi umple timpul. Cel puţin până vor găsi o idee mai 
bună. 

— Va trebui să ne gândim la altceva în curând. Ceva care 
să-i ocupe zilele şi mintea. 

Effie îşi sorta corespondența în două teancuri — datoriile 
pe care, din fericire, încă le putea plăti şi celelalte scrisori. Din 
păcate, al doilea teanc era compus dintr-un singur plic de 
culoare crem. 

— Încerc să mă gândesc la ceva. Nu am chef să mă duc 
din nou în pat, zise Gwen şi se întoarse la studiul necrologului. 
O, uite, doamna aceea drăguță, Hackett, a murit. Ce păcat! 

— Credeam că o deteşti pe doamna Hackett. Effie luă 
plicul şi-l examină. Era de o calitate excelentă, scrisul de 
mână necunoscut şi puţin instabil. Îl întoarse. Pe clapă era un 
fel de sigiliu. Cât de interesant, într-adevăr! 

— Aşa e, dar acum e moartă, se gândi Gwen pentru o 
clipă. Una peste alta, s-ar putea spune că am câştigat. 

— Cine rămâne în picioare câştigă? 

Effie tăie plicul cu un deschizător de scrisori, o replică a 
unei săbii pe care o deținuse soțul ei. 

— Ceva de genul. Gwen se aşeză înapoi pe scaun. Nu 
ştiu de ce insist să citesc aceste notificări de deces. Se pare că 
există cel puţin o cunoştinţă listată aproape în fiecare zi. Toţi 
cei pe care îi cunoaştem mor. 

— Aceste lucruri tind să se întâmple când cineva atinge o 
anumită vârstă. 

Effie scoase câteva foi din plic şi începu să citească. 


Draga mea Ophelia, 
Iartă-mă că mi-am luat libertatea de a-ți spune „draga 


mea”. În inima mea, ai fost întotdeauna draga mea Ophelia. 
Însă din momentul în care te-am prezentat bunului meu prieten, 
William, în acea noapte de vară cu mulți ani în urmă, am ştiut 
că n-aş avea niciodată ocazia să te strig aşa cu voce tare. 


Lui Effie i se tăie respirația. Richard. 

— Totuşi, nimănui nu-i place să rămână pe dinafară, 
continuă Gwen. Imaginează-ți dacă ar fi să dau o petrecere. Ar 
fi îngrozitor de incomod dacă aş invita pe cineva care e deja 
mort. Făcu o pauză. Desigur, nu ar veni, aşa că poate nu ar fi 
chiar atât de incomod. 


Sper că ai primit scrisoarea mea de la moartea lui 
William. Mi-a fost un prieten bun, un prieten adevărat şi mi-e 
tare dor de el. Este unul dintre multele regrete ale vieţii mele că 
ne-am îndepărtat. 

Ce păcat este să-ți recunoşti regretele când e prea târziu 
să faci ceva în privința lor. De departe cel mai mare regret al 
meu a fost să nu lupt pentru tine. Însă felul în care tu şi William 
v-aţi privit la acea primă întâlnire a fost ca şi cum nu ar fi 
existat nimeni altcineva pe lume. Ştiam că orice speranță pe 
care o aveam era zadarnică. Aşa că am decis să mă dau la o 
parte, şi, deşi încă mai cred că a fost lucrul corect de făcut, am 
descoperit că dacă cineva este bântuit de un singur cuvânt în 
viață, acela este „poate”. 


Uimirea puse stăpânire pe ea. Cu siguranță nu citise 
corect. 

— Deşi o şedinţă de spiritism ar fi interesantă, gândi 
Gwen cu voce tare. Mă întreb dacă există cineva care trimite 
invitații morților. 


Sunt bolnav de ceva vreme şi ştiu că zilele care mi-au 
rămas sunt puţine. Mă tem că dacă citeşti asta, mi-am dat deja 
ultima suflare. Această scrisoare vine sub forma cererii mele 
finale, pe care o las în mâinile tale capabile. 


— Ar fi foarte distractiv, spuse Gwen gânditoare. Deşi 


îndrăznesc să spun că nu ne-am putea permite un spiritist 
adevărat. Parcă doamna Addison are un văr care se 
străduieşte să contacteze spiritele de dincolo. Din ce-am auzit, 
e foarte priceput şi mă îndoiesc că ar percepe o taxă. 


Nu pot schimba trecutul, dar, din mormânt, aş putea 
influenţa viitorul. În viaţa mea am fost martor la trei mari iubiri. 
Prima a fost între tine şi William. A doua a fost dragostea mea 
pentru tine. Se pare că, abia după moarte, pot să-ți mărturisesc 
ceea ce nu am reuşit cât am fost în viață. Te rog să nu laşi 
revelația mea să te tulbure. Am refuzat să mă amestec în 
fericirea ta şi a fost suficient pentru mine să te ştiu fericită. 


— Totuşi, continuă Gwen, ultimul lucru de care are 
nevoie Poppy e să-l revadă pe Malcomb. Nu cred că ar ajuta-o 
în vreun fel. 


Sunt convins că am mai asistat şi la a treia mare 
dragoste, chiar dacă cei implicați refuză să o recunoască. 


— Gwen, spuse Effie pe un ton tăios. Ai văzut ceva 
despre moartea contelui de Ellsworth în vreunul dintre 
anunţurile pe care le-ai citit? 

— Ellsworth? Nu sunt sigură. Sună cunoscut, se gândi 
Gwen pentru o clipă. Da, cred că am văzut numele ăsta. Acum 
câteva săptămâni, poate? Sau mai mult. Sigur în ultimele luni. 
Îl cunoştea!? 

— Am crezut cândva că ar fi putut fi bărbatul cu care mă 
voi căsători, dar apoi l-am cunoscut pe William, spuse Effie 
încuviințând din cap. 

— O! făcu Gwen ochii mari. 

Effie scană restul scrisorii. Bunule Dumnezeu! Sigur 
bărbatul nu vorbea serios. 

— Citeşte-o, îi întinse scrisoarea lui Gwen. 

— Eşti sigură că vrei să citesc asta? Gwen începu să 
citească, apoi se uită la Effie. Pare mai degrabă personal 

— Oricum ţi-aş spune tot ce scrie acolo. 

— Aşa e, Gwen îşi întoarse atenţia asupra scrisorii. 


Cu siguranță că Gwen nu se grăbea citind scrisoarea. 
Totuşi, Effie era atât de şocată încât nu făcea nimic altceva 
decât să parcurgă restul scrisorii. Bătea cu degetele pe tavă, 
nerăbdătoare. În cele din urmă, Gwen îşi ridică privirea. 

— Bărbatul acesta a fost îndrăgostit de tine toată viața. 

— N-am ştiut, tresări Effie. 

— Nu ţi-a dat niciodată vreun indiciu în legătură cu 
sentimentele lui? 

— Desigur că nu. În plus, William era ca un frate pentru 
el, cel puţin în tinerețe. Au mers pe drumuri separate pe 
măsură ce au trecut anii. Armata l-a trimis pe William în toată 
lumea şi, când a părăsit armata, a păşit pe urmele soțului tău. 
Ştii la fel de bine ca mine că nu a fost aproape niciodată aici. 
L-am văzut rar pe Richard după ce eu şi William ne-am 
căsătorit. Deşi Effie presupunea că era posibil ca lui Richard 
să-i fi fost greu să-l vadă pe William, având în vedere 
sentimentele lui pentru ea. Când mă întâlneam cu el, era 
cordial şi plăcut, aşa cum ar fi orice vechi prieten, dar nimic 
mai mult de atât. 

— Cât de nobil din partea lui să nu-ţi vorbească despre 
sentimentele lui, dădu Gwen din cap aprobator. 

— Da, presupun că a fost. Şi dacă ar fi ştiut despre 
sentimentele lui Richard? Ar fi fost teribil de inconfortabil dacă 
mi s-ar fi confesat. 

— Ai fi făcut ceva diferit dacă ai fi ştiut de sentimentele 
lui? 

— Nu, clătină Effie din cap. 

— L-ai făcut vreodată să creadă că ar putea exista ceva 
între voi după ce l-ai cunoscut pe William? 

— Desigur că nu. 

— Atunci nu ai de ce să te simți vinovată. 

— Nu mă simt vinovată, spuse Effie. Nu am avut nimic 
de-a face cu asta. Doar îmi pare rău pentru el. E foarte trist, 
nu crezi? 

— De obicei dragostea neîmpărtăşită e tristă. 

— Era un om minunat, fermecător şi foarte drăguţ. 
Presupun că era aproape perfect. William nu a fost deloc 
perfect, zâmbi Effie. 


— Ai de gând să accepți provocarea pe care ţi-a 
propus-o? 

— Se pare că e mult efort. 

— A fost ultima lui dorință. Chiar nu poți spune nu. 
Gwen făcu o pauză, după care continuă. În plus, el spune că 
vei fi plătită pentru cheltuielile pe care le vei face şi că vei primi 
o bursă, deoarece anticipează că îți va lua o mare parte din 
timp. Gwen făcu o grimasă. Crezi că ştia de problemele tale 
financiare? 

— Nu m-am gândit la asta. Effie clătină din cap. Nu aş 
putea să-i accept banii în aceste circumstanţe. Ar trebui să-i 
returnez. 

— Nu poţi să-i returnezi — e mort. 

— Atunci îi voi dona unei organizaţii de caritate, spuse 
Effie hotărâtă. 

— Noi înşine vom avea nevoie de un act de caritate în cel 
mult un an, sublinie Gwen. 

— Asta o pune într-o altă lumină. 

Pentru câteva minute, Effie uitase de problemele lor 
financiare. 

— De asemenea, mi se pare că, Gwen îşi alese cuvintele 
cu grijă, ultimele gânduri ale acestui bărbat nu au fost pentru 
el însuşi, ci pentru cei pe care i-a iubit, care se pare că te-au 
inclus şi pe tine. 

— Dacă sunt de acord să fac asta, mă voi întâlni mâine 
cu avocatul său şi cu părțile implicate. 

— Şi? 

— Şi presupun că atunci când un bărbat care nu mai 
este printre noi vrea să facă ceva destul de frumos, ar fi de rău 
augur ca viii să refuze. 

— Atunci o vei face? adoptă Gwen un ton lejer. 

— Da, presupun că da, dar nu de una singură. 

— Nici nu mă aşteptam. 

— Totuşi, este o chestiune de dragoste, se încruntă Effie. 
Nu pare a fi genul de lucru pe care să-l faci pentru bani. 

— Nu o faci pentru bani. O faci pentru că un bărbat care 
ținea profund la tine ţi-a cerut ajutorul. Este singurul lucru pe 
care ți l-a cerut vreodată. Banii sunt pur şi simplu un bonus 


încântător. Nu mai are nevoie de ei, dar cu puţin noroc, îţi vor 
ajunge până când vom găsi o modalitate de a evita sărăcia. 

— Ne vor ajunge, spuse Effie hotărâtă. 

— Şi mai bine, Gwen rânji. 

— Ce este şi mai bine? 

Poppy păşi în cameră, purtând o tavă cu supa de temut, 
aburind într-un castron mare. 

Effie şi Gwen făcură un schimb de priviri. 

— Cred, draga meu prietenă - Effie zâmbi într-un mod 
despre care i se spusese că era mai mult decât viclean - că 
avem un nou proiect. 


Capitolul 3 


— Ai înnebunit? izbucni James, fără să se gândească de 
doua ori. 

Totuşi, dacă ceva părea să justifice punerea sub semnul 
întrebării a sănătății mintale, era vestea pe care avocatul 
tocmai ce i-o dăduse, şi care venise ca o bombă neaşteptată şi 
extrem de neplăcută. 

— James, nu a fost ideea mea, spuse Marcus Davies pe 
un ton calm şi răbdător. 

Fără îndoială că exersase dinainte întâlnirea aceea. El şi 
James făcuseră şcoala împreună, dar nu deveniseră prieteni 
decât după căsătoria lui James, reuniți inițial prin afinitatea 
lor comună pentru viața zgomotoasă şi distracție din plin. Cu 
câțiva ani în urmă, amândoi îşi lăsaseră trecutul în urmă. 
Marcus se alăturase firmei tatălui său -— firma care se ocupa de 
mult de treburile unchiului Richard —, iar James se implicase 
în interesele de afaceri ale unchiului Richard şi în gestionarea 
proprietăţii. Pe scurt, se maturizaseră. În timp ce odată 
fuseseră complici în bufonerii rău famate, descoperiseră în 
cele din urmă avantajul unui comportament respectabil. Şi 
mai mult, compătimirea. 

— A fost în totalitate ideea unchiului tău. 

— Nu ar face niciodată ceva atât de absurd. 


— Nu fi ridicol. Violet îi aruncă o privire menită să-l 
pedepsească, o privire plină de supărare ori de exasperare, o 
combinaţie feminină întortocheată a celor menționate şi multe 
altele. 

De-a lungul vieţii, femeile îi aruncaseră tot felul de 
priviri, dar de obicei erau mult mai plăcute şi mai primitoare. 
Este exact genul de lucru pe care l-ar face. Nu a existat o 
singură vizită în care să nu spună ca a venit timpul să ne 
reconciliem diferenţele. Într-adevăr, era subiectul lui preferat. 
Aruncă o privire spre doamna în vârstă care stătea pe un 
scaun plasat strategic pe o parte a biroului lui Marcus. 

— Doamnă Higginbotham? continuă Violet. Ce credeți? 

— Cu siguranţă nu cred că Richard a fost supărat, dacă 
asta sugerați, milord. Doamna Higginbotham aruncă o privire 
şocant de asemănătoare cu a lui Violet. Conform scrisorii pe 
care mi-a trimis-o, el a vrut să corecteze o greşeală sau să 
îndrepte o greşeală sau să prevină o mare pierdere, ceva de 
genul acesta. Văduva fusese cândva o bună prietenă a 
unchiului Richard, deşi James nu-şi amintea să fi auzit 
vreodată numele ei. Oricum, unchiul său avusese o părere 
destul de bună despre Ophelia Higginbotham pentru a pune 
soarta lui James în mâinile doamnei. Femeia făcu un semn din 
cap spre Marcus. Sugerez să continuaţi, deoarece fără îndoială 
vor mai fi întreruperi. Ambele doamne îi aruncară din nou lui 
James acea privire tulburătoare. Îndrăznesc să spun că nu 
vrem ca asta să dureze mai mult decât e necesar. 

— Foarte bine. Marcus se uită scurt la James, un 
avertisment să-şi ţină gura. În timp ce firma sa se ocupa de 
treburile unchiului Richard, Marcus gestiona personal toate 
nevoile legale ale lui James. Era prietenul lui James, 
consilierul juridic şi, uneori, protectorul. Avocatul îşi drese 
glasul. După cum spuneam, tu moşteneşti titlul unchiului 
tău, proprietăţile lui - inclusiv moşia de la țară şi casa din 
Londra, precum şi averea lui — erau ale lui să facă ce doreşte 
după bunul-plac. 

— Ştim toate astea. Continuă, spuse James, ignorând 
vorbele avocatului. 

— Vreau pur şi simplu să mă asigur că tu şi Lady 


Ellsworth nu aveţi nelămuriri cu privire la diferitele aspecte ale 
testamentului unchiului vostru, astfel încât să nu existe 
neînțelegeri. 

Era posibil ca toți ceilalți să nu-şi dea seama, dar lui 
James îi era clar că vechiul său prieten era oarecum amuzat 
de dorința unchiului Richard. Trebuiau să discute mai târziu 
că nu era deloc amuzant. 

— Fiind singurul său moştenitor, se poate argumenta că 
ai cu siguranță dreptul la proprietatea şi averea lui, dar 
Excelenţa Sa a fost foarte specific în ceea ce priveşte condiţiile 
în care vei primi totul. În primul rând, aşa cum sigur îţi 
aminteşti spusele mele cu un minut în urmă... 

— Sunt întipărite în memorie, mormăi James. 

— ...tu şi Lady Ellsworth trebuie să locuiți împreună 
pentru o perioadă de doi ani, unsprezece luni, o săptămână şi 
trei zile. Această perioadă de timp începe de la data întâlnirii 
de astăzi, conform instrucțiunilor unchiului tău. El a dorit ca 
această întâlnire să aibă loc cât mai curând posibil după 
moartea sa. Dar, întrucât Lady Ellsworth era în străinătate, a 
durat ceva timp pentru a o contacta. 

— Unchiul Richard a ştiut întotdeauna exact unde mă 
aflu, sublinie Violet. Am corespondat în mod regulat. 

— Vina pentru orice întârziere cade în întregime asupra 
noastră. Marcus i-a aruncat lui Violet un zâmbet în semn de 
scuze. După cum spuneam, timp de doi ani, unsprezece... 

— Trei ani, spuse James. Poţi la fel de bine să spui trei 
ani. 

— De dragul comodităţii, foarte bine, sunt trei ani. Cu 
cel mult un total de paisprezece zile petrecute separat pe 
parcursul unui an, continuă Marcus. 

— Şi începe... Violet îşi ținu respiraţia, când anume? 

— Azi, spuse Marcus, din acest moment. 

— Înţeleg, spuse ea pe ton scăzut. 

— În al doilea rând, trebuie să arătați ca un cuplu - un 
cuplu cordial — de câteva ori pe săptămână... 

— Trei, spuse doamna Higginbotham. 

Marcus dădu din cap aprobator şi continuă. 

— Prezenţele menționate trebuie să aibă loc într-un 


cadru public sau în prezența martorilor. 

— La ce te referi mai exact prin prezența martorilor? se 
încruntă James. 

— Acest lucru este la latitudinea doamnei 
Higginbotham, Marcus zâmbi. 

— Şi trebuie să părem fericiți? întrebă Violet. 

— Cu siguranță nu ar trebui să păreți nefericiți. 
Nefericirea flagrantă unul față de celălalt în public ar face 
lumea să vorbească, fără niciun dubiu. Veţi dori să evitați 
acest lucru, deoarece a treia prevedere cere să nu fie niciun 
scandal. Nici o fărâmă de indecență, nici cea mai vagă bârfă. 
Fără zvonuri, fără aluzii şi fără insinuări. Privirea i se îndreptă 
spre Violet. În ceea ce vă priveşte pe oricare dintre voi. Apoi 
privirea i se mută înapoi la James. Aţi înțeles? 

— În totalitate. James ridică din umeri. Nu va fi deloc 
dificil. Trei perechi de ochi sceptici se fixară asupra lui. 
Numele meu nu a fost nici măcar şoptit cu privire la ceva 
neplăcut de ceva vreme. 

De ceva vreme fiind definit destul de vag, cel puţin 
pentru el. 

— Încă un lucru. Marcus se uită în jos la hârtiile din fața 
lui pentru a-şi ascunde zâmbetul. Vă este interzis să plângețţi 
sau să purtați negru. 

— Ura negrul, spuseră Violet şi James la unison. 

El îi aruncă o privire, dar ea îl ignoră. 

— Doamna Higginbotham reprezintă autoritatea şi în 
ceea ce priveşte definirea scandalului”? întrebă Violet, făcând 
un semn din cap spre doamna în vârstă, care zâmbi. 

— Doamna Higginbotham este singurul judecător şi 
arbitru în orice dispută sau întrebare. În această chestiune, 
puterea dumneaei este absolută şi ştim că este foarte discretă. 
Dumneaei poate face exact ce crede că este mai bine, chiar să 
permită o derogare de la oricare dintre prevederi, dacă 
consideră că este necesar. În cazul unor urgenţe neprevăzute 
şi altele asemenea, Marcus îl privi pe James, cu o notă 
împăciuitoare în voce. Excelența Sa a fost destul de clar în 
privința acestei chestiuni. 

Nu avea nicio îndoială că doamna Higginbotham va 


exercita autoritatea pe care i-a dat-o într-o manieră înțeleaptă 
şi competentă, aşa cum se i potriveşte mănuşă văduvei unui 
colonel şi unei femei pe care o admira de mult timp. 

— Lasă-mă să mă asigur că am înțeles, spuse Violet 
gânditoare. Pentru ca James să-şi primească moştenirea, 
trebuie să trăim împreună, să arătăm ca un cuplu simpatic şi 
să evităm orice lucru scandalos timp de doi ani, unsprezece 
luni, o săptămână şi trei zile? 

— Trei ani, spuse James cu jumătate de gură, la care 
Marcus dădu din cap aprobator. 

— Şi dacă reuşim? întrebă Violet. 

— James va moşteni totul, cu excepția câtorva cadouri 
pentru instituţiile caritabile şi slujitorii Excelenței Sale 
răposate, spuse Marcus, iar dumneata, Lady Ellsworth, vei 
primi dublul indemnizaţiei dumitale actuale, precum şi o 
bursă anuală pentru cheltuieli pentru tot restul vieții. 
Independenţa financiară îţi va fi asigurată. Amândoi veți fi, de 
asemenea, liberi să vă reluați viața aşa cum a fost până acum. 

— Înţeleg, Violet se gândi pentru o clipă la cuvintele lui 
Marcus. Şi dacă nu reuşim asta? 

— Atunci aproape totul se duce către caritate, spuse 
Marcus, ridicând din umeri, scuzându-se. 

Violet se uită în direcția lui James pentru o secundă. 

— Ce se întâmplă dacă unul dintre noi refuză să respecte 
condițiile unchiului lui Richard? 

— Din nou, organizaţiile caritabile vor fi principalul 
beneficiar. 

— În concluzie, nu avem de ales, spuse James răspicat. 

Situaţia nu era deloc corectă. Nu făcuse el tot ce îi 
stătuse în puteri pentru a-i dovedi unchiului Richard că era 
demn să-i fie succesor? Învăţase cum să gestioneze 
proprietatea, strategiile de investiţii şi toate detaliile afacerii şi 
managementului. Nu crescuse oare averea lui Richard datorită 
lui James? 

Totuşi, James ar fi trebuit să se aştepte la aşa ceva. 
Unchiul Richard nu ascunsese niciodată faptul că îl considera 
pe James un pic idiot când venea vorba de Violet. Şi 
bineînțeles că avea dreptate. Dar unchiul Richard era un om 


bun, care nu făcuse niciodată nimic ruşinos. Nu putuse 
niciodată să înțeleagă cum povara vinovăției l-ar putea 
încătuşa pe om şi să-l țină imobil. 

— Am făcut o copie a condiţiilor Excelenței Sale pentru 
fiecare dintre voi. Mai sunt câteva detalii minore pe care nu 
le-am discutat, dar vă asigur că sunt nesemnificative. Pe 
parcursul următorilor trei ani, fondul vostru financiar comun 
se va reduce substanțial, deoarece veți îngriji o singură 
gospodărie. În afară de asta, veniturile şi cheltuielile voastre 
vor rămâne aşa cum au fost şi până acum. Marcus le aruncă o 
privire. Aveţi întrebări? 

Violet clătină uşor din cap, în timp ce James aproape că 
putea vedea rotițele creierului ei, triind detaliile termenilor 
unchiului Richard. Violet fusese întotdeauna inteligentă. Era 
unul dintre lucrurile pe care James le aprecia la ea. O fărâmă 
de vinovăţie, cu care era deja familiar, îl înjunghia, aşa cum se 
întâmpla ori de câte ori se gândea la Violet. 

— Îndrăznesc să spun că vor fi întrebări, domnule 
Davies. Doamna Higginbotham se uită la Violet, apoi la James. 
În acest moment, este clar că lordul şi Lady Ellsworth sunt 
încă puțin uimiți. Se ridică în picioare, domnii ridicându-se şi 
ei imediat în picioare, şi îl țintui pe James cu o privire fermă. 
Aş putea să vă sugerez să cinăm mâine-seară la reşedinţa 
dumneavoastră? Vom discuta toate astea şi voi putea 
răspunde la orice întrebare. Îmi voi aduce prietenii care mă vor 
ajuta în acest demers, spuse doamna Higginbotham, apoi se 
întoarse spre Marcus, poate ar trebui să ni te alaiuri şi 
dumneata, domnule Davies? Nu a fost o întrebare. 

Marcus zâmbi slab. 

— Nu aş rata această ocazie pentru nimic în lume. 

— Excelent, dădu din cap spre James. Când vă 
întoarceți la Ellsworth House, veți descoperi că personalul a 
pregătit aripa principală - cu dormitoare separate, desigur — 
pentru voi doi, conform instrucțiunilor unchiului 
dumneavoastră. 

Dacă scopul final al unchiului său era pus la îndoială, 
cu siguranță nu era atunci. 

— S-a gândit la toate, doamnă Higginbotham? 


— Aşa sper, milord, dar vom vedea. Zâmbi plăcut. Atunci 
rămâne pe mâine-seară. O zi bună! 

Dădu din cap în semn de salut şi părăsi încăperea. 
James aşteptă până se închise uşa în urma ei. 

— Unde naiba a găsit-o unchiul Richard? 

— Se pare că a cunoscut-o cu mulți ani în urmă, spuse 
Marcus gânditor. Înainte de a se căsători. 

— Nu avem nevoie de guvernantă, Marcus, spuse James 
şi se aşeză din nou pe scaun. 

— Nu ai de ales. 

— Nu-mi place să-mi pun soarta în mâinile unei femei pe 
care nu o cunosc. 

— Din nou, nu ai de ales. 

— De ce nu m-ai avertizat despre asta? 

— Îmi pare rău, bătrâne, ridică Marcus din umeri. Există 
reguli privind confidențialitatea pe care ezit să le încalc. 
Unchiul tău mi-a cerut în mod expres să nu-ţi spun nimic. Îmi 
era drag, ştii asta. 

— Toată lumea îl plăcea pe unchiul Richard, oftă James 
frustrat. Există vreo cale de scăpare din asta? Contestarea 
testamentului sau ceva de genul acesta? 

— Mă tem că nu. L-am redactat conform specificaţiilor 
unchiului tău şi ne-am asigurat că fiecare detaliu este în 
regulă. Tatăl meu şi unul dintre fraţii lui au lucrat luni de-a 
rândul cu unchiul tău pentru a se asigura că este exact aşa 
cum şi-a dorit el şi pentru a se asigura că nu poate fi contestat. 
Se pricep foarte bine la asta. Chiar şi aşa, am verificat fiecare 
aspect în parte. 

— Dacă noi... 

— Îmi cer scuze, Violet îl fixă cu privirea pe James, poate 
ai uitat, dar sunt chiar aici. Deoarece această schemă nu 
poate reuşi fără mine, îţi sugerez fie să mă incluzi şi pe mine în 
conversație, fie să taci. 

Amândoi o priviră mirați. Nu era femeia tăcută, mai 
degrabă blândă cu care se căsătorise James în urmă cu câțiva 
ani. Mintea lui se duse cu gândul la ultima dată când o 
văzuse, şi anume în dimineața de după nunta lor. Nu fusese 
deloc blândă când îl informase că nu voia să-l mai vadă 


niciodată. 

James nu o mai auzise ridicând vocea. Nu ştia că e 
capabilă de aşa ceva. Gândurile lui se întorceau uneori la acea 
dimineaţă. Violet fusese un turn înalt, cu părul de foc, al 
indignării şi al furiei. Exista o notă distinctă de măreție la ea. 
Unchiul Richard observase asta. Păcat că James nu o făcuse. 

Comportamentul ei fusese atunci atribuit furiei 
justificate. Cu o seară în urmă devenise evident că ea nu mai 
era aceeaşi fată pe care o cunoscuse cu ceva timp în urmă. 
Diferenţa era evidentă în poziția bărbiei şi în privire. Se 
comporta ca o femeie încrezătoare în propria ei valoare. Ştia 
să-şi expună punctul de vedere. Se schimbase şi în alte 
privințe. El nu-şi amintea ca părul ei roşcat să fi fost atât de 
glorios sau ca ochii ei verzi să fi fost atât de captivanţi sau ca 
silueta ei să fi fost atât de ispititoare. Exista ceva mai mult la ea 
acum, de parcă cândva fusese un desen în creion care 
devenise un tablou în ulei. Era vibrantă. Vie. Remarcabilă. Şi 
mult mai frumoasă decât îşi amintea el. 

— Se pare că nu eşti singurul care nu are de ales, spuse 
ea pe un ton tăios, cu ochii strălucind de supărare. Dacă nu 
îmi accept rolul în această mică farsă, practic nu voi avea din 
ce trăi. Nu-i aşa, domnule Davies? 

— Da. În plus, nu vor mai fi bani pentru călătorii... 

— Da, da, înțeleg, se ridică în picioare. Doamna 
Higginbotham are dreptate. Vor fi întrebări. Îl fixă pe Marcus 
cu o privire dură. Veniţi pregătit să răspundeți. 

Dădu scurt din cap şi ieşi din birou. James continuă să 
privească în direcţia ei, chiar şi după ce fata plecase. 

— Credeam că ai spus că e timidă. 

În vocea lui Marcus se simţi un vag indiciu de uimire. 

— S-a schimbat. 

— Aşa se pare, Marcus chicoti, după care se opri. Dacă 
vrei să reuşeşti, va trebui să-i intri în grații. 

— Da, ştiu. Nu mă îndrăgeşte prea mult. 

— Din ceea ce mi-ai spus, are motive întemeiate să n-o 
facă. Marcus se aşeză. Acest lucru va necesita cu siguranță 
mult efort din partea ta. Nu va fi uşor. 

— Încrederea ta în mine este încurajatoare, îşi reluă 


James locul pe scaun. 

Marcus deschise un sertar al biroului şi scoase o sticlă 
de whisky scoţian fin şi două pahare. Umplu unul dintre 
pahare şi i-l întinse lui James. 

— Nu ar trebui. Probabil că mă aşteaptă în trăsură. 

— Sau a luat trăsura şi te-a lăsat să te descurci singur, 
chicoti Marcus. Nu m-ar surprinde. 

— Nici pe mine. James sorbi din whisky. Nimic nu punea 
lucrurile în perspectivă mai bună decât un whisky. Deşi poate 
nu astăzi. Ce urmează să fac? 

— Nu poți face nimic altceva decât să respecţi termenii 
testamentului. Te asigur că l-am studiat temeinic. După cum 
am spus, tatăl meu şi fraţii lui sunt foarte pricepuți la asta. 
Marcus se gândi pentru o clipă la prietenul său. E destul de 
drăguță şi tu ai avut întotdeauna un farmec inexplicabil 
pentru femei. La urma urmei, încă e soția ta. Există vreo 
posibilitate ca tu şi ea... 

— Nu. Poate. James clătină din cap. Nu ştiu. A trecut 
mult timp. Chiar şi aşa, amintirea nopții nunții lor — amintirile 
cu Violet — se afla constant în mintea lui. Fără îndoială acela 
era motivul pentru care nu mai fusese cu o altă femeie de 
foarte mult timp. Unchiul Richard credea că eu şi Violet 
suntem destinațţi să fim împreună şi ea, evitând căsătoria cu 
femeia greşită, am ajuns cumva cu femeia potrivită. Acesta era 
modul lui de a ne forța să fim împreună. 

— Era un bărbat hotărât. Marcus făcu o pauză. Pot să te 
întreb ceva? 

— De ce nu? 

James se sprijini pe spătarul scaunului. 

— Dacă îmi amintesc bine, cu ceva timp în urmă, într-o 
stare de ebrietate şi de autocompătimire, mi-ai spus că Lady 
Ellsworth a fost cel mai mare regret al vieţii tale. 

— Şi? 

— Şi ai spus asta de mai multe ori. 

— Trebuie să recunoşti, a fost un regret destul de 
semnificativ. Ridică din umeri. l-am distrus viața. 

— Da, ai spus şi asta. Marcus îl privi gânditor. Ai mai 
spus că eşti tânăr, prost şi pe cale să fii logodit cu femeia 


greşită. 

— De aici regretul. 

— De înțeles, încuviință Marcus din cap. Dar dintre 
toate acele lucruri pe care le-ai spus despre căsnicia ta 
nenorocită, există un lucru pe care nu l-ai spus niciodată. 

— Şi care este acela? 

— Nu ai spus niciodată că a fost o greşeală, spuse 
Marcus, întâlnindu-i privirea. 


James îl instrui pe vizitiul său, apoi se urcă în trăsură. 

— Nu credeam că mă vei aştepta. 

— Ar fi fost nepoliticos, îi zâmbi Violet plăcut. Nu sunt 
nepoliticoasă niciodată. 

— N-aş fi crezut că eşti, spuse el încet. 

— Avem de luat o decizie. 

— Nu cred că avem de ales. 

— Bineînţeles că avem, spuse ea. Întotdeauna există 
opțiuni, unele mai bune decât altele. Din ceea ce a spus 
unchiul Richard despre tine în ultimii ani, se pare că deţii un 
talent pentru afaceri. Dacă vreunul dintre noi decide să nu 
respecte termenii testamentului, va trebui să-ți cauţi un loc de 
muncă. 

El nu avea nicio îndoială că putea găsi un loc de muncă, 
dar dacă învățase ceva despre lumea afacerilor, era că cine eşti 
în societate era la fel de important ca abilitățile sau inteligența 
ta. Un conte dezmoştenit nu ar fi fost apreciat în mod special. 

— Aşa este, zise el şi îşi schimbă poziția pe scaun. Nu era 
vorba doar de avere — deşi pierderea ei ar fi fost dureroasă —, ci 
de pierderea proprietăților care fuseseră în familia lui de 
generații. Moşia de la țară unde tatăl său îl învățase să 
călărească şi să înoate aşa cum fusese învățat şi el la rândul 
lui. Casa din Londra, din care unchiul Richard făcuse refugiul 
lui James. Locurile pe care James le numea mereu acasă. 
Viața mea s-ar schimba cu siguranță. La fel ca şi a ta. 

— Da, desigur, ezită ea. 

James avea un sentiment ciudat că ea nu voia să spună 


ceva. 

— Deşi, în calitate de soț al tău, ar fi responsabilitatea 
mea să-ți asigur traiul. 

— Ar trebui să-ţi găseşti un loc de muncă bun, îl privi 
gânditoare. Ai fost foarte generos de-a lungul anilor. 

El ridică din umeri la comentariul ei. Generozitatea 
părea că merge mână în mână cu vinovăția. 

— A fost la îndemnul unchiului Richard? Îl desconsidera 
atât de mult? Nu că ar putea-o învinovăți pentru asta, dar era 
totuşi enervant. 

— Contează? 

— Poate că nu, făcu o pauză, dar e ceva ce m-am 
întrebat întotdeauna. 

— Ai fi putut să-l întrebi pe unchiul meu. 

— Nu sunt sigură că mi-ar fi spus, zise ea oftând, îl 
iubeai foarte mult şi era foarte mândru de bărbatul care ai 
devenit. 

Era bine de ştiut. 

— Nu, sprijinul tău financiar nu a avut nimic de-a face 
cu unchiul Richard. 

— Înţeleg. Violet tăcu pentru o clipă, după care 
continuă. Îmi ceri încă trei ani din viață. Este foarte mult timp. 

— Poate că este mai bine să ne gândim la asta ca fiind 
doi ani, unsprezece luni, o săptămână şi trei zile. 

— Nu chiar, ea îl fixă cu o privire aspră. Îţi dai seama ce 
înseamnă doi ani, unsprezece luni, o săptămână şi trei zile, 
nu-i aşa? 

— Bineînţeles că da, spuse el pe un ton batjocoritor. 

Despre ce vorbea ea, oare? 

— O! ea îl studie îndeaproape. Poţi să-mi spui de ce 
unchiul Richard a stipulat o perioadă de doi ani, unsprezece 
luni, o săptămână şi trei zile? 

— Bineînţeles că pot. Imediat răspunsul îl izbi şi se 
întrebă dacă unchiul Richard avea grijă de el de sus. Se aplecă 
şi îi întâlni privirea cu fermitate. Cinci ani, zece luni, două 
săptămâni şi şase zile reprezintă, de astăzi, de cât timp 
suntem căsătoriți. Doi ani, unsprezece luni, o săptămână şi 
trei zile este exact jumătate. Clauza a fost ca perioada să 


înceapă de la data întâlnirii de astăzi, ridică el din umeri. Dacă 
te-ai fi întors la Londra mai devreme, perioada ar fi fost mai 
scurtă. 

— Foarte bine, James, încuviință ea din cap cu răceală. 
Având în vedere reacția ta din biroul lui Davies, nu aş fi crezut 
că ţi-ai dat seama de asta. 

— Te-ai înşelat, spuse el cu superioritate şi trimise o 
rugăciune tăcută de mulțumire unchiului său. Totuşi, pare 
excesiv. 

— Unchiul Richard probabil a considerat că aşa se 
cuvine. Un fel de penitenţă potrivită. 

— Sau o sentință? 

— De asemenea, potrivit, presupun, clătină ea din cap. 
Unchiul Richard nu a omis niciodată să-mi ţină lecţii despre 
absurditatea circumstanțelor noastre. De fiecare dată când 
l-am văzut, a spus că toată treaba asta a durat destul şi că ar 
trebui să mă întorc definitiv în Anglia. Îi întâlni privirea şi 
provocarea străluci în ochii ei. l-am spus că nu am fost 
întrebată. 

— Te-ai fi întors dacă aş fi făcut-o? Nu mai conta, dar 
părea important. 

— Este mai degrabă o întrebare fără rost. Nu m-ai 
întrebat. 

— Dar dacă aş fi făcut-o? insistă el. Ea se uită lung la el. 

— Nu ştiu, spuse în cele din urmă şi ridică din umeri. E 
de domeniul trecutului. Nu-l putem schimba. 

— Atunci e mai bine să trecem peste asta, spuse el. Cu 
toate astea, o mare parte din trecut a rămas nerezolvată. Ar fi 
trebuit să ne aşteptăm la ceva de genul ăsta. Şi, într-adevăr, 
nu-l avertizase deja unchiul Richard? Nu spusese el de mai 
multe ori că dacă James nu va face ceva în privința căsătoriei 
lui, cineva trebuia s-o facă? 

— El încearcă să ne demonstreze ceva, chiar şi după 
moarte, zâmbi ea ironic, iar James chicoti. 

— Sunt conştient de asta. 

— Se pare că nu avem de ales, oftă ea. Va trebui să iau în 
considerare acest lucru. Dacă sunt de acord să respect 
termenii testamentului, ei bine, viața mea va fi extrem de 


diferită. 

— Se pare că soarta mea este acum în mâinile tale. 

— Da, presupun că este, zise ea şi se lăsă pe spătarul 
scaunului. E mai degrabă ironic când te gândeşti la asta, 
spuse cu jumătate de gură, după care se întoarse cu fața către 
fereastră. 

Violet continuă să privească în tăcere străzile, aparent 
pierdută în gânduri. El habar n-avea la ce se gândea ea. Din 
când în când îi zărea expresia de pe față, senină, dar în acelaşi 
timp şi hotărâtă. 

Bănuia că nu era de bun augur. Dincolo de asta, era 
ceva ce ea nu-i spunea. Violet nu era prea preocupată de 
posibila pierdere a moştenirii lui James. La urma urmei, dacă 
el pierdea totul, la fel şi ea. 

În momentul în care intrară în casă, fură întâmpinați de 
o femeie blondă, pe care Violet i-o prezentase drept doamna 
Ryland, însoțitoarea şi secretara ei. Cu câțiva ani mai în vârstă 
decât Violet, era destul de drăguță, sau ar fi fost dacă nu l-ar fi 
privit pe James ca şi cum ar fi fost diavolul întrupat. Violet o 
anunță că au treburi de făcut şi că se vor întoarce 
după-amiaza târziu. 

— Vrei să luăm cina împreună diseară? o întrebă el. 

Violet aruncă o privire spre cealaltă femeie. 

— Cred că vom lua cina în camerele noastre în seara 
asta. 

— Nu avem despre ce să vorbim? ridică el o sprânceană. 

— Am multe la care să mă gândesc, îi zâmbi ea politicos, 
apoi făcu un semn din cap spre doamna Ryland şi plecară. 

James le privi cum plecau. Aceasta nu era Violet pe care 
şi-o amintea el. Nu era fata pe care o cunoscuse. Îi plăcuse 
vechea Violet. Această nouă Violet îi era necunoscută, iar asta 
îl intriga. 

Violet Branham era o femeie pe care orice bărbat ar fi 
fost mândru să o aibă alături. Era puternică şi încrezătoare, 
independentă şi elegantă - o femeie a lumii —, precum şi o 
provocare. În urmă cu şase ani, nu-i plăcuseră în mod 
deosebit provocările, dar nu mai era bărbatul de atunci. 
Momentan ea nu părea să-l placă. Era cu totul posibil ca ea să 


nu fi fost de acord cu termenii testamentului. Dar dacă... s-ar 
fi putut întâmpla multe în următorii doi ani, unsprezece luni, 
o săptămână şi trei zile. 

Violet Branham. Contesa de Ellsworth, soţia sa, ar fi 
putut fi într-adevăr femeia potrivită pentru el. Cu şase ani în 
urmă, fusese prea tânăr, sau prea prost, sau prea speriat 
pentru a-şi da seama sau de a accepta. Acum însă... 

Pentru o clipă, James ar fi putut jura că îl auzea pe 
unchiul Richard chicotind în depărtare. 


Capitolul 4 


— Se pare că James are un birou adevărat şi respectă 
orele de program. 

Violet îşi adăugă puțină frişca în cafeaua turcească 
preferată pe care Richard - bucătarul lui James, devenit şi al 
ei, presupuse ea — o avea mereu la îndemână pentru vizitele ei. 
Din cauza nopții neliniştite, Violet dormi până mai târziu şi era 
aproape amiază când coborâse să i se alăture lui Cleo în sala 
confortabilă de mic dejun unde văduva sorta corespondența 
lui Violet. 

— Cine ar fi crezut? 

Cleo îi zâmbi înapoi. Părea că femeia înțelesese că 
comentariile unchiului Richard din ultimii ani despre cât de 
mult se schimbase James şi că îşi asuma responsabilități, 
despre abilităţile lui pentru management şi afaceri, precum şi 
maturizarea nepotului său, aveau un sâmbure de adevăr, nu 
erau doar divagațţiile unui unchi iubitor care se amuza. 

Cleo Ryland fusese însoțitoarea, secretara şi prietena 
dragă a lui Violet aproape din ziua în care Violet o angajase. 
Cu mai puțin de trei ani mai în vârstă decât Violet, frumoasa 
tânără văduvă fusese prima persoană care răspunsese la 
anunțul lui Violet, când aceasta decisese să se folosească de 
sprijinul financiar al lui James pentru a călători. Violet o 
plăcuse imediat pe Cleo, iar sentimentul fusese reciproc. Cleo 
era educată, inteligentă, cu un spirit de observaţie şi dorința 


de a face ceva cu viața ei, în afară de a se căsători cu primul 
bărbat care îi ieşea în cale şi doar pentru stabilitatea 
financiară. Se săturase de insistențele familiei, în special de 
cele ale mamei ei, la adresa găsirii unui nou soț înainte de a fi 
prea bătrână pentru asta. Ea şi Violet aveau multe în comun 
când era vorba de mame. În decursul câtorva zile, Violet 
verificase referințele lui Cleo şi cele două femei plecară în 
lume. 

— Este într-adevăr foarte convenabil. Aş prefera să nu 
fiu în preajma lui în fiecare clipă. Mai ales că deocamdată 
Violet nu dorea să continue discuția de ieri. Totuşi, îi rămăsese 
în minte că fusese o noapte lungă. Oricât de mult ura să 
recunoască, James avea dreptate. Nu le rămânea decât să 
respecte termenii testamentului unchiului Richard. Când nu 
era la club, tatăl meu era acasă. De obicei, în biblioteca lui. 

Violet aruncase o privire prin cameră încă de dimineaţă. 
Ce-i drept, nu strica o schimbare. De fapt, întreaga casă avea 
nevoie de o schimbare. Fusese locuința unui burlac pentru 
prea mult timp. Acela ar fi putut fi proiectul ei pentru 
următorii trei ani. Ea nu fusese niciodată stăpâna unei case şi 
asta suna provocator. Până la urmă, era pregătită pentru rolul 
acela. Era lucrul la care ceilalți se aşteptau să-l facă cu viața 
ei. 

— În ciuda circumstanțelor, sunt fericită să fiu înapoi la 
Londra. Violet sorbi din cafea, savurând aroma consistentă şi 
profundă, ameliorată de crema bogată. De data asta mă simt 
diferit, de parcă m-aş fi întors într-adevăr definitiv. 

— Presupun că până şi atracţia pentru aventură şi 
călătorii păleşte în timp. 

— Poate. Fusese într-adevăr cea mai grozavă dintre 
aventurile ei. Din când în când, o pauză e bine-venită. Trebuie 
să ne mai şi tragem sufletul. 

— Trei ani sunt suficienți pentru a-ţi trage sufletul. Cleo 
o studie curioasă. O să o faci, nu-i aşa? 

— Da. Violet întâlni privirea prietenei ei. Cleo se uită 
spre uşă de parcă ar fi vrut să se asigure că erau singure, apoi 
îşi cobori vocea. 

— Ce ai de gând să faci cu...? Ştii tu cu cine. 


— Sincer, tresări Violet, nu m-am gândit la asta. 

— Asta spune multe, nu-i aşa? Cleo făcu ochii mari. Am 
crezut că tu şi el sunteți... 

— Nu suntem, spuse Violet, hotărâtă. Desigur, am 
discutat despre posibilitatea asta, precum şi despre cea a 
divorțului, dar nu a existat niciodată nimic mai mult între noi. 
Am fost mereu foarte sinceră în legătură cu sentimentele mele. 
Este un prieten bun şi un om foarte drăguţ. Dacă aş fi liberă, 
ei bine... clătină din cap. Nu pot să-i cer să aştepte trei ani în 
speranța că sentimentele mele vor deveni altele decât cele de 
până acum. 

— Înţeleg. Cleo se gândi la cele spuse de prietena ei. Dar 
vei petrece trei ani cu un bărbat cu care nu ai vorbit de 
aproape şase ani? 

Violet ştia că Cleo nu putea înțelege. Cleo credea că 
James îi distrusese viața lui Violet şi, prin urmare, era cauza 
tuturor relelor din lume. 

— Ştiu că nu-ți place James, dar îi datorez foarte multe. 

— Prostii, pufni Cleo, nu îi datorezi nimic. 

— Dimpotrivă, Cleo, Violet respiră adânc. Mi-ar fi putut 
face viața mizerabilă. Amândoi cunoaştem femei ai căror soți 
s-au săturat de ele sau, de la bun început, nu le-au dorit în 
mod deosebit. Vieţile lor arată bine la suprafață, dar toată 
lumea ştie cât de îngrozitor de nefericite sunt de fapt. Ele sunt 
subiectul batjocurii discrete şi al milei flagrante. James m-a 
salvat de asta, clătină din cap. S-a căsătorit cu mine din cauza 
unei greşeli stupide care mi-ar fi distrus viața. Merită un 
oarecare credit pentru că a făcut ceea ce trebuia. 

— S-a căsătorit cu tine şi apoi şi-a urmat propriul drum. 
Conform celor auzite, s-a comportat exact ca înainte de 
căsătorie. Cleo o fixă cu o privire fermă. Cred că ar trebui să-i 
spui să plece. 

— Eşti o prietenă bună, dar te înşeli. Violet râse, după 
care se gândi pentru o clipa. Oferindu-mi un sprijin financiar 
generos, precum şi libertate şi independenţă, James mi-a 
oferit lumea. Nu aş fi devenit cine sunt şi cu siguranţă nu te-aş 
fi întâlnit niciodată, Cleo, dacă James ar fi insistat să fiu soția 
la care se aşteptau toți. Gândeşte-te la locurile pe care le-am 


văzut, la lucrurile pe care le-am făcut, la oamenii pe care i-am 
întâlnit şi la cei pe care i-am ajutat. James a făcut ca totul să 
fie posibil şi pentru asta îi sunt recunoscătoare, ridică ea din 
umeri. Nu am spus că va fi uşor şi nu sunt extrem de 
încântată de asta. Şi da, trei ani este mult, dar James m-a 
salvat o dată. Acum este rândul meu să-l salvez pe el. 

— Ai de gând să-i spui ce simţi? 

— Nu fi absurdă. Îi voi spune că am decis să respect 
termenii testamentului, dar cu siguranță nu-i voi spune că îi 
sunt recunoscătoare, adoptă un zâmbet răutăcios. I s-ar urca 
la cap, şi nu ar fi deloc distractiv. Nici nu intenționez să-i fac 
munca uşoară. 

— Sună a răzbunare. 

— Prefer să mă gândesc la asta mai mult ca la o răsplată. 
Dacă îşi doreşte moştenirea, intenționez să-l fac să lucreze 
pentru ea. Încă nu ştiu cum, dar sunt sigură că vor apărea 
oportunităţi. Făcu o pauză. În plus, îmi place ideea ca el să-mi 
fie dator. 

— Nu m-am gândit la asta, încuviință Cleo din cap. 
Foarte istet. 

— În afară de orice altceva, asta a fost ultima dorinţă a 
Unchiului Richard. Îi datorez măcar atât, zise Violet şi sorbi 
din cafea. 

Totuşi, oricât de recunoscătoare era pentru viața pe care 
i-o oferise James, erau câteva lucruri pe care nu le putea 
ignora. El nu luptase niciodată pentru căsnicia lor, nu 
încercase niciodată să o vadă, nu vorbise niciodată cu ea. Ce-i 
drept, ea îi spusese că nu voia să-l mai vadă vreodată, dar 
lucrurile de genul ăsta se domoleau odată cu trecerea anilor. 
Existaseră multe ocazii — mai ales în primii câțiva ani — când ar 
fi fost receptivă la schimbări, chiar la reconciliere. Când ar fi 
putut să se întoarcă pentru a fi cu adevărat soţia lui, dar el nu 
făcuse niciun efort în acest sens. Şi cu siguranță nu îi ceruse 
niciodată să se întoarcă acasă. Ar fi putut face ea primul pas 
spre el. Fie că era o chestiune de mândrie sau de simplă 
încăpățânare, sau de teamă, Violet refuzase acest lucru. 
James luase decizia cu privire la tipul de căsătorie pe care şi-o 
dorea, el hotărâse calea vieţii lor şi era în mâinile lui James să 


schimbe lucrurile. 

Poate că era dispusă să-i acorde trei ani, dar să-l ierte 
era cu totul altceva. Nu conta cât de mult îi schimbase timpul 
petrecut la distanță. În momentul în care se revăzuseră, ştiuse 
undeva în adâncul ei că trebuia să păstreze distanța şi să se 
ferească de reapariția sentimentelor pe care le avusese pentru 
el cândva. Nu putea să i se încredințeze cu nimic, cel puţin nu 
cu inima ei. Indiferent de intenţiile lui, indiferent dacă îşi 
dăduse seama sau nu, el îi frânsese inima. Nu avea să-i 
permită să facă asta din nou. 

— Ar putea fi chiar distractiv, rânji Violet, să fiu Lady 
Ellsworth. 

— Putem doar spera, zâmbi Cleo. Eşti căutată deja. 
Există aici o serie de invitaţii de luat în considerare. 

— Atât de repede? 

— Potrivit secretarului Excelenței Sale, contele era 
invitat în mod frecvent la aproape toate evenimentele 
importante, deşi rareori era prezent. Chiar dacă nu aţi fost 
aici, invitaţiile au fost întotdeauna adresate domnului şi 
doamnei Branham şi acum, desigur, lordului şi lui Lady 
Ellsworth. Făcu o pauză. Toată lumea din societate va vorbi 
despre reconcilierea voastră, să ştii. Atenţia asupra voastră va 
fi necruțătoare. 

— Mulţumesc că mi-ai adus aminte. 

Violet aproape uitase despre condiţia cu privire la a 
apărea un cuplu fericit. Ştia foarte bine că nu era posibil ca ei 
doi să apară în public fără să provoace un val de bârfe. Violet 
Branham era inteligentă, încrezătoare şi sofisticată când se 
afla în alt colț al lumii, dar acolo, la Londra, se temea că s-ar 
putea întoarce la vechea Violet, la ființa docilă care fusese 
odinioară. Se temea că, în fața societății neiertătoare şi 
neînduplecate, a mamei ei şi a oamenilor ca ea — timpul va fi 
dat înapoi şi ea va fi din nou fata cu care nu dansa nimeni la 
baluri care fusese cândva. Tocmai de aceea nu petrecuse 
niciodată mult timp în Anglia. Asta era provocarea următorilor 
trei ani. 

— Propun să aşteptăm întâlnirea cu doamna 
Higginbotham şi cu prietenii ei din această seară pentru a 


decide ce invitații acceptăm. Sunt sigură că vor avea câteva 
sugestii. 

— Lady Ellsworth. Andrews apăru la uşă. Lady Cranton 
este aici. 

Cleo tresări. 

— Spune-i că nu sunt acasă, zise Violet. 

O expresie distinctă de suferință apăru pe chipul 
majordomului. Violet făcu o grimasă. 

— Ştie că sunt aici, nu-i aşa? 

— Mi-e teamă că da, doamnă. 

— Presupun că nu e nimic de făcut atunci, oftă Violet. Te 
rog să o conduci în salon. Apoi cere din bucătărie ceai şi o tavă 
cu biscuiţi. Violet aruncă o privire spre Cleo. Ştii cum va fi 
dacă nu-i ofer ceva. Cleo se cutremură. 

— Altceva, doamnă? întrebă Andrews. 

— Şi o cafea, cred. Violet încuviinţă din cap. E de ajuns. 
Mulţumesc, Andrews. 

Majordomul dădu din cap şi ieşi în grabă. 

— Îţi dai seama că, trăind în Anglia în următorii trei ani, 
inevitabil o vei întâlni. 

— Nu m-am gândit la asta. Deşi este suficient pentru a 
mă face să mă răzgândesc cu privire la şederea mea aici, 
adăugă Violet şi se ridică în picioare. 

— Eşti sigură că vrei să fii singură când vorbeşti cu ea? 

— Nu chiar, dar asta este casa mea şi nu-i voi suporta 
prostiile în propria mea casă, spuse Violet şi porni către salon. 
Cleo, spune o mică rugăciune pentru mine. 

— Îndrăznesc să spun că o singură rugăciune nu va fi 
suficientă, o ajunseră din urmă cuvintele lui Cleo. 

Violet se opri în fața uşilor salonului, adoptând un 
zâmbet plăcut şi împinse uşile. 

— Bună dimineața, mamă. 

Margaret, vicontesa Cranton, era la fel de înaltă ca fiica 
ei, cu părul cu câteva nuanțe mai închis. Acolo, se gândise 
mereu Violei, era locul în care se terminau asemănările. Deşi 
mama era încă o femeie frumoasă, era o ființă severă şi 
necruțătoare în căutarea a ceea ce ea considera a fi necesar şi 
potrivit. Natura neînduplecată a mamei era evidentă în felul ei 


de a fi, de a vorbi şi se vedea pe chipul ei. Mama ei, Violet 
bănuise de mult, nu fusese niciodată foarte fericită. l-ar fi 
părut rău pentru tatăl ei, dar lui nu părea să-i pese. 

— Pentru numele lui Dumnezeu, Violet, ţi-ai venit în 
sfârşit în fire? 

— Mă bucur să te revăd, mamă. Violet îi zâmbi cu 
răceală. Am crezut că te voi revedea mai curând, la urma 
urmei, balul lui Lady Brockwell a fost alaltăieri. 

— Am fost plecați prin țară. Aseară ne-am întors. Vreau 
să ştiu ce se întâmplă, mama ei o fixă cu privirea. 

— Ia un loc, mamă, făcu Violet semn către canapea, apoi 
se aşeză pe un scaun din apropiere. 

Mama aruncă o privire prin salon, evaluând fără îndoială 
calitatea şi costul fiecărui articol din cameră. Probabil că nu 
mai călcase în Ellsworth House de la petrecerea nefericită de 
logodnă a lui James cu atâţia ani în urmă. 

— Ei bine, continuă. 

— Nu sunt sigură ce anume vrei să ştii. 

— Nu fi evazivă, se încruntă, ştii exact la ce mă refer. 

Se auzi o bătaie discretă la uşile salonului înainte ca 
acestea să se deschidă şi Andrews să împingă un cărucior pe 
care era aşezat setul de ceai. Mama, nerăbdătoare, îşi încleştă 
fălcile. Nu se cuvenea să discute chestiuni private în prezența 
servitorilor. 

— Doriţi să vă torn în ceşti, doamnă? întrebă Andrews. 

— Mă descurc. Mulţumesc, Andrews. 

Violet îi zâmbi majordomului şi dădu din cap în semn că 
se putea retrage. Andrews părăsi încăperea, fără îndoială 
recunoscător că scăpase de acea povară. 

— Vrei o ceaşcă de ceai? întrebă Violet, chiar în timp ce 
turna în ceaşcă. 

— Cel puțin nu ai uitat tot ce te-am învățat. 

Mama acceptă ceaşca şi adăugă zahăr. 

— Te asigur, mamă, că n-am uitat absolut nimic. 

Violet îşi turnă o ceaşcă de cafea. 

— Asta e cafea? se încruntă mama. 

— Da. Violet făcu ochii mari, nevinovată. O, îmi cer 
scuze. Preferai ceai? 


— Nu fi absurdă! Mama lui Violet considerase 
dintotdeauna cafeaua ca fiind o băutură a claselor inferioare 
şi, prin urmare, inferioară ei. Fără îndoială că ai deprins 
gustul cafelei în vreo țară îndepărtată, uitată de Dumnezeu. 

— Fără îndoială. 

Mama alese cu grijă doi biscuiţi, de parcă ar fi vrut să se 
asigure de calitatea lor înainte de a se delecta cu ei. Violet 
strânse din dinți. 

— De ce eşti aici, mamă? 

— În loc să aştept să mă vizitezi? Mama ei ridică din 
sprâncene. Cine ştie când s-ar întâmpla asta. 

— O, mamă. Am luat cina împreună cu tine, cu tata şi cu 
Carolina ori de câte ori am fost la Londra. 

Oricât de mult nu-i plăcea nici lui Violet, nici mamei ei, 
Violet îşi vizita familia deseori, de obicei la cină. Era un calvar 
pentru toți. Conversaţia se concentra inevitabil în jurul fiicei 
perfecte, Caroline, în vârstă de douăzeci de ani, a 
perspectivelor ei pentru un partener şi starea dezastruoasă a 
căsniciei lui Violet. Un eşec care era, evident, vina ei. Adevărul 
nu fusese niciodată deosebit de important pentru mama ei. De 
fapt, mama nu o iertase niciodată pe Violet pentru că devenise 
subiect de scandal şi nu doamna perfectă la care se aştepta 
toată lumea să fie. Fata ar fi trebuit să fie renumită în 
societate, mamă a unui număr respectabil de urmaşi, o fiică 
de care o mamă ambițioasă să fie mândră. Violet, pe cealaltă 
parte, nu o iertase niciodată pe mama ei pentru că profitase de 
şansa de a o căsători. Nu doar din cauza unui scandal relativ 
minor, ci pentru că crezuse că era singura şansă a lui Violet 
pentru o căsătorie acceptabilă, ceea ce ar fi putut fi adevărat, 
dar nu despre asta era vorba. 

Nimeni nu spusese niciodată cu voce tare care era 
adevărata problemă dintre cele două femei. Soluția 
divergenţelor apăruse însă a doua zi după nuntă, pentru 
prima dată în douăzeci şi unu de ani, când Violet Branham îşi 
găsise în sfârşit curajul, vocea şi - mulțumită lui James - 
independența. Mama ei nu ura nimic mai mult decât o fiică pe 
care nu o putea controla. 

— Cum e tata? Dar Caroline? 


— Tatăl tău nu se schimbă, spuse mama ei ridicând din 
umeri. 

Tatăl ei era un om bun, credea Violet, deşi abia îl 
cunoştea. Ar fi fost mai implicat în educația copiilor săi dacă ar 
fi fost băieți, dar fiind fete, renunțase la toate deciziile 
referitoare la Violet şi la sora ei îi favoarea mamei lor. 

— Caroline e pe cale să se logodească cu fiul unui duce, 
mama făcu o pauză, nu cu moştenitorul, ci cu mezinul 
familiei. Totuşi, el are un venit semnificativ şi nu se ştie 
niciodată ce se poate întâmpla în viitor. Sora ta ar putea fi 
ducesă într-o zi. 

— Nu putem decât să sperăm, murmură Violet. Se 
întreba dacă familia logodnicului lui Caroline ar fi trebuit să fie 
avertizată, dat fiind că mama ar fi eliminat cu bucurie o 
întreagă linie de succesiune pentru a-şi atinge scopul. Dacă 
nu putea fi ea însăşi ducesă, o fiică ducesa era următoarea 
opțiune. 

— Logodna va fi anunţată oficial la un bal luna viitoare, 
demn de un astfel de cuplu în luna august. Mă aştept să 
participi. Vei mai fi aici? o întrebă mama, fixând-o cu o privire 
fermă. 

— Planurile mele sunt incerte în acest moment. 

Violet nu avea de gând să-i spună mamei ei că va 
rămâne în Anglia înainte să-i spună lui James. 

— Planurile tale sunt întotdeauna incerte, dezaprobarea 
răsună în vocea mamei. Rătăceşti fără scop prin lume şi 
rareori te întorci în Anglia, unde ar trebui să fii. 

— Dimpotrivă, mamă. Nu este deloc fără scop. 

— Nu aşa ar trebui să se comporte o soție potrivită, se 
subțiară buzele mamei, au existat zvonuri pe care le-ai aflat 
deja. 

— Da, mamă, ştiu. Nu renunți să mă ţii la curent cu 
zvonurile sau bârfele despre soțul meu, lucru pentru care îţi 
sunt recunoscătoare. 

— Zvonurile nu sunt doar despre el, se auzi 
avertismentul din vocea mamei. 

— O, desigur. Nu aş vrea să aibă doar el parte de toată 
distracţia. 


Pentru o clipă îndelungă, mama o fixă pe Violet cu 
privirea, iar Violet făcu la fel. Fusese o vreme când Violet ar fi 
dat înapoi, ar fi spus ceva liniştitor şi şi-ar fi cerut scuze. Ar fi 
făcut ca lucrurile să pară mult mai uşoare, iar pacea ar fi fost 
restabilită. Încetase să aibă astfel de gânduri cu ani în urmă, 
când îşi dăduse seama că capitularea în fața mamei ei nu 
făcea nicio diferenţă în relaţia lor, dar făcea o mare diferență în 
ceea ce simțea Violet despre ea însăşi. 

— Te asigur că orice zvon despre mine este exagerat. În 
cel mai rău caz, doar cu o fărâmă de adevăr în el. 

— Sper să fie aşa! Mama o studie atent. Ai fost văzută 
dansând cu lordul Ellsworth. 

— E un dansator excelent şi e soțul meu. 

— Nu a părut niciodată să conteze înainte. 

— Ai vrut să am un soț şi am unul, ridică Violet din 
umeri. Nu ţi-a păsat niciodată ce sentimente aveam unul 
pentru celălalt. 

— Şi ați părăsit balul împreună, o ignoră mama ei. 

— Suntem căsătoriţi şi locuim în aceeaşi casă. 

— Nimeni nu v-a văzut împreună până acum. Ochii 
mamei se îngustară de parcă ar fi încercat să vadă în sufletul 
fiicei ei. Te-ai împăcat cu soțul tău? 

— Nu te priveşte, spuse Violet veselă. 

— Ba bine că nu, este preocuparea mea principală. Sunt 
mama ta. Am cele mai bune intenții când vine vorba de tine. 

„Cele mai bune intenţii?” Violet se abținu să nu 
răbufnească. 

— Serios, mamă? De când? 

— Întotdeauna v-am pus pe tine şi pe sora ta mai presus 
de orice, spuse mama cu mândrie, ceea ce ar fi fost de înțeles 
dacă ar fi fost ceva de care Violet să-şi amintească în acel sens. 

— Mi-ai pus binele mai presus de orice când m-ai forțat 
să mă căsătoresc cu un bărbat care nu a vrut să se 
căsătorească cu mine. 

Evitase acuzaţia aceea timp de aproape şase ani. 

— Ai fi fost distrusă! Ochii mamei se măriră de 
indignare. Insistența mea asupra căsătoriei te-a salvat de la o 
viață de singurătate. 


— Şi ce crezi că a fost viața mea până acum? 

Cuvintele ieşiră din gura lui Violet înainte ca fata să le 
poată opri. Nu era sigură de ce spusese asta. Nu fusese 
singură în ultimii ani. Ba chiar contrariul. O avusese pe Cleo şi 
o mulțime de prieteni în străinătate. Fusese cea mai puțin 
singură persoană pe care o cunoştea. Dacă nu avea un soţ 
care să aibă grijă de ea, ei bine, acela era prețul care trebuia 
plătit pentru independenţa cei. 

— Viața ta ar fi fost perfectă dacă nu erai atât de 
încăpățânată. 

— Nu ştii nimic despre viața mea, mamă. 

— Îndrăznesc să spun că ştiu mai multe decât bănuieşti. 
Mama se ridică în picioare. Soțul tău a pus în cele din urmă 
piciorul în prag şi ţi-a cerut să te întorci acasă să-ți asumi 
responsabilitățile de soție? 

— Soțul meu nu a pus niciodată piciorul în prag şi nici 
nu i-aş permite să facă asta, ridică Violet din umeri. 

— Asta ar putea fi una dintre probleme, pufni mama ei. 

— Pur şi simplu nu vei accepta că, atunci când m-ai 
forțat să mă căsătoresc, ţi-ai pierdut dreptul de a mă întreba 
orice. 

— Cu toate astea, te întreb dacă tu şi soțul tău... 

— De ce îți pasă? Ce contează pentru tine? 

— Oamenii vorbesc, Violet, şi vorbesc despre tine de 
aproape şase ani. Este o umilință constantă pentru întreaga 
familie. Avem noroc că viața ta scandaloasă nu a afectat 
logodna lui Caroline! 

— Ei bine, el e doar mezinul familiei, mamă. 

— Dacă tu şi soțul tău v-aţi veni în fire! gâfâi femeia. 
Doamne, ai venit să ceri divorțul, nu-i aşa? 

— Nu e treaba ta. 

— Nu a existat niciodată un divorț în familie, trase mama 
aer în piept. Scandalul ne va distruge pe toți. Insist... 

— Pentru numele lui Dumnezeu, mamă, se răsti Violet, 
ajunge! Nu cer divorțul şi da, m-am întors ca să rămân. Violet 
respiră adânc. Mama era experta în arta bârfei şi ar fi putut 
foarte bine să fie utilă pentru a risipi orice zvon neplăcut 
despre aparenta împăcare a lui Violet cu James. După toți 


aceşti ani despărțiți, eu şi James am recunoscut în sfârşit că 
împărtăşim o dragoste nebună şi pasională! Eşti fericită? 

— Deloc, pentru că e o mare prostie şi nu cred o iotă din 
ce spui, pufni mama. Nu stai plecată ani la rând, apoi te 
trezeşti într-o dimineață şi îți dai seama că dragostea 
adevărată a existat tot timpul. 

— De fapt, mamă, îşi ridică Violet bărbia, ba da. 

— Draga mea soţie. Ca la un semnal, James intră cu 
paşi mari în cameră, o trase pe Violet în braţele lui şi o privi în 
ochi. Au trecut doar câteva ore şi totuşi mi se pare o veşnicie 
de când am plecat de lângă tine. 

— Da? 

Ce naiba făcea? Violet se uită în ochii lui albaştri, 
întunecați şi adânci şi... zâmbitori. 

— Când ne despărțim, număr minutele până când 
suntem din nou împreună, continuă el şi îşi lăsă capul spre al 
ei de parcă ar fi vrut s-o sărute. 

Violet îşi ținu respirația, iar mama ei îşi drese glasul. 

— O, îmi parc rău. Nu ştiam că mai e cineva aici. 

O eliberă pe Violet, dar îşi trecu un braț în jurul taliei ei 
într-o manifestare de afecțiune. Manifestările flagrante de 
afecțiune erau la fel de prost văzute de mama ei pe cât erau 
soțiile de indecente. 

— James, ţi-o aminteşti pe mama mea. 

— Da, desigur, strânse şi mai mult brațul în jurul ei 
într-un mod posesiv. 

Era ciudat de satisfăcător. 

— Lord Ellsworth, mama îl privi cu suspiciune. A venit 
timpul să plec. 

— Încântat să vă revăd, făcu el semn din cap către uşă, 
Andrews vă va conduce. 

— Violet, mă aştept să fii prezentă la balul surorii tale. 

— La revedere, mamă. 

— La revedere, Lady Cranton, spuse James şi îşi frecă 
uşor nasul de-a lungul gâtului lui Violet, de parcă mama ei nu 
ar fi fost acolo. 

Un fior îi străbătu şira spinării. Trebuia să protesteze, 
dar cum? 


— Oh, Doamne, mormăi mama şi se îndreptă spre uşă. 

Violet nu se lăsă copleşită de senzația pe care i-o 
provocaseră buzele lui James acolo unde gâtul ei se întâlnea 
cu umărul. Aşteptă până când uşa salonului se închise în 
spatele mamei ei. Chiar şi atunci fu mult mai greu să spună 
cuvintele cu voce tare decât se aşteptase. Trase adânc aer în 
piept. 

— Ce crezi că faci? 

— O conving pe mama ta cu privire la împăcarea 
noastră. James sărută joncţiunea delicioasă a gâtului cu 
umărul ei. Mirosul ei - un amestec provocator de iasomie şi 
alte arome -— îl învălui. Abia se abținea să nu o strângă şi mai 
tare în brațe. Dumneaei fiind una dintre cele mai notorii 
bârfitoare din Londra, mi s-a părut o idee excelentă. 

— Ei bine, acum a plecat, Violet se trase din braţele lui, 
aşa că poți să te opreşti. 

— Chiar mi-a plăcut, zâmbi el. 

— Bineînţeles. 

Având în vedere roşeața fermecătoare din obraji şi 
privirea din ochii ei, şi ei îi plăcuse, deşi nu ar fi recunoscut-o 
niciodată. Totuşi, zâmbetul i se lărgi. 

— Cu toate astea, a fost complet nepotrivit. E o farsă, 
James. Nimic mai mult. Nu uita asta, spuse Violet cu 
fermitate, deşi părea să fi rămas fără suflare pentru moment. 
Interesant... 

— Ai spus asta doar s-o enervezi pe mama ta? 

— Poate. Violet se încruntă. Ce am spus mai exact? 

— Că ne-am împăcat şi că, după toţi aceşti ani 
despărțiți, împărtăşim o dragoste nebună şi pasională. 

— Cu siguranță nu am spus nimic de genul. Violet se 
îmbujoră şi mai tare. O, lui James îi plăcu ce vedea. Am spus 
eu asta? 

— Cuvintele tale întru totul. 


— Spunem tot felul de lucruri când nu primim atenția 
cuvenită, oftă ea lung. Da, recunosc că am spus o parte din 
cuvintele astea pentru a o enerva. Dar sincer, ce spunem în 
vâltoarea... 

— Pasiunii? 

lritarea ei era de necontestat. Îi aruncă o privire 
întrebătoare. 

— Deci ţi-o aminteşti pe mama? 

— Continuă să-mi bântuie visele, tremură James. 

Nu putuse uita cât de neclintită fusese Lady Cranton cu 
privire la căsătoria lor, cât de supărată fusese pe el — pe bună 
dreptate —, dar cât de supărată fusese şi pe Violet. Nu fusese 
corect. De parcă totul ar fi fost din vina lui Violet. 

— Mama mea nu găseşte nimic mai scandalos sau mai 
nepotrivit decât dragostea nebună şi pasională. 

— De fapt, mă întrebam dacă restul e adevărat, adoptă 
un ton lejer, despre mutarea la Londra, despre soțul tău. Ai 
spus asta tot ca s-o enervezi? 

— Nu, deja luasem această decizie, ea îşi îndreptă 
umerii. Îmi place viața mea, James. Să rămân aici pentru trei 
ani pare un preț mic pentru a-mi câştiga independența şi 
libertatea. 

— Deci o vei face pentru bani? spuse el încet, un 
sentiment de  uşurare amestecat cu dezamăgire 
cuprinzându-l. 

Cu siguranță nu se putea aştepta ca ea să o facă din 
oricare alt motiv. Avusese parte de o noapte lungă şi se 
gândise mult la ea, sau mai bine zis, la ei, deşi de-a lungul 
anilor nu se gândise niciodată la ea într-un fel sau altul. 

La început, el îşi continuase viața de parcă nu s-ar fi 
căsătorit. De fapt, alcoolul, petrecerile şi întâlnirile fără sens 
cu femeile deveniseră mai dese după plecarea lui Violet. James 
blamase sentimentul de vinovăţie. Când era în stare de 
ebrietate sau avea o femeie străină în patul lui, îi venea uşor să 
uite ce nemernic fusese şi cum îi distrusese fetei viața. După 
cea de-a doua aniversare a căsniciei lor, atracția pentru un stil 
de viața dezordonat, a femeilor alese la întâmplare şi a bețţiilor 
începuse să se diminueze. Tot în acea perioadă unchiul 


Richard fusese lovit de o boală violentă, dar care din fericire nu 
durase mult, iar James începuse să înveţe ce trebuia să ştie 
pentru a călca pe urmele unchiului său. După o reflecţie 
ulterioară, recunoscuse că acela fusese adevăratul început al 
maturizării sale. 

Violet ridică din umeri cu un aer degajat, de parcă banii 
ar fi fost un motiv la fel de bun ca oricare altul. 

— Nu trebuie să te comporti ca şi cum mi-ai face o mare 
favoare, spuse el, ridicând o sprânceană. 

— O, dar îţi fac o mare favoare. 

— Ai la fel de mult de pierdut ca şi mine. 

— Nu, nu am, spuse ea întâlnindu-i privirea lui James. 
Ezită, apoi ridică din umeri. Nu e important în momentul 
acesta, se întoarse şi se îndreptă spre scări. 

— Părea important, a spus James, mergând din urma ci. 

— Nu voi discuta despre asta acum, ajunse la scara 
mare şi porni în sus. Dar sunt de acord cu asta pentru că nu 
am altă opțiune. 

— Da, am auzit despre alegerile tale, strigă el după ea. 

Violet Branham, Lady Ellsworth, soţia lui, putea să nu 
fie conştientă de acel lucru, dar existau aproape la fel de multe 
bârfe despre ea în ultimii şase ani precum existau despre el. El 
ştia adevărul despre comportamentul său, dar habar nu avea 
dacă poveştile pe care le auzise despre ea erau adevărate. 
Bineînţeles, pe unele le auzise de la Duncan, viconte de 
Welles, care menţionase o întâlnire cu Violet undeva în 
Europa. Welles era un prieten vechi, precum şi unul dintre cei 
care lansaseră nefericita provocare de a-şi săruta logodnica în 
noaptea aceea în urmă cu şase ani. Chiar şi aşa, informațiile 
nu erau de primă mână. Oricum, ceea ce auzise James despre 
comportamentul lui Violet devenise cu atât mai deranjant cu 
cât propria sa conduită devenea mai respectabilă. 

— Alegerile mele? Se întoarse şi-l fixă cu privirea. Ce vrei 
să spui cu asta? 

— Nu mai contează. A discuta despre asta acum eo 
greşeală. Până la urmă, avem trei ani înainte. Nu contează. 

— Ba contează, se răsti ea. 

Aparent, ea nu avea de gând să renunțe la subiect. 


Foarte bine să înceapă jocul. 

— Nu ai fost foarte discretă în ultimii şase ani. Au existat 
zvonuri, bârfe. 

— Ce ai auzit mai exact? 

Ochii ei se îngustară. 

— Ai spus că nu se poate face nimic în privința 
trecutului. Era rândul lui şi adopte o atitudine dezinvoltă, de 
parcă nimic din toate astea nu ar fi contat. Ce-a fost a fost. 

— Cu toate astea, aş dori să ştiu ce ai auzit despre mine. 

— Mă îndoiesc că vrei să ştii, se întoarse şi se îndreptă 
către bibliotecă. Nu era genul de discuţie pe care un bărbat o 
avea cu soția lui, fără ajutorul unui pahar de tărie. 

— Nu poţi face acuzaţii vagi, nefondate şi apoi să pleci, 
strigă Violet după el. 

— De fapt, pot. Intră în bibliotecă, închise uşa în urma 
lui şi traversă camera către dulapul unde unchiul Richard 
ținea sticlele de coniac, whisky şi băuturi spirtoase asortate. 

O clipă mai târziu, uşa se deschise şi el încercă să nu 
zâmbească. Bănuise că noua Violet nu putea rezista 
continuării conversației. 

— Dacă ai vrut să începi această discuție, ai curajul de a 
o încheia! 

James luă o sticlă de whisky şi turnă în pahar. 

— Bei? 

— Doamne, James, abia e trecut de prânz. 

— Dacă vom începe prima zi a următorilor trei ani 
retrăind trecutul nostru sordid, eu, unul, o să am nevoie de un 
întăritor. 

— Fără îndoială, ea se apropie de el. Şi smulse paharul 
din mână şi luă o înghiţitură. Trecutul meu nu e deloc sordid, 
mulțumesc foarte mult. 

— Cred că al meu e, spuse din timp ce se uita la pahar. 

— Nu mai e, zâmbi ea şi mai luă o înghițitură. Prefer să 
mă gândesc la asta ca la un prilej de a lămuri lucrurile. Dacă 
vom petrece următorii trei ani împreună ca un cuplu fericit, 
îndrăznesc să spun că cel mai bine este să scoatem totul la 
iveală, pentru a reduce riscul de a avea surprize neplăcute. 

— Nu ne-am dori asta, zise James şi mai turnă un 


pahar. 

— Aş prefera şi nu par şocată când o cunoştinţă bine 
intenționată decide că e timpul să fiu informată în legătură cu 
toate aventurile soțului meu. 

James sorbi din pahar şi o studie pe Violet îndeaproape. 
Oricât de curios era despre zvonurile cu privire la 
comportamentul ei, nu era deloc sigur că mărturisirea 
propriilor lui greşeli ar fi fost o mişcare înțeleaptă. Ar fi 
însemnat să pună paie pe foc. 

— Mi se pare că avem multe de discutat cu privire la cele 
întâmplate în ultimii şase ani. Eşti sigură că vrei să începem 
cu acest subiect? 

— De ce nu? Ochii ei străluciră cu o oarecare sfidare. 
Trebuie să mărturisesc că sunt surprinsă că ai avut timp să fii 
atent la zvonurile care circulă despre mine, când au fost atâtea 
despre tine. 

— Avem tendința de a auzi zvonurile despre partenerul 
nostru de viață, spuse el pe un ton serios. 

— Aşa cum fac şi eu, răspunse Violet pe acelaşi ton. 
Precum cochetatul cu o cântăreață de operă. 

— Sau aventura ei cu un conte francez. 

— Aventura lui cu o actriță americană, îşi încleştă ea 
dinții. 

— A ei cu un sculptor italian, spuse el pe un ton tăios. 

Informaţia aceea o avea direct de la Wells. 

— Ale lui cu văduve vesele! 

— A ei cu un poet grec fără talent! 

Ochii ei se măriră. Părea că atinsese un subiect sensibil. 
Nu că i-ar fi dat vreo satisfacție. Până atunci, nu era sigur că 
crezuse vreun zvon. La urma urmei, era vorba despre Violet. 
Ea se abţinu să nu râdă. Cu siguranţă că se schimbase. 

— Ţi se pare amuzant? 

— Da, chiar da, zâmbi ea. Ţie nu? 

— Nu! se răsti el. Nu găsesc nimic amuzant. 

— Obişnuiai să găseşti o mare parte din viață amuzantă. 

— Nu mai sunt acelaşi bărbat. 

Ea pufni neîncrezătoare. 

— Voi face un târg cu tine, Violet, spuse el calm. Nu îţi 


voi reproşa nimic din toate astea, dacă nici tu nu o vei face. Nu 
vom răscoli trecutul. 

— Nu ştiu. Îmi place ideea de a-ţi reproşa lucruri. 

Ea sorbi din whisky şi se gândi la cele spuse de el. 
Aparent, nu avea de gând să renunțe la a-i îngreuna situația. 

— Ceea ce propun este un armistițiu. 

— Nu ştiam că ne luptăm. 

— Suntem într-un război continuu încă din noaptea în 
care te-am sărutat pe terasa întunecată, privirea lui o întâlni 
pe a ei. 

— Prostii, spuse ea pe un ton batjocoritor, nici nu ne-am 
văzut. 

— M-am înşelat? 

— Presupun că a fost un fel de bătălie, deşi una tăcută. 

— Poate că am putea fi, ei bine, din nou prieteni, sorbi el 
din pahar. 

— Parteneri, poate, dar prieteni? Ea dădu peste cap 
restul băuturii într-un mod în care orice bărbat ar fi fost 
mândru. Nu cred că îţi pot fi prietenă. 

— Cu toate astea, eşti soția mea. 

— Acum şase ani, nu ai vrut o soție. 

„Acum şase ani eram un idiot”, se gândi el. 

— Şi totuşi, am una care se pare că trebuie să se 
comporte ca atare, trase aer în piept, pentru că intenționez să 
mă comport ca un soţ. 

— Serios? ridică ea o sprânceană. 

— Este ceea ce şi-a dorit unchiul Richard, se opri. Am 
fost prieteni odată, Violet, tu şi cu mine. 

— Asta a fost cu mult timp în urmă, James, puse 
paharul pe o masă din apropiere şi se îndreptă spre uşă. Lady 
Higginbotham şi prietenii ei vor fi aici pentru cină la şapte şi 
jumătate. Nu întârzia, îmbracă-te corespunzător. 

— Ai vorbit exact ca o soţie, strigă el după ea. 

— O, dragul meu James, acesta este doar începutul, 
spuse ea şi-i aruncă o privire peste umăr. 


* 


— O cină de pomină, Lord Ellsworth, spuse Lady 
Blodgett cu un zâmbet plăcut. Complimentele mele 
bucătarului. 

— Doamna Clarke va fi încântată să audă că v-a plăcut, 
zâmbi James. 

Lady Blodgett şi doamna Fitzhew-Wellmore erau 
prietenele doamnei Higginbotham, despre care spusese că o 
vor ajuta să asigure îndeplinirea condiţiilor testamentului. 
Toate cele trei doamne erau înaintate în vârstă, deşi se putea 
vedea clar că trebuie să fi fost foarte frumoase în tinereţe. 
Marcus şi doamna Ryland li se alăturaseră. În privat, Marcus 
remarcase mai devreme că el şi James erau depăşiţi numeric 
şi că trebuia să fie cu băgare de seamă. Dacă acela era 
într-adevăr un joc, existau trei facțiuni distincte, evidenţiate 
prin locul fiecăruia la masă. James era aşezat în capul mesei, 
cu Violet vizavi la celălalt capăt al mesei. Doamna Ryland 
stătea lângă Violet şi lângă Marcus, care se afla în dreapta lui 
James, iar cele trei doamne mai în vârstă stăteau de cealaltă 
parte. 

Doamna Higginbotham proclamase înainte de a se aşeza 
la masă că nu va exista nicio discuţie despre testamentul 
unchiului Richard înainte de cină. Atât James, cât şi Marcus 
petrecuseră cea mai bună parte a timpului făcând tot posibilul 
să le farmece pe doamnele de la masă. Ceea ce părea să 
meargă bine, cu excepţia lui Violet, care chiar şi în timp ce 
purta conversaţia de la celălalt capăt al mesei, era rece şi 
distantă, cel puţin față de James — şi a doamnei Ryland, care 
nu se temea să-şi arate repulsia față de James. Totuşi, nu 
părea pe deplin imună la farmecele lui Marcus, chiar dacă 
părea că văduva încerca să reziste avocatului. Aparent, era 
reticentă în a fraterniza cu inamicul. 

În general, cina fusese destul de plăcută, dacă se 
ignorau natura superficială a conversațţiei şi spiritele încinse. 

— Aşadar, zise doamna Higginbotham privind în jur, 
începem? 

— Poate că ar trebui să ne retragem în salon, spuse 
Violet în maniera celei mai bune gazde. 

Mama ei ar fi fost mândră, pe când James se abținu să 


nu râdă. 

— O, cred că aici, la masă, ar fi mai bine. Suntem cu toţii 
pe picior de egalitate, spuse doamna Higginbotham şi se uită 
la James. Doar dacă nu sunteţi de altă părere. 

— Deloc, doamnă Higginbotham. 

James îi zâmbi doamnei mai în vârstă. 

Fără îndoială, următorii trei ani vor fi plini de probleme 
legate de interpretarea prevederilor testamentului unchiului 
Richard. Nu era prea devreme să încerce să o aducă de partea 
lui. 

— Excelent, ochii ei se îngustară uşor, de parcă ar fi 
ştiut exact la ce se gândea el. 

Violet îi făcu semn lui Andrews, care dădu din cap 
aprobator şi părăsi camera, întorcându-se aproape imediat cu 
carafe de coniac, de vin de Porto şi de Xeres. În mod evident, 
Andrews anticipase că vizitatorii vor rămâne la masă, iar 
James se întreba dacă Violet şi unchiul Richard făcuseră la fel 
în timpul vizitelor ei. 

Odată ce masa fu curățată, toți oaspeţii aveau paharele 
umplute cu coniac sau cu vin de Porto, doamnele mai în vârstă 
insistând că preferă varianta mai tradițională de vin de Xeres 
recomandată de gazdă. 

— Îmi dau seama că voi doi aţi convenit să respectaţi 
termenii testamentului, începu doamna Higginbotham. 

James întâlni privirea lui Violet şi amândoi dădură din 
cap aprobator. 

— Excelent, doamna Higginbotham se uită apoi la 
Marcus. Să luăm pe rând prevederile lui Richard, nu? 

— Cum doriți, spuse Marcus, dând din cap aprobator. 

— Foarte bine. Doamna Higginbotham se gândi pentru o 
clipă. În primul rând, trebuie să locuiţi împreună în următorii 
doi ani, unsprezece luni, o săptămână şi trei zile sau mai 
degrabă două zile, fără paisprezece zile petrecute separat pe 
parcursul unui an. Privirea doamnei Higginbotham înconjură 
masa. Mi se pare destul de simplu. Întrebări? 

— Există vreo specificaţie cu privire la locul în care 
locuim? Suntem limitați la Anglia? întrebă Violet. 

— Atâta timp cât locuiţi împreună, sub acelaşi acoperiş, 


nu. Doamna Higginbotham făcu o pauză. Deşi ar fi foarte 
dificil pentru Lady Blodgett, doamna Filzhew-Wellmore şi 
pentru mine să ne asigurăm că respectați termenii 
testamentului dacă ați alege să locuiți în străinătate. De 
exemplu, la Roma. 

— În acest caz, eu, Effie şi Poppy am simţi că este 
necesar să locuim cu voi. 

Lady Blodgett zâmbi într-o manieră plăcută, care nu 
nega în niciun fel amenințarea ei. 

— Întotdeauna mi-am dorit să trăiesc în străinătate, 
răsună emoția în vocea doamnei Fitzhew-Wellmore. 

— Nu intenţionez să locuiesc în afara Angliei. Tonul lui 
James fu mai mult decât pompos. De unde naiba a venit asta? 
Niciodată nu fusese înfumurat. Şi nu o consider izolare. 

— Nu am sugerat să locuim altundeva. Pur şi simplu mă 
întrebam dacă este posibil să călătoresc, strânse Violet din 
dinți, dar tonul ei era cordial. 

— Sigur că este, dragă. Doamna Fitzhew-Wellmore, care 
părea cea mai drăguță dintre doamnele mai în vârstă, îi zâmbi 
lui Violet. Doar că va trebui să ne iei cu tine. 

— Eu nu vreau să călătoresc, spuse James într-o 
manieră dezinvoltă. 

Reticenţa lui de a călători avea mai mult de-a face cu 
reacția violentă a stomacului său doar la gândul de a fi pe vas. 
Chiar şi mişcarea legănată a călătoriilor lungi cu trenul, în 
special a celor prin zonele muntoase, îi provoca o stare de rău 
insuportabilă. Când descoperise că are rău de mişcare, pusese 
asta pe seama alcoolului consumat în exces. Nu-i păsa să afle 
dacă avea sau nu dreptate. 

— Călătoria este cea mai grozavă dintre aventuri, James, 
spuse Violet. Există o lume întreagă dincolo de țărmurile 
Angliei. 

— Am călătorit pe continent după ce am terminat şcoala 
şi am găsit asta ca fiind mai mult decât suficient. 

— A, da, marele turneu pe care tinerii privilegiați îl fac 
pentru a se răsfăța cu tot felul de activități scandaloase sub 
forma culturalizării. 

Violet zâmbi plăcut, îndepărtându-şi privirea care indica 


în mod clar ce credea despre acei tineri. 

— În plus, am prea multe responsabilităţi aici pentru a 
pleca, spuse el, ignorându-i comentariul. 

Deodată cinci perechi de ochi sceptici se fixară asupra 
lui. Marcus dădu din cap încurajator. James zâmbi şi sorbi 
din paharul cu coniac. Violet deschise gura să spună ceva, dar 
apoi se gândi mai bine şi se răzgândi. 

— A doua condiţie, începu Lady Blodgett, impune să fiți 
văzuți împreună de trei ori pe săptămână. 

— Pare destul de mult, spuse Violet. 

— Nu vrei să fii văzută cu mine? 

James se aplecă şi-i întâlni privirea. 

— Nu neapărat. 

— Nu prea ai de ales, zâmbi el uşor. 

— Ce constituie o apariție de cuplu? 

Violet îl ignoră pe James şi îşi întoarse privirea spre 
doamna Higginbotham. Doamnele schimbară priviri. 

— Am discutat despre asta, începu Lady Blodgett. Nu 
credem că este necesar să participaţi la baluri, serate sau la 
altceva de acest fel de trei ori pe săptămână. 

— Ar fi foarte obositor, adăugă doamna 
Fitzhew-Wellmore. 

— Să treceţi drept un cuplu nu este deloc complicat, 
spuse doamna Higginbotham. Cina din această seară este cu 
siguranță un exemplu bun. 

— Poate că ar trebui să luaţi cina cu noi în fiecare seară, 
spuse James ironic. 

— Sunteţi sarcastic, milord? 

Lady Blodgett îl fixă cu o privire aspră, iar James rezistă 
impulsului de a se zvârcoli pe scaunul lui. 

— Îmi pare rău, murmură el. 

— Din păcate, n-am putea veni aici în fiecare seară, 
spuse doamna Fitzhew-Wellmore, apoi oftă. Deşi mâncarea a 
fost excelentă. 

— Suntem de părere că ceva simplu precum a avea 
oaspeți la cină ar fi acceptabil pentru a îndeplini această 
condiție, spuse doamna Higginbotham, mai ales la început. Vă 
propunem să cinăm împreună o dată pe săptămână, deşi cu 


siguranță puteți invita şi alte persoane. Aceasta va reprezenta 
o apariție în public săptămânală şi, de asemenea, vă va 
permite să ne ţineţi la curent cu privire la celelalte două 
apariții. 

— Ne-am permis să-l rugăm pe secretarul 
dumneavoastră, milord, spuse Lady Blodgett, precum şi pe 
doamna Ryland... 

Violet îi aruncă o privire şocată prietenei ei, care tresări. 

— Să adune invitaţiile pe care le-aţi primit în ultimul 
timp. Vom întocmi o listă cu cele care ar fi potrivite pentru 
primele voastre apariţii publice. 

— Cred că suntem mai mult decât capabili să ne 
gestionăm propriile angajamente sociale, se încruntă James. 

— Are dreptate. Violet aruncă femeii în vârstă o privire 
admirativă. După ce am ţinut pasul cu moda societății 
londoneze, există, fără îndoială, lucruri pe care le-am ratat. 
Cel mai bine ar fi să pornim cu dreptul în noua viață decât să 
ne aruncăm cu capul înainte. 

— Dintotdeauna mi-a plăcut să m-arunc cu capul 
înainte, zâmbi James. 

Marcus îi întoarse zâmbetul. 

— Şi a mers de minune, spuse Violet pe un ton prea 
dulce. 

— De asemenea, vă sugerăm plimbări în Hyde Park, fie 
călare, fie cu trăsura, vizite la galerii, prezența la prelegeri, 
teatru, expoziţii, concerte, lucruri de genul acesta, zâmbi Lady 
Blodgett. S-ar putea să vă placă. 

— Ar însemna patru sute douăzeci şi patru de apariţii în 
cuplu. Am calculat. Doamna Fitzhew-Wellmore făcu o pauză. 
Ei bine, patru sute douăzeci şi trei. Cea din această seară se 
pune în calcul. 

— Nu sunt sigură că a fost necesar să calculăm numărul 
de apariții, Poppy. Privirea doamnei Higginbotham se muta de 
la Violet la James şi înapoi. Cred că i-ai speriat 

— Sună destul de copleşitor, remarcă Lady Blodgett. 

— Prostii, ignoră doamna  Fitzhew-Wellmore 
comentariul. Nu îmi pot imagina ceva care să îi sperie pe 
vreunul dintre ei. 


— Cu siguranță nu mi-e frică să petrec timp cu soția 
mea. James întâlni privirea lui Violet. Totuşi, nu pot vorbi în 
numele lui Lady Ellsworth. 

— Doamne, James, spuse Violet cu răceală. Ultimul 
lucru de care mi-e frică eşti tu. 

— Excelent, doamna Fitzhew-Wellmore radia de fericire. 
Atunci, ultima condiţie interzice scandalul sau zvonuri. Făcu o 
pauză. Deşi zvonurile cum că lordul şi Lady Ellsworth s-au 
împăcat şi aparent sunt foarte fericiți ar fi cu siguranță 
acceptabile. Zvonurile  agreabile, în detrimentul celor 
scandaloase. Înţelegeţi. 

Privirea doamnei Higginbotham înconjură masa. 

— Deşi nici Lady Blodgett, nici doamna 
Fitzhew-Wellmore, nici eu nu suntem predispuse la bârfă... 
Doamna Fitzhew-Wellmore se înecă, iar Lady Blodgett le zâmbi 
senină. Avem relații. Suntem la curent cu zvonurile din trecut 
care v-au implicat pe fiecare din voi. Acesta este sfârşitul lor. 

— Nu am nici o problemă cu asta, zâmbi Violet. 

— Nici eu, dădu James din cap aprobator. 

— Pentru toți cei din afara cercului nostru de aici, voi doi 
veți părea că sunteți fericiți acum că v-aţi împăcat. Cred că ar 
fi înțelept, de asemenea, să păstrăm clauzele testamentului 
private — pentru a evita eventualele zvonuri. Acum că eşti Lady 
Ellsworth, va trebui să te ocupi de gospodărie, se întoarse 
doamna Higginbotham spre Violet. 

— M-am gândit că va trebui să-mi asum acest rol. Violet 
încuviință din cap, apoi aruncă o privire către James. Voi avea 
mână liberă să conduc personalul aşa cum cred de cuviință? 
Şi în ceea ce priveşte chestiunile legate de reşedințe? 

— Desigur, spuse James. Chiar nu se gândise că acum 
exista o doamnă a casei. Era mai degrabă o idee bună. 
Indiferent cât de puţin timp ai petrecut aici, aceasta este casa 
ta, aşa cum este şi conacul Ellsworth. La urma urmei eşti Lady 
Ellsworth. 

— Prima doamnă Ellsworth de ceva vreme, având în 
vedere că Richard nu s-a căsătorit niciodată, sublinie doamna 
Higginbotham. 

Violet zâmbi cu satisfacție, cu puţin prea multă 


satisfacție într-adevăr. 

— Să ştii totuşi, chiar şi cei mai loiali servitori bârfesc, 
adăugă Lady Blodgett, ceea ce înseamnă că şi aici va trebui să 
vă comportați într-un mod cordial unul față de celălalt. 

— Asta mi se pare o glumă ieftină. 

— Atunci poate că trebuie să faci ceva s-o schimbi, 
dragă. 

Doamna Fitzhew-Wellmore zâmbi plăcut. 

— Nu vreau să pierd proprietatea care a fost în familia 
mea de generaţii, dar mai presus de toate... James îşi alese 
cuvintele cu grijă. Asta a vrut unchiul Richard. Nu sunt 
încântat de felul în care ne obligă să-i respectăm dorințele, dar 
dacă Violet este dispusă să facă acest lucru, atunci sunt şi eu. 

— l-am spus Excelenței Sale mai devreme că voi respecta 
termenii testamentului. Pentru unchiul Richard, adăugă 
Violet şi-i zâmbi doamnei Higginbotham. A fost într-adevăr un 
om minunat. 

— Atunci permiteți-mi să propun un toast. Marcus se 
ridică în picioare. Pentru Excelența Sa, Richard Branham, 
regretatul conte de Ellsworth! 

Clinchetul paharelor răsună în jurul mesei, iar James 
înghiți în sec, cu un nod în gât. Oricât de mult ar fi vrut ca 
unchiul Richard să fi găsit o altă modalitate de a încuraja o 
împăcare cu Violet, James ştia că bătrânul făcuse doar ceea ce 
crezuse că era mai bine. Metodele lui erau discutabile, dar 
inima lui nu. 

— Pentru Lord şi Lady Ellsworth şi pentru următorii trei 
ani, adăugă Marcus. Adunarea răspunse cu diferite grade de 
entuziasm. James era destul de sigur că doar el auzise restul 
cuvintelor lui Marcus. Aşa să vă ajute Dumnezeu! 


* 


— A fost frumos din partea Excelenței Sale să ne trimită 
acasă cu trăsura lui. 

Poppy se ghemui pe bancheta din piele. 

— Aş spune că măcar atât a putut face şi el, spuse Effie. 
La urma urmei, suntem singura lui salvare. 


— Desigur, scopul principal al testamentului unchiului 
său, sublinie Gwen. 

— Scrisoarea lui Richard a fost foarte clară din această 
perspectivă, spuse Effie. Nu a existat nici o îndoială în mintea 
lui că aceşti doi oameni pot împărtăşi o mare dragoste şi sunt 
destinați să fie împreună. Eu nu îi văd împreună, dar vom 
merge pe încredere. Richard ne-a însărcinat să ne asigurăm că 
acest lucru se întâmplă şi ne-a dat trei ani pentru a realiza 
asta. 

— Trei ani s-ar putea să nu fie suficienți. Va fi mai greu 
decât am crezut, se încruntă Gwen. Nu-mi amintesc ultima 
dată când am participat la o cină mai incomodă. 

— Dar mâncarea a fost excelentă, murmură Poppy. 

— Sigur n-ai crezut că Richard îi va aduce unul lângă 
altul şi totul va fi bine? spuse Effie pe un ton batjocoritor. 

— Am sperat că aşa va fi, răspunse Poppy, întrucât 
Excelența Sa a crezut că erau destinați să fie împreună. Am 
crezut că soarta va fi de partea lor. 

— Nu e ca şi cum se poate conta pe soartă, spuse Gwen. 
Soarta, însă, poate conta pe noi. 

— Nimeni nu a spus că va fi uşor. Effie se încruntă. Sunt 
de acord că a fost o seară ciudată şi că tensiunea s-a simțit în 
aer. 

— Multe au rămas nespuse, încuviință Gwen din cap. 

— Cel puţin nu se duşmănesc, sublinie Poppy. 

— Contează, oftă Gwen. 

— De fapt, Effie se gândi la cum decursese seara. 
Lipseşte ceva... Nu ştiu, parcă nu există nicio scânteie între ei. 
Au fost momente desigur, dar una peste alta, el a fost plăcut, 
iar ea politicoasă. Cel puţin dacă s-ar fi certat, dacă ar fi fiert 
sângele în ei, asta ar fi indicat vreun fel de pasiune. 

— Pasiune? Poppy ridică vocea. La ce te gândeşti? 

— E de părere că există o linie fină între pasiunea care se 
naşte din furie şi orice alt fel de pasiune, rânji Gwen. Trebuie 
să spun că e genial. 

— Nu există nimic mai satisfăcător decât să te scarpini 
unde te mănâncă pielea, zâmbi Effie. 

— Nu înțeleg, clătină din cap Poppy. O să-i facem să se 


scarpine? 

— Oarecum, spuse Gwen. Din câte am observat în seara 
asta, bănuiesc că James este mai predispus la reconciliere 
decât Violet. În timp ce amândoi par destul de încăpăţânați, 
Violet este extrem de precaută. Poate următorul nostru pas ar 
trebui să fie să stabilim ce simt cu adevărat unul față de 
celălalt. 

— Cu cât avem mai multe informații, cu atât mai repede 
putem face asta, încuviință Effie. N-am suporta ca ei să 
locuiască împreună din obligație. Nu, trebuie să lovim cât e 
fierul cald. 

— Nimănui nu i-ar plăcea s-o facă pe mercenarul, spuse 
Poppy încet, dar cu cât durează mai mult, cu atât Effie va fi 
plătită mai mult. 

— Merită să ne gândim la asta, adăugă Gwen, avem 
nevoie de bani. 

— Banii lui Richard nu sunt altceva decât o soluție 
temporară, încercă Effie să pară încrezătoare, dar nici măcar 
ea nu credea ce spune. Pur şi simplu ne oferă un răgaz pentru 
a găsi o modalitate de a ne salva de la faliment. Cu toate astea, 
nu ne vom lăsa influențate de considerente financiare şi nici 
nu voi lăsa ca ultima dorință a unui bărbat mort să ne ţină în 
loc pentru următorii trei ani. Richard a crezut că James şi 
Violet sunt meniţi să fie împreună, şi împreună vor fi, Effie 
ridică hotărâtă bărbia. Fie că le place sau nu. 


Capitolul 6 


Violet îşi nota idei de renovare a casei în caietul pe care îl 
ținea lângă farfurie, ignorându-l pe James care intră în 
încăperea unde se lua micul dejun. Noaptea trecută, după 
plecarea oaspeţilor se retrăsese în camera ei, refuzând 
politicos încă o dată invitația lui James de a i se alătura în 
bibliotecă. 

— Bună dimineața, spuse el într-o manieră plăcută, 
trecând pe lângă masă în drum către bufet. 


— Bună dimineața, murmură ea, cu privirea încă pe 
foaia din fața ei. 

— Sper că ai dormit bine. 

— Destul de bine, mulțumesc. 

În realitate, abia dacă închisese un ochi toată noaptea. 
Cina cu doamna Higginbotham şi prietenele ei o făcuseră să îşi 
dea seama cât de dificili şi solicitanți aveau să fie următorii trei 
ani. Dincolo de asta, nu putea să-şi scoată din cap sugestia lui 
James de a fi din nou prieteni. Prietenia lor fusese primul pas 
către inima ei frânta. Nu dorea să repete greşeala. 
Cordialitatea, menţinând în acelaşi timp distanța, era calea 
corectă de urmat dacă Violet voia să supraviețuiască următorii 
trei ani cu inima intactă. 

Chiar nu se gândise la toate detaliile jocului, cum ei 
urmau să fie împreună tot timpul şi să pretindă că formează 
un cuplu fericit. De-a lungul orelor lungi ale nopții, îşi 
revizuise de mai multe ori decizia de a respecta la condiţiile 
testamentului unchiului Richard, şi tot de atâtea ori trimisese 
comentarii nemulțumite la adresa unchiului Richard în viața 
de apoi. 

Cel mai enervant aspect era faptul că unchiul său 
pusese viitorul lui James chiar în mâinile lui Violet. Ceea ce, la 
urma urmei, părea corect, dar nu schimba cu nimic neplăcuta 
povară cu care o însărcinase. Dacă Violet nu se înşela, James 
nu ştia că Violet dispunea de resurse financiare proprii. 

Înainte de nunta lor, unchiul Richard deschisese un 
fond privat pentru Violet, care, conform condițiilor 
contractului de căsătorie şi a nenumăratelor acte pe care ea şi 
James le semnaseră, urma să fie al ei şi doar al ei. Cu câţiva 
ani în urmă, Violet îl întrebase pe Richard dacă îi asigurase 
securitatea financiară pentru că nu avea încredere în nepotul 
său. Richard spusese pur şi simplu că James era un om bun 
pe care, într-o zi, se va putea baza, era de încredere şi 
responsabil Până atunci, finanțele private ale lui Violet erau de 
rezervă. Richard fusese încrezător că Violet nu va avea 
niciodată nevoie de rezerva aceea. Într-adevăr, Violet nu se 
atinsese niciodată de bani, ajungând la o avere frumuşică 
datorită investițiilor inteligente şi a sfaturilor înțelepte, ceea ce 


făcea testamentul lui Richard şi mai misterios. El ştiuse din 
totdeauna că Violet se putea descurca fără banii lui. 
Amenințarea că nu-i va da lui James averea nu ar fi afectat-o 
cu adevărat. Se părea că Richard conta pe ea să respecte 
prevederile pentru a-şi salva nepotul. Fie contele crezuse că va 
face asta pentru că încă mai avea sentimente pentru soțul ei, 
sau pentru că James îi oferea oportunități pe care altfel nu 
le-ar fi avut niciodată. Sau pur şi simplu era o persoană 
suficient de decentă. Ea nu avea cum să afle niciodată 
adevărul. 

— Tu ai dormit bine? 

James îşi umplu farfuria şi se aşeză la masă. 

— Am dormit excelent, spuse el într-o manieră sinceră, 
în care ea nu crezu. 

Ştia ea de ce. Garderobele din suita principală care 
separau dormitorul lui de al ei nu erau suficient de largi 
pentru a înăbuşi sunetele, iar patul lui James scârțâia. Tare şi 
îngrozitor precum urletele câinilor din iad. 

Violet dormise pe o mulțime de saltele de hotel, dar nu-şi 
amintea nici măcar una care să fi fost mai de proastă calitate. 
Judecând după scârțâitul neîncetat al patului său, soțul ei se 
răsucise şi se întorsese toată noaptea şi nu dormise mai mult 
decât ea. Dacă exista un lucru care o înnebunea, acela era să 
nu poată dormi. 

— Unde este doamna Ryland în dimineața asta? 

— Are o problemă de familie de care trebuie să se ocupe. 

După vizita de ieri a mamei lui Violet, Cleo decisese că 
trebuia să-şi viziteze familia din proprie inițiativă, înainte ca ei 
să afle că se întorsese la Londra. Familia lui Cleo nu se afla în 
aceleaşi cercuri ale societății ca Lady Cranton, dar una dintre 
surorile ei se căsătorise cu fratele unui viconte şi era de obicei 
bine informată în legătură cu ultimele bârfe. 

— Te duci azi la birou? 

— Mă duc la birou în fiecare zi, chicoti James. 

— În fiecare zi? Violet întoarse o filă în caietul ei. Este 
impresionant. 

— Da? 

— Înseamnă că eşti serios cu privire la responsabilitățile 


pe care ţi le-ai asumat. 

— Credeai că biroul meu e o escrocherie? Un truc pentru 
a păcăli lumea că mi-am acceptat obligaţiile? Că acum sunt 
bărbatul la care a sperat unchiul meu? 

— Nu ştiu ce să cred. Violet îşi ridică privirea din caiet şi 
îl privi pe James în ochi. În ultimii ani, Richard nu a pierdut 
nicio ocazie să-mi vorbească despre faptul că te-ai maturizat, 
că ţi-ai acceptat poziția, renunțând la felul tău rebel de a fi sau 
ceva de genul. 

— Ei bine, nu am renunţat chiar la tot, zâmbi el 
şmechereşte, iar inima ei tresări, pe cât de neaşteptat, pe atât 
de enervant. Ea o ignoră. Se pare că trebuie să îți dovedesc 
asta, zise el, iar tonul lui fu unul sobru. 

Nu încăpea îndoială cu privire la sinceritatea din ochii 
lui. Totuşi, asocierea noului James cu bărbatul cu care se 
căsătorise era dificilă şi poate chiar imposibilă. 

— Nu este nevoie să-mi demonstrezi nimic. 

— O, ba da, alese o felie de pâine prăjită de pe grătarul 
de pe masă şi o unse cu gem. Dacă vrem să supraviețuim în 
următorii trei ani, trebuie să înţelegi că nu mai sunt acelaşi 
bărbat de acum câţiva ani. 

— Rămâne de văzut, murmură ea şi-şi întoarse privarea 
la pagina goală de caiet. 

Mâzgăli primul lucru care-i veni în minte, ignorând 
faptul că scrisese exact acelaşi rând pe pagina anterioară. 

Timp de câteva minute el nu spuse niciun cuvânt, dar 
Violet îi simțea privirea ţintuită asupra ei. 

— Îmi place să am biroul meu, spuse el în cele din urmă, 
şi recunosc că este un fel de statut, îmi oferă mai multă 
independenţă decât orice altceva. Unchiul Richard obişnuia să 
se ocupe de toate treburile lui aici, în bibliotecă, aşa cum o fac 
majoritatea bărbaților. Când am început să învăţ cum să-i 
gestionez afacerile, am lucrat la o masă lângă biroul lui, dar pe 
măsură ce-am început să mă ocup din ce în ce mai mult de 
treburile lui şi am angajat o secretară, o masă în biblioteca lui 
nu îmi mai era suficientă. În acelaşi timp, contribuţia lui la 
supravegherea demersurilor afacerilor şi gestionarea 
proprietăților, precum şi restul, s-a rărit considerabil. În unele 


zile nu făcea nimic altceva decât să citească ziarul The Times. 
Biroul din bibliotecă este în familie de generaţii. A fost al 
tatălui său şi al bunicului său, cu cel puțin un secol în urmă. 
Unchiul mi-a spus odată că una dintre cele mai memorabile 
amintiri ale lui era despre bunicul său care stătea în spatele 
acelei bestii sculptate din mahon. Este într-adevăr o piesă de 
mobilier destul de intimidantă. 

— Da, ştiu, zâmbi Violet amuzată. 

— Fii recunoscătoare că nu a trebuit să stai în fața lui 
pentru a ţi se cere socoteală pentru greşelile tale, se cutremură 
el. 

— Îmi pot imagina cât de intimidant era. 

Deşi stătuse în faţa biroului în timpul vizitelor ei când ea 
şi unchiul James discutau despre conturi şi investiţii, el nu o 
pedepsise niciodată pentru nimic. Dar apoi, în ciuda 
zvonurilor, nu existase vreodată ceva pentru care să o 
pedepsească. 

— Intimidant? întrebă el pe un ton batjocoritor. Mai 
degrabă terifiant. 

Pentru o clipă, şi-l imagină pe James copil, aşezat pe 
unul dintre scaunele din fața biroului, aşteptând verdictul 
unchiului Richard asupra greşelilor pe care le-ar fi comis 
James. 

— Biroul a fost întotdeauna un simbol, altarul sacru al 
autorităţii, A fost folosit întotdeauna de capul familiei, se opri, 
chiar dacă unchiul Richard mi l-a dat spre folosinţă, 
acceptându-l, a fost ca şi cum am admis că timpul lui s-a 
sfârşit, că nu mai era util sau dorit. James scutură din cap. 
N-aş fi putut face una ca asta niciodată. 

— Aşa că ţi-ai luat unul, spuse ca încet. 

Nu se îndoise niciodată de afecțiunea lui James pentru 
Richard, dar asta se baza doar pe comentariile lui Richard. În 
acel moment era evident cât de mult ținuse soțul ei la bătrân. 

— Aşa e, încuviință el din cap. În afară de casa asta şi de 
conacul Ellsworth de la ţară, unchiul meu deține... se 
încruntă, presupun că eu le dețin acum, cel puţin pentru 
moment, mai multe clădiri de birouri în Londra. Am folosit un 
apartament într-una dintre acele clădiri. Acum că unchiul 


meu nu mai e, presupun că aş putea renunţa la ele, dar îmi 
face plăcere să ies din casă în fiecare zi, să admir lumea şi să 
fac parte din ea. Zâmbi stânjenit. 

— Serios? 

— Ştiu că sună destul de ciudat pentru cineva din 
anturajul meu, dar lumea - lumea unchiului Richard şi lumea 
tuturor acelor conți care au fost înaintea lui — se schimbă 
rapid, spuse el dând din cap. Averile familiei erau condiționate 
de pământ, dar în curând nu va mai fi cazul. Trebuie să fim în 
pas cu schimbările sau, cu timpul, vom rămâne în urmă. Ne 
apropiem de începutul unui nou secol. 

James înțepă cu furculița o bucată de cârnat şi o duse la 
gură. 

Violet habar n-avea ce să spună. James continua să 
mănânce micul dejun de parcă nu ar fi spus ceva destul de 
inteligent, de profund şi de perspicace. Şi pe deasupra, al 
naibii de impresionant. 

— Încă un lucru, luă o înghiţitură de cafea. În ciuda 
moştenirii familiei, mereu am urât acel birou. 

— Într-adevăr? 

— Dumnezeule, Violet, te-ai uitat măcar la el? 

— Este destul de impunător. 

— Picioarele sunt sculptate cu bestii mitologice care se 
zvârcolesc şi devorează păcătoşii. 

— Nu am observat acest detaliu. 

— Poate pentru că nu ai fost niciodată un băiețel de zece 
ani care îşi aştepta propria soartă, în timp ce avea în fața 
ochilor un dragon ori un şarpe care devora un sătean țipând. 

— Da, ei bine, pot să înțeleg de ce ar putea asta fi 
descurajant. 

— Pe puţin, scutură el din cap. Nu vreau să-mi pun 
copiii să treacă prin ce-am trecut eu. 

— Vrei să ai copii? spuse ea fără să gândească. 

— Tu nu vrei? ridică el din sprânceană. 

— Ei bine, da, dar... 

— Asta este o discuție pentru altă dată, mai luă o 
înghițitură de cafea şi îşi aşeză şervețelul lângă farfurie. Care 
sunt planurile tale pentru ziua de azi? 


— O, una, alta. Nimic important, îşi îndreptă ea umerii. 
Probabil e timpul ca Lady Ellsworth să-şi facă apariția în 
public. Doamna Higginbotham şi prietenele ei m-au invitat să 
mă alătur la ceai. 

— Sunt un grup periculos, o avertiză el zâmbind. Dacă 
aş fi în locul tău, aş fi cu băgare de seamă. 

— Voi fi atentă tot timpul. 

— Aşa să faci, zâmbi el şi se ridică în picioare. Ar trebui 
să plec. Îţi doresc o zi bună, Violet. 

— Mulţumesc la fel, James, şi cu asta James plecă. 

Violet bătu absentă cu degetul pe caiet. Nu se aşteptase 
la asta. Discutaseră de nenumărate ori înainte de a se 
căsători, când el o curta pe Marie, dar o făcuseră întotdeauna 
în joacă şi oarecum în spirit de flirt, fără vreo consecință 
serioasă. Nu vorbiseră niciodată despre ceva atât de serios 
înainte. 

O surprindea faptul că nu ştia nimic despre bărbatul cu 
care se căsătorise şi bănuia că nu-l cunoscuse vreodată. Se 
îndrăgostise de el până peste cap pentru un flirt şi un zâmbet 
viclean. Cât de îngrozitor de superficial din partea ei. Şi cât de 
prostesc. În mod evident, James era mai mult decât crezuse ea 
atât atunci, ceea ce nu însemna că putea exista vreodată ceva 
între ei. 

Desigur, o voce îi şopti că nici posibilitatea aceea nu 
putea fi exclusă. 


— ...şi credem că balul primăverii de săptămâna viitoare, 
organizat la Clubul Exploratorilor, este evenimentul perfect 
pentru prima ta apariție în public. Effie puse degetul pe primul 
rând dintr-o lungă listă de angajamente sociale pe care Violet o 
avea în față. Doamna Higginbotham şi celelalte doamne 
preferau ca Violet să le strige pe nume, deoarece urmau să 
petreacă o bună perioadă de timp împreună în următorii trei 
ani şi cu siguranță vor deveni prietene. Va fi un eveniment 
splendid dat cu ocazia aniversării reginei. Ea nu va participa, 
dar balul este dat în onoarea ei. 


— Nu sunt sigură că suntem invitați, murmură Violet, 
uitându-se la listă. Era mai lungă decât se aşteptase şi plină 
de nume pe care nu le mai văzuse de ani de zile, oameni pe 
care nu era deloc sigură că voia să-i revadă. 

— Bineînţeles că sunteți, zâmbi Gwen. Şi dacă nu erațţi, 
ne ocupam noi. 

Doamnele îi cerură lui Violet să se întâlnească la 
Fenwick and Sons, în sala de lectură pentru doamne, să bea 
ceva răcoritor şi să stea la o şuetă. 

— De ce balul Clubului Exploratorilor? întrebă Violet în 
timp ce se uita pe listă. Habar n-aveam că James e membru. 

— Într-adevăr, este, aşa cum a fost şi unchiul său 
înaintea lui. Poppy cobori vocea. Majoritatea membrilor 
Clubului Exploratorilor e formată din bărbaţi care nu fac 
nimic mai mult decât să-şi menţină calitatea de membru. Însă 
le place apartenenţa la acest club şi oferă sprijin financiar şi 
un anumit statut de elită. Înţelegi. 

Violei dădu din cap aprobator. 

— Ne-am gândit că acest eveniment ar fi potrivit pentru a 
reintra în societate, să spunem aşa, adăugă Gwen. În timp ce 
chiar faptul că lordul şi Lady Ellsworth locuiesc în sfârşit 
împreună va fi subiect de discuţie oriunde te vei duce. Clubul 
Exploratorilor nu e de mare anvergură aşa cum e balul anual 
dat de Lady Scarsdale sau balul de caritate pentru văduvele şi 
orfanii cadrelor militare, ori petrecerea din grădina reginei sau 
alte evenimente la care ați fost invitați. 

— Deşi mai devreme sau mai târziu va trebui să participi 
la unele dintre ele, o avertiză Effie. 

— Dincolo de asta, continuă Poppy, vom fi la bal dacă ai 
nevoie de noi. 

— Este foarte amabil din partea voastră. La bine sau la 
rău, femeile acelea urmau să facă parte din viața ei în 
următorii trei ani. Cel mai bine era să fie onestă cu ele. Ştiţi 
cum am ajuns să ne căsătorim? 

Doamnele schimbară priviri. 

— După cum bine ştii, începu Gwen, societatea 
londoneză este o lume în care există diviziuni subtile. Soții 
noştri erau oameni de acțiune. Soțul lui Effie, William, a fost în 


armată o mare parte din viața lui. Dragul meu Charles şi 
Malcomb al lui Poppy... 

— Dumnezeu să le odihnească sufletele, spuse Poppy 
mai mult şoptit. 

— ...au fost exploratori. Niciuna dintre noi nu s-a 
căsătorit pentru avere sau titluri. Soțul meu a fost numit 
cavaler mult timp după ce ne-am căsătorit. Prietenii şi 
cunoştinţele noastre nu erau chiar la fel cu ale Excelenței Sale 
defuncte, deşi contele, William şi Effie au fost prieteni buni în 
tinerețe. 

— Spune-i odată, pufni Effie şi-i întâlni privirea lui 
Violet. Deşi nu facem parte din aceleaşi cercuri sociale, avem 
multe cunoştinţe comune. Pe deasupra, povestea unui sărut 
pasional între un bărbat pe cale de a se logodi... 

— Nu uita de palmă, rânji Poppy. Am crezut că palma a 
fost cea mai bună parte. 

— „este o bârfă suculentă care tinde să se 
răspândească. Simpatia străluci în ochii lui Effie. Aşa că da, 
ştim totul despre circumstanțele căsătoriei tale, cu mult 
înainte de a primi instrucțiunile lui Richard cu privire la 
testamentul săli. 

— Îndrăznesc să spun că probabil nu există nimeni în 
Londra care să nu ştie, Poppy tresări, deşi s-a întâmplat cu 
mult timp în urmă, adăugă ca, sperând că asta va ajuta. 

— Am presupus asta, zâmbi Violet uşor. Cel puţin mă 
scuteşte să vă spun toată povestea. 

— Îl urăşti? 

Poppy se aplecă spre ea. 

Violet făcu ochii mari, surprinsă de întrebare. 

— Pe cine? 

— Pe James, desigur, se încruntă Effie, deşi presupun că 
acum s-ar putea să-l urăşti şi pe Richard pentru că te-a pus în 
situația asta. 

— Nu sunt deosebit de încântată de asta, dar nu, Violet 
clătină din cap. L-am iubit pe unchiul Richard. Nu l-aş putea 
uri vreodată. 

— Dar pe James? 

Privirile celor două se întâlniră. 


— James a făcut o mare greşeală în urmă cu şase ani, îşi 
alese Violet cuvintele cu grijă, deşi dat fiind că nu a vrut să se 
căsătorească cu mine, acesta era lucrul onorabil de făcut. 
Violet se gândi pentru o clipă, apoi continuă: Credeam că mi-a 
distrus viața, dar recent mi-am dat seama că, de fapt, mi-a 
salvat-o. Mi-a dat libertatea şi resursele necesare care m-au 
făcut femeia de astăzi. Şi îmi place de ea. Îmi place de mine. Nu 
l-aş putea uri niciodată, clătină ea din cap. 

— Excelent, zise Poppy radiind. 

— Cu toate astea, adăugă Violet, iar expresia lui Poppy 
se schimbă, nu şi-a dorit deloc o soţie şi cu siguranță nu m-a 
vrut pe mine. Trase adânc aer în piept. Este destul de 
supărător să descoperi că bărbatul cu care tocmai te-ai 
căsătorit nu te vrea. Doamnele încuviințară din cap în acelaşi 
timp. Nu am uitat şi nici nu l-am iertat pentru asta. Deşi se 
pare că James este categoric diferit de bărbatul care a fost 
cândva, aşa cum nici eu nu sunt aceeaşi femeie care eram 
acum şase ani. Nu ştiu însă dacă pot avea încredere în el. 

— De înţeles, Effie ridică bărbia. Încrederea trebuie 
câştigată. 

Celelalte doamne dădură din cap aprobator. 

— Dar nu-ţi displace, nu? o întrebă Poppy. 

— Astăzi mi-am dat seama că abia îl cunosc, Violet 
clătină din cap. Nu-mi displace, dar nici nu pot spune că îmi 
place. 

— Încredere, încuviință Poppy din cap. Totul ţine de 
încredere. 

— Intenţionez să-l ţin la distanță pentru următorii trei 
ani, Violet îşi îndreptă umerii. Voi fi cordială şi politicoasă. 

— Cu siguranţă este un început, spuse Gwen, dar noi 
credeam că ai fost un pic docilă aseară. 

— Docilă? Violet se încruntă. Eu? 

— Bărbaţii te vor călca în picioare dacă îi laşi, o avertiză 
Effie. 

— Am crezut că sunt distantă într-un mod adecvat. 

Trecuseră şase ani de când Violet se comportase într-o 
manieră docilă. 

— Ei bine, asta e o discuţie pentru altă dată, încercă 


Effie să schimbe subiectul. Ne întrebam ce părere ai despre 
poziția ta ca Lady Ellsworth. 

— Ei bine, consider că este necesară renovarea casei. În 
afară de asta, chiar nu m-am gândit prea mult. 

În acel moment, Violet nu se putea gândi decât la 
docilitate. O, Doamne, dacă deja se comporta într-o manieră 
docilă după doar trei zile, ce se va întâmpla după trei ani? Nu 
avea de gând să redevină femeia de altădată. 

— O, ar trebui s-o faci, chiar ar trebui. Acum ai un loc în 
societate şi societatea se va aştepta la multe de la tine, spuse 
Gwen. Fiecare acțiune va fi observată şi comentată. 

— Nu este nimic nou, ridică Violet din umeri. Îndrăznesc 
să spun că am fost analizată de fiecare dată când m-am întors 
la Londra. 

— Atunci, cu siguranţă eşti la înălțime, zâmbi Poppy. Nu 
am auzit decât lucruri minunate despre tine. 

— E bine de ştiut. 

Violet sorbi din ceai, încercând în continuare să-şi 
scoată ideea de docilitate din cap. 

— Nu avem nicio îndoială că vei fi o Lady Ellsworth 
genială, cel puţin public, făcu Effie o pauză. În privat este o 
altă chestiune. 

Violet ridică o sprânceană. 

— Aşa? 

— James este obişnuit cu o gospodărie formată numai 
din bărbați, clătină Gwen din cap. Fără îndoială, el crede că 
viața lui nu se va schimba. Bărbaţii dezvoltă tabieturi. Pentru 
cea mai mare parte a vieţii lui James, el şi Richard au trăit în 
calitate de burlaci, lipsiți de griji, fără vreo prezenţă feminină 
semnificativă. 

— Tu eşti pe cale să schimbi asta, adăugă Poppy cu 
fermitate. Este important să începi cu dreptul. 

— M-am gândit că... 

— Bărbaților le place să creadă că sunt la conducere, dar 
noi ştim mai bine, încuviință Effie din cap. Trebuie să-ți creezi 
poziția de la început. Prinde taurul de coarne cum se spune. la 
frâiele în mână, draga mea. 

— Bărbaţii trebuie să fie... Care e cuvântul? 


Poppy se uită la prietenele ei. 

— Gestionaţi, spuse Gwen. Aşa cum ai gestiona o 
gospodărie. Ştii cum să gestionezi o gospodărie, nu? 

— Nu am făcut-o niciodată până acum, dar sunt 
încrezătoare că mă voi descurca. 

Cel puțin pentru asta putea să-i fie recunoscătoare 
mamei ci. 

— Deşi cel mai bine este dacă bărbaţii nu ştiu că sunt 
gestionați. Effie îşi umplu din nou ceaşca cu ceai. Ştii şi tu, 
mândria masculină şi toate astea. 

— Nu m-am gândit niciodată cu adevărat. 

— Majoritatea bărbaţilor se aşteaptă ca femeile să fie 
supuse şi dedicate să le facă vieţile confortabile. 

— Îndrăznesc să spun... 

— Eşti o femeie inteligentă, independentă, care a 
petrecut ani întregi călătorind prin lume, spuse Gwen. 

— Afirmă-te, draga mea, dădu Effie din cap aprobator. 
Fii femeia care ai devenit. 

— Intenţionez să fiu, se încruntă Violet. 

— Nu este niciodată prea devreme să începi. 

Poppy alese un biscuit din tava cu etaje de pe masă. 

— În bine sau în rău, James ţi-a schimbat cursul vieţii, 
spuse Effie. Acum, el depinde de tine pentru a-l salva. 

— Şi ţi-a dat mână liberă s-o faci. Poppy zâmbi dulce, 
dar în ochi avea o privire hotărâtă. Îţi sugerăm să profiți de 
asta. 

— La urma urmei, zise Effie şi îi întâlni privirea lui 
Violet, eşti Lady Ellsworth, prima Lady Ellsworth de ceva timp. 

— Ştim că te vei descurca, răsună încrederea în vocea lui 
Gwen. 

— Mă voi descurca. 

Violet ridică bărbia. Docilă, într-adevăr! 

— Excelent. Poppy radia. Acum, trebuie să ne povesteşti 
despre călătoriile tale. 

— Soții noştri călătoreau mereu, dar noi niciodată. Effie 
făcu semn din cap spre Poppy. A, Poppy a vizitat Parisul în 
tinerețe. 

— Odată am petrecut câteva săptămâni în Ținutul 


Lacurilor, spuse Gwen, iar Poppy încuviinţă. 

— Nu ne putem imagina o aventură mai mare decât să 
vedem locurile despre care citim. Şi vrem să auzim totul 
despre aventurile tale. 

— Totul despre aventurile mele? Sunteţi sigure? le 
întrebă Violet zâmbind. Călătoresc de ceva vreme. 

— O, Doamne, da, Gwen dădu din cap aprobator. Va fi 
ca şi cum am fost acolo cu tine. 

— Ei bine, se gândi Violet pentru o clipă, de unde aţi vrea 
să încep? 

— Întotdeauna mi-am dorit să călătoresc în Italia. Ochii 
lui Poppy străluceau de entuziasm. Şi în Elveţia. 

— În India, spuse Effie. Cu siguranţă în India. Şi poate... 

Se părea că nu exista vreun loc în lume pe care cele trei 
să nu dorească să-l vadă. 

— Foarte bine atunci. Voi începe cu începutul, se gândi 
pentru o clipă. După ce m-am căsătorit, primul loc în care am 
plecat a fost Paris, începu ea şi se uită la Poppy, dar cum ai 
fost deja acolo, poate că ar trebui să încep cu alt loc? 

— O, nu, Poppy clătină din cap. A trecut atât timp de 
când am fost acolo încât abia îmi amintesc ceva. 

— Fotografiile Parisului, chiar şi picturile nu arată 
adevărata frumuseţe, începu Violet. Parisul este o stare de 
spirit. Primul lucru pe care cineva îl observă... 

În următoarea oră, Violet îşi răsfață noile prietene cu 
poveşti despre Oraşul Luminilor, despre priveliştile fascinante 
pe care le văzuse şi despre oamenii la fel de fascinanțţi pe care 
îi întâlnise. 

Doamnele aveau dreptate. Dacă ea nu s-ar fi luptat 
pentru ea însăşi, nimeni altcineva nu ar fi făcut-o. Era dispusă 
să îşi asume rolul de soție în următorii trei ani, dar nu să 
devină femeia cu care se căsătorise el în urmă cu câțiva ani. 
Docilă era ultimul lucru care intenționa să fie. 


Capitolul 7 


— O, da, James, da, da, da... 

Buclele roşcate ale lui Violet erau răspândite peste 
perne. Fata îşi înfipse unghiile în umerii lui, în timp ce se 
zvârcolea sub greutatea trupului său. El se împinse în ea din 
ce în ce mai mult, din ce în ce mai repede. Gemete de plăcere 
răsunau din adâncul gâtului ei, potrivindu-se cu ale lui, 
stimulându-l să continue. El se pierdu în trupul ei delicios pe 
care îl simțea sub al lui, în căldura cărnii ei, în apăsarea 
puternică a sânilor de pieptul lui, în mirosul ei delicios, 
înfăşurându-se în jurul sufletului lui. Tăblia patului se lovea 
de perete, din ce în ce mai tare de fiecare dată când se înfigea 
puternic în ea. În sfârşit, era a lui, iar el al ei. Fusese bine, 
chiar foarte bine, aşa cum trebuia - aşa cum le fusese menit. 
Plăcerea şi nevoia se întorceau în spirală în interiorul lui, şi 
fata îşi ridica corpul pentru a-l întâlni pe al lui. Bătăile inimii 
deveneau din ce mai puternice, răsunându-i prin sânge, prin 
trup, prin suflet. Mai tare şi mai rapid şi... 

James se ridică brusc din pat. Visul lui cu Violet gemând 
şi strigându-i numele se spulberase. 

— La dracu”! Îşi veni în fire, trase halatul pe el şi se 
îndreptă spre uşă  deschizând-o. Pentru numele lui 
Dumnezeu, ce se întâmplă? 

Violet stătea în fața lui, îmbrăcată în haine de călărie de 
nuanța smaraldului, exact ca aceea a ochilor ei, cu mâna 
ridicată pentru a bate din nou în uşă. 

— Te-am trezit? întrebă cu un aer nevinovat. Îl privi din 
cap până în picioare, oprindu-se la dovada evidentă a excitării 
lui de sub halat. Sau poate am întrerupt ceva? 

Probabil că nu era cel mai bun moment pentru a-i 
mărturisi că îl trezise dintr-un vis cu ea - cu el - şi nici nu era 
primul vis erotic pe care îl avusese. 

— Dormeam. 

— Scuzele mele, privirea i se întoarse către a lui, o 
nuanță de roşu aprins cuprinzându-i obrajii, lucru uşor de 
observat. Nu ar trebui să faci ceva... îşi flutură degetele în 
direcția erecției lui, cu asta? 

În alte împrejurări, s-ar fi ascuns în spatele uşii într-o 
încercare de a părea modest, dar ea fusese cea care bătuse la 


uşa lui şi nu era deloc încântat de asta. Chiar şi atunci, 
dorința de a o trage în brațele lui şi de a termina ceea ce 
începuse în vis era al naibii de irezistibilă. 

— Ce mi-ai sugera să fac? Îşi încrucişa braţele la piept. 

— Nu ştiu. 

— Te oferi să mă ajuţi? 

— Nu fi bădăran, James, spuse ea cu o voce slabă, apoi 
îşi drese glasul. M-am gândit că putem face o plimbare în parc. 
Ar fi una dintre apariţiile noastre obligatorii. 

— Acum? 

— Cu excepţia cazului în care lucrurile s-au schimbat 
dramatic în anii în care am fost plecată. Nimeni nu iese în parc 
mai devreme de zece. Prin urmare, vom avea parcul numai 
pentru noi. 

— E încă întuneric, clătină el din cap în efortul de a se 
trezi. 

— Soarele va răsări în câteva minute, ceea ce îți oferă 
suficient timp să te îmbraci. 

— Deci m-ai trezit înainte de zorii zilei să ne plimbăm în 
parc? 

— O, întotdeauna mi-au plăcut plimbările revigorante, 
mai ales dimineața devreme. Mi se pare cel mai bun stimulent, 
spuse ea, apoi păru să-şi dea seama ce altceva mai puteau 
însemna cuvintele ei. Roşeaţța din obraji deveni şi mai 
evidentă. 

— Nu mi-aş dori să te privez de stimulentul acesta, 
spuse el ironic. 

— Excelent, zâmbi ea plăcut, dar roşeața din obraji nu-i 
dispăruse. Atunci ne vedem jos. Se întoarse şi se îndreptă spre 
hol, legănându-şi şoldurile în timp ce mergea. 

James refuză să se grăbească să se îmbrace, luându-i 
puțin mai mult timp decât era necesar. Trebuia să-şi atenueze 
starea actuală de excitare. Cu siguranță nu putea să 
călărească aşa. În plus, era mult prea devreme pentru a-şi 
începe ziua. 

Visele cu Violet deveniseră din ce în ce mai frecvente în 
ultimii ani. Pentru asta învinuia campania neîncetată a 
unchiului Richard de a-i aduce împreună - precum şi propriul 


său sentiment de vinovăţie şi faptul că nu-şi mai amintea când 
fusese ultima dată cu o femeie. Cu siguranţă şi celibatul 
jucase un rol în aventurile sale amoroase, dar visele pe care le 
avea de când ea îşi stabilise reşedinţa în camera de alături 
erau mult mai intense, mai intime şi mai pasionale. Ultimul 
fusese cel mai rău dintre toate. Sau poate cel mai bun. Poate 
fusese declanşat de conversaţia lor despre dorinţa lui de a 
avea copii. La urma urmei, exista un singur mod prin care se 
puteau face copii. 

Şi-o dorea înapoi, deşi în realitate nu o avusese 
niciodată. Acum, datorită unchiului Richard, era timpul să 
facă ceva în privința asta. Violet era dispusă să fie soţia lui, 
măcar cu numele. Totuşi, nu era suficient, James îşi dorea 
mai mult. Nu era sigur când anume îşi dăduse seama de asta, 
dar o făcuse. O voia în viața lui de mai bine de trei ani. O voia 
în patul lui. Îşi dorea inima ei, pe când ea deja o revendicase pe 
al lui cu acel prim sărut pe terasă, chiar dacă el pierduse ani 
de zile refuzând să accepte. Ce idiot fusese. Nu-şi propusese 
niciodată să facă o femeie să se îndrăgostească de el, dar Violet 
era soția lui. 

Cobori unde stabiliseră să se întâlnească, dar nu găsi pe 
nimeni. Jonas, lacheul singuratic, care nu părea foarte treaz, 
deschisese uşa cu o fracțiune de secundă înainte ca James să 
ajungă la ea. Violet era deja călare, frâiele unui al doilea cal 
fiind ţinute de un grăjdar adormit. 

— Sunt atât de încântată că ai putut, în sfârşit, să mi te 
alături, milord. Şi se mai spune că femeilor le ia mult timp să 
se îmbrace, spuse Violet şi îşi direcționă calul către parc. 

James urcă pe cal şi ghidă animalul să meargă pe lângă 
al ei. 

— O, nu aş fi ratat asta pentru nimic în lume. Nu poţi 
începe niciodată ziua cu prea mult avânt. 

Ea îi aruncă o privire ageră, pe care el o ignoră. 

Mânară caii în jurul celor câtorva vehicule pe care le 
întâlniră dimineața devreme şi în cel mai scurt timp intrară în 
Hyde Park şi se îndreptară către Rotten Row. 

— Ai avut dreptate, trase el aer în piept. Este un moment 
excelent pentru o plimbare rapidă. Ar trebui să o fac mai des. 


— Ştii că pentru asta trebuie să te dai jos din pat 
dimineața devreme. Un indiciu de ceea ce părea amuzament îi 
apăru în colțurile gurii. Nu pare să ai inițiativă în acest sens. 

— Aş fi preferat să stau în pat, dar pentru că nu era 
nimic care să mă țină acolo... se abținu să nu zâmbească. Şi 
pentru că ai fost insistentă, iată-mă aici. Văd că ai rămas o 
călăreaţă la fel de bună. 

— Cum poţi spune una ca asta? Nu-mi amintesc să fi 
călărit vreodată împreună. 

— Atunci trebuie să-mi fi spus cineva. 

— Fără îndoială că a fost Marie, deşi îndrăznesc să spun 
că nu a fost un compliment, spuse ea cu răceală. Nu a fost 
niciodată impresionată în mod deosebit de nimic care nu era 
despre haine, petreceri sau poziție socială. 

Îi venea greu să nege. Într-adevăr, îşi dăduse seama că 
natura superficială şi egoistă a lui Marie nu era ceva cu care 
şi-ar fi dorit să trăiască tot restul vieţii. 

— Prietenia voastră mi s-a părut întotdeauna ciudată. 
Voi două nu aveați nimic în comun. 

— Mamele noastre au fost prietene şi au insistat să fim şi 
noi la rândul nostru, ridică Violet din umeri. Lui Marie îi 
plăcea să mă aibă în preajmă. Nu eram o amenințare pentru 
ea. 

— Nu îmi amintesc să fi fost aşa, chicoti el 

— Atunci ai probleme cu memoria. 

— Poate, se opri. Îmi amintesc de tine ca fiind foarte 
tăcută şi rezervată. Mi-a rămas întipărit în memorie faptul că 
nu voiai să ieşi în evidenţă cu nimic. 

— Da, presupun că ai dreptate, tăcu pentru o clipă, era 
mai uşor să-mi ţin gura şi să-mi ţin părerile pentru mine, 
decât să risc să fiu criticată sau marginalizată. 

— Erai destul de citită şi informată în legătură cu multe. 

— Nu era ceva de încurajat la o fată. 

Expresia ei se schimbă. 

— Era foarte uşor de vorbit cu tine. 

— Nimic important, dacă îmi amintesc bine. 

— La acea vreme, foarte rar vorbeam despre lucruri 
într-adevăr importante, chicoti el. Dar îmi amintesc că noi 


discutam despre multe. 

— Nu, James. Tu vorbeai, erai fermecător, cochetai 
într-un mod neruşinat, iar eu ascultam cu atenţie şi aprobam, 
fie că eram sau nu de acord. S-ar fi putut crede că ne 
cunoşteam atunci, dar ne-am înşelat. 

— Şi totuşi, credeam că ne cunoşteam. Am şi dansat 
destul de mult. Erai o dansatoare excelentă. 

— Mulţumesc. Am avut profesori excelenți. Mama s-a 
asigurat de asta, tăcu pentru o clipă. Regreţi vreodată că nu 
te-ai căsătorit cu ea? 

— Cu Marie? Regret modul în care s-a terminat, spuse el 
simplu, dar să nu mă căsătoresc cu Marie a fost al doilea cel 
mai inteligent lucru pe care l-am făcut vreodată. 

— Doar al doilea? ridică ea din sprânceană. Şi care a fost 
primul? 

— Să mă căsătoresc cu tine. 

— Doamne, James, trase calul de hamuri şi se uită la el. 
Chiar te aştepţi să cred asta? 

— Sunt sincer cu tine. 

— Face parte din încercarea ta de a-ți îndrepta greşelile? 

— Nu în întregime. Are mai mult de-a face cu acceptarea 
responsabilităților mele, să înfrunt viitorul, îi întâlni privirea, 
să înțeleg ce anume vreau de la viață. 

— Şi ai aflat ce vrei? provocarea răsuna în vocea ei şi 
străluci în ochii ei. 

— Mi-a luat şase ani, dar da, am aflat, se uită lung la ea. 

— Un nonsens absolut, spuse ea pe un ton batjocoritor 
îndemnându-şi calul la trap vioi. 

El îşi îndrumă calul să țină pasul cu al ei pentru o 
vreme, până când ea dădu pinteni calului. În loc să o ia şi el la 
galop, încetini, hipnotizat de ea, imaginea însăşi a libertăţii şi 
a independenţei. Nu-şi putea imagina că trebuie să stea lateral 
pe un cal, dar trebuia să recunoască că frumusețea şi grația 
femeii, precum şi a calului, care se mişcau la unison, erau 
izbitoare. Violet era o femeie de admirat. Oare unchiul Richard 
nu-i spusese asta timp de ațâţi ani? Stomacul i se strânse. Era 
a lui. Legal, în orice caz. 

Abia vorbiră la întoarcerea acasă. El se dădu jos de pe 


cal în clipa în care ajunseră în fața casei şi se întoarse să o 
ajute înainte ca ea să poată protesta. 

— Nu pe mine mă înşală memoria. O cuprinse de talie şi 
o privi în ochi. Ai făcut mult mai mult decât să asculți şi să dai 
din cap aprobator. Mi-ai spus că îţi plac scrierile lui Jane 
Austen, pentru că eroinele din poveştile ei erau femei 
puternice şi sfidătoare. De asemenea, că scrierile lui Lord 
Byron sunt cele mai romantice. Îți place Charles Dickens şi, 
deşi eşti de acord cu el în ceea ce priveşte reformele sociale, 
nu-ți place ca astfel de prelegeri să fie scrise sub formă de 
divertisment. Ochii ei se măriră, iar el continuă fără ca ea să 
poată spune un cuvânt. Îţi plac lucrările lui Gilbert şi Sullivan, 
dar nu îți place opera prea serioasă şi profundă. Crezi că 
femeile ar trebui şi vor avea dreptul să voteze într-o bună zi şi 
crezi că ciocolata este un dar al zeilor. Brusc, încuviință din 
cap. Nu doar ai ascultat şi ai aprobat, Violet. Şi nu doar am 
vorbit şi am cochetat, deşi recunosc că am făcut şi asta, în 
nenumărate rânduri, însă şi eu te-am ascultat. O fixă cu 
privirea. Fie că ne place sau nu, unchiul Richard ne-a oferit o 
şansă. Eu, unul, intenţionez să profit de ea. 

— Nu crezi că e prea târziu pentru asta? 

— Nu, nu cred că e prea târziu. Am luat nişte decizii 
neinspirate şi am comis greşeli îngrozitoare. 

— Şi acum intenționezi să plăteşti pentru ele? 

— Da, o eliberă şi porni către treptele din față. Mă 
schimb de haine şi apoi cobor pentru micul dejun. 

— Când ai de gând să începi acest demers? îi strigă ea. 

— Am început deja. 

Îl cuprinse un sentiment distinct de satisfacție. Plănuia 
să îi câştige afecțiunea, chiar dacă era ultimul lucru pe care îi 
mai făcea vreodată. Desigur, în momentul de față habar 
n-avea cum să o facă. 

Nu mai făcuse curte unei femei după Marie. Marie 
căzuse practic în braţele lui fără vreun efort din partea lui, în 
afară de natura lui seducătoare şi de faptul că avea bani şi era 
moştenitorul unui titlu respectabil. Nu fusese nevoie de efort 
pentru a-i câştiga inima lui Marie. Privind în urmă, îşi dădea 
seama că de fapt nu o câştigase niciodată. Marie îl dorise 


pentru ceea ce avea, nu pentru cine era. 

Cu Violet avea să fie mult mai greu şi merita pe deplin. 
Bărbatul care fusese în urmă cu şase ani nu era la înălțime, 
iar cel care devenise refuza să eşueze. Nu atunci. Rămânea de 
văzut dacă ea va muşca momeala sau nu. În multe privinţe, 
jocul abia începuse. 


Uşa bibliotecii se deschise cu mult mai multă forță decât 
era necesar. Un sentiment de triumf îl cuprinse pe James. 
Violet era cea care stătea în pragul uşii. 

— Trebuie să vorbim. 

James se lăsă pe spătarul scaunului din spatele biroului 
unchiului Richard şi o privi. 

— Nu ai vrui să vorbeşti la micul dejun, după plimbare. 
Şi în timp ce tu şi doamna Ryland vorbeațţi la cină, nu ați 
considerat să mă includeți în conversație. 

— S-ar putea să fi fost nepoliticos din partea mea. 


James ridică o sprânceană. 

— S-ar putea? 

— De obicei nu sunt nepoliticoasă. Îţi cer scuze. 

— Se acceptă, se ridică şi înconjură biroul. Coniac? 

— O, Doamne, da. 

E] chicoti, îi turnă un pahar, apoi traversă încăperea şi 
i-l întinse. Degetele lor se atinseră, iar ea trase aer în piept. 

— Mulţumesc, îşi trase mâna şi luă o înghițitură menită 
să o revigoreze. 

— Vrei să stai jos? 

James făcu semn din cap către scaunul din fața 
şemineului. 

— Nu. Da. Nu ştiu, pufni ea după care se uită la el. De ce 
ai spus asta tocmai astăzi? 

— Am spus o mulțime de lucruri astăzi, se întoarse la 
birou şi luă paharul de coniac în mână. 

— Să începem cu deciziile tale neinspirate şi greşelile 
îngrozitoare, ochii ei se îngustară. 


— Va fi o noapte lungă, zâmbi el. 

— Nu e amuzant, spuse ea pe un ton tăios. 

— O, haide. Trebuie să recunoşti că este puțin amuzant. 
Doi oameni care s-au căsătorit pentru a evita scandalul, au 
trăit vieți separate, iar acum sunt forțați să trăiască împreună 
timp de trei ani şi să pară un cuplu fericit. Toate în timp ce 
evităm încă un scandal? Sorbi din băutură. Are tot ce îi trebuie 
pentru a trece drept o comedie shakespeariană. 

— Nu fi ridicol, spuse ea, dar o mică sclipire de 
amuzament îi străluci în ochi. 

— Tu eşti cea care a spus că e o glumă proastă. 

— S-ar putea să ai dreptate, dar nu are nicio importanţă. 
Acum, discutăm despre deciziile tale neinspirate şi despre 
greşelile îngrozitoare. Despre care ai vrea să vorbim mai întâi? 

— De unde ar trebui să încep? 

— O, de ce nu alegi chiar tu? 

— Nu ai de gând să faci treaba asta uşoară, nu-i aşa? 

— Nu, zâmbi ea, chiar deloc. 

— Foarte bine atunci, el se gândi la greşelile comise, A 
fost o greşeală să mergem pe drumuri separate şi să nu dăm o 
şansă căsniciei noastre. 

— Sunt de acord cu asta. 

— În orice caz, se opri el, am fi fost amândoi nefericiti. 
Eram tânăr, prost şi arogant. Aş fi fost un soț oribil. 

— Continuă, pufni ea. 

— Ţi-aş fi rănit sentimentele, ridică el din umeri. 
Singurul lucru pe care l-am făcut bine a fost să recunosc că nu 
sunt pregătit pentru căsătorie. 

— În cele din urmă, îl studie Violet pentru o clipă. 

— Următoarea mea greşeală a fost să accept să nu te mai 
văd niciodată. 

— Aceasta a fost condiția impusă de mine. 

— Şi am respectat-o, scutură din cap. Nu ar fi trebuit s-o 
fac. Cel puţin nu pentru atât de mult timp. 

— Ai fi putut oricând să-mi ceri să mă întorc acasă. 

— Încă o greşeală de adăugat pe listă. 

— Notat, se înmuie ea, dar nu făţiş. În schimb, James 
putu vedea asta în ochii ei. Mai ai ceva de adăugat? 


— Categoric, făcu el o grimasă, dar nu îmi vine nimic 
altceva în minte în acest moment. James ridică paharul spre 
ea. Te voi anunța odată ce îmi aduc aminte. 

— Ai mai spus că intenționezi să profiți de a doua şansă 
pe care ţi-a oferit-o unchiul Richard, Violet nu putu să nu 
devină puțin suspicioasă. 

— Şansa noastră. 

— Şansa noastră, în vocea ei se simți reticenţa. Ce ai 
vrut să spui cu asta? 

— Vreau să spun, draga mea Lady Ellsworth, că am trei 
ani să-ți demonstrez că m-am schimbat. Paşi spre ea, iar ea 
făcu un pas înapoi. Trei ani să îți schimbi părerea despre 
mine. 

— Să îmi schimb părerea despre tine? 

— Este evident că nu mă placi, făcu încă un pas spre ea. 

Din nou, ea făcu un pas înapoi, cu privirea din ochi 
precaută. Cât de interesant! 

— Nu îmi displaci întru totul. 

— M-ai plăcut cândva. 

El se apropie mai mult. La rândul ei, se îndepărtă, 
făcând ochii mari când se lovi de birou. 

— Ca pe un prieten. 

— Ai spus că nu vrei să fim prieteni, învârti coniacul în 
pahar şi o privi în ochi. 

— Nu. Am spus că nu cred că putem fi prieteni, făcu ea 
un pas într-o parte şi evadă. 

— De ce nu? 

— Nu ne-am văzut de şase ani. Îndrăznesc să spun că nu 
avem nimic în comun. 

— Cu excepţia faptului că suntem căsătoriți. 

— Da, ei bine, cu excepţia căsătoriei, însă toată această 
idee a unei a doua şanse... dădu paharul pe gât şi clătină din 
cap. Nu ştiu. Poate că am putea fi prieteni. 

El se gândi pentru o clipă. 

— Mă tem că prietenia nu mai este o posibilitate. 

— Poftim? 

— Vreau mai mult. 

— Nu înţeleg, se încruntă ea. 


— Îmi vreau soția, spuse el simplu. 

— Te referi la mine? 

— Eşti singura soție pe care o am, se îndreptă către 
carafa de coniac, apoi se întoarse. Ea îi întinse paharul gol. Şi 
singura pe care o vreau. 

El îi umplu paharul, puse carafa jos şi se îndreptă din 
nou spre ea. 

— Stai, întinse ea mâna pentru a-l opri. Vrei să fiu soția 
ta cu orice implică asta? 

— Da, încuviinţă el. 

— Inclusiv aspectele intime ale căsătoriei? 

— Cu siguranţă nu aş exclude asta, zâmbi el. 

— Înţeleg. Asta e interesant, îl privi ea gânditoare, cu o 
expresie intrigantă pe chip. 

Nu era sigur dacă înfăţişarea ei era de bine sau de rău, 
dar părea că aerul — atmosfera — din cameră se schimbase 
treptat. 

— Ai dreptate, James. Probabil că prietenia nu ar 
funcționa pentru noi, zâmbi ea, dar ideea de a fi soția ta merită 
luată în considerare. 

— Serios? 

Sentimentul de prudenţă răsună în vocea lui. Ce avea 
Violet de gând? 

— Cu siguranţă îi voi acorda atenţia cuvenită, se gândi 
pentru o clipă. În ciuda instinctelor tale înnăscute, nu este o 
chestiune în care să ne avântăm. 

— Probabil că nu, spuse el încet. 

— Voi respecta termenii testamentului cu interes. Şi, 
poate că la sfârşitul celor trei ani, aş putea să îmbrățişez 
părțile intime ale căsătoriei. Când aleg eu să se întâmple, fără 
amenințarea că îţi vei pierde moştenirea, ea se aplecă spre el 
şi-i zâmbi dulce. Când hotărăsc eu. Se întoarse şi porni către 
uşă. Până atunci, voi fi cea mai bună Lady Ellsworth pe care a 
văzut-o lumea vreodată. Ai vrut o soție şi asta o să ai. Aruncă o 
privire înapoi spre el. Ai vorbit serios când mi-ai spus că îmi 
dai mână liberă, nu-i aşa? 

— Eşti Lady Ellsworth. 

— Excelent. Noapte bună, James, făcu o pauză, somn 


uşor! 

Uşa se închise în urma ei. Ce naiba se întâmplase? El 
avea puterea, dar ea tocmai preluase controlul. De asemenea, 
ea recunoscuse că nu-l displace, ceea ce lăsa uşa deschisă 
pentru ceva mai mult în viitor. Zâmbi. Pentru moment, era 
suficient. 


Capitolul 8 


— Mă înnebuneşte. Sunt nebun de legat. 

James îi făcu semn chelnerului pentru un alt whisky. El 
şi Marcus se aşezaseră pe scaunele obişnuite, în secțiunea lor 
preferată din Prichard's, clubul pentru domni. Nu era un club 
atât de conservator precum clubul preferat al unchiului 
Richard, membrii lui fiind în general mai tineri. Totuşi, era 
respectabil, venerabil şi exista încă de dinainte ca Victoria să 
fie încoronată regină. Era un sanctuar pentru bărbați, exact 
ceea ce avea James nevoie. 

— Nu pari nebun, spuse Marcus. 

— Uită-te mai atent, mormăi James. 

— Acum că ai menționat asta, arăţi puțin nebun. 
Marcus îi aruncă o privire atentă prietenului său. În jurul 
ochilor exista un indiciu clar de nebunie. Îşi privi curios 
prietenul. Lucrurile nu merg bine cu adorabila Lady 
Ellsworth? 

— Presupun că nu merg rău, recunoscu James, dar nici 
nu pot spune că merg bine. Se opri. Sau poate merg prea bine. 

— Se pare că m-am înşelat, rânji Marcus, ai înnebunit. 

— Ea spune că intenționează să fie cea mai bună Lady 
Ellsworth din toate câte au existat, se aplecă James spre 
prietenul lui. Nu sunt pe deplin sigur ce înseamnă asta, dar 
cred că intenţia ei este să mă... 

— Da, da, ştiu, nu-l lăsă Marcus să termine. De ce naiba 
ar face asta? 

— Răzbunare, spuse James pe un ton întunecat. 

— Îţi amintesc că a fost de acord cu prevederile 


testamentului unchiului tău, deşi nu era obligată. 

— Are la fel de mult de pierdut ca mine. 

— Nu sunt sigur de asta, spuse Marcus gânditor. Zilele 
trecute am dat peste o notă în dosarul unchiului tău, despre 
care intenționez să mă interesez. 

— O notă despre ce? 

— Nu ştiu încă, aşa că nu vreau să spun nimic în acest 
moment. 

James se încruntă. 

— Îţi place să fii în acelaşi timp vag şi sugestiv. 

— Într-adevăr. E o binecuvântare, Marcus rânji. Deci, 
cum te înnebuneşte mai exact? 

— Femeia asta a preluat complet controlul în viața şi în 
casa mea. Spune că locuința a fost domeniul burlacilor de 
mult prea mult timp şi că are nevoie de renovare. Suntem 
invadați de o mulțime de meseriaşi înarmați cu vopsele, tapet 
şi ţesături. Biblioteca este singurul loc încă sigur, încă al meu. 

— Ei bine, ea este Lady Ellsworth. Marcus făcu o pauză. 
Şi e posibil să aibă dreptate. 

— Nu este nimic în neregulă cu casa, spuse James cu 
fermitate. Dincolo de asta, este neclintit de politicoasă, veselă, 
voioasă şi are pe față un zâmbet care nu se stinge niciodată. 
Nu e unul dulce şi plăcut, ci mai degrabă un zâmbet 
aştept-momentul-potrivit sau vei-vedea-tu, ridică paharul 
spre prietenul său. Zâmbetul ăsta nu e de bun augur. 

— Eşti speriat? chicoti Marcus. 

— Chiar deloc. Sunt foarte prudent, dar... zâmbi James 
fără tragere de inimă. 

— Ei bine, asta e ceva, nu? Marcus făcu o pauză. Am 
crezut că te vei folosi de farmecul tău pentru a-i câştiga 
afecțiunea. 

— Sunt fermecător. La naiba, sunt la fel de fermecător ca 
oricare alt bărbat. Acceptă un nou pahar de whisky de la 
chelner şi luă o înghițitură atât de necesară. Abia dacă 
vorbeşte mai mult decât e nevoie. Cu excepția cazului în care 
apărem împreună în public, o văd rar. Maxilarul i strânse. 
Chiar şi atunci când mi se alătură la micul dejun sau la cină, 
acel câine de pază al ei este aproape întotdeauna prezent. 


— A, încântătoarea doamnă Ryland. James pufni. Nu o 
găseşti încântătoare? Cu părul ei blond şi ochii albaştri 
minunați? 

— Tind să nu apreciez femeile care mă disprețuiesc, 
spuse James sec. 

— Înţeleg ce spui, chicoti Marcus. Pe mine nu mă 
disprețuieşte. 

— Atunci ar trebui să te căsătoreşti cu ea şi să mi-o iei de 
pe cap. James se îndreptă în scaun. E o idee excelentă. 

— Poate pentru tine, pufni Marcus. Nu mă voi căsători 
cu o femeie doar pentru a-ți face ție viața mai uşoară. 

— Ai spus că e încântătoare. 

— Chiar şi aşa... 

— Eu aş face-o pentru tine. 

James se lăsă pe spătarul scaunului. 

— Nu, nu ai face-o, râse Marcus. 

— Mă aştept la mai mult de la tine, spuse James 
mândru. 

— Îmi pare rău că te-am dezamăgit, rânji Marcus. Nu 
poate fi atât de jalnic. 

— Cred că Violet intenționează să mă tortureze în 
următorii trei ani. 

— În cazul în care nu te înnebuneşte. 

— Este un atac din două direcții. 

— Nu v-aţi văzut de aproape şase ani. E de aşteptat să 
dureze până vă obişnuiţi unul cu celălalt. La urma urmei, au 
trecut puţin mai mult de două săptămâni. 

— Două săptămâni lungi şi nesfârşite. 

Două săptămâni în care dormise foarte puţin. Cum 
putea să doarmă când era atât de conştient de prezența ei în 
camera de alături? Conştientizare care ducea la tot felul de 
gânduri şi de dorințe. Şi visele lui! Dumnezeule! Dacă le-ar 
scrie undeva, ar fi interzise. Şi pe bună dreptate. În fiecare 
seară trebuia să se ocupe de nevoia aceea dureroasă. 

— Nu am primit nici o veste de la doamna Higginbotham, 
aşa că presupun că respectaţi termenii testamentului cu 
privire la apariţiile publice. 

— Doamna Higginbotham ne-a dat o mare libertate în 


acest sens, James îşi îndreptă atenţia spre prietenul său şi 
dădu din cap aprobator. Se pare că o plimbare dimineața 
devreme în parc - mult prea devreme apropo - se pune ca 
apariție publică, deşi încă nu am întâlnit pe cineva cunoscut. 
Aşa că ne bucurăm de o plimbare călare în fiecare dimineață. 

— Cât de devreme? ridică Marcus o sprânceană. 

— În zori, se cutremură. Prima dată când Violet a venit 
să-mi bată la uşă, abia răsărea soarele. Am crezut că a luat foc 
casa. 

— Nu ţi-a făcut niciodată plăcere să începi ziua atât de 
devreme, decât dacă era o continuare a nopții, se abținu 
Marcus să nu râdă. 

— Acele zile sunt de mult apuse. 

Desigur, plimbările lor de dimineaţă erau surprinzător 
de plăcute şi un mod revigorant de a începe ziua. Din 
experiență, o plimbare în parc cu o doamnă era un lucru 
demn, o întâlnire liniştită, relativ plictisitoare şi o ocazie bună 
pentru a purta o conversaţie. Cu Violet era cu totul altă 
chestiune. Întrucât erau puţini oameni în parc la acea oră, se 
simțea liberă să alterneze între galopuri rapide şi galopuri 
vioaie. Ieri, chiar îl provocase la o cursă. Mai rău, îl bătuse, 
ceea ce el susținea că se datora doar simțului său de cavaler. 
Ochii ei străluciseră de încântare şi spusese că era destul de 
drăguţ în încercarea de a se amăgi singur. 

— Aşadar, lordul şi Lady Ellsworth nu au apărut încă la 
un eveniment social? 

— Doamna Higginbotham a sugerat că ar fi înțelept să 
începem cu paşi mărunți. Violet nu pare să se grăbească în 
mod special. 

— Poate că îi este frică, ridică Marcus din umeri. 

— Lui Violet? James păru mirat şi sceptic. N-aş crede că 
există ceva de care să-i fie frică. Poate în trecut, dar clar nu 
acum. 

— O, haide, James, dădu Marcus ochii peste cap. 
Gândeşte-te la asta. A părăsit Anglia imediat după un scandal 
emoţionant. În plus, puţine au fost ocaziile când a petrecut 
mai mult de câteva săptămâni aici. Nu-mi pot imagina pe 
nimeni care să nu se teamă să reintre în lumea asta. 


— Mă îndoiesc. Unchiul Richard a fost mereu bucuros 
să-mi spună că Violet participa în mod obişnuit la evenimente 
sociale în timpul vizitelor ei. 

— O şedere temporară este departe de una permanentă. 

— Presupun că există o posibilitate. Doamnele ne-au 
sugerat ca prima noastră ieşire să fie la balul Clubului 
Exploratorilor de mâine-seară. Îşi privi prietenul cu speranţă. 
Vrei să ni te alături? 

— Balul Clubului Exploratorilor? Marcus făcu o 
grimasă. Nu mă pot gândi la ceva mai puţin interesant. 

— Poate dacă ar veni şi doamna Ryland... 

— Pentru ce sunt prietenii? rânji Marcus. Aş fi încântat 
să vă însoțesc. 

— Bine, sorbi din băutură. Dacă dansez cu Violet, măcar 
aşa nu va putea scăpa. În toţi aceşti ani, am crezut că o 
cunosc, însă acum înțeleg că nu era aşa. 

— Aşa cum?! 

— Nu ieşea în evidență. Era mult mai interesată de cărți 
şi de poezie decât de orice altceva. Dar avea o inteligență 
anume, chiar dacă rareori ieşea la suprafață. Ciudat, amândoi 
ne amintim conversațiile pe care le-am avut în moduri total 
diferite, zâmbi el, dar îmi amintesc clar că o surprindeam 
privindu-mă de parcă aş fi fost un tip remarcabil. 

— Şi apoi i-ai frânt inima. 

— Prostii. Nu era singura care mă privea aşa. Multe mă 
considerau o partidă bună. Poate că i-am distrus viața lui 
Violet, dar nu i-am frânt inima. 

— Eşti sigur de asta? 

— Da, desigur. 

Oare să fi fost aşa? Ideea nu-i trecuse niciodată prin 
minte până atunci. Avusese Violet sentimente pentru el în 
urmă cu şase ani? Sigur ar fi observat. Dar, într-adevăr, nu 
fusese el la fel de egocentric ca Marie? 

— Doamne Dumnezeule, dacă ai dreptate? 

— Cu siguranță ar explica de ce este atât de distantă 
acum. 

— Asta schimbă lucrurile, nu-i aşa? Imediat se gândi la 
dimineața de după nunta lor. Crezuse că fusese jignită — lucru 


de înțeles dar văzuse ceva mai profund în ochii ei. Şi când 
insistase că nu vrea să-l mai vadă niciodată... Cum am putut fi 
atât de orb? La dracu”! Ce măgar sunt! Am fost, adăugă el 
repede. Am fost un măgar arogant. Sper că sunt un om mai 
bun acum. 

— Cu toţii sperăm asta. Marcus zâmbi, apoi adăugă 
repede: Poate că o parte din reticența ei de a rămâne singură 
cu tine se datorează faptului că nu are încredere în tine. Dacă 
într-adevăr a avut odinioară sentimente pentru tine, dacă a 
fost rănită de respingerea ta, ei bine, a căsniciei voastre, este 
foarte posibil să se teamă să treacă din nou prin asta. 

— Nu mi-am imaginat niciodată... clătină el din cap. Va 
trebui să-i câştig încrederea, nu-i aşa? 

— Cel puțin. Marcus se gândi pentru o clipă. Ce simţi 
pentru Violet? 

— Am ţinut la ea. 

— Şi acum? 

— Acum, o găsesc... interesantă, fascinantă, captivantă, 
se gândi puţin. E hotărâtă. Şi deşteaptă. Într-un fel e 
terifiantă. Nu ezită să-şi spună părerea. E o provocare. 

— Nu ai avut niciodată parte de o provocare adevărată, 
nu-i aşa? 

— Deloc. James ridică din umeri. Pentru mine, totul vine 
cu uşurinţă. Nu cer scuze pentru asta în fața nimănui. 

— Îţi dai seama că aroganţa nu îţi va fi de folos. 

— Încă o provocare. 

— Am încredere în tine, ridică Marcus paharul. 

— Măcar tu să ai, se îmbărbătă el şi-i întâlni privirea 
prietenului său. Vreau mai mult de trei ani. Îmi doresc tot 
restul vieţii cu ea. 

— Cum? 

— Cum ai auzit. 

— Chiar şi aşa, e greu de crezut. 

— Te asigur că nu eşti mai surprins decât mine, făcu 
James o grimasă. Acum că ea e aici, văd ce am ratat şi ce 
vreau. 

Marcus îl fixă cu privirea. 

— Eşti îndrăgostit de ea? 


— Nu ştiu. Nu sunt sigur că aş numi-o dragoste, dar... 
poate că am fost mereu îndrăgostit de ea. James făcu o pauză 
pentru a-şi aduna gândurile. Poate că eram prea tânăr, prost 
şi arogant ca să-mi dau seama. Sau poate că ştia asta din 
momentul în care buzele lui le atinseseră pe ale ei. Poate că am 
fost un prost în ultimii şase ani, trase aer în piept. Cred că 
unchiul Richard a avut dreptate. 

— Încă o nouă întorsătură a lucrurilor la care nimeni nu 
se aştepta. 

— Nu-i aşa? James nu era foarte sigur că o credea el 
însuşi. Cine ar fi crezut că singura femeie pe care aş vrea să o 
seduc este chiar soția mea? 


James, absent, îi întinse lui Jonas pălăria şi mănuşile şi 
porni către bibliotecă. Discuţia lui cu Marcus îl pusese pe 
gânduri. Ideea că Violet ar fi putut simți ceva dincolo de 
prietenie pentru el nu-i trecuse niciodată prin minte. Cu 
siguranță explica hotărârea ei neînduplecată de a păstra 
distanța. 

Aruncă o privire în salon şi oftă. Rulouri de țesătură şi 
de tapet împânzeau locul. Oriunde se uita, muncitorii 
măsurau podelele, ferestrele şi pereţii, în timp ce alții 
acopereau mobila cu cearşafuri şi strângeau covoarele. Făcu 
un pas înapoi pentru a evita doi bărbaţi care cărau o bucată 
mare de mobilier afară din încăpere. Doamna Ryland era în 
mijlocul tuturor, dirijând activitatea. 

— Unde e Violet? întrebă James. 

Doamna Ryland îi aruncă o privire. 

— Bună ziua, milord. 

— Bună ziua, spuse el nemulțumit. Unde este soția 
mea? 

— Cred că se află în bibliotecă. 

— În biblioteca mea? 

Ea zâmbi politicos, dar o licărire răutăcioasă îi străluci 
în ochi. 

— La dracu”, se îndreptă spre bibliotecă, apoi se opri 


brusc. Nu prea vă place de mine, nu-i aşa? 

— Nu ştiam că trebuie, spuse ea într-o manieră plăcută, 
apoi se întoarse pentru a termina discuţia cu un bărbat scund 
şi chel, care ţinea un carnețel în mână. 

— Presupun că nu, mormăi el şi se îndreptă către 
singura cameră din casă pe care o considera sanctuarul său. 

Lucrările din salon se auzeau până în sala în care se lua 
cina, în sala de mic dejun şi în orice altă cameră pe lângă care 
trecea. Ajunse în fața bibliotecii şi deschise uşa. 

— Ce cauţi la mine în bibliotecă? 

Violet îşi ridică fruntea de după birou - biroul lui — şi 
zâmbi în acel mod înşelător de plăcut. 

— Biblioteca noastră, James. Mâzgăli ceva în caietul ei 
mereu prezent. James începea să urască caietele. Nu mă 
aşteptam să te întorci acasă atât de devreme. 

— Eu îmi fac programul, închise uşa în urma lui şi se 
apropie de birou. 

— Cât de încântător! 

— Violet, în vocea lui se auzi un avertisment distinct. 

— Da, James? 

Cu un oftat exagerat, Violet puse pixul jos şi îşi încrucişă 
mâinile, punându-le deasupra caietului. 

— Răspunde-mi la întrebare. 

— De ce nu iei loc? 

— Prefer să stau în picioare. 

— Îmi stai în cap, James, zise ea şi se lăsă pe spătarul 
scaunului, privind către el. Chiar nu-mi place. 

— Chiar nu-mi pasă. 

— Mă aflu în bibliotecă pentru că este multă harababură 
în casă şi aveam nevoie de un loc unde să îmi pot auzi 
gândurile, privi ea în jur gânditoare, să pot nota idei, să scriu, 
lucruri de genul acesta. 

— Despre bibliotecă? Ochii lui se măriră instant. 
Biblioteca mea? 

— Biblioteca noastră. 

— Nu vei atinge nici măcar un taburet din această 
cameră, spuse el după ce trase aer în piept. 

— Pentru început, draperiile trebuie înlocuite, îl ignoră 


ea. 

— Asta a fost camera preferată a unchiului Richard. 
James îşi puse mâinile pe marginea biroului şi se aplecă, cu 
privirea aţintită asupra ei. Vei lăsa această cameră fix aşa cum 
este. 

Ea se ridică în picioare şi-i imită poziția, aplecându-se 
deasupra biroului până când nasul ei ajunse la câțiva 
centimetri de al lui. Decolteul rochiei ei se adânci, 
nedezvăluind nimic în mod special, în afară de o umbră 
subtilă. Totuşi, fu suficient să îl distragă. 

— Ai spus că pot face ce vreau. 

— Da, dar nu am spus... 

— Ce ai vrut să spui? 

— Nu sunt sigur. Ce naiba îi făcuse? Nu am spus că ai 
putea să-mi schimbi toată casa. 

— Casa noastră. Renovarea abia a început. Violet se 
aşeză înapoi pe scaun. Odată ce etajul acesta e terminat, voi 
trece la dormitoarele şi saloanele de sus. 

— Nu cred că e necesar. Maxilarul îi zvâcni. Nimic din 
toate astea nu e necesar. 

— Eu cred că da. Şi nu sunt singura care crede asta. Un 
zâmbet răutăcios îi curbă buzele. Unchiul Richard ar fi fost de 
acord cu mine. 

— Unchiul Richard nu ar fi niciodată de acord cu 
perturbarea haotică a gospodăriei sale, o fixă James cu 
privirea. 

— Şi totuşi, a făcut-o, îi aruncă o privire plină de milă. 
De mai multe ori, chiar aici, chiar în această cameră. 

— Atunci de ce nu a făcut nimic până acum? 

O notă de aroganță răsună în vocea lui. Aici avea 
dreptate. 

— Pentru că unchiul Richard a vrut să mă ocup eu de 
tot. Violet nu sesiză schimbarea din vocea lui James, având în 
vedere privirea din ochii ei. A spus că nu se poate încrede în 
nimeni altcineva în afară de mine în ceea ce priveşte 
proprietatea. Se ridică în picioare. A venit timpul pentru o 
schimbare, James. Îl privi un moment, apoi continuă; Şi, 
sincer, casa nu este singurul lucru care are nevoie de 


schimbare. Îl studie cu un ochi evaluator. Când a fost ultima 
oară când ţi-ai cumpărat un costum? 

— Ăsta e nou, îi răsună indignarea în voce. Croitorul mi 
l-a terminat cu nu mai mult de două luni în urmă. 

Violet ridică o sprânceană. 

— Croitorul tău? 

— Şi al unchiului Richard, de asemenea. 

Las-o să nu fie de acord cu asta. 

— Unchiul Richard trecuse de optzeci de ani, pe când tu 
ai abia treizeci. Îşi aţinti privirea asupra lui. Stilul tău de 
îmbrăcăminte se potrivea unui bărbat de vârsta lui. Poate ai 
vrea să reconsideri ideea unui croitor nou. 

Nu era suficient că încerca să-i schimbe casa, acum voia 
să-l schimbe şi pe el. 

— Croitorul meu este cel mai potrivit atât cu stilul 
unchiului Richard, cât şi cu al meu. 

— Bineînţeles, dacă vrei să pari încordat, rigid, demodat 
şi mult mai bătrân decât eşti, ridică ea din umeri. În orice caz, 
continuă tot aşa. 

— Îţi cer scuze. 

— Sunt doar sinceră cu tine, James. Consider că 
onestitatea dintre soț şi soție este esențială pentru un 
parteneriat de succes. 

— Un ce? 

— Un parteneriat, zâmbi ea. Un parteneriat egal. 

— Un parteneriat egal? 

Nu avea deloc sens. 

— Nu ajungem nicăieri dacă continui să repeți ceea ce 
spun. 

— Nu am mai auzit aşa ceva până acum. 

— Atunci vom fi unici, spuse ea, ca şi cum subiectul s-ar 
fi încheiat. 

— Dacă vrem să fim parteneri egali... îşi alese cuvintele 
cu grijă, ar trebui să am un cuvânt de spus cu privire la modul 
în care sunt gestionate lucrurile din această casă. 

— Doamne, James, conducerea gospodăriei a revenit 
întotdeauna doamnei casei. Este de fapt ceea ce am fost 
instruită să fac. 


— Cu toate astea... 

— Cu toate astea, întinse mâna pentru a-l opri din 
vorbit, în interesul cooperării şi al parteneriatului, voi limita 
orice modificări aduse bibliotecii la cele pe care le consider 
absolut necesare. Îi zâmbi. Bănuiesc că nu vei comenta. 

— Bănuiesc că o voi face, se răsti el. 

— Ai spus că am mână liberă. 

O licărire distinctă de triumf străluci în ochii ei. 

— Ai dreptate, aşa am spus, pufni el şi porni spre uşă. 
Violet credea că era în avantaj. James se opri brusc. Ei bine, 
nu pentru mult timp. Se întoarse spre ea. Mă întreb cât timp 
va sta doamna Ryland cu noi. 

— Chiar nu m-am gândit deloc la asta, străluci 
suspiciunea în ochii ei. De ce? 

— Acum că locuieşti aici permanent, nu mai ai nevoie de 
însoțitoare. Prefer să nu am o femeie care mă detestă sub 
acelaşi acoperiş. Îţi sugerez să o dai afară. 

— Nu voi face asta! Ochii ei se măriră. Am nevoie de 
ajutorul ei. În plus, e prietena mea. 

— Şi va rămâne prietena ta în continuare. James încercă 
să nu zâmbească. Nu era nevoie ca el să-şi exprime triumful. 
Nu mai ai nevoie de însoțitoare şi o vreau afară din casa mea. 

— E şi secretara mea. 

— Dacă vrei, îşi poate păstra această poziție. Totuşi, 
secretarul meu nu locuieşte la noi, aşa că nici a ta nu va locui. 

Observă în ochii ei o oarecare înflăcărare, aşa că se 
pregăti pentru ce era mai rău. 

— Foarte bine, spuse ea scurt. În interesul 
parteneriatului nostru, îți voi respecta dorințele. Recunosc că 
ai dreptate. El pufni. Cleo nu te place, dar nu o voi scoate în 
stradă. Va avea nevoie de ceva timp pentru a-şi găsi un loc 
unde să locuiască. 

— Cred că o săptămână e suficient. 

James putea să fie generos. Până la urmă, câştigase 
această rundă. Un triumf minor, totuşi, un triumf. 

— Mai este ceva despre care vrei să discutăm? 

Violet se ridică în picioare şi-i aruncă o privire tăioasă. 

— Încă nu văd de ce trebuie să schimbi ceva, se încruntă 


James. 

— Ai vrut o soție, James, şi acum ai una. 

Zâmbi din nou în acea manieră înfricoşător de plăcută a 
ei. 

— Nu asta am avut în minte. 

— A, cu bune şi cu rele, îşi luă caietul, apoi făcu o pauză 
şi un semn din cap către birou. O, şi am de gând să vând 
biroul. 

— Pentru numele lui Dumnezeu, de ce ai face asta? 

— În primul rând, nu-ți place, şi conform înregistrărilor 
familiei, deşi a fost un cadou de la un membru al familiei 
regale cu generații în urmă, nimănui din această familie nu i-a 
plăcut vreodată cu adevărat. 

— Dar... 

— În plus, vânzarea lui va acoperi unele dintre 
cheltuielile de renovare, zise ea în timp ce se îndrepta spre 
uşă. 

— Cheltuieli? 

Cu siguranţă lui James nu-i plăcu deloc cum suna asta. 

— Cu siguranţă nu pot face ceea ce trebuie fără bani. 

— Cât? 

— Habar n-am, zise ea veselă. 

— Violet, spuse James răspicat. 

— Nu vrei ca prietena meu cea mai dragă să locuiască în 
casa ta, iar eu nu vreau acea monstruozitate în casa mea, 
spuse Violet, ignorându-l. 

— Chiar şi aşa... 

— Parteneriat, James, spuse ea, uitându-se peste umăr. 
Egalitate, iei şi dai. 

— Tot ce fac e să dau! 

— Mână liberă, îți aminteşti? flutură o mână peste cap şi 
deschise uşa. O, asta va fi distractiv. 

— Nu aşa aş descrie această situație, strigă el după ea, 
chiar dacă uşa deja se închisese în urma cei. 

La naiba, femeia era frustrantă şi enervantă şi, mai rău 
încă — în acest joc al lor, ea câştiga. Era la fel de interesantă şi 
de inteligentă ca şi el. Nu şi-ar fi imaginat vreodată că se va 
bucura să lupte cu o femeie, şi totuşi aşa era. În plus, era 


evident că şi ea îi plăcea. Un zâmbet îi curbă buzele. 
James putea să recunoască când greşea. Era deja 
distractiv. 


Capitolul 9 


Cele trei doamne avuseseră dreptate. Balul Clubului 
Exploratorilor era o modalitate relativ nedureroasă de a te 
aventura în societate. Violet stătea întinsă în pat, privind în 
sus la tavanul întunecat, încercând din răsputeri să-şi ignore 
stomacul. Era al naibii de greu să adormi când stomacul 
insista că nu fusese hrănit corespunzător. Ofertele de băuturi 
răcoritoare de la Clubul Exploratorilor fuseseră, din păcate, 
neatractive, iar Violet fusese mult prea îngrijorată înainte de 
bal pentru a mânca atât cât trebuia, ceea ce se dovedise 
prostesc din partea ei. 

Desigur, Violet navigase cu succes prin saloanele din 
Europa şi prin sălile de bal de la Bruxelles, Viena şi 
Copenhaga şi, desigur, Clubul Exploratorilor nu se afla la cele 
mai înalte standarde ale societăţii. Chiar şi aşa însă, Londra 
fusese martoră la anii ei de tinerețe, precum şi la scandalul 
căsătoriei ei, aşa că era normal să se teamă. 

În afară de câteva momente incomode asupra cărora 
refuzase să se oprească, seara decursese remarcabil de bine. 
Întâlnise mai multe persoane pe care le cunoştea, cu toţii o 
salutaseră cordial. Nimeni nu se comportase de parcă ea nu ar 
fi existat sau, mai rău, de parcă ar fi fost demnă de scandal. 
Desigur, ea era acum Lady Ellsworth, o femeie rafinată, 
experimentată în călătorii, nu domnişoara Violet Hagen, care 
prefera să citească şi să scrie poezie proastă la ocazii speciale. 
Acum se pricepea destul de bine la a purta conversații cu 
oameni pe care nu îi cunoştea şi îi plăcea destul de mult să 
flirteze. Habar n-avea de ce fusese câtuşi de puțin preocupată 
cu privire la acel eveniment. 

James, aşa cum se cuvenea, dansase cu fiecare dintre 


prietenele doamnei Higginbotham şi, judecând după expresiile 
de pe fețele lor, le fermecase la fiecare pas. Cu siguranță că 
bărbatul era fermecător. Majoritatea dansurilor însă le 
păstrase pentru ea. 

Plutind pe ringul de dans pe ritmurile unui vals de 
Strauss, cu mâna lui James aşezată pe partea inferioară a 
spatelui ei şi cu celălalt braț strâns în jurul taliei, cu căldura 
corpului său aproape de al ei, era greu să nu simtă ca şi cum 
ar fi călătorit înapoi în timp, când avea douăzeci şi unu de ani 
şi dansa cu cel mai arătos şi cel mai atrăgător bărbat din sala 
de bal. Bărbatul care, fără să ştie, îi ţinea inima la fel de sigur 
precum o ţinea în braţe. 

Dansaseră mereu foarte bine împreună, de parcă ar fi 
fost făcuți să danseze unul cu celălalt, destinați să fie 
împreună pentru totdeauna. Ea învățase că un partener de 
dans excelent nu avea nimic de-a face cu soarta. Şi nici nu era 
pentru totdeauna. 

Însuşi faptul că îşi amintea de discuţiile de pe vremea 
când o curta pe Marie era o revelaţie. Într-adevăr, el nu mai 
era bărbatul cu care se căsătorise. Nu ştia exact ce era diferit 
la el, dar era ceva mai mult decât fusese înainte, ca şi cum 
înainte fusese lipsit de formă, iar atunci era căpătase forma 
care trebuia. Nu era sigură dacă asta se datora maturității sau 
acceptării responsabilităților sau chiar morţii lui Richard. Cel 
mai probabil era o combinaţie a tuturor acelor lucruri şi poate 
chiar mai mult. Oricum, noul James era intrigant şi 
incontestabil foarte atrăgător, precum şi puţin terifiant. 
Afirmația ridicolă despre cum căsătoria cu ea fusese cel mai 
deştept lucru pe care îl făcuse vreodată, precum şi că 
intenționa să-şi ispăşească toate deciziile greşite pe care le 
luase sau declaraţia lui că o dorea ca soţie cu tot ceea ce 
însemna a fi soție, toate astea păreau prostii. Tot ceea ce-i 
spusese şi faptul că în acelaşi timp îi era greu să se îndoiască 
de sinceritatea lui — era terifiant. 

James susținea că încerca să fie soțul perfect şi, 
într-adevăr, era imposibil să-i găseşti vreun cusur. Cu 
siguranţă că Violet nu avea de gând să se arunce în brațele lui 
sau, Doamne fereşte, în patul lui, dar petrecuseră o seară 


surprinzător de plăcută. Până la finalul serii, Violet hotărâse 
că nu era nevoie să păstreze distanța față de James. Putea 
să-şi păzească inima şi să se bucure de compania lui în acelaşi 
timp. În ciuda declaraţiei lui că îşi dorea o soție mai degrabă 
decât o prietenă, poate că puteau fi prieteni până la urmă. 
Poate că James decisese deja ce voia, dar tot ce-şi dorea Violet 
era să supraviețuiască următorilor trei ani cu inima intactă. 

Îşi mai dorea şi ceva de mâncare. Foamea nu o ajuta. 
Ignorase acea voce din cap care suna suspect de mult ca a 
mamei cei şi care îi amintea că o doamnă în adevăratul sens al 
cuvântului nu căuta mâncare în miezul nopţii în - Doamne 
fereşte - bucătărie. Se strecură afară din pat, îşi puse 
chimonoul de mătase roşie pe care îl cumpărase de la o 
fascinantă piață stradală de pe coasta Mediteranei şi cobori 
scările. 

Deschise uşa bucătăriei şi intră repede. James stătea la 
masa mare de lucru, îmbrăcat în halat, cu o carte într-o mână 
şi o felie de pâine în cealaltă. În faţa lui era o bucată de brânză, 
unt, pâine şi pui rece. Ridică privirea spre ea şi-i făcu semn 
din cap către scaunul de vizavi. 

— Eşti bine-venită să mi te alături. 

— Întotdeauna mănânci la miezul nopţii? întrebă ea. 

— Nu întotdeauna, zâmbi el, dar nici nu e ceva 
neobişnuit. 

— Pe doamna Clarke nu o deranjează? 

Violet se aşeză pe scaunul din fața lui. 

— Cine crezi că lasă farfuriile? făcu el din nou semn din 
cap, de data asta către o stivă de farfurii în centrul mesei. Se 
pare că am moştenit de la unchiul Richard nevoia de a mânca 
atunci când nu pot dormi. Am descoperit asta într-o noapte, la 
scurt timp după ce m-am mutat aici. Un zâmbet îi curbă 
buzele. Am avut unele dintre cele mai bune discuții la această 
masă, la orele târzii ale nopții. 

Ea se întinse după o farfurie. 

— Despre ce vorbeaţi? 

— Despre tot, şi totuşi despre nimic. Se gândi pentru o 
clipă. Despre orice ne trecea prin minte. 

— Richard era bun la asta, chicoti ea. Alese o bucată de 


brânză şi una de pui. Purtam discuţii similare în bibliotecă 
atunci când veneam în vizită, de obicei după cină. 

— Şi despre ce vorbeaţi? 

— Despre tot, şi totuşi despre nimic, zâmbi ea. Despre 
situația din lume, despre călătoriile mele. Despre tine. 


— Înţeleg, se gândi el pentru un moment la ceea ce 
tocmai îi spusese. Şi despre cum ne irosim noi viețile fără a fi 
împreună, fără îndoială. 

— Aborda frecvent acest subiect. 

— Era una dintre temele lui preferate. Dar ea nu voia să 
vorbească despre asta atunci. Ce citeşti? 

— Mândrie şi prejudecată. 

— De ce? întrebă Violet în timp ce muşca din pui. 

— Pentru că ai spus odată că e lucrarea ta preferată 
dintre cele scrise de domnişoara Austen. Am crezut că poate fi 
un subiect de discuție. Că ne putem împărtăşi ideile, dacă 
vrei. 

— De ce? 

— Vor fi trei ani foarte lungi dacă tu şi cu mine suntem 
mereu în contradicție, oftă James. 

— Citind o carte care îmi place nu va împiedica asta. 

— Nu, dar ne va da ceva despre care să vorbim, în afară 
de distrugerea casei şi de greşelile mele. 

— Nu uita de deciziile tale groaznice, zâmbi ea. 

— Îndrăznesc să spun că nu mă vei lăsa vreodată să uit. 

— Ar trebui? 

Privirile lor se întâlniră şi Violet simți o senzație ciudată 
pe şina spinării. 

— Te asigur că nu am de gând să uit chiar dacă aş vrea. 

— Chiar te-ai schimbat, nu-i aşa? îl fixă ea cu privirea. 

— Aşa s-ar părea, chicoti el. Cine şi-ar fi imaginat? 
scutură din cap. Vine un moment în viața fiecărui bărbat când 
trebuie să-şi asume responsabilitatea acțiunilor sale, bune 
sau rele. Precum şi drumul pe care va continua. Momentul 
meu a venit acum câţiva ani, când unchiul Richard s-a 
îmbolnăvit şi mi-a fost teamă că l-aş putea pierde. 

— Nu am auzit niciodată despre asta, făcu Violet ochii 


mari. 

— Nu e genul de lucruri despre care ţi-ar fi scris. Mai 
ales că unchiul Richard îşi revenise. De fapt, destul de repede, 
adăugă el. Bănuiesc că boala lui nu a fost altceva decât un 
truc care să mă facă să-mi accept responsabilitățile. Şi a 
funcționat. 

— Încep să cred că Richard a fost mai viclean decât am 
bănuit noi vreodată. 

De fapt, fusese dintotdeauna hotărât să facă ceea ce 
credea că era mai bine. Rupse o bucata de brânză şi o băgă în 
gură. Nimic nu se compara cu brânza cheddar englezească. 
Savură aroma bogată şi îi scăpă un mic oftat de satisfacție. 
Privirea lui James îşi croi drum spre gura ei şi încremeni. În 
final, bărbatul îşi drese glasul. 

— Ţi-a plăcut prima noastră incursiune în societate? 

— Mai mult decât m-am aşteptat, clătină ea din cap. Nu 
ştiu de ce am ezitat în privința asta. Nu e ca şi cum nu am mai 
participat la evenimente sociale. 

— Înseamnă că putem opri plimbările noastre de 
dimineață? 

— Categoric nu, spuse ea pe un ton mai înțepat. Este un 
mod revigorant de a începe ziua. Am crezut că începe să îţi 
placă. 

— Oricât de mult urăsc să recunosc asta, presupun că 
îmi face plăcere. Se opri. Am bănuit că reintrarea în societatea 
londoneză va fi dificilă pentru tine. 

— Balul de la Clubul Exploratorilor abia dacă s-a putut 
numi ieşire în societare, dar da, recunosc că am fost puțin 
îngrijorată. 

— Îmi pare rău că te-am pus în poziţia asta. 

— Nu tu ai făcut-o. Unchiul Richard a făcut-o. 

— Nu chiar, clătină din cap. La baza tuturor acestor 
lucruri sunt acțiunile mele. Te-am pus în centrul scandalului. 
Ți-am schimbat cursul vieţii. 

— Ei bine, nu a fost deloc rău, recunoscu ea. Nu a fost 
viața la care m-am aşteptat, dar sunt multe de spus despre 
faptul că sunt o femeie independentă care călătoreşte. A fost o 
aventură remarcabilă. 


— Nu mă urăşti pentru asta? stărui întrebarea în ochii 
lui. 

— Nu te urăsc. Îi stătea pe vârful limbii să recunoască că 
îi era mai degrabă recunoscătoare, dar se abținu şi schimbă 
subiectul. Deci intenţionezi să citeşti cărți care îmi plac în 
efortul de a avea despre ce să vorbim? întrebă Violet arătând 
spre carte. 

— După estimarea mea, în următorii trei ani, pot citi 
între treizeci şi şaizeci de cărți, încuviință el din cap. 

— Vom avea multe de vorbit, zise ea şi întinse mâna 
după o felie de pâine. 

— Nu am fost niciodată predispus la lectură. James 
împinse untul mai aproape de ea. În ultima vreme lectura mea 
s-a limitat la Times, rapoarte financiare, prospecte de 
investiții, conosament şi aşa mai departe. 

— Ei bine, vom face din tine un om educat. 

— Sunt un om educat. Cel puțin am fost la şcoală. La 
Cambridge, de fapt. Am absolvit, făcu o grimasă. Mă tem că 
am fost mai degrabă la coada clasei. 

— Nu mai spune, zise ea, încercând să pară surprinsă. 

— Nu am acordat atât de multă atenţie, zâmbi el cu 
mâhnire. Aşa că, spune-mi, ce părere ai despre domnişoara 
Bennet? 

— Vrei să începem discuția acum? 

— De ce nu? 

— Foarte bine, se gândi pentru o clipă. Elizabeth Bennet 
e puternică, independentă. Ştie să-şi susțină punctul de 
vedere când ar fi fost mai uşor să facă ceea ce se aşteptau 
ceilalți de la ea. A avui un tată care şi-a dorit să fie fericită, 
indiferent de consecințe. 

— Şi tatăl tău îşi doreşte ca tu să fii fericită? 

— Sincer, James, habar n-am. Întinse pe felia de pâine 
mai mult unt decât era necesar. Nu-mi cunosc bine tatăl. Nu a 
fost deosebit de interesat de copiii săi. Fără îndoială pentru că 
nu are băieți, muşcă din felia de pâine. Şi tatăl tău? Îşi doreşte 
să fii fericit? 

— Părinții mei au murit într-un accident cu barca pe 
când aveam nouă ani, dar îmi place să cred că asta şi-ar fi 


dorit pentru mine. Nu am decât cele mai frumoase amintiri cu 
ei, zâmbi melancolic, dar asta a fost cu mult timp în urmă. 
După ce am venit să locuiesc cu Richard, el a fost pentru mine 
şi tată, şi unchi. Cred că şi-ar fi dorit să fiu fericit. Privirea lui 
o întâlni pe a ei. A crezut că îmi voi găsi fericirea alături de 
tine. 

Pentru o clipă nesfârşită, şi-au ațintit privirea unul 
asupra celuilalt. Întrebări fără răspuns zăboveau în ochii lui 
albaştri. Întrebări şi determinare. Trase adânc aer în piept şi 
îşi întoarse atenţia către pâine, adoptând un ton diferit. 

— Ce ai de gând să citeşti în continuare? 

— Nu ştiu. Ce îmi sugerezi? 

— Nu ştiu ce ar trebui să citeşti după Mândrie şi 
prejudecată. Poate ceva nu chiar la fel de romantic. 

— Îmi place puţin romantism, spuse el într-o manieră 
dezinvoltă. Fiorul neaşteptat al atingerii. Bătăile inimii la 
adierea unui miros despre care ştii că este al ei şi numai al ei. 
Momentul în care ochii tăi îi întâlnesc pe ai ei pe ringul de 
dans sau într-o încăpere aglomerată sau la o farfurie cu pui 
rece. 

— O, ea se uită la el, simțind ceva diferit înăuntrul ei. 
Într-adevăr, îşi drese glasul şi se ridică de la masă. Te rog să 
mă scuzi. Cred că pot dormi acum. 

— Noapte bună, Violet, zâmbi el înțelegător şi mulțumit. 

— Noapte bună, James, dădu ea din cap aprobator şi 
plecă grăbită. 

Aproape de uşa ei îşi dădu seama că nu doar plecase, ci 
fugise ca o căprioară speriată. Desigur, nu era speriată. Era 
confuză? Intrigată de bărbatul acela — acel soț — care părea 
hotărât să facă tot ce era necesar pentru a-i face pe plac. 

Trebuia să-l ierte pentru că nu o dorea? Că nu ar fi 
încercat nimic pentru a se face plăcut dacă Richard nu l-ar fi 
forțat? Dacă moştenirea lui nu era în joc? 

Nu, indiferent cât de mult se schimbase, nu voia să-i 
facă loc lui James în inima ei. Asta ar fi însemnat cea mai mare 
greşeală, o ştia foarte bine. Nu exista nici o îndoială în mintea 
ei că avea dreptate în privința asta. 

Ideea că se va îndrăgosti din nou de el era ridicolă. Violet 


era o femeie umblată prin lume, iar femeile de genul acesta nu 
îşi pierdeau minţile în fața bărbaților fermecători, doar pentru 
că aveau cuvintele la ei şi zâmbetul perfect sau pentru că ştiau 
cum să facă o femeie să se simtă de parcă era cea mai perfectă 
din lume. 

O femeie umblată putea face față cu siguranță unui 
bărbat ca James Branham fără să-şi piardă capul. Sau inima. 

Însă se înşelase în privinţa unui singur lucru. Nu reuşi 
să închidă un ochi toată noaptea. 


Capitolul 10 


— Aseară ai dansat cu ştii-tu-cine? o întrebă Cleo pe 
Violet mai mult şoptit, în momentul în care intra în sala de mic 
dejun. 

Dormise până mai târziu decât de obicei, dar fusese o 
noapte lungă, plină de gânduri despre soțul ei şi patul lui 
scârțâind în camera alăturată. 

— Nu trebuie să te referi în continuare la vicontele 
Welles ca la ştii-tu-cine, spuse Violet, umplându-şi farfuria cu 
mâncarea încă caldă de pe bufet. 

— Încerc să fiu discretă, spuse Cleo. Nu se ştie niciodată 
cine ne ascultă. Deşi lordul Ellsworth a plecat cu ceva timp în 
urmă. A! A menţionat că ştie o agenţie care-l poate ajuta în 
găsirea unui apartament de închiriat. L-am ignorat. Apoi făcu 
o pauză. I-ai spus lordului Welles? 

— Nu, dar o voi face, îmi va face o vizită astăzi. Ciudat, 
dar aproape că uitase cu desăvârşire despre sosirea lui 
Duncan. Ar fi trebuit să facă ceva în legătură cu Duncan până 
atunci. Fusese o mare laşă. Îşi dăduse seama de asta când 
dansase cu el noaptea trecută şi, de asemenea, mai înțelesese 
că nu fusese chiar atât de clară cu privire la sentimentele ei pe 
cât crezuse ea. 

— Ai de gând să-i spui despre testament? 

— Am convenit să limităm numărul de oameni care ştiu 
despre testament. Nu-mi pot imagina cât de mult vor bârfi 


oamenii despre asta dacă ar afla despre clauze, se cutremură 
ea la gândul acela. Însă am încredere în Duncan şi nu văd altă 
modalitate de a explica situația. 

— Situaţia este că tu şi soțul tău trăiţi sub acelaşi 
acoperiş şi arătați lumii întregi cât de fericiți sunteți. 

— Da, spuse Violet slab, cam asta ar fi. 

— Hm... 

— Nu crezi că fac ceea ce trebuie, nu-i aşa? 

— Cred că rişti să pierzi un bărbat care vrea să-ți ofere 
un viilor din motive care, sincer, mă depăşesc. 

— Ţi-am spus că... 

— Da, da, te simți datoare Excelenței Sale. Cleo strânse 
hârtiile pe care le terminase de citit şi se ridică în picioare. Nu 
înțeleg şi nici nu cred că e o idee bună, dar tot ce contează este 
ca tu să crezi asta. 

— Duncan este un om rezonabil, sunt sigură că va 
înțelege. 

— O, da, bărbaţii rezonabili înțeleg întotdeauna când o 
femeie cu care speraseră să se căsătorească decide să petreacă 
trei ani cu un alt bărbat. 

— Cu soțul meu, spuse Violei hotărâtă. Eu nu am vrut 
niciodată nimic de la Duncan. 

— Serios? 

— Desigur că nu. Nu eram liberă să fac asta. Desigur, 
am discutat ce s-ar putea întâmpla dacă aş fi liberă, dar nu am 
spus niciodată că s-ar întâmpla. 

— Semantica, draga mea prietenă, o privi Cleo cu milă. 
Indiferent de ceea ce spui, bărbaţii aud ceea ce vor. Vicontele 
Welles este şi el inclus în această categorie. Regret că nu voi fi 
prezentă, dar am un apartament de văzut. Cu domnul Davies, 
zâmbi. Ştie un apartament într-un cartier respectabil şi mi-a 
aranjat o vizionare. 

Violet ridică o sprânceană. 

— Serios? 

— l-am menționat aseară că sunt în căutarea unei noi 
reşedinţe, iar azi-dimineaţă la prima oră, am primit un bilet cu 
privire la un apartament disponibil. Cleo ridică din umeri. A 
fost foarte atent din partea lui. 


— Foarte grijuliu. Violet îşi privi prietena cu subinţeles. 
Îţi place de el, nu? 

— Este inteligent, glumeț şi destul de drăguţ. 
Fermecător, atrăgător şi chipeş. Tot cu părul acela blond 
întotdeauna puţin ciufulit. Şi are cei mai căprui ochi pe care 
i-am văzut vreodată, de parcă ar deține tot felul de secrete 
obscure. Nu-mi pot imagina de ce nu mi-ar plăcea de el. 

— O, pentru numele lui Dumnezeu. Violet făcu ochii 
mari. Îţi place foarte mult de el. 

— Nu, făcu Cleo o grimasă. Ei bine, posibil. Oftă. Nu am 
mai simțit nicio atracție pentru vreun bărbat de când a murit 
soțul meu şi asta a fost acum şapte ani. Sincer, nu ştiu cum 
mă simt şi e prea devreme să simt ceva. Abia îl cunosc. Dar... 

— Dar? 

— Dar cred că mi-ar plăcea să îl cunosc mai bine. Oftă 
oarecum nervoasă. Totul e destul de confuz. 

— Văd asta. Violet îşi alese cuvintele cu grijă. Ţi-ai 
petrecut ultimii şase ani alături de mine, sacrificându-ți 
propria fericire pentru a mea. 

— Nu fi ridicolă. Nu am sacrificat nimic, mai ales nu 
fericirea mea. Aceşti ani au fost cei mai vii din viața mea. Dacă 
nu erai tu, nu aş fi călătorit niciodată. Am văzut locuri pe care 
majoritatea oamenilor nu le vor vedea niciodată. Am cunoscut 
oameni extraordinari. Nu aş schimba ultimii şase ani cu nimic 
pe lume. 

— Chiar şi aşa, spuse Violet cu blândeţțe, poate că e 
timpul să-ți pui nevoile, necesitățile şi dorințele mai presus de 
mine. 

— Mă dai afară? se încruntă Cleo. 

— Categoric nu! Violet făcu o pauză. Dar puţini bărbați 
îşi doresc ca soțiile lor să fie angajate, iar eu... 

— Doamne, Violet, râse Cleo, în mintea ta, deja m-ai 
văzut căsătorită cu bărbatul ăsta. Până acum, nu am 
împărtăşit mai mult decât puţină conversaţie şi câteva 
dansuri. Nici eu şi nici Marcus nu suntem pregătiți să mergem 
către altar. 

— Deci e Marcus, nu? 

— Da, este şi suntem pur şi simplu, nu ştiu, prieteni în 


acest moment. Cât despre orice altceva... rânji Cleo, ei bine, 
vom vedea. 

— Într-adevăr, vom vedea, concluzionă Violet, iar 
rânjetul ei se potrivea cu cel al prietenei sale. 

Discutară despre balul din seara precedentă preț de 
câteva minute, apoi Cleo plecă să se întâlnească cu Marcus. 
Nu mai mult de o jumătate de oră mai târziu, Andrews o 
anunţă pe Violet că un vizitator o aştepta în salonul din față. 
Acesta era momentul. 

Violet se aranjă în oglinda din afara uşilor salonului, 
arboră zâmbetul cel mai primitor şi intră în cameră, închizând 
uşile în urma ei. 

— Bună ziua, Duncan. Ce bine... 

Vicontele Welles se sprijinea de polița şemineului, cu 
braţele încrucişate la piept, arătând extraordinar de chipeş şi 
destul de furios. 

— Potrivit bârfelor, tu şi soțul tău v-aţi împăcat. 

— Cum? Fără introduceri politicoase? Nimic nu risipea 
mai bine tensiunile decât introducerile politicoase. Nici un 
„pună ziua, Violet”? Nici un „arăţi mai minunat ca niciodată, 
Violet”? Trecem direct la subiect? 

— Bună ziua, Violet. Arăți mai minunat ca niciodată, 
Violet, spuse Duncan cu maxilarul strâns. 

Desigur, astea nu funcționau întotdeauna. 

— Mult mai bine, îi aruncă ea un zâmbet strălucitor. 

— Se zvoneşte... 

— Doamne, Duncan, crezi tot ce se zvoneşte? îi reteză ea 
comentariul. 

— Şi totuşi, eşti aici. O notă sumbră răsuna în vocea lui. 
Imaginează-ți surpriza mea când m-am întors la Londra 
pentru a afla că tu şi James locuiți împreună în aceeaşi casă, 
participaţi la evenimente sociale, mergeţi călare în parc în zorii 
dimineții împreună. 

— De unde naiba ai aflat despre asta? se încruntă Violet. 

— Poate că ai uitat cum e viața la Londra. Puţine lucruri 
rămân secrete. 

— Presupun că ar fi trebuit să mă aştept la asta. 

Se aşeză pe canapea şi făcu semn către cel mai apropiat 


scaun. El îi ignoră oferta şi se aşeză lângă ea. 

— Tu şi James... 

— Nu, spuse ea repede, apoi tresări. Ei bine, e complicat. 

— Aşa? 

— Şi destul de greu de explicat. 

— Pentru că este complicat? 

— O, bine. Violet radia. Ştiam că vei înțelege. 

— Să înțeleg ce mai exact? se încruntă Duncan. 

— Trebuie să promiți că nu vei dezvălui nimănui ceea ce 
sunt pe cale să-ți spun, spuse Violet după ce trase adânc aer 
în piept. 

— Violet, ce naiba se întâmplă? Îngrijorarea îi strălucea 
în ochi. Te-a amenințat James cu ceva... 

— Nu, desigur că nu. Nu fi absurd. Făcu o pauză. Nu eu 
sunt cea amenințată. Ei bine, nu în totalitate, ochii i se 
îngustară. Dă-mi voie să-ți explic. 

— Sunt numai urechi. 

Violet abia putu schița un zâmbet. 

— După cum ştii, unchiul lui James, Richard, a murit 
acum câteva luni, spuse ea, la care Duncan încuviință din cap. 
Întotdeauna a crezut că eu şi James ar trebui să fim 
împreună. Fata căuta cuvintele potrivite, nu părea însă să 
existe aşa ceva. James nu va moşteni proprietatea, nici averea 
unchiului Richard decât dacă locuim împreună, ne afişăm ca 
un cuplu şi nu iscăm niciun scandal în următorii aproape trei 
ani. 

Duncan o fixă cu privirea. 

— Trei ani? 

— Nu chiar trei ani, spuse ea cu voioşie. De fapt, sunt 
doi ani, zece luni, două săptămâni şi cinci zile de astăzi. Mai 
mult sau mai puțin. 

— Şi ai fost de acord cu asta? o ignoră el. 

— Nu prea am avut de ales. 

— Bineînţeles că ai avut de ales. Puteai să spui nu. Ai fi 
putut să-i spui lui James că ţi-ai făcut planuri care nu-l 
includ. Ai fi putut să-i spui că vrei să divorțezi. 

— Presupun că aş fi putut, tresări ea. 

— Nu ai deschis subiectul divorțului în ultimul an 


pentru că nu ai vrut să-l superi pe bătrânul conte. Acum că el 
nu mai e printre noi, credeam că nu mai există nici un motiv 
pentru care să amâni cererea de divorț. 

— Am făcut-o, dar... 

— E complicat? 

— Da, este! Violet se ridică în picioare şi se plimbă de 
colo-colo. Nu mă aştept să înţelegi. Făcu o pauză. Nu, de fapt, 
mă aştept ca tu, dintre toți oamenii, să înţelegi. 

— Îmi pare rău că te dezamăgesc, Violet, dar nu înţeleg. 
Duncan se ridică şi el în picioare. Ştiu că financiar nu trebuie 
să faci asta. Chiar dacă ăsta ar fi fost motivul, pot avea grijă de 
tine. 

— Îţi mulţumesc pentru oferta generoasă, dar nu am 
nevoie să mi se poarte de grijă. Nici nu vreau. 

— Da, ştiu, spuse el cu un oftat îndelungat. În ciuda 
tuturor lucrurilor bine punctate de către Duncan, el pur şi 
simplu nu putea înțelege că o femeie se putea bucura de 
independenţă financiară şi de libertatea de a lua propriile 
decizii. Ai fost foarte clară în legătură cu acest subiect. 

— Bărbaţii nu sunt singurii care doresc să rămână 
singuri, să ştii. 

— Da, continui să spui asta, o privi cu prudenţă. 

— Nu e niciodată destul de des. Făcu o pauză. Cât 
despre mine şi James, îşi îndreptă umerii şi întâlni privirea lui 
Duncan, James nu m-a abandonat când ar fi putut face asta 
cu uşurinţă. Nu-l voi abandona când stă în puterea mea să-l 
salvez. 

— Pentru că eşti îndrăgostită de el? 

Tonul dur din vocea lui se potrivea cu privirea din ochii 
săi. 

— Nu fi absurd! Dragostea nu are nimic de-a face cu 
asta, îşi încrucişa brațele la piept. Tu şi cu mine ne întâlnim 
prin lume de aproape doi ani. Ţi-am dat vreodată vreun indiciu 
că sunt îndrăgostită de James? 

— Din câte îmi amintesc, nu. 

— Ideea că aş fi îndrăgostită de soțul meu este cel mai 
prostesc lucru pe care l-am auzit vreodată. 

— „Cred că protestezi prea mult.” 


— O, pentru numele Domnului, îşi dădu ochii peste cap. 
În momentul în care un bărbat crede că pierde o ceartă, recită 
din Shakespeare, ca şi cum doar asta i-ar dovedi punctul de 
vedere. În primul rând, citatul corect este „Doamna 
protestează prea mult”, cred. Şi în al doilea rând, nu protestez 
prea mult. Nu protestez suficient. Îndrăgostită de James? Cât 
de ridicol! 

— Eşti sigură? 

— Foarte. 

— Presupun că şi asta e ceva. Privirea lui o cercetă pe a 
ei. Întotdeauna am ştiut că sentimentele mele pentru tine sunt 
mai puternice decât sentimentele tale pentru mine. 

— Îmi eşti foarte drag, Duncan. Nu putu nega cele spuse 
de el, chiar dacă i se părea destul de neplăcut să recunoască 
cu voce tare. 

— Am fost dispus să accept asta cu speranța că 
sentimentele tale pentru mine vor creşte în timp. 

— Nu te-am mințit niciodată. Ți-am spus de la început 
cum mă simt. 

— Ne-am făcut planuri, Violet. 

— Nu, Duncan. Clătină din cap. Ceea ce am discutat au 
fost posibilități. 

— Speram că sunt mai mult decât simple posibilități, 
oftă, dar ai dreptate. Nu mi-ai făcut nicio promisiune. 

— Te consider un prieten drag, spuse ea cu afecțiune. 

— Da, bine, nu este suficient, nu? o studie el atent. 

— Mă tem că nu. 

— Doar pentru că ai fost de acord... 

— Nu e asta, nu în întregime, se gândi ea o clipă. James 
mi-a oferit libertatea şi mi-a pus la dispoziție mijloacele 
necesare pentru a vedea lumea, pentru a deveni cine sunt 
acum. Înainte de căsătorie, nu eram genul de fată căreia un 
bărbat ca tine să-i fi acordat atenţie. Abia când ne-am întâlnit 
acum câțiva ani m-ai observat. 

El o fixă cu privirea. 

— Erai într-adevăr timidă şi blândă, dar inteligentă, 
liniştită şi drăguță. Deloc genul de fată care s-ar uita de două 
ori la cineva la fel de gălăgios, de nesăbuit şi de prost ca mine. 


— Poftim? 

Ea clătină din cap confuză. Era singura care-şi amintea 
trecutul sau amintirile celorlalți erau mai exacte decât ale ei? 

— La vremea aceea nu eram deloc vrednic de tine, Violet, 
şi ştiam asta. Acum sunt. Şi dacă trebuie să îmi petrec 
următorii trei ani demonstrându-ți asta, o voi face, spuse el. 

— Nu pot să-ţi cer să aştepţi trei ani, spuse ea încet. 

— Nu mi-o ceri tu, zâmbi el şi se apropie de ea, luând-o 
de mână. Nu îmi pot imagina viața fără tine, Violet, şi dacă 
trebuie să aştept o viață întreagă, fie şi numai pentru cea mai 
mică posibilitate că ai putea fi cu adevărat a mea, o voi face. 
Ridică mâna ei la buze şi o privi în ochi. Pare un preţ suficient 
de mic de plătit. 

— Duncan, eu... 

— Nu intenţionez să renunţ. Îşi trecu buzele peste dosul 
mâinii ei. Dacă trebuie, voi lupta pentru tine. 

— Nu cred că va fi necesar, spuse ea încet şi îşi trase 
mâna dintr-a lui. Dacă ar fi fost îndrăgostită de bărbat, nu s-ar 
fi pus problema să-i ceară să o aştepte. Însă ea nu era 
îndrăgostită de Duncan şi se îndoia că va fi vreodată. Se 
gândise că într-o zi ar putea avea un viitor împreună, dar nu 
era suficient. Nu ar fi fost corect față de Duncan, merita mai 
mult. Trase adânc aer în piept. Cred că e mai bine să ne 
despărțim acum. 

— Chiar vrei asta? îşi aținti el privirea asupra ei. 

— Nu mă pot aştepta ca tu să renunți la trei ani din viața 
ta, sperând că sentimentele mele s-ar putea schimba. Îşi ridică 
privirea spre el. Toată această situație, toată viața mea este... 

— Complicată? zâmbi el. 

— Ei bine, da, clătină ea din cap. Îmi pare foarte rău, 
Duncan. Nu te-aş fi rănit pentru nimic în lume. 

Duncan se îndreptă către uşă. 

— Sentimentele mele nu s-au schimbat, dar înțeleg 
regulile şi sunt de acord să joc după ele. 

— Ce vrei să spui? Violet se încruntă. Ce reguli? 

— Tu şi James trebuie să arătaţi ca un cuplu fericit, fără 
bârfă sau scandal. Nu voi spune mai multe despre asta, dar nu 
îmi pot imagina că nu există nicio cale legală de scăpare. 


— Unchiul Richard a fost foarte hotărât, iar avocaţii săi 
sunt foarte atenți. 

— Nu la fel de hotărât ca mine, zâmbi el. Atâta timp cât 
nu eşti îndrăgostită de el, am o şansă. Chiar dacă va dura trei 
ani. 

— Chiar nu cred... 

— Am vorbit serios când am spus că nu intenționez să 
renunţ, începu să deschidă uşa, apoi făcu o pauză. 
Aminteşte-ţi un lucru, Violet. Sunt dispus să lupt pentru tine. 
Crezi că soțul tău va spune vreodată acelaşi lucru? 

Şi cu asta, plecă. Violet se încruntă. Ei bine, asta nu 
mersese aşa cum crezuse ea, dar într-adevăr Duncan merita 
mai mult decât o femeie care doar ţinea la el. Ce însemna că 
nu avea de gând să renunțe? Violet crezu că fusese destul de 
clară că el trebuia să-şi continue viața fără ea. 

Cel mai absurd era faptul că Duncan era îngrijorat că 
Violet era îndrăgostită de soțul ei. Era cel mai prostesc lucru 
pe care i-l spusese. Odată, cu mult timp în urmă, fusese 
îndrăgostită de James. Dar oricare ar fi fost sentimentele ei 
atunci, era destul de inteligentă acum pentru a nu permite ca 
acest lucru să se repete. 

James intră cu paşi mari în salon. 

— Bună dimineața, Violet. 

— Cred că e deja după-amiază, zise Violet cu un zâmbet 


plăcut. 

— A sosit o telegramă pentru tine, spuse el şi îi întinse 
un plic. 

— Mulţumesc. 

Violet ezită o clipă - din experienţa ei, telegramele 
aduceau rareori veşti bune —, apoi se îmbărbătă, deschise 


plicul şi citi mesajul scurt. 

— Era Welles cel pe care l-am văzut plecând? 

— Lord Welles, da, spuse ea absentă. Cu siguranţă, 
citise greşit telegrama. 

— Ce voia? 

— Doar m-a vizitat, pentru a mă întâmpina la Londra, 
sau ceva de genul acesta. 

Se aşeză pe canapea. Acest lucru nu putea fi de bine. 


— Nu a făcut asta aseară? întrebă James, iar Violet 
ridică din umeri drept răspuns, cu privirea aţintită asupra 
cuvintelor care păreau să înoate pe pagină. Violet? În vocea lui 
răsuna îngrijorarea. E ceva în neregulă? 

Violet continua să se uite la hârtia din mâna ei. Potrivit 
prietenei sale dragi din Paris, care îi gestiona averea, banii ei 
dispăruseră. Totul dispăruse. Investiţiile ei eşuaseră. Curând 
avea să urmeze o scrisoare care să explice totul, deşi părea că 
modul în care se întâmplase nu era nici pe departe la fel de 
important ca însuşi faptul că nu mai avea nicio avere. 

— Violet! Tonul ascuţit al lui James îi atrase atenţia şi ea 
îşi îndreptă privirea spre a lui. Ce s-a întâmplat? Sunt veşti 
proaste? 

— Veşti proaste? 

Banii ei dispăruseră şi odată cu ei şi independenţa ei. Un 
lucru era să urmeze condițiile impuse de Richard, deoarece ea 
făcea ceea ce trebuia din recunoştinţă şi corectitudine, şi cu 
totul altceva era să nu aibă nici o altă opțiune. Dacă James 
pierdea totul, şi ea pierdea totul. 

— Eşti în regulă? 

James se aşeză lângă ea pe canapea. 

— Da, se forță ea să sune cât mai natural, doar nişte 
veşti neaşteptate. Nimic serios. 

— Eşti sigură? Privirea lui o cercetă pe a ei. Pari 
supărată. 

— Nu, chiar sunt bine. 

Imediat îşi dădu seama că prin simplul fapt că 
respectarea termenilor testamentului lui Richard fusese 
alegerea ei, îi oferise un fel de scăpare, în caz că ar fi ales să se 
folosească de ea. Mai important, îi permitea să fie stăpâna 
propriei sale vieți. Pierderea finanțelor — a independenței ei — îi 
lua şi schimba totul. Miza jocului pe care Richard îl concepuse 
tocmai crescuse. Acum, Violet avea la fel de mult de pierdut ca 
James. 

În urmă cu şase ani, deciziile privind viitorul ei fuseseră 
luate pentru ea. 

Acum, părea că se întâmplă din nou. 

Şi nu putea face nimic în privința asta. 


Capitolul 11 


Violet se privi în oglinda din afara salonului 

Pentru o clipă, o tânără fată, în drum spre petrecerea de 
logodnă a prietenei ei cu bărbatul care îi frânsese inima lui 
Violet Hagen, se uita la ea. O fată care învățase că era mai bine 
să-şi păstreze părerile pentru ea, să facă ceea ce se aştepta 
lumea de la ea şi să respecte toate regulile stabilite de societate 
şi de mama ei. O fată lipsită de stimă de sine, care habar nu 
avea cine putea deveni. Sau cine îşi dorea cu adevărat să 
devină. 

Clătină din cap pentru a-şi limpezi gândurile. Violet, în 
vârstă de douăzeci şi unu de ani dispăru imediat, iar în locul ei 
apăru contesa de Ellsworth - sofisticată, încrezătoare, o femeie 
care ştia cine este. Trecuseră şase săptămâni de când mama ei 
o anunţase despre balul de logodnă al surorii sale, şase 
săptămâni pentru a se pregăti pentru seara aceea, deşi bănuia 
că o viață întreagă nu ar fi fost suficientă. În seara asta, avea 
să se confrunte pentru prima dată cu crema societății 
londoneze în rolul de Lady Ellsworth. Cu siguranță că 
participase la câteva evenimente sociale de fiecare dată când 
fusese în Londra, deşi era întotdeauna circumspectă şi rareori 
rămânea pentru mult timp. Îi plăcea mai degrabă când 
bărbaţii ca Evan, care acum o căutau, nu-şi aminteau că 
odinioară nu-i acordaseră nici o atenție. 

Totuşi, societatea era una, iar mama ei era alta. Cu 
câteva luni în urmă, ar fi fost fericită să ignore însăşi existența 
fiicei sale celei mai mari. Însă acum că Violet şi James formau 
un cuplu, acum că erau Lord şi Lady Ellsworth, fiica ei nu o 
mai făcea de râs, iar prezența lor adăuga un plus de onoare 
familiei lor, ceea ce îi plăcuse dintotdeauna mamei sale. 

Femeia elegantă, sigură pe sine, din oglindă, îşi ridică 
bărbia şi adoptă un zâmbet strălucitor. Seara aceea 
reprezenta un fel de test, Violet Hagen nu ar fi fost la înălțimea 
provocării. Dar Lady Ellsworth, o femeie umblată prin lume, 


care se simțea ca acasă într-un castel din Bavaria sau într-o 
vilă din sudul Franţei, precum o făcea în marile conace din 
Mayfair, nu accepta eşecul. 

Ironia făcea ca, în urmă cu şase ani, un alt bal de 
logodnă să îi schimbe viața. Simţea că ceea ce începuse atunci 
avea să se încheie în seara aceea. 

— Arăți minunat. James păşi în spatele ei şi-i întâlni 
privirea în oglindă. Absolut uluitoare. 

Ea începu să protesteze, dar în schimb zâmbi. 
Comandase rochia de la Casa Worth din Paris de îndată ce 
aflase data balului. Faimosul creator de modă îi avea deja 
măsurile, aşa că era doar o chestiune simplă de a-i scrie şi de 
a-i explica cum îşi dorea să fie rochia. Ca întotdeauna, domnul 
Worth se întrecuse pe sine. Rochia de satin verde pal, cu 
mărgele pe mâneci şi care îi dezvăluia umerii, fusta elegantă şi 
împodobită şi turnura acoperită cu gust era într-adevăr unul 
dintre cele mai măgulitoare lucruri pe care le purtase 
vreodată. Culoarea îi însenina ochii, îi făcea pielea să arate 
mai plină şi-i scotea în evidenţă roşul intens al părului. 

— Este foarte drăguţ din partea ta să spui asta. 

— Voi fi cel mai norocos bărbat de la bal cu tine la braţ, 
spuse el ferm. 

— Doamne, James. S-ar putea să mi se urce la cap. 

El zâmbi, acel surâs fad care promitea tot felul de lucruri 
viclene. Era din ce în ce mai greu să ignore promisiunea 
făcută. 

Ciudat cât de departe ajunseseră în doar şase 
săptămâni. Abia trecea o noapte în care să nu se întâlnească 
în bucătărie după ce restul gospodăriei plecase la culcare. 
Discutau ore în şir despre toate şi totuşi despre nimic. James 
terminase Mândrie şi prejudecată, precum şi La răscruce de 
vânturi, despre care spunea că era o poveste prea întunecată şi 
îngrozitoare pentru a fi considerată o lectură plăcută. Îl 
tachinase despre lipsa lui de perspicacitate literară şi-i 
spusese că nu era de acord. Îi dăduse apoi Minele regelui 
Solomon, pe care el o proclamase cea mai bună carte scrisă 
vreodată. Lui Violet îi venise greu să nu fie de acord, dar, dacă 
nu era cea mai bună, cu siguranţă era cea mai distractivă. 


Continuaseră plimbările de dimineaţă şi, bineînţeles, în 
fiecare miercuri, Effie, Poppy şi Gwen li se alăturau la cină. 
Ocazional, Cleo şi Marcus erau şi ei prezenţi. Îndatoririle lui 
Cleo ca secretară a lui Violet o aduceau în casă în fiecare zi, 
dar femeia luase apartamentul pe care Marcus i-l găsise, 
situat convenabil în aceeaşi clădire în care locuia el. 

Violet nu şi-ar fi putut imagina că vor deveni un grup 
destul de vesel. Cele trei doamne mai în vârstă aveau 
întotdeauna poveşti fascinante de spus despre isprăvile soților 
lor, iar ceilalți insistau să audă totul despre călătoriile ei. Din 
când în când îl surprindea pe James privind-o cu o atenție 
răvăşită, ceea ce era pe cât de îmbucurător, pe atât de 
enervant. 

Balul Clubului Exploratorilor era încă cea mai mare 
întâlnire la care ea şi James participaseră, dar fuseseră la 
câteva evenimente sociale mai mici, câteva petreceri în 
grădină, la deschiderea unei galerii şi printre altele la o 
expoziție la un mic muzeu. Se întâlniseră cu o mulțime de 
oameni pe care îi cunoscuseră de mult şi, deşi exista o 
anumită curiozitate în legătură cu ea şi James - de aşteptat, 
desigur —, erau tratați cu cordialitate. Părea că Violet era 
singura încă preocupată de scandalul de demult. Fiecare 
apariție publică îi reînnoia încrederea şi-i întărea curajul. 
Curaj de care, fără îndoială, avea nevoie în seara aceea. 

— Am ceva pentru tine, spuse James zâmbind. 

— Un cadou? Violet ridică o sprânceană, iar el încuviință 
din cap. Încerci să mă mituieşti? îl tachină ea. 

— Numai dacă funcţionează. Închide ochii. 

— Nu fi absurd. 

— Dacă nu-i închizi... 

— Foarte bine, oftă ea şi închise ochii. 

Simți un colier în jurul gâtului. James se chinuia să-l 
închidă la spate. 

— Aşa, gata. Satisfacţia răsună în vocea lui şi mâinile lui 
se sprijiniră pe umerii ei. Erau mult mai calde decât mâinile 
oricărui bărbat, şi totuşi i se făcu pielea de găină. Poţi să te 
uiţi. 

Ea deschise ochii şi trase aer în piept. Un şir de 


smaralde perfect intercalate cu diamante îi străluceau în jurul 
gâtului. 

— Îţi place? 

— Doamne, James, este magnific. Ea se uita la reflexia ei 
din oglindă. Nu am purtat niciodată ceva atât de rafinat. 

— Ei bine, mergem la balul de logodnă al fiului unui 
duce. Am crezut că este înțelept să facem o impresie bună. 
James era foarte conştient de reținerea ei în legătură cu acea 
seară şi gestul lui era emoționant. Colierul a fost al mamei 
mele şi acum ealtău. 

— Nu ştiu ce să spun, zise ea şi atinse smaraldul mare 
din mijloc. 

— Ea ar fi vrut să-l ai. Privirea lui o surprinse pe a ei în 
oglindă. Eşti soția mea. 

Pentru o clipă lungă, niciunul nu-şi luă privirea de la 
celălalt, iar în final el îşi drese glasul şi mâinile îi căzură de pe 
umerii ei. O cuprinse un ciudat sentiment de nostalgie. James 
îi întinse o cutie de catifea. 

— Cerceii din set. 

— Mulţumesc, murmură ea şi deschise cutia. 
Smaraldele care se potriveau cu colierul erau înconjurate de 
diamante şi străluceau pe căptuşeala de catifea. Sunt perfecţi. 

— La fel ca tine. 

— Doamne, James, lucrurile pe care le spui... Se privi în 
oglindă şi înlocui cerceii simpli din aur pe care îi purta cu cei 
de la James. Ştiu că doar încerci să fii fermecător pentru a mă 
îmbuna şi pentru a mă face să te plac. 

— Eu? adoptă el o expresie inocentă. Nu aş încerca 
niciodată să te mituiesc ca să mă placi. 

Ea făcu ochii mari şi-i întâlni privirea în oglindă. 

— Chiar îmi place de tine. 

— Mai mult decât ai făcut-o până acum. 

— Mai mult decât în ultimii ani. 

— Ştiam că în cele din urmă nu vei putea rezista fizicului 
meu extraordinar şi farmecului meu inestimabil. 

— Da, exact de asta, spuse ea pe un ton ironic. 

Era inevitabil, într-adevăr. Jucând rolul unui cuplu 
fericit, fie ajungeau să se deteste unul pe celălalt — ceea ce nu 


i-ar fi fost de folos nici unuia dintre ei —, fie să se placă şi să fie 
din nou prieteni, ceea ce ar fi fost de ajuns. Nimic mai mult, 
desigur, doar prieteni. Da. A fi prieteni suna bine. 

Violet îşi ajustă pentru ultima oară cerceii, dădu un 
ultim semn mulțumit din cap imaginii din oglindă şi se 
întoarse spre James. 

— Ar trebui să mergem. Nu aş vrea să întârziem. Mama 
nu ne-ar ierta niciodată. 

— Atunci, la luptă, Lady Ellsworth! zise el şi îi oferi 
braţul. Împreună, vom înfrunta cu curaj dragonii. 

— Tocmai mi-ai numit mama dragon? ridică Violat o 
sprânceană. 

— Termenul reprezintă toate lucrurile de care ne temem 
şi toate lucrurile care ne fac să cugetăm. Toţi avem propriii 
noştri dragoni de ucis, de învins sau de care să fugim. 

Ea îl luă de brat. 

— Cât de filosofic! Nu ştiam că eşti atât de profund. 

O, sunt un om cu multe gânduri profunde şi 
abstracte, ridică el din sprâncene într-un mod misterios. 
Precum şi multe secrete. Sunt tot felul de lucruri ascunse în 
adâncurile întunecate ale minții mele. Abia ai văzut o mică 
parte din adâncimea intelectuală pe care o posedă James 
Branham. Ea râse. Ar trebui să fiu jignit, dar pare inutil, 
zâmbi el. 

James o escortă pe Violet afară şi o luă de mână pentru a 
o ajuta să urce în trăsură. Brusc, o cuprinse gândul că nu 
exista nimeni altcineva pe care ar fi vrut să-l aibă alături în 
seara aceea. 

— Ai perfectă dreptate, spuse ea odată instalați în 
trăsură. 

— Bineînţeles că am. Se opri brusc. În legătură cu ce? 

— Mama mea chiar este un dragon. 


* 
Ajunseră la impunătoarea casă care fusese în familia lui 


Violet de generații. Un şir de trăsuri se formase deja. 
Festivitățile erau în desfăşurare când Violet şi James intrară 


în sfârşit pe uşă. 

Se opriră la capitul scărilor care duceau în sala de bal 
pentru a le fi anunțată sosirea de către majordomul familiei. 
Wilkens lucrase cu familia lor de când îşi amintea ea şi în 
seara aceea era îmbrăcat în cea mai frumoasă uniformă a lui — 
nu de parcă mama ci ar fi permis altceva. 

James îi strânse mâna înfăşurată în jurul brațului lui şi 
vorbi încet. 

— Eşti gata? 

— Mai mult decât gata, spuse ea cu o încredere pe care 
nu prea o simţea. 

Trase adânc aer în piept şi adoptă un zâmbet strălucitor. 
Wilkens îi făcu cu ochiul discret înainte să anunţe sosirea lor. 
Violet îi aruncă un zâmbet majordomului. Acesta nu o plăcuse 
niciodată pe mama ei. 

Coborâri scările pentru a-i saluta pe părinții lui Violet, 
împreună cu Caroline şi cu viitorul ei logodnic, Neville, şi 
părinții lui Neville, ducele şi ducesa de Trentham. 

Tatăl îi întâmpină cu un zâmbet care lui Violet îi părea 
că bărbatul ar fi preferat să fie oriunde altundeva decât acolo, 
dar îşi cunoştea responsabilitățile. Privirea mamei se abătu 
asupra fiicei ei mai mari şi Violet aprobă reticent din cap. 

— Aţi întârziat, se încruntă mama el. 

— Nu a fost vina noastră, Lady Cranton, spuse James 
mieros înainte ca Violet să poată deschide gura. Am întârziat 
din cauza numărului mare de trăsuri care aşteptau înainte. 
James se aplecă uşor spre ea şi cobori vocea. Acesta este 
într-adevăr evenimentul social al sezonului. 

Mama lui Violet radia. 

— Cât de amabil din partea dumitale, Lord Ellsworth. 

Caroline arăta uimitor, aşa cum arăta întotdeauna, cu 
ochii ei de un albastru intens şi cu părul blond-roşcat. Era 
aproape la fel de înaltă ca sora ei, dar avea forme mai feminine. 
Aflată la al doilea sezon, Caroline era o partidă excelentă, iar 
Neville, un partener pe măsură. Sora ei se bucura de atenția 
tuturor ca fiind cuvenită, chiar dacă părea puţin plictisită. 
Violet nu îşi cunoştea prea bine sora, având în vedere diferența 
de aproape şapte ani dintre ele. Poate că dacă ar fi rămas la 


Londra... Nu. Nu regreta că părăsise Londra. Dar regreta că nu 
îşi cunoştea singura soră, deşi, chiar şi în copilărie, Caroline 
fusese întotdeauna fiica mamei ei. 

Fură prezentaţi lui Neville, un tip scund, destul de 
dolofan, cu ochi blânzi şi un zâmbet vesel, care îi amintea lui 
Violet de un cățeluş nerăbdător şi care o privea pe Caroline de 
parcă ar fi fost cea mai minunată ființă din lume. Violet nu se 
putu abţine să nu se întrebe dacă bărbatul ştia în ce se băga. 
Ducele era următorul la rând şi vorbiră timp de câteva minute 
despre unchiul Richard - care se părea că fusese prieten atât 
cu ducele, cât şi cu tatăl său - apoi trecură să o salute pe 
ducesă. 

— Draga mea. Ducesa luă mâna lui Violet într-a ei. 
Suntem atât de bucuroşi să te vedem înapoi la Londra. Arăți 
minunat. Ridică o sprânceană în timp ce studia rochia lui 
Violet. Merită, nu-i aşa? 

— Da, Excelenţă, dădu Violet din cap aprobator. 

— Ştiam eu, zâmbi ea satisfăcută. Pot deosebi munca 
domnului Worth de a celorlalți Se aplecă spre Violet într-o 
manieră confidențială. Nora mea preferată a aşteptat cu 
nerăbdare să te cunoască. 

— Asemenea. Din păcate Violet habar n-avea cine putea 
fi nora ducesei. Ar fi trebuit să acorde mai multă atenţie la ce 
se întâmplase în societate, şi nu doar bârfelor despre James. 

Ducesa îşi îndreptă atenţia către următoarea sosire 
anunțată, iar Violet şi James se alăturară mulțimii în creştere. 
Sala de bal era plină de cei din înalta societatea londoneză. 
Luminile cu gaz din candelabrul masiv care domina centrul 
camerei străluceau la fel de mult ca bijuteriile care 
împodobeau gâtul fiecărei doamne din încăpere. Ghirlande 
uriaşe cu flori proaspete erau poziționate în fiecare spaţiu 
disponibil, iar palmieri înalți erau de-o parte şi de alta a 
fiecărui prag. Mama se depăşise pe ea însăşi. Extravagant era 
cuvântul care-i veni lui Violet în minte, poate chiar excesiv, îi 
venea greu să creadă că aceea era o sală de bal din Londra şi 
nu un palat al magiei strălucitoare şi al romantismului deplin. 
Interesant era faptul că mama ei nu fusese niciodată 
pasionată de magie sau de romantism. 


Violet şi James continuau să-şi facă loc prin mulțime. El 
îi prezentă o mulțime de oameni pe care nu-i cunoscuse până 
atunci şi ea îşi reîntâlnea prietenii din tinerețe — dintre care 
niciunul nu părea câtuşi de puţin dezaprobator cu privire la 
absenţa ei din ultimii şase ani sau cu recenta reapariție în 
societate. Chiar şi Lady Dalrymple, una dintre cele mai 
apropiate prietene ale mamei ei, o cosmopolită şi o femeie care 
răspândea bârfe mai mult chiar decât mama ei, părea 
încântată să o vadă. 

Violet îşi spusese iar şi iar că nu avea de ce să-şi facă 
griji în seara aceea şi chiar existau dovezi reale care să susțină 
acel optimism. Cu fiecare persoană nouă pe care o întâlnea şi 
cu fiecare veche cunoştinţă pe care o revedea, încrederea ei 
creştea şi teama că va redeveni cumva tăcuta şi timida Violet 
Hagen se stinse din nou. Fără niciun fel de îndoială, îl trimise 
pe James să socializeze cu cunoscuții săi. Nu era nevoie să fie 
alături de ea toată seara. Violet Branham era bine pregătită să 
facă față evenimentului monden. 

— Violet! O femeie înaltă, cu părul negru, se apropie de 
ea şi o luă de mână. Am fost atât de încântată să aud că te-ai 
întors la Londra. 

Violet se uită la femeie pentru o clipă. 

— Jenny Smythe? 

— Sunt Lady Larkfield acum, zâmbi femeia. M-am 
căsătorit cu unul dintre frații lui Neville. 

În zilele de demult, când Violet aştepta la nesfârşit să fie 
invitată la dans, Jenny se afla lângă ea. Era singura persoană 
căreia Violet îi vorbise despre sentimentele ei pentru James şi 
despre speranțele ei la fericire, cu câteva zile înainte de nuntă. 
Nu o mai văzuse pe Jenny de când se căsătorise cu James, dar 
femeia din fața ei avea doar o vagă asemănare cu fata pe care o 
cunoscuse Violet. Era într-adevăr remarcabil cât de mult 
încrederea în sine şi poate în fericire putea schimba 
comportamentul şi înfăţişarea cuiva. 

— Eşti nora ducesei? 

Jenny încuviință din cap. 

— Una dintre ele. 

— Mi-a spus că eşti favorita ei. 


— Spune asta despre noi toate, râse Jenny. Are trei până 
acum. Ne înțelegem surprinzător de bine. Jenny aruncă o 
privire rapidă spre Caroline şi Neville care se aflau pe ringul de 
dans şi o vagă expresie de nelinişte i se citi în ochi. Sora ta va fi 
a patra şi sunt sigură că se va potrivi perfect în familie. 

Violet ridică o sprânceană. 

— Dar tu? 

— Nu chiar, se încruntă Jenny, dar tu eşti sora ei şi n-ar 
trebui să-ți spun nimic. Sper că îl va face fericit pe dragul 
Neville. Este cel mai tânăr dintre toți şi este un tip vesel. 
Merită să fie fericit. 

— Sunt sigură că Caroline va face tot posibilul să-l facă 
fericit, spuse Violet, forțând o notă de încredere în voce, pe 
care însă nu o simțea. 

— Doamne, Violet. Este evident că te-ai schimbat atât de 
mult, dar în continuare nu te pricepi să minţi, spuse Jenny şi 
făcu o pauză. Din moment ce te-ai întors, îndrăznesc să 
presupun că tu şi James v-aţi împăcat? 

— Ai putea spune asta. 

Privirea lui Violet se îndreptă spre James, angajat într-o 
conversație cu un grup de domni. Zâmbi. 

— Pari fericită, o studie Jenny pe Violet gânditoare. Eşti 
fericită? întrebarea o luă pe Violet prin surprindere. 

— Ei bine, da, presupun că sunt. 

— Bine. Jenny zâmbi. Şi tu meriți să fii fericită. 

Cele două vechi prietene mai discutară câteva minute şi 
îşi promiseră că se vor revedea curând, apoi James păru că 
vrea să-i ceară soției sale următorul dans. 

— Aş spune că prima ta apariție semnificativă în 
societate este un succes uimitor, zâmbi el. Am avut dreptate. 

— Serios? 

— Sunt cel mai norocos bărbat de aici. 

Îşi fixă privirea asupra lui Violet, ochii lui arzând de 
dorință. 

— Doamne, James, îşi mută privirea de la el, un val de 
căldură cuprinzându-i chipul. Lucrurile pe care le spui... 

James nu putu decât să chicotească, dar din fericire nu 
insistă. 


Violet tocmai terminase de dansat cu un domn în vârstă, 
când fu abordată de o femeie pe care reuşise să o evite timp de 
şase ani. Doamne, ce voia de la ea? 

— Violet, spuse Marie cu ceea ce părea a fi un zâmbet 
autentic pe chipul ei. Cât mă bucur să te revăd! 

— Asemenea, spuse Violet slab. 

Nu ştia cum să continue. Întâlnirea faţă în față cu Marie 
era un test. 

— Doamne, asta e ciudat. De aşteptat, presupun, având 
în vedere că nu am vorbit de ceea ce pare să fi fost o veşnicie. 

— De şase ani, murmură Violet. 

— Am auzit că te-ai întors de tot la Londra. Am vrut să îţi 
fac o vizită, dar nu ştiam dacă erai dispusă să mă primeşti. 
Marie clătină din cap. Mult timp, am fost supărată atât pe 
James, cât şi pe tine. 

— De înţeles. 

— Nu mi-am dat seama atunci, dar urma să mă 
căsătoresc cu James din motive greşite. 

— Serios? 

Violet făcu ochii mari. 

— O, era chipeş, bogat şi moştenitorul unui titlu 
impresionant, şi asta părea mai mult decât suficient. Marie 
trase adânc aer în piept. Să nu mă căsătoresc cu James a fost 
poate cel mai bun lucru care mi s-a întâmplat vreodată. 

— Nu sunt sigură că înțeleg, spuse Violet încet. 

— Nu l-am iubit, spuse ea simplu. Îndrăznesc să spun că 
probabil ştiai asta, deşi dragostea nu părea importantă atunci. 
Marie îşi alegea cuvintele cu o grijă evidentă. Mi-a luat ceva 
timp să realizez că mi-a rănit mândria, dar cu siguranță nu 
mi-a frânt inima. La fel de mult mi-a luat şi să înțeleg că am 
greşit în ceea ce îmi doream, ceea ce credeam că mă va face 
fericită. Întâlni privirea lui Violet. Sunt fericită. 

— Am auzit că te-ai căsătorit. 

Marie încuviință din cap. 

— Titlul lui nu este la fel de impresionant ca al lui 
James, averea lui nu este la fel de mare, dar, zâmbi ea, mi-a 
furat inima. 

— Cât de minunat! 


Violet se eliberase de o greutate pe care nu-şi dăduse 
seama ca o purta. Zâmbi. 

— Nu ţi-am fost o prietenă bună atunci. Chiar şi aşa, 
poate am putea fi de acum încolo. 

— Prietene? Violet ştiuse că în cele din urmă o va întâlni 
pe Marie, dar nu se aştepta să o vadă în seara asta şi cu 
siguranță nu anticipase asta. Îi luă mâna. Niciodată nu poți 
avea prea mulți prieteni. 

Marie zâmbi cu evidentă uşurare. Mai vorbiră un timp şi 
Violet fu surprinsă să constate că puteau fi prietene. 

La aproximativ o oră după festivități, logodna lui 
Caroline şi Neville fu anunţată cu tot fastul şi ceremonia pe 
care un astfel de anunț o meritau. Mama lor se simţea în 
elementul ei. 

Balul fu, după orice standard, un succes răsunător. 
Mesele cu răcoritoare nu se goleau niciodată, muzica nu se 
oprea şi ringul de dans era mereu plin. Şi pentru Violet fu o 
seară plină de surprize. Scandalul care îi schimbase viaţa în 
trecut părea uitat sau chiar nesemnificativ. 

Nici măcar lui Marie nu-i mai păsa şi părea cu adevărat 
interesată să fie prietene. Când Violet dansă cu tatăl ei, el îşi 
oferi scuzele sincere pentru că nu fusese un părinte mai bun 
şi-i spuse că era mândru de femeia care devenise, o revelație 
venită în urma unei discuții pe care o avusese cu James. 

Totuşi, Violet nu putea să-şi scoată din cap întrebarea 
lui Jenny. Era fericită? Cu siguranță nu era nefericită. Ea şi 
James stabiliseră câteva reguli şi compania lui devenise 
plăcută - era imposibil să îl țină la distanță prea mare. 
Descoperise că îi plăcea compania lui aproape la fel de mult ca 
odinioară. Nu, poate mai mult. Dar o prietenie era tot ce era 
între ei. Era tot ce-şi putea permite ea să fie. 

Chiar şi aşa, când plutise pe ringul de dans în braţele 
soțului ei, îşi aminti că aşa îşi imaginase ea cândva că va fi 
viața ei — acceptată în societate şi căsătorită cu un bărbat care 
îi împărtăşea sentimentele. Gândul acela dispăruse însă a 
doua zi după căsătoria lor. Deocamdată, orice era între ea şi 
James era suficient. 

Totuşi, oare acel final fericit dispăruse pentru 


totdeauna? Şi mai mult — voia ea să dispară? 

Violet era perfectă. 

James nu îşi putea lua ochii de la ea, care dansa cu un 
alt partener norocos. Noua Violet era irezistibilă, un amestec 
încântător între femeia pe care o cunoscuse cândva şi femeia 
care devenise. Aceea era femeia pe care şi-o dorea, femeia pe 
care era hotărât să o aibă. Pentru James, era clar că fuseseră 
făcuți să fie împreună. Desigur, avea aproape trei ani la 
dispoziție să-i câştige inima, dar trei ani nu însemna mult şi 
nu voia să piardă nici măcar o secundă. 

— Cât de nefericiți sunt cei lipsiți de răbdare, Lord 
Ellsworth. 

James îşi întoarse privirea spre ducesă. 

— Shakespeare? 

— Foarte bine. Ea îl privi pentru o clipi şi el rezistă nevoii 
de a se agita ca un copil. Ştii, când 

eşti ducesă, te aştepţi ca persoana cu care vorbeşti să 
fie atentă la conversație. 

— Îmi cer iertare, ducesă. Nu... 

— Te uitai la soţia ta. Mama lui Neville îşi flutură mâna 
în semn de iertare. Eşti iertat. Privirea ei se mută înapoi la 
Violet. A devenit frumoasă, nu-i aşa? 

— Într-adevăr. 

— Dacă cuiva i-ar fi păsat câtuşi de puţin cu ani în 
urmă, ar fi putut vedea potențialul în ea. Chiar şi dumneata. 

— Am fost un idiot în tinerețe. Fără îndoială, ducesa îl 
cunoştea pe unchiul Richard exact aşa cum îl cunoştea şi 
ducele. James nu putea să nu se întrebe cât de des căsnicia lui 
fusese subiectul conversației printre oameni pe care nu îi 
cunoştea. Nu ştiam că o cunoaşteţi pe Violet. 

— Nu am cunoscut-o personal, dar ştiu toate tinerele 
care au intrat în societate în ultimii zece ani, zâmbi ducesa. 
Sunt mama a cinci băieți. 


— Desigur. 

— A dobândit o purtare aleasă în aceşti ani în care ați 
fost separați. Şi este evident, cel puţin pentru mine, că are şi o 
inimă bună. James dădu din cap aprobator. Au existat zvonuri 
despre ea, pe când călătorea în afara țării. Era o femeie 
căsătorită la urma urmei, iar galanteriile nu sunt ceva 
neobişnuit, mai ales că ați trăit separat. De asemenea, au 
existat zvonuri despre tine. Ştim veridicitatea bârfelor despre 
tine. Se uită la James. Crezi ce s-a spus despre ea? 

Ideea că Violet fusese cu alți bărbați îl făcu să se 
zvârcolească pe dinăuntru. Totuşi, ar fi fost ipocrit dacă ar fi 
condamnat-o. În afară de comportamentul său, el fusese cel 
care o lăsase să plece, cel care îi spusese că e liberă să facă ce 
doreşte. Dacă voia mai mult de la relaţia lor, trebuia să lase 
trecutul în urmă. 

— Sincer să fiu, nu cred că contează. 

— Un răspuns excelent. Ducesa schiță un zâmbet. Se 
pare că te-ai maturizat. Clătină din cap. A existat un moment 
în care posibilitatea ca acest lucru să se întâmple era extrem 
de mică. 

— Mă bucur că sunteți de acord, James chicoti. Ştiţi 
totul despre toată lumea? 

— Da, spuse simplu ducesa. E treaba mea să ştiu. Să fii 
un lider al societății nu este la fel de uşor precum ţi-ai 
imagina. Am trei nurori care mă țin la curent. Ducesa se opri. 
Am cunoscut-o pe mama dumitale. 

— Serios? 

— Am fost la şcoală împreună, ducesa încuviință din 
cap. Mi-a fost o prietenă bună şi chiar şi în ziua de azi îmi este 
foarte dor de ea. 

— Nu am ştiut. 

— Nu ai avut cum să ştii. Erai un copil când a murit. 
Ducesa îşi îndreptă din nou atenţia spre Violet. l-ar fi plăcut 
de Violet. 

— Cred că da. 

— Eu ştiu că da, o privi pe Violet pentru o clipă. Au fost 
discuții recente despre dumneata şi soția dumitale, să ştii. O, 
nu a fost nimic nelalocul lui, doar speculații despre motivul 


pentru care v-aţi împăcat. Unele dintre ele - despre bani şi 
poziție - sunt destul de nemiloase. Despre dumneata, dar mai 
mult despre ea. 

James ar fi trebuit să se aştepte la aşa ceva. 

— Mulţumesc că mi-ați spus. 

— Ai grijă să nu faci ceva care să accentueze bârfele. 

— Îmi voi da silința. 

— Ei bine, asta ar trebui să fie îndeajuns, nu? 

Muzica se opri, iar ducesa îi făcu semn lui Violet să se 
apropie. 

— Tocmai ce-i spuneam soțului tău cât de radiantă eşti 
în seara asta, zâmbi larg ducesa. Îndrăznesc să spun că există 
foarte puțini domni aici care nu doresc un dans sau o vorbă cu 
tine. 

— O, Doamne, sper că nu, râse Violet. Nu am avut o 
clipă să respir toată noaptea. 

— Din păcate, ducesa are dreptate, oftă James dramatic. 
Abia am reuşit să avem un singur dans împreună. Îşi cobori 
vocea într-o manieră confidențială. Nu e uşor să ai o soție 
strălucitoare şi minunată ca Violet. 

— O astfel de soție trebuie să fie prețuită, Lord 
Ellsworth, iar ea trebuie să ştie că este prețuită. Să-ţi 
aminteşti asta, spuse ducesa, privindu-l cu o oarecare 
atenţionare în ochi. 

— Nu intenţionez să uit vreodată, îi zâmbi el ducesei, 
apoi îşi întoarse atenţia spre Violet. 

Un val de căldură îi cuprinsese obrajii, probabil doar din 
cauza dansului excesiv şi a căldurii din încăpere. Cu toate 
astea, inima lui tresări de bucurie. 

— Formati un cuplu frumos, zâmbi ducesa mulțumită, 
dar am avut această părere dintotdeauna. Îmi place când totul 
se termină cu bine, când o poveste se termină cu un final 
fericit. 

— Încă nu este sfârşitul poveştii. Violet ridică din umeri 
într-o manieră dezinvoltă. Cine ştie ce se va întâmpla în 
continuare? Incertitudinea face parte din viața noastră. 

— Dar vă asigur, ducesă, spuse James cu un zâmbet, un 
final fericit merită orice sacrificiu. 


— Aici erai, Violet! Mama lui Violet li se alătură celor trei, 
însoțită de Lady Dalrymple. Ducesă, adăugă ea ca şi cum ar fi 
fost surprinsă să o vadă, deşi James ar fi pariat că ştia. 

— Margaret, Eloise, spuse ducesa într-o manieră 
plăcută. Trebuie să spun că te-ai întrecut pe tine însăți, 
Margaret, se uită în jurul sălii de bal. Seara aceasta este un 
succes garantat. 

— Mulţumesc, ducesă, zâmbi Lady Cranton, plină de 
mândrie. Am vrut să marchez logodna copiilor noştri cu toată 
splendoarea pe care o merită. 

— Da, ei bine, cu siguranţă ai reuşit, zâmbi ducesa. 

Pentru James, totul părea mai degrabă pretenţțios, dar 
apoi, ce ştia el despre organizarea unui bal? 

— Toată lumea vrea să se facă remarcată, proclamă Lady 
Dalrymple. Mai ales cu o logodnă. N-aş fi suportat să fie 
altceva decât perfectă. 

— Perfecțiunea, ca multe alte lucruri, este diferită de la 
om la om, spuse ducesa într-o manieră plăcută. 

— Da, desigur, ducesă. Pur şi simplu am vrut ca totul să 
meargă ca uns, spre deosebire de alte evenimente similare din 
trecut. 

Buzele lui Lady Cranton se lipiră într-o linie 
dezaprobatoare, James simți tensiunea care venea de la Violet. 
Zâmbetul senin însă rămăsese pe fața ei. 

— Cu toate astea, Violet şi James au promis să se 
comporte adecvat în această seară, adăugă Lady Cranton. 

— Nu-mi amintesc să fi promis nimic de genul acesta, 
spuse Violet cu un zâmbet plăcut. Nu credeam că era necesar. 

— A fost destul de plăcut până acum. 

Privirea ducesei se mută de la mamă la fiică. 

— Nu vrem ca ceea ce s-a întâmplat la ultima petrecere 
de logodnă la care a fost Violet să se repete, îi aruncă Lady 
Dalrymple lui Violet a privire critică. 

— O, Doamne, Eloise, asta s-a întâmplat cu mult timp în 
urmă, spuse ducesa cu fermitate. Şi nu trebuie ca lucrul 
acesta să fie menționat în seara asta. 

— Promisiune sau nu, o ignoră mama lui Violet, nu ai 
vrea să distrugi balul, aşa cum ai făcut cu petrecerea de 


logodnă a lui James. Şi pe deasupra, şi cu logodna lui. 

Violet îngheță. De ce, în numele a tot ce este sfânt, 
trebuia să dezgroape trecutul tocmai atunci? Nu trecuseră 
deja peste asta? Deşi, poate că aceea era ocazia lui James de a 
veni în ajutorul ei, de a-i lua apărarea, devenind astfel 
cavalerul ei. Eroul ei. 

— Asta a fost în întregime vina mea, Lady Cranton, îi 
întâlni el privirea. Violet a fost pur şi simplu prinsă în propria 
mea greşeală. 

— Dacă îmi amintesc bine, nu a părut să fie în întregime 
vina ta, spuse Lady Dalrymple cu jumătate de gură. 

— Şi totuşi, o notă gravă răsună în vocea lui, a fost vina 
mea. 

— Cu toate astea, a existat entuziasm de ambele părți. 
Lady Dalrymple făcu o grimasă. Să nu uităm de palmă, 
desigur. 

— Pe care am meritat-o, adăugă el rapid şi aruncă o 
privire rapidă lui Violet, imaginea însăşi a calmului. 

— Indiferent, sublinie ducesa, a fost un simplu sărut. Şi 
la urma urmei, în totalitate nesemnificativ. 

— A fost distrusă o logodnă, murmură Lady Dalrymple. 
Nu aş numi acest lucru nesemnificativ. 

— L-aş numi noroc, îi zâmbi James lui Violet, care nu-i 
dădu atenţie. 

— Dacă nu ar fi fost un sezon atât de plictisitor, continuă 
ducesa, îndrăznesc să spun că nu ar fi făcut deloc impresie. 
Tot răul spre bine. 

— Este foarte amabil din partea dumneavoastră să 
spuneți asta, dar s-a lăsat cu un scandal îngrozitor. Ochii lui 
Lady Cranton se îngustară. Nu a fost de-ajuns incidentul în 
sine. După ce James a făcut lucrul corect şi a fost de acord să 
se căsătorească cu ea, Violet a fugit din ţară şi a făcut 
Dumnezeu ştie ce, cu Dumnezeu ştie cine! 

— Lady Cranton, spuse James brusc. 

Violet nu părea înfricoşată, dar era cu siguranță mai 
palidă la față decât fusese cu un moment în urmă. 

— Ea face doar ce vrea, continuă soacra lui fără pauză. E 
în întregime hotărâtă să nu fie câtuşi de puțin respectabilă. 


Ducesă, suntem norocoşi că ați fost dispusă să treceţi cu 
vederea comportamentul ruşinos al fiicei mele şi să îi permiteți 
fiului dumneavoastră să se căsătorească cu draga mea 
Caroline. 

— Pentru Dumnezeu, Margaret, se încruntă ducesa, 
cred că eşti prea dură. 

— Îmi pare rău că nu am fost mai dură. Mama lui Violet 
îşi ridică bărbia. Am primit-o în casa mea ori de câte ori a 
binevoit să se întoarcă în Anglia şi am invitat-o în această 
seară aici, ceea ce ar fi putut fi o greşeală. 

— E de-ajuns, spuse James brusc. 

— Nu e necesar, James, spuse Violet, aşezându-şi mâna 
pe brațul lui. Sunt mai mult decât capabilă să vorbesc pentru 
mine. 

— Este necesar. Este mai mult decât necesar. A venit 
timpul. James o fixă pe Lady Cranton cu o privire aspră. Fiica 
dumneavoastră este o femeie pe care sunt mândru şi onorat să 
o numesc soţia mea. Într-adevăr, mă consider cel mai norocos 
bărbat de aici. Ba nu, din toată lumea! 

Violet se încruntă. El o ignoră. 

— James... 

— Dacă nu o puteți trata cu respectul cuvenit, nu vă 
vom mai vizita şi nici nu veți fi bine-veniţi în casa noastră. 

— Atunci poate că ar trebui să plecaţi, se răsti Lady 
Cranton. 

— Mi se pare, mamă, că stresul pregătirii acestei 
petreceri te-a afectat. Violet cobori vocea şi se aplecă spre 
mama ei, cu zâmbetul ei neînfricat. Dacă plecăm acum, va fi 
observat şi remarcat, creând bârfe pe care cred cu tărie că 
încerci să le eviți, iar seara perfectă a lui Caroline va fi 
într-adevăr pătată. Nu îmi doresc ca seara aceasta să îi fie 
ruinată. 

Lady Cranton se încruntă. 

— Îndrăzneşțti... 

— Nu, mamă, nu vei spune un cuvânt în plus. Vocea lui 
Violet era rece şi hotărâtă, dar în ochii ei se aprinse furia. 
Violet era într-adevăr magnifică. Eu şi James vom sta cât se 
cuvine. Atunci, şi nu mai devreme, vom pleca. 


— Foarte bine, draga mea, murmură ducesa. 

— Acum, dacă mă scuzațţi, am văzut pe cineva cu care 
trebuie să vorbesc. Este o petrecere excelentă, mamă. Meriţi să 
fii lăudată pentru asta. Ducesă, se întoarse ea spre ducesă şi-i 
zâmbi, apoi se întoarse spre celelalte doamne. 

Le salută pe cele prezente, după care îşi făcu drum prin 
mulțime într-o manieră senină şi neperturbată. 

— Nu a fost nevoie de asta, Margaret, spuse ducesa, 
uitându-se la mama lui Violet. Trebuie să-ți spun că sunt 
foarte dezamăgită de tine. 

— Cu tot respectul, ducesă. Lady Cranton îşi îndreptă 
umerii. James nu ar fi crezut că aşa ceva era posibil. Nu aveți 
fiice. Nu aveţi nicio idee cât de greu poate fi să ai o fiică 
nesimţită. Îi aruncă lui James o privire nimicitoare. Şi, 
aparent, nici soţii lor nu sunt mai buni, adoptă un zâmbet 
strălucitor. Acum, dacă mă scuzaţi, am lucruri de rezolvat. 
Ducesă, încuviință din cap şi, aproape la fel de demnă ca fiica 
ei, se îndepărta. 

James spera că nu era nimic mai mult decât o 
coincidenţă şi nu o trăsătură comună împărtăşită de mamă şi 
fiică. 

— Ducesă... 

Lady Dalrymple făcu ochii mari. Se uită după prietena 
ei, apoi înapoi la ducesă, apoi făcu o reverență şi plecă. 

— Oh, Doamne, oftă ducesa. 

— Reconsideraţi alianța cu această familie, ducesă? 

— Din păcate, nu pot face nimic. Bietul meu Neville este 
îndrăgostit de Caroline până peste cap. Nici măcar nu sunt 
căsătoriți, adăugă ea, apoi ridică o sprânceană. Ai făcut bine 
să îi iei apărarea lui Violet. James încercă să se abțină să nu 
zâmbească, dar fu imposibil. Cu toate astea, ar fi putut fi o 
greşeală. Ea clătină din cap. Femeile care şi-au purtat singure 
de grijă nu apreciază întotdeauna când un bărbat binevoieşte 
să o facă în locul lor. 

— Nu are niciun sens, se încruntă James, Cred că 
apreciază. Cu siguranţă eu aş face-o. 

— Pentru un bărbat care are o anumită reputaţie cu 
femeile, nu ştii absolut nimic despre noi. 


— Încercam să fiu, ei bine, eroul ei. 

— Doamne, salvează-ne de oamenii care încearcă să fie 
eroi! Ducesa dădu ochii peste cap. Totuşi, deşi nechibzuit, a 
fost un gest drăguţ. 

— Vă mulțumesc. 

Cu siguranță ducesa se înşela. Cu siguranță Violet 
aprecia venirea sa în ajutorul ei. 

— Nu ar trebui să mergi după soţia ta? În ciuda faptului 
că s-a arătat neafectată în toată politețea ei, bănuiesc că e 
totuşi supărată. 

— Da, desigur. 

— Şi, James, zâmbi ducesa, cred că ai dreptate. S-ar 
putea să fii cel mai norocos bărbat de aici. 

— Mulţumesc, ducesa, zâmbi el. Ştiu. 

Violet îşi croi drum senină şi fără grabă prin sala de bal, 
cu un zâmbet ferm pe buze, de parcă nu ar fi fost preocupată 
de nimic mai important decât următorul ei partener. Însă o 
sumedenie de emoţii dăduseră năvală peste ea. Avea nevoie de 
o clipă de singurătate pentru a inspira aer adânc şi a aştepta 
ca tremurul mâinilor, precum şi fiorul din interiorul ei să se 
liniştească. 

Părăsi sala de bal cât de grațios putea în acel moment şi 
se îndreptă către bibliotecă. Cu rafturile sale nesfârşite şi 
mirosul distinct, care îi aminteau de ținuturi necunoscute şi 
de aventuri neînchipuite, biblioteca fusese locul ei preferat în 
copilărie, iar când crescuse mai mare, un sanctuar. 
Canapeaua lată de piele din capătul îndepărtat al încăperii, 
poziționată cu fața la şemineu, era locul unde se ghemuise ori 
de câte ori descoperea o nouă poveste în care dorea să se 
afunde. Uşile de sticlă cu plumb dădeau către un mic balcon 
unde îşi imagina că era o eroină din epoca victoriană la care 
putea doar să viseze. Un sanctuar era cu siguranță ceea ce 
avea nevoie atunci. De asemenea, biblioteca era, din fericire, 


aproape de sala de bal. 

Se strecură înăuntru, închise uşa în urma ei şi se propti 
de ea. O, Doamne, ce era în neregulă cu ea? Nu fusese 
pregătită pentru neplăcerile pe care mama ei le provocase în 
seara aceea. Toţi cei de față asistaseră la greşelile ei, la 
umilirea ei. lar petrecerea de logodnă era într-adevăr una pe 
cinste. Oricine putea face o legătură între petrecerea de atunci 
şi cea care avusese loc cu şase ani în urmă. 

Nu, evadarea era cel mai inteligent lucru pe care îl putea 
face. Chiar dacă fuga ar fi făcut-o să se simte la fel ca acum 
şase ani, iar toată încrederea şi rafinamentul pe care le 
dobândise de-a lungul timpului ar fi părut doar o spoială 
subțire, uşor de spart cu un singur cuvânt venit din partea 
mamei ci. 

— Slavă Domnului că eşti tu, se auzi o voce din capătul 
îndepărtat al camerei şi capul lui Caroline apăru deasupra 
spătarului canapelei. 

— Ce faci aici? întrebă Violei. 

— O, Caroline îşi aranjă părul, nimic semnificativ. 

Din spatele canapelei, se auzi un râs masculin înfundat. 
Violet gâfâi. Nu eşti singură? 

— Eşti perspicace, surioară dragă. 

— Doamne Dumnezeule, Caroline, unde ţi-a fost 
mintea? Violet îşi dădu ochii peste cap. Ridică apoi vocea. 
Haide, Neville. Putem pleca împreună şi nimeni nu va şti 
nimic. 

— Avem o mică problemă. Un tânăr frumos apăru lângă 
sora ei pe canapea. Afişa un zâmbet irezistibil şi amuzat. Violet 
cunoştea acel zâmbet. Se îndrăgostise de el. Era zâmbetul lui 
James. Nu sunt Neville. 

Violet o fixă pe sora ei cu privirea. 

— Ştii că asta este petrecerea ta de logodnă, nu? 

— Nu fi ridicolă. Bineînţeles că ştiu. 

Tânărul se ridică brusc şi o ajută şi pe Caroline. 

— Poate că nu m-ai auzit, se încruntă Violet, ce faci aici? 

Într-adevăr era o întrebare stupidă. Era mai mult decât 
evident ce făceau cei doi. 

— Ar trebui să plec? o întrebă tânărul pe Caroline, 


luându-şi haina de pe brațul canapelei şi îmbrăcând-o. 

— Probabil că aşa ar fi cel mai bine. 

Caroline îşi netezi cutele de pe rochie. 

— O, cu siguranță că aşa ar fi cel mai bine, se răsti 
Violet. 

El zâmbi, apoi luă mâna lui Caroline şi o duse la buze, 
uitându-se în ochii ei de parcă ar fi fost singura femeie din 
lume. O, Doamne, se pricepea la asta. 

— Până data viitoare. 

Caroline chicoti. 

— Nu va mai fi o dată viitoare! se încruntă Violet. E pe 
cale să se mărite! 

Tânărul se îndreptă către uşă, oprindu-se lângă Violet. 
Era într-adevăr şocant de frumos. 

— Pot trece asta cu vederea, zise el aruncând un rânjet 
răutăcios şi se făcu nevăzut. 

În momentul în care uşa se închise în urma lui, Violet se 
întoarse către sora ei. 

— Ai idee ce s-ar fi întâmplat dacă te-ar fi descoperit 
altcineva? 

— Îmi imaginez că ar fi fost o problemă. Caroline aduna 
câteva scame de pe rochie. Nu e ca şi cum am aranjat să se 
întâmple. Nu a fost o aventură planificată, Caroline păşi către 
fereastră şi îşi privi reflexia în noaptea întunecată. Toată 
lumea o face. 

— Cu siguranţă nu toată lumea! 

— A fost pasiune, Violet. Pasiune pură, impulsivă, 
irezistibilă. Îşi aranjă părul şi agrafele. Din câte am auzit, 
înţelegi conceptul de pasiune. 

Violet se holbă la sora ei. 

— Pardon? 

— O, haide, ştii exact despre ce vorbesc. Privirea lui 
Caroline o întâlni pe a lui Violet în geam. Potrivit bârfelor, 
chiar nu eşti în măsură să vorbeşti despre aventurile 
amoroase. 

— Dacă aş fi în locul tău, nu aş asculta tot ce se spune. 

— O, dar nu cred chiar tot ce aud. Lăsă pe spate o altă 
şuviță de păr rătăcită, dar nu eşti în poziția în care să vorbeşti 


despre comportamentul nepotrivit. Între reputaţia soțului tău 
şi a ta, cu siguranţă nu ai niciun motiv să mă priveşti de sus. 

Violet era gata să nege, dar părea inutil. Plătea prețul 
pentru că permisese să existe zvonuri neadevărate, iar sora ei 
era hotărâtă să-şi urmeze propriul drum plin de scandaluri. 
Trase adânc aer în piept. 

— Nu trebuie să te căsătoreşti cu Neville dacă nu vrei. 

Caroline făcu ochii mari. 

— De ce naiba nu aş vrea să mă căsătoresc cu Neville? 

— În cazul în care există altcineva cu care ai prefera să te 
căsătoreşti. 

— Nu fi ridicolă! Neville este exact ceea ce vreau, şi el 
obţine exact ceea ce îşi doreşte. Se întoarse cu fața spre sora 
ei. Nu sunt vreo idioată, Violet. Neville îmi va oferi o poziție 
bună în societate. Îi voi oferi o soţie impresionantă şi 
moştenitorii de care are nevoie. După aceea, obligația mea va fi 
îndeplinită. Nu că această întâlnire cu tine nu a fost plăcută, 
dar... zâmbi ea şi se îndreptă către uşă, dar trebuie să mă 
întorc la logodnicul meu. 

— Ştii că nu eşti corectă cu el. 

— Draga mea soră. Caroline îi aruncă lui Violet o privire 
peste umăr. Neville nu a fost niciodată mai fericit. 

Caroline zâmbi şi plecă, lăsând uşile bibliotecii pe 
jumătate închise în urma ei. 

Şocul o ţintui pe Violet în loc pentru o clipă, apoi se 
întoarse pe călcâie şi păşi către uşa deschisă spre balcon. Se 
sprijini de balustradă, trase aer în piept şi privi noaptea. Nu 
ştiuse până atunci despre natura surorii ei şi nici că mama ei 
era atât de supărată pe ea. James i se alătură pe balcon. 

— Eşti în regulă? 

Nu era deloc mulțumită de el în acel moment. 

— Cât de mult ai auzit? 

— Am ajuns în fața uşii exact când Caroline pleca, spuse 
el încet. Avea o privire clar triumfătoare pe față. 

Violet ridică din umeri. James se încruntă. 

— Ţi-a spus ceva? 

— Mi-a spus tot felul de lucruri şi eu la rândul meu i-am 
spus câteva. Nu aveam idee că seamănă atât de mult cu 


mama, se încruntă. Mă descurc cu sora mea. La fel şi cu 
mama. Nu era nevoie să te implici. 

El ezită. 

— Ce este? miji ea ochii. 

— Păreai să ai nevoie de ajutor. 

— Nu aveam nevoie de ajutor, îşi întoarse ea atenţia 
înapoi către grădini. 

— Aşa am crezut, se opri. Încă o cred. 

— Ei bine, te înşeli, se răsti ea. 

— Te apăram, spuse el şi îşi îndreptă umerii. 

— Nu am nevoie şi nici nu vreau să o faci. Am avut grijă 
de mine însămi destul de bine în ultimii şase ani, mulțumesc. 

— Da, dar acum eşti acasă şi... 

— Şi? 

— Şi nu mai e nevoie să ai grijă de tine. 

Violet se încruntă. 

— Poftim? 

— Este responsabilitatea mea. Ar trebui eu să am grijă 
de tine. 

— Cam târziu, nu crezi? îi aruncă ea o privire sceptică. 

— Încerc să compensez pentru asta. 

— A, da, efortul tău de a repara lucrurile. 

— Şi asta desigur, dar... sunt soțul tău. E de datoria mea 
să te susțin financiar şi să am grijă de tine. 

— Nu în această căsătorie, spuse ea în batjocură. 

— În orice căsătorie, spuse el ferm. Aşa ar trebui să stea 
lucrurile. 

— Cine zice asta? 

— Toţi oamenii pe care îi cunosc. 

În alte circumstanţe, ar fi găsit declaraţia lui - şi 
probabil întreaga conversaţie — destul de amuzantă. În acel 
moment însă, nu. 

— Ai idee cum m-a făcut asta să mă simt? Clătină din 
cap. De parcă nu îmi pot purta de grijă. De parcă aş fi slabă. 
Nu mi-a plăcut deloc. 

— Am încercat doar să ajut. Tonul lui fu puţin mai 
ridicat decât înainte. Cu siguranţă nu el era deranjat de toate 
astea. Am încercat să fiu eroul tău. 


— Doamne, James, dădu ea ochii peste cap. Am încetat 
să mai cred în eroi în urmă cu ceva timp. 

— Poate că te pot face să te răzgândeşţti. 

Ea îl studie o clipă îndelungată. Chiar dacă nu avusese 
nevoie de ajutorul lui, fusese un gest drăguţ. 

— Poate, oftă Violet, iar James se uită la ea. 

— Vorbeşti serios? 

Era inevitabil, într-adevăr. Era un prieten bun şi un soț 
perfect. 

— Presupun că da, încuviință ea din cap. 

— Excelent, zâmbi James. Ştiam că te pot convinge. Ea 
ridică o sprânceană. Nu încă, desigur, adăugă el repede. 

— De ce eşti atât de hotărât? Şi de ce acum? 

Nu era sigură că voia să audă răspunsul lui. Îşi ţinu 
respirația. 

— A fost o mare greşeală din partea mea că nu am 
încercat să repar lucrurile între noi cu ani în urmă. Cred că am 
recunoscut asta deja. Îi întâlni privirea. Am vorbit serios în 
legătură cu ce i-am spus mamei tale. Ultimii şase ani au fost în 
întregime vina mea, începând cu noaptea în care te-am 
sărutat. 

— A fost o greşeală, James. Ai crezut că sunt Marie. Nu 
voia să-i împărtăşească mărturisirea pe care i-o făcuse Marie. 
O greşeală din partea amândurora. 

— Atunci mă ierți? 

— Ei bine, da, pentru sărut, presupun că da. 

— Bine, pentru că aş prefera să începem o nouă viață 
împreună cu o notă de onestitate. 

O, Doamne, James arăta ca un şcolar rătăcit. 

— Onestitatea este o idee bună. 

— Da, asta cred şi eu, se opri. Sunt multe de spus. De 
fapt, mă gândesc la asta de ceva vreme. 

— Abia aştept să aud. 

— Nu a fost o greşeală, oftă el îndelung şi-i întâlni 
privirea. 

— Ce nu a fost o greşeală? se încruntă Violet. Imediat 
răspunsul o lovi şi trase aer în piept. Incidentul? 

— Întotdeauna m-am gândit la asta ca la sărut, dar şi 


incident este un cuvânt bun. 

— M-ai sărutat în mod deliberat? Cu siguranță nu 
spusese asta. Cu siguranţă se înşelase. Ştiind că sunt eu, şi 
nu Marie? 

El tresări. 

— Mă tem că da. 

— Dar... De ce? 

— Nu am vrut să mă căsătoresc cu ea, James făcu o 
grimasă. Ştiam că va afla de sărutul nostru şi se va despărți de 
mine. 

Ea îl privi neîncrezătoare. 

— Este cel mai stupid lucru pe care l-am auzit vreodată! 

— Da, bine, îmi dau seama. 

— Dacă nu voiai să te căsătoreşti cu ea, ai fi putut spune 
asta! Să anulezi totul! 

— Şi asta am intenționat să fac, dar nu am ştiut cum. 
Când a apărut ocazia şi am văzut o cale de a scăpa, am profitat 
de ea, ridică el din umeri a neputinţă. Carpe diem, sau ceva de 
genul. 

— Carpe diem? Violet ridică vocea. Carpe diem? Te-ai 
gândit măcar la ce s-ar fi putut întâmpla? 

— Când cineva profită de ocazie, rareori se gândeşte la 
consecințe. 

— Mi-ai distrus reputația! 

— Ştiu. 

— Mi-ai distrus viața! 

— Ştiu şi eu asta, şi sunt.. 

— M-ai făcut subiect de scandal! Ai făcut să-mi fie 
imposibil să găsesc un partener adecvat. 

— M-am căsătorit cu tine, sublinie el de parcă asta ar fi 
avut vreo importanţă. 

Nu avea. 

— Din obligaţie! 

— Am făcut ce trebuia, spuse el ferm. 

— Numai pentru a remedia o problemă pe care ai 
cauzat-o, clătină din cap. Nu ai vrut să te căsătoreşti cu mine. 

— Nu am vrut să mă căsătoresc cu tine. Nu am vrut să 
mă căsătoresc cu nimeni, se opri. Puteai să spui nu. 


— Oare? Am avut de ales? 

— Ei bine, eu... 

— Şi apoi m-ai dat la o parte! 

— Nu este pe deplin adevărat, se încruntă el. 

— Nu este? Ea se uită urât la el. Ai decis că vom merge 
pe drumuri separate. Ai decis cum ne vom trăi vieţile. Nu mi-ai 
dat de ales în această chestiune. 

— Am încercat să fac ce era mai bine, ridică el din 
sprânceană. Pentru amândoi. 

— Pentru amândoi? În acel moment, Violet se strădui să 
se controleze, însă fu în zadar. Nu poţi să împaci şi capra, şi 
varza! 

— Am stabilit deja că am făcut multe greşeli. 

— Greşeli şi decizii îngrozitoare, îşi încrucişă braţele la 
piept. Deci care din ele? 

— Ambele, se răsti el. 

— La dracu, au fost ambele! Violet încă nu putea înțelege 
că sărutul acela nenorocit fusese intenționat. De ce eu? 

— De ce tu ce? clătină el din cap confuz. 

— De ce m-ai sărutat pe mine? De ce nu pe altcineva? 

— Pentru că eşti, ei bine, Violet. 

— Ce înseamnă asta? se holbă ea din nou la el. 

— Nu ştiu, făcu el o grimasă. 

— Sărmana şi tăcuta Violet ar fi putut rezista unui sărut 
scandalos? Ar fi putut-o face mai atractivă pentru alții? 

— Nu! pufni el. Ţi-am spus că nu m-am gândit la 
consecințe. 

— Şi când mă gândesc că au fost momente în care de 
fapt am simţit un strop de milă pentru tine, clătină ea din cap. 
Că ai fost forțat să te căsătoreşti cu o femeie cu care nu ai vrut 
să te căsătoreşti din cauza unei greşeli stupide. Nu mi-am 
imaginat niciodată... 

El o trase în brațele lui pe neaşteptate şi îşi lipi buzele de 
ale ei. Ea îngheţă. Atingerea buzelor lui şi căldura trupului lui 
o trimiseră cu gândul la altă perioadă, la altă petrecere, la alt 
sărut. Ceva în interiorul ei se topi şi, la fel ca atunci, ea îl 
sărută înapoi. Se pierdu în gustul lui, în parfumul lui îmbietor, 
în senzaţia corpului lui lipit de al ei. În cele din urmă, el îşi 


ridică privirea şi se uită în ochii ei. 

— De ce ai făcut asta? 

Violet abia putu rosti cuvintele. 

— Mi s-a părut că am auzit pe cineva în bibliotecă. 

— Nu e nimeni acolo, spuse ea, cu respirația tăiată. 

— Atunci e greşeala mea. 

— Încă una? 

— Nu ar fi bine să fim prinşi certându-ne. Asta ar duce la 
zvonuri şi... 

— Şi ai pierde totul, îl împinse ea şi se dădu câțiva paşi 
înapoi. Trebuie să mă întorc în sala de bal. 

— Cel puţin nu m-ai pălmuit. Zâmbi. Sunt un bărbat 
ridicol de curajos. 

— Nu încă, dar îmi rezerv dreptul de a face acest lucru 
mai târziu. Porni către uşă. Poţi să te opreşti din zâmbit, 
James. 

— Am crezut că e impresionant de perfect, strigă după 
ea. 

— Da, bine, întotdeauna ai ştiut să săruțţi! Îi întoarse 
spatele. M-ai mințit, James. Timp de şase ani, m-ai mințit. 

— Nu chiar şase. Şi am minţit pe toată lumea. Nu că asta 
ar fi o scuză, desigur, adăugă el repede. 

— Nu îmi pasă de toată lumea. Ţi-am găsit scuze. Cum 
aş putea să mai am încredere în tine vreodată? 

Se întoarse şi plecă din bibliotecă. Faptul că o sărutase 
în mod deliberat, că nu o confundase cu Marie, punea 
lucrurile care se întâmplaseră între ei într-o lumină nouă. Şi 
apoi tocmai ce o sărutase din nou şi tot ceea ce încercase să 
ignore că simțea puse stăpânire pe ea. Cum se va descurca 
următorii trei ani? De ce nu prevăzuse defectul din întregul 
plan? 

Îşi dădu seama că era îndrăgostită de soţul ei, şi fusese 
îndrăgostită de el dintotdeauna. 


Capitolul 14 


— ...cu siguranță puteți înțelege de ce nu pot rămâne în 
Londra cu un bărbat în care nu pot avea încredere. Violet 
mergea de colo până colo prin salon, de la şemineu la uşă şi 
înapoi, răsucindu-şi mâinile la fiecare pas. Pur şi simplu nu 
pot face asta. Ar fi prea mult pentru oricine. 

Effie, Gwen şi Poppy stăteau pe canapea, una lângă alta, 
privirile lor urmărind fiecare mişcare a lui Violet de parcă 
vizionau un meci de tenis. Fără îndoială, nu era ceea ce se 
aşteptau când trecuseră să întrebe despre balul de aseară. 
Deşi apreciau ceaiul servit de Andrews, prăjiturile şi biscuiții 
excelenți ai doamnei Clarke. 

— Cu siguranță putem înțelege de ce eşti supărată, 
spuse Effie cu precauţie, aşezând un biscuit pe farfuria deja 
plină. 

— O, sunt mai mult decât supărată. Nu e ca atunci când 
bagajul întârzie să ajungă sau când trenul are întârziere sau 
când îmi prind călcâiul în tiv! O, nu, nu sunt doar supărată. 
Sunt furioasă. 

— Aşa cum ar fi oricine, dădu Gwen din cap aprobator. 

— M-a mințit. Timp de şase ani m-a mințit. Ea se opri 
brusc din mers, apoi le fixă cu privirea. Şase ani! 

— Nu chiar şase, spuse Poppy încercând să vină în 
ajutor şi muşcând dintr-un biscuit. 

— De la bun început, Violet o ignoră. Pentru o clipă, 
noaptea trecută, când o sărutase, uitase înşelăciunea 
ticăloasă cu care începuse totul. Întreaga căsnicie se bazase pe 
o minciună. Strânse din dinți. A fost destul de rău că am 
crezut că a fost doar o greşeală. 

— Una dintre multe altele, remarcă Gwen. 

— Viaţa lui a fost plină de decizii şi greşeli îngrozitoare. 
Violet gesticula, indignată. Şi se pare că sunt în fruntea 
acestei liste! 

— Dar din ceea ce ai spus, cel puţin recunoaşte, Poppy 
zâmbi timid. A recunoaşte greşelile este primul pas către 
corectarea lor. O să-şi ceară iertare. 

— Nu există nicio rezolvare. Cum ar putea exista? Să 
creadă în toate acele lucruri pe care le spunea în mod constant 
despre ea — despre ei. L-am iertat, dar acum, ştiind că nu a fost 


o greşeală, ştiind că m-a înşelat în toți aceşti ani, ştiind 
adevărul... cum aş putea să-l iert? Şi apoi, să adaugi o insultă 
la vătămare. Se lăsă pe un scaun cu fața către canapea. leri 
m-a sărutat. 

— Vai, făcu Poppy ochii mari. 

— Foarte interesant, spuse Gwen. 

— De parcă un sărut ar putea compensa şase ani de 
minciuni, spuse Effie pe un ton batjocoritor. Sper că l-ai 
pălmuit din nou. Şi cu ardoare. 

— De fapt, spuse Violet cu un oftat resemnat, l-am 
sărutat înapoi. Violet încă încerca să-şi dea seama de ce îl 
sărutase înapoi, de ce i se înmuiaseră genunchii şi de ce 
simţise cum îi curgea sângele prin vene, iar inima crescuse în 
ea. De ce se agățase de el ca şi cum s-ar fi înecat, iar el era 
singurul care o putea salva. Pur şi simplu o luase prin 
surprindere - nu era nimic mai mult decât atât. O, cu 
siguranță, noaptea trecută îi dăduse prin minte că era 
îndrăgostită de el dintotdeauna. Acum, că mintea îi era mai 
limpede, credea că fusese cel mai stupid gând. 

— Cred că poți să-ți scoţi asta din cap, îi ignoră Gwen 
comentariul. Te-a luat pe neaşteptate, asta-i tot. Într-adevăr, 
Violet, a fost un simplu sărut. 

— Nu a fost un sărut simplu, se strâmbă Violet. 

— Atunci a fost un sărut excepțional? ridică Effie o 
sprânceană. 

— Mă tem că da. 

Sărutul îi invadase simțurile, îi învăluise sufletul. Se 
instalase undeva în vecinătatea inimii ei. Senzaţia de adâncire 
în stomacul ei, precum şi toate sentimentele pe care le avusese 
cândva pentru James o copleşeau cu cruzimea unei forțe a 
naturii. Erau sentimentele pe care le negase timp de şase ani. 
Era convinsă că ceea ce simțise nu fusese altceva decât 
pasiunea trecătoare a unei fetişcane, nicidecum o dragoste 
nebună şi pasională. Era convinsă că sentimentele ei vor trece 
cu timpul, ceea ce se şi întâmplase. Era o aberaţie să se 
gândească că lucrurile stăteau altfel. 

— Aşadar, James te-a sărutat şi tu l-ai sărutat înapoi, 
spuse Gwen încet, şi a fost un sărut extraordinar. 


Violet încuviință din cap. 

— Ei bine, au trecut şase ani, spuse Poppy umplându-şi 
din nou ceaşca de ceai. 

— Şi acum, pentru că ai descoperit că te-a mințit timp de 
şase ani şi că a avut îndrăzneala să te sărute, vrei să fugi în 
Europa ca o vulpe înspăimântată fugărită de o haită de câini 
Gwen zâmbi inocent. Am dreptate? 

— Nu, nu ai dreptate. Indignarea îşi făcu loc în sufletul 
lui Violet. Nu sunt deloc speriată. 

Effie ridică o sprânceană, reflectând la expresiile 
sceptice de pe chipurile prietenelor ei. 

— Foarte bine, presupun că, în anumite privinţe, poate 
că sunt speriată. Violet făcu o pauză pentru a-şi alege 
cuvintele. Aseară, James m-a făcut să simt tot felul de lucruri 
pe care nu le-am mai simţit de şase ani. 

— Asta cu siguranță schimbă puțin povestea, făcu 
Poppy ochii mari. 

— Nu am spus asta nimănui niciodată. Nu mi-am 
imaginat că o voi face. 

— Poţi conta pe discreția noastră. 

Gwen adăugă încă o lingură de zahăr în ceai. 

— Şi nu te mai agita, dragă, tresări Poppy. Ne faci şi pe 
noi să ne simțim neliniştite. 

— Îmi pare rău. 

În realitate, Violet era prea agitată ca să stea nemişcată. 
Era tot ce putea face să nu fugă chiar în acel moment. Nu avea 
absolut niciun sens, dar simțea o nevoie urgentă de a fugi, 
alimentată de o noapte nedormită şi de mult prea multe 
întrebări fără răspuns. Era de-a dreptul ridicol. Oricum, 
noaptea trecută avusese o revelaţie. În afară de mama ei şi de 
Lady Dalrymple, nimănui nu-i păsa de scandalul care dusese 
la căsătoria ei. Oricum, un sentiment asemănător cu panica o 
cuprinse. Nu-i plăcea deloc situația. Trebuia să părăsească 
Londra şi trebuia să o facă atunci Bagajele ei erau deja făcute, 
iar Violet îi trimisese lui Cleo un bilet la noua ei reşedinţă cu 
privire la plecarea lor iminentă. 

— Ştiţi de ce m-am căsătorit cu James, trase Violet 
adânc aer în piept. 


— Sărutul accidental deliberat, se încruntă Poppy, sau 
sărutul deliberat accidental. 

— Continuă, dragă. 

Gwen o privi pe Poppy, apoi îşi întoarse atenţia spre 
Violet. 

— Atunci aveam, ei bine, sentimente pentru el. 
Sentimente despre care mai târziu mi-am spus că nu erau 
deloc legitime. 

— Aşa cum oricine tinde să facă, încuviință Effie din cap. 

— Când m-a sărutat pentru prima dată, am crezut că şi 
el simțea la fel pentru mine, dar că într-un fel îşi dăduse 
seama de asta în mod miraculos, clătină Violet din cap. 
Desigur că a fost o prostie din partea mea. M-am înşelat. Apoi, 
după ce ne-am căsătorit, când a fost hotărât să mergem pe 
drumuri separate, când nu m-a dorit... 

— Ţi-a frânt inima, zâmbi Poppy cu compasiune. 

— Nemernicul, mormăi Effie. 

— Aseară, când m-a sărutat, tocmai ce avusesem un 
schimb de cuvinte cu mama şi o scenă neplăcută cu sora mea. 
Şi el tocmai mărturisise că sărutul care a început toate astea 
nu a fost o greşeală, aşa cum pretinsese dintotdeauna. Violet 
încerca să găsească cuvintele potrivite, însă parcă nu mai 
existau. M-am simțit ca şi cum aveam din nou douăzeci şi unu 
de ani. Şi tot ce devenisem de atunci brusc a dispărut, se 
încruntă. Nu sunt sigură că ce spun are vreun sens. Mi-e 
teamă că, dacă rămân aici, voi redeveni vechea Violet. 

— Şi James îţi va frânge din nou inima, spuse simplu 
Gwen. 

— Ceva de genul. 

Violet îşi duse mâna la frunte. 

— Să văd dacă am înțeles, se gândi Gwen pentru o clipă. 
Ţi-e frică să nu devii fata care ai fost cândva. Fata care s-a 
îndrăgostit de James. Fata căreia i-a frânt inima. 

Violet încuviință din cap. Effie o studie. 

— Nu crezi că femeia care eşti acum este mai puternică 
decât femeia care erai atunci? 

Violet făcu ochii mari. 

— Categoric. 


— Dar acea femeie îşi face griji că trecutul, inclusiv 
James, este prea puternic, continuă Effie, şi că s-ar putea ca 
ea să nu fie suficient de puternică? 

— Încă ceva ce nu ştiu. Violet se uită în jos la mâinile ei, 
strânse în poală. Aproape că vedea inelul pe care nu-l mai 
purta din ziua în care hotărâse să plece din Londra. În primul 
an, m-aş fi întors dacă mi-ar fi cerut-o. De asemenea, în cea 
mai mare parte a anului următor. Dar când m-am întors la 
Londra, era evident că el continua să-şi trăiască viața ca şi 
cum n-ar fi fost căsătorit. 

— Alte femei, încuviință Poppy din cap într-o manieră 
înțeleaptă. 

— Nu am fost încântată de comportamentul lui, dar nici 
foarte surprinsă nu am fost, aprobă Violet din cap. La urma 
urmei, James era cine era. Chiar şi aşa, am fost supărată şi 
dezamăgită. A venit momentul, dacă nu cumva a trecut de 
mult, să mă confrunt cu adevărul. El nu m-a vrut atunci. Nu 
m-a vrut niciodată, ridică privirea spre cele trei doamne. 
Probabil că nu o va face vreodată. 

Gwen se încruntă, iar Poppy gâfâi. 

— Nemernicul, mormăi Effie. 

— Aşa că mi l-am scos din cap. Şi din inimă. Ori de câte 
ori mă întorceam la Londra, nici măcar o dată nu l-am văzut. 
În ultimii câţiva ani, unchiul Richard a vorbit despre cum 
James s-a schimbat, despre cum s-a maturizat. Richard a 
crezut cu adevărat că eu şi James suntem meniți să fim 
împreună. Oricât de mult am vrut, într-un colțişor îndepărtat 
al minții mele, să-l cred pe Richard, care încă mai credea în 
basme şi alte asemenea prostii, nu am putut. Sunt soţia lui 
James de aproape şase ani. În tot acest timp, nu a făcut 
niciodată vreun efort să ne împăcăm. Nu mi-a scris niciodată, 
nu m-a căutat niciodată, nu a încercat să mă întâlnească şi cu 
siguranţă nu a luptat niciodată pentru mine, pentru dragostea 
mea. Un bărbat care într-adevăr s-a schimbat ar fi dorit să 
îndrepte lucrurile din viaţa lui. 

— Aşa s-ar crede, murmură Poppy. 

— Bărbaţii sunt nişte idioţi, dragă, spuse Effie. 
Continuă. 


— În ultimele săptămâni, a spus câteva lucruri care ar 
putea face pe oricine să creadă... Violet se strădui să-şi adune 
gândurile, dar mintea ei era un amalgam de idei şi de emoții 
conflictuale. De unde ştiu eu că tot ceea ce spune acum nu 
este pentru că face tot posibilul pentru ca eu să-i respect 
voința lui Richard? Şi ce se va întâmpla la finalul celor trei 
ani? Violet îşi ridică bărbia. Nu m-a vrut atunci. Refuz să trec 
din nou prin asta. 

— Îţi dai seama că, dacă pleci, el va pierde totul, sublinie 
Gwen. La fel şi tu. 

— Da, ei bine, asta trebuie luată în considerare. Violet 
nu avea nici cea mai vagă idee ce va face pentru a se întreține, 
cu atât mai puţin pentru a ajuta cauzele dragi inimii ei. Însă în 
momentul de față până şi sărăcia părea nesemnificativă. 
Schimbase scrisori despre starea ei financiară, dar explicaţiile 
pe care le primise erau confuze şi nu aveau sens. Nu era prima 
dată când se gândea să călătorească la Paris pentru a evalua 
personal situația şi a determina dacă avea vreo speranță 
financiară. Se temea că nu există. Presupun că aş putea găsi o 
modalitate de a mă întreține, să scriu despre călătoriile mele 
sau să organizez excursii în diferite locuri pe care le-am vizitat. 
Sau, eventual, să-mi deschid o agenţie de turism. Nu ştiu, 
poate una adresată în mod special doamnelor. 

— Nu ai idee cât de dificile pot fi călătoriile pentru femei. 

— Ce idee splendidă! spuse Poppy gânditoare. 

— Nu te entuziasma prea tare, Violet, se gândi Gwen 
pentru o clipă. Mi se pare că totul a fost prea uşor pentru 
James. 

— Ce vrei să spui? se încruntă Violet. 

— James are nevoie să stai lângă el, să continui această 
aparență a unei căsnicii fericite. Nu trebuie să facă mare 
lucru, decât să fie fermecător şi grijuliu, ridică Gwen din umeri 
Nu este deloc dificil pentru el. 

— Ai dreptate, Effie luă o poziție mai dreaptă şi-i întâlni 
privirea lui Violet. Dacă James îşi doreşte moştenirea, iar tu 
un târg, mi se pare că el ar trebui pus să muncească pentru 
asta. 

— Pentru a dovedi că într-adevăr s-a schimbat, aprobă 


Poppy din cap. 

— Să-l fac să muncească pentru asta a fost ideea mea 
încă de la început. James nu a fost nevoit să pună osul la 
treabă pentru nimic în viața lui. 

Însă James o ademenise în ceva ce părea a fi prietenie, 
umbrită de perspectiva a ceva mai mult — dragoste, idilă, poate 
fericire veşnică? Şi ea se îndrăgostise de ideea aceea. Se părea 
că James nu era singurul susceptibil de a lua decizii proaste şi 
de a comite greşeli. 

— Viaţa ta decurgea destul de bine înainte să moară 
Richard, spuse Gwen. O viață pe care nu ţi-ai ales-o tu. De ce 
ar trebui să fii acum deranjată pentru că Richard a decis să 
încerce să vă aducă împreună din mormânt? 

— Ţine minte, Violet, că James nu îşi va primi 
moştenirea fără tine, adăugă Poppy. Joci un rol esențial. 

— Indiferent de cum te simți în acest moment, tu eşti cea 
care deține controlul complet asupra modului în care se 
întâmplă acest lucru. Prin urmare, mi se pare că... Effie îşi 
privi prietenele care dădură din cap aprobator. Dacă vrei să 
mergi la Paris sau oriunde altundeva, ar trebui s-o faci. 

— Şi James va trebui fie să te urmeze, fie să-şi 
abandoneze moştenirea, adăugă Gwen. 

— James nu a vrut niciodată să mă urmeze, sublinie 
Violet. 

— James cu care te-ai căsătorit, poate. Acest James este 
diferit, nu-i aşa? întrebă Poppy. 

— Aşa se pare, privirea lui Violet trecu de la o femeie la 
alta. Credeţi că ar trebui să plec? La Paris şi poate şi la 
Florenţa şi Atena? 

— Este singurul lucru de făcut, încuviință Poppy. 

— Dacă îţi limitezi călătoria la Paris, te poţi întoarce în 
mai puțin de o săptămână dacă vrei, sublinie Effie. Cu greu ar 
ajunge limita de paisprezece zile pe an pentru timpul petrecut 
separat, dar ţi-ar da timp să decizi dacă vrei să stai aici cu 
James sau nu. Dacă poți trece cu vederea minciuna care a 
început toate astea. 

— Şi cei şase ani de atunci, adăugă Poppy. 

— Ai fost împinsă în această situație neavând şansa să 


spui prea multe din momentul în care am auzit detaliile 
testamentului lui Richard, continuă Effie. Şi chiar ai spus că 
ai lucruri de care să te ocupi şi locuri în care să mergi. 

— Aşa este. 

Deodată, Violet se simți din nou ea însăşi. 

— Poate că plecatul pentru puţin timp îţi va oferi şansa 
de a-ți pune gândurile în ordine, îi zâmbi Gwen încurajator. 

— Şi cu siguranţă ştim cât de dificil poate fi să ai un soț 
în preajmă tot timpul, făcu Poppy o grimasă. 

— Ar trebui să pleci imediat la Paris, spuse Effie. 

— Nu ar fi deloc corect să plec fără să-i spun, zâmbi 
Violet nu foarte jovial. Deşi nimic nu e corect în acest moment. 

— A fost corect din partea lui James sau a lui Richard să 
te pună în această situație? întrebă Gwen. Nu, nu a fost. 

— James m-a făcut subiect de scandal şi nu a avut 
curajul să-mi spună adevărul timp de şase ani. Fără să țină 
cont de sentimentele mele, mi-a schimbat cursul vieții. 

— Şi Richard ţi l-a schimbat de două ori, spuse Effie. 
Nimeni nu te-a consultat în legătură cu nimic. Asta, draga 
mea fată, este cu adevărat nedrept. 

— Absolut corect. 

Violet deveni şi mai hotărâtă. Dacă James îşi dorea 
moştenirea, dacă o dorea pe ea, chiar trebuia să muncească 
pentru asta. Auzi voci şi se înarmă cu curaj. 

— Violet. 

James intră cu paşi mari în cameră, cu un zâmbet 
destul de mulțumit pe față, de parcă faptul că o sărutase şi ea 
îl sărutase înapoi ar fi schimbat totul între ei. Chiar ar fi 
trebuit să-l plesnească seara trecută. James se întoarse spre 
doamnele de pe canapea. 

— Şi cum se simt cei trei îngeri păzitori preferați astăzi? 

— Doamne, James, zâmbi Gwen. Eşti un ştrengar. 

— Mulţumesc, zâmbi James. V-a povestit Violet despre 
balul surorii ei? Îi aruncă lui Violet o privire admirativă. Ea îl 
ignoră. A avut un succes uimitor şi am fost invidiat de toți 
bărbaţii de acolo. 

— Nu avem nicio îndoială că aşa a fost, zâmbi Poppy. 

Andrews apăru în pragul uşii. 


— Domnul Davies este aici, milord. 

— James, am nevoie de... Marcus intră, apoi se opri 
brusc şi le salută pe cele patru doamne. Violet, doamnelor, mă 
bucur să vă revăd. 

— Ai ajuns la timp. S-ar putea să fi întrerupt ceva 
interesant, se încruntă James într-o manieră menită să 
tachineze. Voi patru complotați ceva? Se uită la Marcus. 
Pentru a cuceri lumea, fără îndoială. Marcus chicoti. 

— Nu aş numi-o chiar complot, spuse Poppy cu voioşie. 

— O, nu ştiu, zâmbi Gwen. Îmi place ideea de a 
complota. 

— Atunci complotăm, rânji Effie. 

— Îndrăznesc să întreb ce complotaţi mai exact? rase 
James. Violet se ridică în picioare. Cel mai bine era să-i spună. 

— Am treburi de care trebuie să mă ocup la Paris. 
Există, de asemenea, angajamente în altă parte la care am 
promis că voi participa. Plănuiesc să plec în această 
după-amiază. 

James o fixă cu privirea. 

— Pleci la Paris? 

— Cred că tocmai asta a spus, murmură Marcus. 

James ridică o sprânceană. 

— Nu vorbeşti serios, nu-i aşa? 

— Nu am fost niciodată mai serioasă, spuse ea plăcut. 

— Ce fel de treburi? Răsună o bănuială în vocea lui 
James. 

— Nimic care să te preocupe pe tine, zâmbi Violei. Pur şi 
simplu trebuie să ai încredere în mine. 

— De ce? Tu nu ai încredere în mine. 

— Am toate motivele să nu am încredere în tine, spuse 
ea pe un ton tăios. 

— Dacă pot să intervin, spuse Marcus, îți dai seama că a 
fi despărțiți pentru mai mult de paisprezece zile va încălca 
termenii testamentului. 

— Sunt foarte conştientă de asta, se întoarse spre 
James, dar m-am răzgândit. Despre respectarea prevederilor 
testamentului, vreau să spun. 

— Ce vrei să spui? întrebă el nesigur. 


— Vreau ceva în schimb. 

Marcus tresări la cuvintele lui Violet, iar James o studie 
cu atenție. 

— Ce vrei, mai exact? 

— Tu doar spui lucruri fermecătoare. Cum că vrei să-ți 
ispăşeşti greşelile, că faptul că te-ai căsătorit cu mine a fost cel 
mai bun lucru pe care l-ai făcut vreodată, şi aşa mai departe, 
spuse Violet pe un ton batjocoritor. Bazaconii, James, Numai 
bazaconii. 

— Nu este adevărat, spuse, iar în vocea lui se simțea 
indignarea. 

— Nu poți compensa pentru şase ani cu câteva fraze 
frumoase şi un colier de smarald. 

— Ai spus că a fost magnific. 

— Este, dar nu asta e ideea. 

— Care e ideea? 

— Ideea este că a venit timpul să dovedeşti că ai vorbit 
serios în legătură cu toate lucrurile pe care le-ai spus. Asta 
vreau, miji ea ochii. Nu ai fost deloc deranjat de testamentul 
unchiului Richard. Viaţa ta nu s-a schimbat deloc. 

— N-aş spune asta, zise James cu jumătate de gură. 

— Viața mea a fost complet perturbată. O viață, aş putea 
sublinia, pe care nu eu am ales-o. Sunt lucruri pe care 
plănuisem să le fac înainte să se întâmple toate astea, oameni 
pe care intenționam să îi văd. Am prieteni, James, precum şi 
obligații. Mi-am luat angajamente şi intenționez să le onorez, 
îşi încrucişă brațele la piept. Timp de şase ani nu mi-ai acordat 
nicio atenție, pe unde am fost, ce am făcut. Nici măcar nu ai 
avut curajul să stai în aceeaşi casă cu mine. 

— Făceam doar ce ai vrut tu, o fixă cu privirea. Ai spus 
că nu vrei să mă mai vezi niciodată. 

— Dar nu ai depus niciun efort să mă faci să mă 
răzgândesc. 

— Ţi-am respectat dorința! 

— Ai fost un laş. 

Indignat, James trase aer adânc în piept. 

— O, Doamne, murmură una dintre doamne. 

— Ai profitat din plin de situația în care ne-am aflat. 


Situaţia în care tu ne-ai pus, clătină Violet din cap. 
Intenţionat. Nu ai luptat niciodată pentru mine, pentru noi. 
Nu ai ridicat niciodată nici măcar un deget. Nu ai făcut nici cea 
mai mică încercare de a avea o căsnicie împreună. 

— Am recunoscut că a fost o greşeală. 

— Spui ca te-ai schimbat. Pretinzi că îți doreşti să fiu 
soția ta, că mă vrei, zâmbi. Vreau să demonstrezi asta. 

— Cred că noaptea trecută a demonstrat ceva, răsună o 
nota mulțumită în vocea lui. 

— Doamne, nu o poate săruta ori de câte ori e în 
interesul lui şi să creadă că asta e tot ce trebuie să facă, spuse 
o altă doamnă, indignată, dar liniştită. 

— O, a fost un sărut deosebit, James, dar ai avut mult 
timp pentru practică, zâmbi Violet. Nu poți decât să te 
mândreşti cu asta. 

— Asta nu este în totalitate... 

— Intenţionez să-mi recapăt viața. Testamentul cere 
doar să fim împreună - nu stipulează unde. Mi se pare că ai 
trei opțiuni, numără ea pe degete. Poţi să mă însoțeşti. Poţi să 
mă urmezi în călătorie de la distanță. Sau poți începe să cauţi 
un loc de muncă. 

— Dacă te duci doar la Paris, spuse el încet, te-ai putea 
întoarce în mai puţin de paisprezece zile. 

— Aş putea şi chiar o voi face, dacă aşa decid. Îi întâlni 
privirea. Eşti dispus să-ți asumi riscul? 

— Am spus că nu vreau să călătoresc, zise el, iar 
maxilarul i se încleştă. 

— Nici eu nu am vrut să mă căsătoresc cu un bărbat 
care nu voia să se căsătorească cu mine, ridică Violet din 
umeri. 

— Nu am de ales, nu? 

— Ai mai mult decât am avut eu acum şase ani. 

Privirile celor doi se întâlniră. Ea refuză să cedeze. 

— Ai spus că m-ai iertat pentru asta. 

— Te-am iertat pentru greşeală. Nu te-am iertat pentru 
actul deliberat. Vocea ei se înăspri. Sau pentru anii care au 
urmat. 

— Acesta este un test, nu-i aşa? 


— Poţi să-i spui cum vrei. 

— Nu plec azi la Paris, spuse el cu răceală. 

— Foarte bine. Un val de dezamăgire o cuprinse. Dar, de 
fapt, la ce se aşteptase? În acest caz, am aranjamente de făcut. 
Doamna Ryland mă va însoți. 

Aşa era cel mai bine. Cu cât rămânea mai mult aici, cu 
atât era mai probabil ca totul să se termine dezastruos. Ar fi 
fost o proastă să creadă că s-ar fi putut termina altfel. Violet se 
întoarse cu fața spre femeile în vârstă. 

— Doamnelor, vă mulțumesc pentru înțelepciunea 
dumneavoastră şi pentru sfaturile bune. Ne vedem când mă 
întorc. 

Doamnele aveau dreptate. Avea nevoie de timp pentru 
a-şi limpezi mintea. Era timpul să decidă dacă pentru salvarea 
viitorului lui James merita să-şi rişte inima şi sentimentele. În 
momentul de față, era prea supărată pentru a lua decizii 
raționale. Făcu un semn din cap spre soțul ei şi prietenul lui, 
apoi părăsi încăperea într-un mod cât mai senin posibil. 

Trebuia să facă ce avea de făcut, chiar dacă nu era uşor. 
Având în vedere durerea de undeva din vecinătatea inimii, era 
mult prea târziu. 


Capitolul 15 


— Ei bine, asta ar fi putut merge mai bine, mormăi 
Marcus. 

— Sarcasmul, domnule Davies, îi reproşă Lady Blodgett, 
nu este de ajutor în acest moment. 

— Îmi pare rău, tresări Marcus. 

Totul mersese destul de bine până în momentul în care 
James intrase în salon. Cu siguranță Violet era supărată de 
revelaţia lui, dar avea să-i treacă. La urma urmei, ea îl iertase, 
chiar dacă asta se întâmplase înainte să cunoască adevărul. 
Însă noaptea trecută o sărutase, iar ea îl sărutase înapoi 
entuziasmată. El simţise sărutul până în vârful degetelor de la 
picioare şi asta nu avea nimic de-a face cu faptul că nu 


sărutase pe nimeni de ceva vreme, ci cu femeia din braţele lui, 
femeia care ar fi trebuit să fie mereu în brațele lui. De 
asemenea, asta îl făcu să viseze la ceva care nu mai părea 
imposibil. James era încrezător că sărutul lor fusese un 
moment decis în relația lor şi un prim pas către viitorul lor 
împreună. Se părea că greşise. 

— Doamnelor, le chestionă James pe cele trei. Ce ştiţi 
despre toate astea? 

— Lady Ellsworth are treburi de rezolvat la Paris, făcu 
doamna Higginbotham un gest nepăsător, deşi a menționat 
ceva despre o petrecere la care plănuise să participe. 
Sărbătorirea unei zile de naştere şi ceva legat de caritate, cred. 

— Ne riscă viitorul pentru o petrecere? 

— A fost o vreme... spuse Marcus cu jumătate de gură. 

— Aş spune că dumneata eşti cel care riscă, sublinie 
doamna Higginbotham. Nu te poţi aştepta ca ea să-şi schimbe 
total viața pentru a o salva pe a dumitale. Asta ai făcut până 
acum. Este nerezonabil şi arogant din partea dumitale, făcu o 
pauză. Şi din partea unchiului dumitale la fel. 

— Bărbaţii! pufni Lady Blodgett. 

James le aruncă doamnelor o privire aspră. 

— Plănuieşte să se întoarcă în paisprezece zile? 

— Nu a spus nimic despre asta. Mi-a dat impresia că 
încă nu s-a hotărât, se încruntă doamna Fitzhew-Wellmore, 
dar a menţionat că ar putea continua călătoria mai departe la 
Florenţa şi Atena. În acest caz, nu cred că se va întoarce în 
paisprezece zile. 

— Ce ai de gând să faci? îl întrebă Marcus pe James. 

— Nu prea am de ales, nu? 

— Cred că ţi-a dat trei opțiuni, spuse doamna 
Fitzhew-Wellmore. 

James se gândi o clipă. Nu-i plăcuse deloc asta. Era ceva 
în itinerarul ei - Paris, Florenţa şi Atena - care părea 
important, dar încă nu îşi putea da seama exact ce. 

— Atunci aleg a doua opţiune, spuse James pe un ton 
dur. O să merg după ea. 

— Excelent, milord! Într-adevăr e mult mai bine decât să 
o însoțeşti. În acest fel, apariţia dumitale va fi o surpriză, de 


parcă te-ai fi răzgândit. Femeilor le place când bărbaţii îşi vin 
în fire. 

— Ştiam că vei face ceea ce trebuie, zâmbi larg doamna 
Fitzhew-Wellmore. 

— Am încercat sa fac ceea ce trebuie de când a început 
totul, spuse James pe un ton tăios. Am făcut tot posibilul să 
fiu grijuliu, galant şi soțul perfect. 

— Ceea ce nu a reprezentat niciun efort semnificativ 
pentru dumneata. Tonul din vocea lui Lady Blodgett indică 
faptul că vorbea serios. La un moment dat, va trebui să decizi 
ce este mai important — moştenirea sau soția — şi ce eşti dispus 
să sacrifici pentru a-l obţine. 

— S-ar putea să aveți dreptate, Lady Blodgett, spuse 
James privind spre Marcus, şi eu am aranjamente de făcut. 
Pot pleca mâine. 

— Putem pleca mâine. Doamna Ryland pleacă, aşa că 
fără îndoială vei avea nevoie de asistență sau măcar de o față 
prietenoasă. Am fost la Paris mai recent decât tine. 
Doamnelor, se întoarse Marcus spre cele trei doamne. Aveţi de 
gând să ne însoțiți? 

Doamnele făcură schimb de priviri. 

— Oricât de mult ne-am dori, oftă Lady Blodgett, mă tem 
ca avem treburi mai urgente de rezolvat şi care ne interzic să 
vă însoțim. 

— Financiare, strâmbă din nas doamna 
Fitzhew-Wellmore. 

— Atunci, Marcus aprobă din cap, pentru că nu veți 
putea să-i supravegheați pe lordul şi Lady Ellsworth, aş putea 
să mă ofer să-i însoțesc în calitate de reprezentant al 
dumneavoastră şi al firmei mele? 

— O idee excelentă, domnule Davies. Doamna 
Fitzhew-Wellmore se lumină la față. Ne aşteptăm să ne ţineţi 
la curent cu totul. 

— Vă voi scrie în mod regulat. 

— Telegramele vor fi suficiente. 

Doamna Higginbotham îl fixă pe Marcus cu o privire 
oarecum confuză. 

— Doamnelor, spuse James, eu şi domnul Davies avem 


multe de discutat. Dacă mă iertați, îl voi pune pe Andrews să 
vă conducă afară. 

Toate cele trei doamne se ridicară în picioare. Lady 
Blodgett fu prima care păşi către uşă. 

— Îţi dorim toate cele bune, milord. 

— Vă dorim o călătorie plăcută, spuse doamna 
Fitzhew-Wellmore în timp ce trecea pe lângă James. Parisul 
este minunat în această perioadă a anului. 

— Femeile iubesc sacrificiul aproape la fel de mult pe cât 
îi iubesc pe bărbaţii care recunosc că au greşit, adăugă 
doamna Higginbotham. 

James le lăsă pe cele trei doamne în grija lui Andrews, 
iar el şi Marcus se opriră în bibliotecă. James turnă imediat 
câte un pahar de whisky. 

— Chiar ai aranjamente de făcut sau pur şi simplu 
încerci să demonstrezi ceva? 

— Ambele. Luă o înghițitură sănătoasă de whisky. Nu 
voi face tot ce vrea ea când pocneşte din degete. În plus, nu pot 
să mă ridic şi să părăsesc Londra pe nepusă masă. 

— Ea controlează situația. 

— Are la fel de multe de pierdut ca mine. 

— Nu chiar, sorbi Marcus din băutură. Se pare că soția 
ta are bani. 

— Desigur că are bani. Banii mei, pufni James. A 
cheltuit în toată Europa în ultimii şase ani. Probabil că 
plănuieşte cum să cheltuie şi mai mult la Paris chiar în timp ce 
vorbim. 

— Nu, vreau să spun că are banii ei. Mi-am dat seama în 
dimineața asta. Din câte am reuşit să aflu, unchiul tău a 
înființat un fel de fond pentru ea cu o zi înainte de a vă 
căsători. Marcus făcu o pauză. Îţi aminteşti că ai semnat ceva 
înainte de nuntă, care prevedea că orice proprietate sau 
fonduri pe care le-a adus în căsătorie vor rămâne numai ale 
ei? 

— Am semnat tot felul de lucruri, se încruntă James. 
Unchiul Richard a făcut asta? 

— Contele a vrut, probabil, să aibă o soluție de rezervă în 
caz că lucrurile dintre voi deveneau dificile. 


— Adică dacă m-aş dovedi un adevărat ticălos? 

Îl deranja, dar nu putea să-l învinovăţească pe unchiul 
Richard că încercase să o protejeze pe Violet. Cel puţin, ea nu 
ar fi fost lipsită de bani dacă nu îndeplineau termenii 
testamentului. 

— E doar o măsură de precauţie, James, nimic mai mult. 
Marcus îi zâmbi încurajator. Cu toate astea, se pare că 
printr-un management şi investiții inteligente, acea sumă 
inițială a devenit o avere frumuşică. Contul este gestionat la 
Paris de un conte de Viviers. 

— Nu a spus niciodată un cuvânt despre asta, se 
încruntă James. 

— O să-i spui că ştii despre asta? sorbi Marcus din 
băutură. 

— Momentan, nu, se gândi pentru o clipă la această 
nouă revelație, dar mi se pare interesant. 

— Fondurile secrete sunt întotdeauna interesante. 

— Mai mult decât atât. Asta înseamnă că nu a fost 
nevoită să accepte dorința unchiului Richard. O face pentru că 
vrea. 

— Sau pentru că a fost ultima dorință a unchiului tău, 
iar ea a ținut foarte mult la el. 

— Sau ţine foarte mult la mine, zâmbi James. Asta 
înseamnă că există speranţă. 

— Nu părea să te placă foarte mult acum câteva minute. 

— O neînțelegere minoră, ignoră James comentariul. 
Toată această călătorie la Paris şi oriunde altundeva 
plănuieşte să meargă este doar pentru că e supărată pe mine. 

— Doamne, eşti optimist. Părea mai mult decât 
supărată. 

— Am sărutat-o aseară, chicoti James. Şi ea m-a sărutat 
înapoi. 

— Este posibil să supraestimezi impactul sărutului tău. 
Marcus îşi studie prietenul. Nu vezi aici o paralelă ciudată? A 
fost un sărut nepotrivit la o altă petrecere de logodnă. 

— Sărutul de aseară nu a fost deloc nechibzuit. 

— Pari puţin îngâmfat, ştii. 

— Marcus, lucrurile merg bine. O, cu siguranţă, Violet 


mă conduce într-o goană la Paris şi Dumnezeu ştie unde 
altundeva. Vrea să-i demonstrez ceva, să muncesc pentru ceea 
ce vreau, şi am toată intenţia să o fac. Dincolo de asta, cu cât 
petrec mai mult timp cu ea, cu atât mă va cunoaşte mai bine şi 
este mai probabil să mă ierte pentru greşelile mele din trecut, 
să mă vadă bărbatul care sunt acum. Poate chiar va avea 
încredere în mine. 

— Nu sunt sigur că este un plan bun, dar este mai bine 
decât nimic. 

— Fă-ţi bagajele, prietene, ridică James paharul. 
Mergem la Paris. 


— Credeţi că am făcut ceea ce trebuie? se încruntă 
Poppy. . 

— Incurajând-o pe Violet să părăsească Londra, vrei să 
spui? întrebă Gwen. Poppy dădu din cap aprobator. Ei bine, 
nu sunt sigură că a fost tocmai un lucru greşit. 

— Femeia se hotărâse deja, sublinie Effie. Pur şi simplu 
aştepta ca noi să-i susţinem decizia. În plus, James trebuie să 
depună un anumit efort dacă o vrea pentru mai mult decât 
moştenirea lui. 

— Crezi că o va face? întrebă Poppy. 

— Richard aşa a crezut, se gândi Effie pentru o clipă. Cu 
siguranță s-a comportat ca şi cum ar face-o, dar Violet trebuie 
să ştie dacă este sau nu un act pentru a o mulțumi pe ea şi de 
a respecta condiţiile testamentului sau dacă e ceva mai mult 
decât atât la mijloc. Singură, departe de Londra, cu siguranță 
va găsi răspunsul pe care îl caută. 

— Dincolo de asta, mi se pare că abia se cunosc acum, 
dacă într-adevăr s-au cunoscut vreodată, spuse Gwen 
gânditoare. Dragul meu Charles obişnuia să spună că nu 
există o modalitate mai bună de a cunoaşte un bărbat decât 
să-l duci într-o expediţie. 

— Poate că ar trebui să-i însoțim la Paris? 

O notă de tristeţe răsună în vocea lui Poppy. 

Effie clătină din cap. 


— Nu intenționez să risipesc banii care mi-au fost alocaţi 
pentru această afacere într-o călătorie la Paris, indiferent cât 
de tentant sună. 

— ŞI e tentant, murmură Gwen. 

— Îmi amintesc Parisul, oftă Poppy. E cel mai romantic 
oraş. Cât despre francezi... 

— Romantismul este cu siguranță necesar. Deşi... Gwen 
se gândi la o posibilă problemă. Cred că James e deja 
îndrăgostit de ea. Posibil că a fost de ani de zile. E ceva la felul 
în care se uită la ea. 

— Indiferent ce spune Violet! spuse Effie, alegându-şi 
cuvintele cu grijă, bănuiesc că sentimentele pe care le-a avut 
pentru James nu au dispărut niciodată. 

— Atunci, crezi că ăsta e un test din partea lui Violet? 
ridică Poppy o sprânceană. 

— Nu, spuse Effie, cred că este un test pentru amândoi. 


PARTEA A DOUA 


Paris, Florența, Atena 


Capitolul 16 


James îşi sprijinea mâinile pe balustrada de fier 
ornamentată a balconului din camera lui din Grand Hotel, în 
timp ce privea străzile Parisului, strălucind în soarele 
după-amiezii târzii. Aceasta nu era prima sa şedere în capitala 
Franţei, dar vizita lui anterioară făcuse parte dintr-un mare 
tur, iar amintirile lui erau neclare şi încețoşate de negura 
timpului, precum şi de excesul de băutură. De asemenea, de 
tendința revoltătoare a stomacului său de a se răzvrăti ori de 
câte ori călătorea pe apă sau era închis pentru prea mult timp 
într-un tren. La acea vreme, el o atribuise faptului că el şi 
prietenii lui erau rareori treji. Întâmplarea de astăzi dovedise 


că teoria fusese greşită dintotdeauna. Dacă îşi amintea corect, 
somnul mereu ajuta la ameliorarea suferinței. Poate că ar 
putea cumpăra o pastilă de dormit, pentru a trece mai uşor 
prin restul călătoriei. 

Ultima oară când vizitase Europa, fusese în compania 
unui grup de prieteni tineri cu gânduri asemănătoare şi care 
fuseseră mult mai interesați de distracțiile din Paris — şi de 
peste tot din lume — decât de ofertele culturale şi istorice. Erau 
câtuşi de puţin interesați de cultivarea minţii, dar fusese 
distractiv. Distracţia de orice fel era ultimul lucru la care se 
aştepta în această călătorie. 

Optimismul pe care el simțise ieri se diminuase 
considerabil din cauza traversării neplăcute a canalului — pe 
care o petrecuse în cea mai mare parte aplecat peste 
balustrada feribotului - şi a faptului că conştientizase 
adevăratul scop al călătoriei lui Violet De când doamna 
Fitzhew-Wellmore îi spusese că Violet ar putea merge de la 
Paris la Florența şi apoi la Atena, ceva nu-i dădea pace. 
Undeva în timpul călătoriei cu trenul către Dover, în feribotul 
peste canal şi în trenul spre Paris, pusese piesele cap la cap, 
iar misterul pe care nu reuşise să îl desluşească mai devreme 
devenise limpede. 

Se auzi o bătaie în uşă şi cineva deschise înainte ca el să 
poată răspunde. James aruncă o privire peste umăr. 

— Nu ar trebui să aştepţi până când cineva îți spune să 
intri înainte de a intra într-o cameră? 

— Uşa era descuiată. Marcus intră cu paşi mari. 
Oarecum prostesc într-un hotel. Nu se ştie niciodată cine ar 
putea rătăci înăuntru. 

— Aparent. 

— Te simți mai bine? îl întrebă Marcus. 

— Mult mai bine. 

Mersul direct de la feribot la tren nu-l ajutase, dar încă o 
oră şi ultimele efecte persistente ale răului de mare ar fi trebuit 
să dispară complet. 

— Ei bine, nu mai eşti verde la față. Marcus i se alătură 
pe balcon. De asta nu-ţi plac călătoriile? 

— Dacă ai petrece fiecare minut la bordul unei nave 


peste balustradă, ai face-o? James făcu o grimasă. Călătoriile 
lungi cu trenul, în special în zonele muntoase, sunt aproape la 
fel de teribile. Somnul este singurul lucru care mă ajută, îşi 
aruncă privirea asupra prietenului său. Aş prefera să nu 
pomeneşti asta nimănui. Este destul de jenant. 

— Dacă insişti, dar în cele din urmă cineva ar putea 
observa, îşi privi el curios prietenul. Deci, apreciezi priveliştile 
Parisului sau încă eşti bosumflat? 

— Nu sunt bosumflat, spuse James pe un ton mai tăios 
decât s-ar fi aşteptat Marcus. 

— Scuzele mele. Evident am confundat mormăitul şi 
pufăiturile de indignare cu supărarea. 

— Pur şi simplu am multe pe cap, ridică James din 
umeri. În sfârşit mi-am dat seama ce face Violet. 

— Da? 

— Gândeşte-te la asta pentru un moment. 

James trecuse pe la club în seara anterioară şi dăduse în 
treacăt de Welles. Pentru o vreme, vorbiseră despre nimicuri, 
dar pe chipul vechiului său prieten se vedea că ştie ceva când 
James menționase itinerarul lui Violet. Nu-i acordase nicio 
atenţie în acel moment — mintea lui era preocupată să-şi pună 
în ordine gândurile. Nu ştia cât timp va fi plecat şi dacă Violet 
intenționa să zboare prin Europa. Intenţiona să fie lângă ea. 
Încă nu era sigur ce voia ea să demonstreze, dar era o 
provocare pe care intenţiona să o câştige. 

Abia când văzuse peisajul englezesc în drum către 
Dover, răspunsul prinsese contur. La început, i se păruse 
absurdă ideea. Acum, era convins că avea dreptate. 

— Ce au în comun Parisul, Florența şi Atena? 

— Toate se află în Europa? spuse Marcus precaut. 

— Dincolo de asta, se întoarse cu fața spre prietenul său. 
Gândeşte-te la zvonurile care au circulat despre Violet în 
ultimii şase ani. 

— În regulă, Marcus se gândi pentru o clipă. Îmi pare 
rău* bătrâne, nu am nici o idee. 

— Un conte francez, un sculptor italian şi un poet grec. 
James strânse din dinți. Toţi au fost — aproape că se înecă 
spunând cuvântul cu voce tare — iubiții lui Violet. 


— Nu poți fi serios, pufni Marcus. 

— O, ba da. Cu cât James se gândea mai mult la asta, cu 
atât avea mai mult sens. Ea a recunoscut că această călătorie 
este un test. Ce modalitate mai bună de a determina dacă 
m-am schimbat cu adevărat, dacă sunt dispus să las trecutul 
în urmă, decât să-şi etaleze propriul trecut? Ce modalitate mai 
bună de a mă face să plătesc pentru toate greşelile mele? 

— Este cel mai ridicol lucru pe care l-am auzit vreodată, 
râse Marcus. 

— Sau cel mai genial de diabolic. 

— Violet nu mi se pare a fi genul de femeie care ar face 
aşa ceva, clătină din cap Marcus. 

— Mânia schimbă o femeie, Marcus, spuse James într-o 
manieră întunecată. Răzbunarea este răul cel mai mic, trase 
aer în piept. Se pare că a fost supărată pe mine timp de şase 
ani. A spus că eu nu am luptat pentru ea. Este modul ei de 
a-mi oferi posibilitatea de a face exact asta. 

— Nu vreau să fiu eu cel care îți strică tot avântul, dar 
contele de Viviers este omul care îi gestionează banii. 

— Cine este mai demn de încredere să se ocupe de 
finanțele unei femei decât un iubit? 

— Se pare că era prieten cu unchiul tău, spuse Marcus 
cu blândețe. 

— Femeile iubesc bărbații mai în vârstă, bogați, cu 
titluri, i se îngustară ochii, mai ales dacă sunt străini. Femeile 
leşină după bărbaţii cu accent. 

— Nu el este străin aici. Noi suntem. 

— Poate că pot folosi asta în avantajul meu. 

— Cred că ai avut dreptate când ai spus că Violet 
încearcă să te înnebunească, râse Marcus. Cred că a reuşit. 

— Cu asta nu pot fi de acord cu tine, îi aruncă o privire 
prietenului său. Să ştii că sunt gata să lupt pentru ea. 

— Ai ajuns la concluzia asta? 

— Au trecut două luni, dar cred că am ştiut din prima zi. 
De aceea a trebuit să-i spun adevărul. 

— Adevărul? spuse Marcus încet. Ieri ai fost destul de 
încrezător că tu şi Violet veți reuşi să vă dați o şansă, dar ai 
spus că a existat un dezacord minor. Nu a fost minor, nu-i 


aşa? 

James trase aer în piept. 

— l-am spus că acum şase ani când am sărutat-o... 

— Încheind astfel logodna cu domnişoara Fredericks, 
încuviință Marcus din cap. 

— Nu a fost un accident, James făcu o grimasă. Ştiam 
foarte bine că Violet se afla pe terasă. 

Marcus îl privi fix. 

— Ai sărutat-o în mod deliberat? 

— Mă tem că da. 

— Asta explică de ce e atât de furioasă, zise avocatul, 
care încerca să se abțină să nu râdă. 

— Mă bucur că ţi se pare amuzant. 

— Este aproape imposibil să nu i se pară oricui 
amuzant. 

— Desigur, poate că a fost o greşeală să-i spun adevărul 
tocmai acum. Poate că ar fi primit vestea mai bine dacă aş fi 
aşteptat încă un an sau doi. Sau zece. 

— Onestitatea te va elibera de fiecare dată, ştii asta. 
Marcus zâmbi, după care avu o revelaţie. Asta face ca lucrurile 
să fie destul de ciudate. Revizuiam testamentul unchiului tău 
aseară, să văd dacă a făcut vreo referință la fondul lui Violet. 
Nu am găsit nimic, dar m-am împiedicat de o clauză ascunsă 
inteligent într-o porțiune a testamentului pe care nu o 
examinasem la fel de amănunțit precum condiţiile. 

— Aşa? 

— Oferă o modalitate de a pune capăt condiţiilor 
testamentului. Marcus trase adânc aer în piept. Ai primi totul, 
iar tu şi Violet v-aţi putea relua viața aşa cum credeţi de 
cuviință. 

— Există şi o capcană, nu-i aşa? 

James îşi examina prietenul. 

— Nu chiar, scutură Marcus din cap, dar nu cred că e 
înțelept să te informez despre clauza asta. 

— De ce nu? 

— Dacă lucrurile se desfăşoară aşa cum speri tu cu 
Violet, şi ea află vreodată că tu ştiai, Marcus se încruntă, 
acțiunile tale vor fi suspecte. Ai încredere în mine, James. 


Ideea de a scăpa de sub prevederile testamentului — deşi 
tentantă — însemna şi că Violet nu va mai fi obligată să rămână 
cu el. Asta nu ar fi mers bine. Dacă voia să o cucerească, 
evident avea să dureze mai mult decât şi-ar fi dorit el. Ar fi 
putut avea nevoie de tot timpul acordat. 

— Am încredere în tine, Marcus, spuse James în cele din 
urmă. Dacă crezi că ar fi o greşeală să-mi spui, atunci nu-mi 
spune. 

— O decizie înţeleaptă. Marcus răsuflă uşurat. Încă vrei 
să îi intri în grații. Ai nevoie de ea. 

— Fac tot ce pot, spuse el şi îşi întoarse atenţia către 
străzile Parisului. Nu doar pentru moştenire. 

— Deci e vorba de dragoste? 

— M-ai mai întrebat asta o dată acum ceva timp şi nu 
am ştiut ce să-ți răspund, îi întâlni privirea prietenului său. 
Acum ştiu. 

— Da, am observat cât de afectuoşi aţi fost ieri unul cu 
celălalt. 

— O aberaţie de moment, James ignoră comentariul. 

— Îţi dai seama că a te lupta cu ea nu este acelaşi lucru 
cu a te lupta pentru ea? 

— O, intenționez pe deplin să lupt pentru ea, indiferent 
dacă lupta este cu un fost iubit sau cu Violet însăşi. Odată ce îi 
demonstrez ceea ce vrea să-i demonstrez, vom putea merge 
mai departe. James deveni şi mai hotărât. Ea a vrut să o 
urmez şi am făcut-o, ceea ce înseamnă un punct pentru mine. 
Cu puţin noroc, acum ne putem întoarce acasă. 

— Putem doar spera. Marcus făcu o pauză. Deci, 
reticența ta de a călători se datorează problemelor pe care le-ai 
avut la trecerea canalului. 

— Ţi-ai dat seama de asta? 

— Dacă ea decide să călătorească mai departe, spre 
Italia şi Grecia? 

— Atunci vom merge cu toții în Italia şi în Grecia. 

În vocea lui James răsună determinarea, dar stomacul i 
se zgudui la simplul gând. 

— Abia aştept. Marcus îşi sprijini mâinile pe balustradă 
şi privi oraşul. Ai de gând să o vizitezi acum sau aştepţi până 


diseară? 

Marcus vorbise cu doamna Ryland înainte ca ea şi Violet 
să plece. Era evident de ceva vreme că lui Marcus îi plăcea 
femeia - reuşise să-i găsească un apartament în aceeaşi 
clădire în care locuia el —, dar James era încrezător că orice era 
între ei nu era ceva semnificativ. Poate câteva galanterii, nimic 
mai mult decât atât. Marcus i-ar fi mărturisit dacă era ceva 
mai mult de atât. Dacă era interesat de doamna Ryland cu 
adevărat, James ar fi trebuit să-i bage minţile în cap şi să-l 
salveze. Cum ar fi putut cel mai apropiat prieten al lui să fie 
implicat cu o femeie care îl detesta? Deşi într-adevăr era 
atractivă şi remarcabil de eficientă. Îi recomandase lui Marcus 
câteva hoteluri, îl îndemnase să le telegrafieze înainte pentru 
rezervări şi îi dăduse numele directorului hotelului, deşi ea şi 
Violet stăteau în vila contelui din Paris. Nu fusese asta 
convenabil? Doamna Ryland îi spusese lui Marcus despre 
balul dat cu ocazia zilei de naştere a contelui în seara aceea. 
Când ajunseseră la hotel, deja primiseră invitațţiile la 
eveniment, pentru care James fusese recunoscător, însă fără 
prea mare tragere de inimă. Femeia nu-l plăcea, dar fusese 
extraordinar de utilă, deşi James era sigur că era mai mult în 
beneficiul lui Marcus decât al lui. 

— Diseară. Va fi rândul meu să o surprind. Ce loc mai 
bun decât la un bal? 

— Pentru că aveți amintiri atât de frumoase despre 
balurile la care ați participat? 

— Pentru că dansul cu ea este una dintre marile plăceri 
ale vieţii. 

— Spune-i ei, nu mie. Marcus îl privi ironic. Ne-ai fi 
putut salva pe toți de o mulțime de necazuri dacă i te-ai fi 
confesat lui Violet ieri, asta dacă nu cumva ai îndoieli. 

— O, ştiu exact ce vreau şi ce simt. 

Violet avea deja inima lui - acum trebuia doar să o 
câştige şi el pe a ei. 

— Şi? confuz, Marcus ridică o sprânceană. 

— Pur şi simplu nu văd de ce nu le pot avea pe toate, 
ridică el din umeri. Doamna şi moştenirea. 

— Joci periculos, prietene, izbucni Marcus în râs. 


— Un joc care necesită strategie, depăşirea adversarului 
şi ascunderea gândurilor adevărate. Încă o nouă provocare. 

— Cred că oamenii numesc asta iubire. O simpatie 
autentică străluci în ochii lui Marcus. Îţi dai seama că s-ar 
putea să pierzi totul. 

— Întotdeauna am fost bun la a-mi juca norocul pe o 
singură carte sau pe o aruncătură de zar, mai ales când miza 
este mare. Miza nu a fost niciodată mai mare, determinarea i 
se auzi în glas. Intenţionez să câştig totul. 


* 


James credea că dacă cineva se oferea voluntar să 
însoțească pe altcineva într-o excursie la Paris, era de înțeles 
că avea cunoştinţe de limbă măcar minime. 

Franceza lui Marcus nu era mai bună decât a lui James, 
iar James era conştient că abilitățile sale de vorbi limba erau 
practic inexistente. Din cauza lipsei de înțelegere a limbii sau a 
unei hărți, a vizitiilor cărora le era antipatic orice englez, când 
ajunseră la marele conac al contelui care se afla într-o zonă cu 
case la fel de măreţe, chiar lângă Champs-Élysées, balul era 
deja în plină desfăşurare. Sosirea lor fu anunțată la intrarea în 
sala de bal dar mulțimea era atât de mare încât James era 
sigur că nimeni nu le auzise numele. Sau că le păsa câtuşi de 
puţin. 

— Ce facem acum? 

Marcus studie mulțimea. 

— O să-mi caut soția. James îşi ajustă manşetele. Aş 
vrea să-l cunosc şi pe conte. 

— N-ai de gând să faci nimic prostesc, nu-i aşa? 

— Cum ar fi să-i cer să se întoarcă acasă imediat? 
clătină James din cap. Nu sunt atât de idiot. 

— Bine. Trebuie să ai grijă la orice pas. 

— Sunt foarte conştient de asta. 

Dacă ar fi acasă, James ar fi putut pur şi simplu să 
întrebe pe cineva dacă o văzuse pe Violet. Acolo însă asta 
necesita un pic mai mult efort. Cu toate astea, o manieră 
fermecătoare şi un zâmbet la fel de fermecător nu cunoşteau 


bariere lingvistice. 

— Deoarece nu vreau să asist la fericita reîntâlnire cu 
soția ta, cred că te voi lăsa pe cont propriu. 

Marcus făcu semn din cap şi se pierdu în mulțime, fără 
îndoială pentru a o găsi pe doamna Ryland. 

James cerceta mulțimea. Nu era uşor, căci încăperea era 
plină de oameni veniți să-l sărbătorească pe conte. Din 
înfăţişarea distinsă a domnilor, din hainele elegante şi 
bijuteriile strălucitoare ale doamnelor, era evident că aceea era 
crema societății pariziene. Arboră cel mai captivant zâmbet 
şi-şi făcu loc printre invitaţi, rezumându-se la perimetrul 
ringului de dans debordant, murmurând un bonsoir politicos 
şi dând din cap în semn de salut prefăcut în timp ce avansa. În 
cele din urmă, o văzu pe Violet mişcându-se de la un grup de 
oaspeți la altul. Inima începu să îi bată mai tare. Nu-şi dăduse 
seama până atunci cât de dor îi fusese de ea. Dacă îi era atât 
de dor de ea după o singură zi, cum s-ar fi simțit dacă ar 
pierde-o pentru totdeauna? Stomacul i se răsuci la acel gând. 

Violet se mişca cu grație şi eleganță, complet în largul ei, 
ca şi cum ar fi făcut parte din lumea aceea. Se părea că se 
simţea mai în largul ei la un bal din Paris decât la Londra. Fără 
vreun avertisment, îl lovi un gând -— ar putea ea să fie fericită 
cu el? Şi mai rău, era el demn de ea? Se eliberă de întrebarea 
de-a dreptul tulburătoare. 

Violet salută un domn în vârstă din partea îndepărtată a 
sălii de bal şi începu ceea ce părea a fi o discuţie serioasă, 
judecând după liniile rigide ale posturii ei. Fără îndoială că 
bărbatul era contele de Viviers. Era cu siguranță de vârsta 
unchiului Richard, chiar dacă lui James i se părea un pic mai 
vioi decât fusese unchiul său. Apoi, mai era şi francez, iar 
francezii erau cunoscuți pentru traiul lor lipsit de griji, ceea ce 
probabil făcea într-adevăr o diferență. 

— Pardonnez-moi! O femeie în vârstă, elegantă păşi lângă 
el. Êtes-vous Lord Ellsworth? J'ai voulu vous rencontrer depuis 


longtemps, mais je ne savais pas que vous étiez à Paris]. 

James regretă lipsa de interes pe care o avusese în 
tinerețe când luase ore de limba franceză. Sau de orice altă 
limbă, de altfel. În afara numelui lui, habar n-avea ce-i 
spusese femeia. 

— Îmi pare rău, clătină din cap în semn de scuze, dar mă 
tem că franceza mea se limitează la plume de ma tante est 
bleue. Femeia se încruntă. 

— De ce ar fi stiloul mătuşii dumitale albastru? întrebă 
ea într-o engleză cu accent. 

— Nu am nicio idee, zâmbi, dar asta este singura frază 
pe care mi-o amintesc de pe vremea când încercam să învăţ 
franceza. 

— O frază destul de lipsită de valoare, nu-i aşa? 

Amuzamentul străluci în ochii ei. Era o femeie frumoasă, 
evident fusese fermecătoare în tinereţe. Atunci avea în jur de 
şaizeci sau şaptezeci de ani, se gândi el. 

— Într-adevăr, chicoti el, cu excepţia cazului în care 
chiar încerc să găsesc stiloul mătuşii mele, caz în care 
cunoaşterea culorii ar fi de folos. 

— Sunteţi amuzant, râse ea. Scuzele sunt acceptate. 
Sunteţi contele de Ellsworth, nu-i aşa? 

— Da, sunt, spuse el precaut. 

— Nu este nevoie să fiți suspicios. V-am auzit numele 
când v-a fost anunțată sosirea. 

— O, nu eram... 

Femeia ridică o sprânceană la auzul cuvintelor. 

— Din nou, scuzele mele, zâmbi el ironic. 

— E dificil să nu înţelegi nimic din ce spune lumea din 
jurul tău. Sunteţi ca un - care este termenul? Se gândi puţin. 
A, da, ca un peşte pe uscat. 

— N-aveţi idee. 

— Nu fiți ridicol. Certainement că înţeleg perfect, zâmbi 
ea. La un moment dat, cu toții ne-am simţit ca nişte peşti pe 


1 Dumneavoastră sunteți lordul Ellsworth? De mult timp am vrut să vă 
întâlnesc, dar nu ştiam că vă aflaţi la Paris. (în limba franceză în original) 


uscat care se zbat disperaţi. Este firesc. 

— Presupun că aşa e, o privi cu atenţie. Nu îmi păreți 
genul de femeie care s-ar simți vreodată nelalocul ei. 

— Cât de fermecător din partea dumitale, dar sunt 
franțuzoaică. Franțuzoaicele nu permit niciodată să îţi arate 
nesiguranța. Cobori vocea şi se aplecă spre James. Le 
ascundem în spatele unei voci puternice. 

— Chiar şi aşa, chicoti el, bănuiesc că momentele 
acestea sunt rare. 

— Sunteţi fermecător, dar nu mă aşteptam la mai puţin. 

Aşteptat? 

— Mă tem că m-ațţi pierdut, se încruntă James. 

Ochii ei scânteiau de amuzament. 

— Cât de încântător! 

— Se pare că mă cunoaşteţi, eu însă nu vă cunosc. 

— Misterul face parte din distracţia unei întâlniri 
întâmplătoare, nu-i aşa? A, dar nu aţi luat nimic de băut. Asta 
nu e bine. 

Se uită în jur, făcu un semn din cap spre cineva şi o clipă 
mai târziu un chelner cu o perucă pudrată şi o livrea 
ornamentată apăru cu o tavă cu şampanie. James luă un 
pahar şi-i întinse şi doamnei unul. 

— Merci. Luă o înghițitură. Nu există nimic mai bun 
decât o şampanie excelentă într-o seară frumoasă ele 
primăvară. 

— În orice limbă, zâmbi el şi luă o înghiţitură. 

Era într-adevăr excelentă. Privirea i se îndreptă spre 
Violet, care încă vorbea cu contele. 

— Văd că v-aţi găsit soția. 

— De unde ştiați că îmi caut soția? se încruntă James. 

— Bărbaţii au o anumită privire pe chip când caută ceva, 
zâmbi femeia cu subînțeles. Şi o alta când găsesc acel ceva. 

— Da, ei bine... 

— V-am auzit numele, vă amintiți? Nu aţi venit odată cu 
ea, ridică ea din umeri. A fost o simplă observație. Nimic mai 
mult decât atât. 

— Desigur. James trebuia să fie mai puţin suspicios. 
Probabil că avea ceva de-a face cu senzația de peşte pe uscat. 


— Deci, îl cunoaşteţi bine pe conte? 

— Am fost cândva amanta lui, spuse ea sorbind din vin. 

— Serios? 

— Cu foarte mult timp în urmă. Eram destul de tineri 
pe-atunci. Privirea ei se abătu asupra contelui. Era unul 
dintre bărbaţii care se tem de limitele impuse de căsătorie şi 
nu putea rezista ispitei, un zâmbet senin curbă buzele femeii, 
Dragostea, milord, este de obicei irezistibilă. 

— Da, presupun că este, oftă el îndelung. Eu şi soția mea 
suntem, ei bine, am fost înstrăinați este cuvântul potrivit. 

— Da, ştiu. 

— Serios? 

— O cunosc de la prima ei călătorie la Paris. Este o 
femeie drăguță, foarte amabilă şi foarte inteligentă. Nu 
vorbeşte niciodată despre dumneavoastră, îi aruncă un 
zâmbet subtil, dar nici nu a spus niciodată că sunteți mort. 

— Asta e ceva, presupun. James se îmbărbăta. Deci, ea 
şi contele sunt apropiaţi? 

— Foarte. 

Lui James i se răsuci stomacul. 

— Înţeleg. 

— O vede ca pe fiica lui. 

James se lumină la față. 

— Fiica? 

— Sau poate ca pe o nepoată. Femeia făcu semn din cap 
în direcţia lui Violet şi a contelui. Gerard a fost un vechi 
prieten al unchiului dumitale. Când a venit pentru prima dată 
în Franța, a sosit cu o scrisoare de recomandare din partea lui. 
A rămas timp de şase luni sau cam aşa ceva dacă îmi amintesc 
bine. Gerard a primit-o ca şi cum ar fi făcut parte din familie. 

James sorbi din vin şi încercă să nu zâmbească. Nu 
fusese niciodată atât de încântat că greşise. 

— Credeaţi că e altceva, nu-i aşa? Femela îi aruncă o 
privire lui James. Poate o idilă? 

— Nu, desigur că nu, spuse el pe un ton batjocoritor. 

Femeia îl privi oarecum sceptică. 

— Ei bine, au existat zvonuri, spuse el în cele din urmă, 
mai mult şoptit. 


— Şi nu ați cunoscut-o niciodată suficient de bine încât 
să vă dați seama dacă sunt adevărate sau nu? 

— Credeam că o cunosc, odată. „Oricum, cine era femeia 
aceea?” James se încruntă. Se pare că ştiţi multe despre Violet 
şi despre mine. Credeam că nu a vorbit niciodată despre mine. 

— Nu a făcut-o, până la sosirea ei ieri. Dar Gerard şi 
unchiul dumneavoastră corespondau regulat. Aţi fi surprins 
cât de multe ştiu. 

— Nici măcar nu ştiu cum vă numiți. Totuşi, îndrăznesc 
să spun că, chicoti el, în acest moment, asta nu m-ar 
surprinde. 

— Julienne. 

— Poftim? 

— Numele meu. Mă cheamă Julienne. 

— James, spuse el şi ridică paharul spre ea. Este o 
plăcere să vă cunosc, Julienne. 

— Ea nu ştie că eşti aici, nu-i aşa? ÎI privi ea cu interes. 

— Am vrut să îi fac o surpriză. 

— Şi s-o prinzi în flagrant, în caz că era angajată în 
activități intime. 

— Nimic de genul, spuse el indignat. Putea spune cu 
sinceritate că gândul aceia nici nu-i trecuse prin minte. Mi-am 
propus să îi fac o surpriză, una plăcută, şi să îi arăt intenţiile 
mele. 

— Intenţiile dumitale de a-i câştiga inima? 

— De ce spuneți asta? 

James o fixă cu privirea. 

Acel zâmbet cu subînțeles apăru din nou pe buzele 
femeii. 

— Sunt franțuzoaică. 

— Şi ştiţi când un bărbat caută ceva? 

— Exactement. Sunteţi pregătit să-i câştigaţi inima? îl 
privi ea gânditoare. 

— Nu ştiu, brusc deveni serios, dar nu am de gând să 
pierd. 

— Există ceva în ceea ce priveşte cât de hotărât este un 
bărbat, care poate fi extraordinar de atrăgător. Îţi va fi de folos, 
dădu din cap în direcția lui Violet. Veniţi, o să vi-l prezint pe 


conte. 

— Sunteţi încă prieteni? ezită James. 

— Desigur, îl luă de braț şi se îndreptară spre Violet şi 
spre conte. Vine un moment în viața fiecărui om când trebuie 
să facă alegeri, să decidă ce este mai important pentru el, 
lucrurile fără de care nu poate trăi. Înţelegeţi? 

James încuviință. 

— În cazul lui Gerard, am fost eu sau libertatea. 

— Nu îmi pot imagina vreun bărbat să aleagă altceva 
decât pe dumneavoastră, spuse el cu fermitate. 

— Dragul meu lord Ellsworth, sunteți atât de galant, 
chicoti ea, dar aţi înțeles greşit. M-a ales pe mine. 

— Aţi spus că ați fost amanta lui. 

— Şi într-adevăr am fost. Acum, totuşi... satisfacția îi 
răsună în voce, sunt soția lui. 


Capitolul 17 


— Încă de la sosirea mea am încercat să vorbesc în privat 
ca dumneavoastră. Încep să cred că evitaţi să vorbii cu mine. 

În ciuda eforturilor ei, frustrarea răsuna în vocea lui 
Violet. Frustrare care mergea dincolo de îngrijorarea cu privire 
la finanțele ei. Refuzase să se gândească la decizia lui James 
de a nu o însoți sau la minciuna lui care ţinuse şase ani, sau la 
sărutul lui. Cel puţin nu acum, deşi nu-şi scosese acele 
gânduri din minte. Sau din inimă. Cel mai bine era să se ocupe 
pe rând de fiecare problemă. Cu toate astea, găsea ceva 
îmbucurător în frustrarea pe care o simțea când vorbea 
franceza. 

— Dimpotrivă, draga mea Violet, zâmbi contele, ne-ai 
vorbit despre circumstanţele în care te afli încă de la sosirea ta 
de ieri. Pe deasupra, am avut o discuţie înflăcărată la cina de 
aseară. 

— Era târziu şi mai erau douăzeci de oameni acolo. 

— E ziua mea de naştere, clătină el din cap într-o 


manieră mustrătoare. Nu te deranjează compania prietenilor 
mei, nu-i aşa? 

— Desigur că nu, dar... 

— Nu în fiecare zi un bărbat ajunge la vârsta de optzeci 
şi unu de ani, lăsă el să-i scape un oftat exagerat de dramatic. 
Ar trebui să mi se permită să mă distrez fără a fi nevoit să 
vorbesc despre chestiuni serioase. 

— Din câte am auzit, de când ați împlinit şaizeci de ani, 
organizați baluri de ziua de naştere. 

— Cincizeci, zâmbi el fără nici o urmă de remugşcare. Nu 
se ştie niciodată care zi de naştere va fi ultima. 

— Sunteţi prea încăpățânat ca această zi de naştere să 
fie ultima, îl tachină ea. Aţi sărbătorit şi aseară, şi azi, când 
mai este exact ziua dumneavoastră? 

— Contează? chicoti el. 

— Presupun că nu, zâmbi ea fără tragere de inimă. 
Bărbatul era într-adevăr un scump, în multe privințe 
versiunea franceză a unchiului Richard. Totuşi, erau lucruri 
pe care trebuia să le ştie. Trebuie să vorbim despre fondul 
meu. 

— Ţi-am scris, nu-i aşa? 

— Ei bine, da, dar nu are sens. 

Chiar şi la vârsta sa înaintată, contele de Viviers era cel 
mai activ bărbat pe care îl întâlnise vreodată. 

— Este foarte confuz, îşi întinse mâinile într-un gest de 
neputinţă. Regulamente guvernamentale. Legile privind 
finanţele, clătină el din cap într-un mod jalnic. Ce rămâne de 
făcut? 

— Aţi scris că banii mei au dispărut. Toţi. 

— Astăzi, da, ochii îi sclipiră. Dar mâine, rămâne de 
văzut. 

— Deci există speranță”? spuse ea încet. 

— Întotdeauna există speranță, floarea mea 
încântătoare. Finanțele sunt ca dragostea. Ridică din umeri 
într-o manieră nonşalantă. Vin şi pleacă. 

— Ce prostii! Numerele sunt numere. Ele nu vin şi 
pleacă. 

— Poate că nu în Anglia. O țară atât de rigidă, se 


cutremură contele, dar suntem în Franța. Astăzi banii tăi au 
dispărut. Ce se întâmplă cu ei mâine rămâne încă de stabilit. 

Orice speranță pe care o simţise cu o clipă în urmă 
dispăru. 

— Nu am ştiut că sunteți atât de enervant, pufni Viole. 

— Atunci nu mi-ai acordat atenție, chicoti bărbatul. 

— Despre atâtea lucruri, spuse cu jumătate de gură. 

Era inutil să vină cu argumente. La bine sau la rău, de la 
prima ei vizită în Franța urmase sfatul unchiului Richard şi îi 
acordase încrederea pe care acesta i-o oferise contelui. 
Spusese că vechiul său prieten era genial în gestionarea 
banilor şi că construise averea din nimicul cu care tatăl său se 
refugiase în Anglia în timpul revoluției. 

Indiferent de starea actuală a finanțelor sale, nu putea 
regreta că lăsase gestionarea fondurilor în mâinile contelui în 
timp ce educaţia ei o pregătise să fie o gazdă şi o soție 
excelentă, în ceea ce privea orice aspect de natură financiară 
dincolo de gestionarea de bază a gospodăriei, din păcate lipsea 
cu desăvârşire. La urma urmei, nu se aştepta ca femeile să îşi 
gestioneze propriile fonduri. Nu se gândise niciodată la 
educația ei deficitară în acest sens. După cum bine se 
dovedise, fusese o idee proastă. 

Deşi exista posibilitatea să nu fi făcut nicio diferenţă. 
Violet nu era vreun geniu al numerelor. În anii în care 
călătorise împreună cu Cleo, aceasta - care nu primise 
educaţia de elită pe care o primise Violet — gestionase fondurile 
şi se pricepuse de minune la asta. Nu îi spusese încă lui Cleo 
despre problemele ei financiare. Poate că Cleo şi-ar fi putut da 
seama ce se întâmplase cu banii ei. 

— Presupun că există extrase de cont. Înregistrări de 
vreun fel. 

— Desigur. Îţi trimit raportul în fiecare an. 

— Da, ştiu. 

Violet şi-ar fi dorit să fi făcut mai mult decât să arunce o 
privire în treacăt, dar nu aveau sens pentru ea. Nu ar fi putut 
acorda mai multă atenție. 

Alocaţia şi cheltuielile de călătorie pe care le primise de 
la James erau mai mult decât suficiente pentru nevoile ei. 


Fondul erau banii pentru zile negre. 

— Pur şi simplu încerc să înțeleg... 

— Nu ai încredere în mine, dragă Violet? icni contele 
într-o manieră prin care să-şi exprime mâhnirea. Crezi că am 
fugit cu banii tăi? 

— Categoric nu, spuse ea repede. Îmi cer scuze dacă asta 
este impresia pe care v-am lăsat-o sau dacă ați avut vreodată 
impresia că nu am încredere. Întotdeauna am avut încredere 
în dumneavoastră, însă sunt teribil de confuză şi pur şi simplu 
nu înțeleg, oftă ea. Este timpul să acord mai multă atenție 
unor astfel de chestiuni. 

— Îţi voi furniza toate actele pe care le consideri necesare 
înainte de a părăsi Parisul, o bătu el uşor pe mână. Mi s-ar 
zdrobi inima dacă m-ai considera nedemn de încrederea ta. 

— Nu, niciodată. Eu nu asta am vrut şi spun. O, îmi pare 
rău. Doamne! 

Nu-şi mai pierduse niciodată calmul. Fără îndoială că 
asta putea fi pus pe seama lui James. Nimic nu mai fusese la 
fel de când unchiul Richard îl readuse pe soțul ei în viața ei. 

— E o neînțelegere. Nimic mai mult decât atât. 

Contele îi ignoră comentariul, cineva din spatele ei 
atrăgându-i atenţia. A, văd că avem un nou-venit. Fără 
îndoială că pe tine te caută. Violet se întoarse, iar respirația se 
tăie. „James?” Soţul ei, la braţ cu contesa se îndreptau spre ei. 
În cele din urmă, soțul ei o urmase în Franţa. Inima îi bătea cu 
putere. Fir-ar ea de inimă. Fără îndoială, prezența lui avea mai 
mult de-a face cu moştenirea decât cu orice altceva. 

— Nu e la fel de chipeş pe cât mi-l amintesc. 

— Prostii. James avea numeroase defecte, dar aspectul 
lui nu era unul dintre ele. Este unul dintre cei mai atrăgători 
bărbaţi pe care i-am întâlnit vreodată. 

— Îl aperi. Gerard ridică o sprânceană. Foarte 
interesant. 

— Deloc, ridică ea din umeri. E adevărul. Ce vreți să 
spuneți cu mi-l amintesc? se încruntă ea. Credeam că nu l-aţi 
întâlnit pe James. 

— O singură dată şi pentru scurt timp. M-ar mira dacă 
şi-ar aduce aminte, îi întâlni privirea. Acum şase ani, eu şi 


Julienne am fost printre cei prezenți la balul de logodnă. 

— Nu v-am văzut, făcu Violet ochii mari. 

— Erau foarte mulți oameni acolo, chicoti contele. 

— N-aţi menționat niciodată un cuvânt, clătină ea din 
cap. 

— Care ar fi fost rostul? ridică el din umeri. Nu te-ar fi 
făcut decât să te simți incomod. 

— Poate. Poate că nu despre asta era vorba. Dacă Violet 
ar fi ştiut că Gerard şi Julienne fuseseră martorii umilinței ei, 
ar fi fost prea mândră să locuiască cu ei sau să rămână la 
Paris. Dar o primiseră pe ea, precum şi pe Cleo, în viețile lor, 
oferindu-le un refugiu după ce ea fugise din Londra. 

— Richard te-a trimis la mine. 

— Să-mi gestionațţi finanţele, spuse ea încet. 

— Da, şi să te ajut cu orice altceva ai fi avut nevoie, 
spuse el cu blândețe. 

lar contele şi contesa fuseseră într-adevăr de mare 
ajutor. Când părăsise Parisul, era pe cale să devină femeia 
care era acum. O ghidaseră prin evenimente sociale, 
încurajând-o să savureze farmecul vieții din capitala Franţei, 
îndemnând-o să-şi spună părerea şi să se apere. Gerard îi 
insuflase gustul pentru muzica bună, artă şi istorie. Julienne 
o instruise subtil în artele frumoase ale flirtului şi conversației 
şi cum să găsească echilibrul între a fi sinceră cu ea însăşi şi 
a-i face pe ceilalți să se simtă importanți. 

— Aveaţi de gând să-mi spuneți vreodată asta? 

— Nu ţi-am ascuns asta, draga mea Violet. Nu ai 
întrebat niciodată şi nu m-am gândit să menţionez, zâmbi el. A 
fost necesar să ştii că Richard te-a îndrumat către noi? 

— Nu, clătină ea din cap. Richard o ajutase mult mai 
mult decât ştia ea. Nu era sigură dacă să fie recunoscătoare 
sau nervoasă. Oricum, nu mai conta. Presupun că nu a 
contat, îi întoarse zâmbetul bătrânului. 

— Uite cine a venit să ni se alăture, spuse contesa în 
franceză. Dragul meu, cred că l-ai judecat greşit. 

— O, mă îndoiesc, răspunse Violet în franceză. Ce faci 
aici? se întoarse spre James. 

— Nu ştiu ce ai spus. El îi luă mâna şi o ridică la buze, 


privind-o în ochi. Dar a sunat încântător. 

Un fior o străbătu pe Violet la atingerea lui. 

— Ce vrei să spui că nu ştii? 

— Nu vorbeşte franceza, se aplecă contesa spre Violet, 
apoi îi aruncă lui James o privire de aprobare. În afară de asta, 
îl găsesc destul de fermecător. 

Violet îl întrebă apoi în engleză. 

— Nu vorbeşti franceza? 

— În afară de o frază complet inutilă, mă tem că nu, făcu 
James o grimasă. Preţul unei tinereți pierdute. 

— Atunci e o chestiune de noroc că noi vorbim engleză, 
deşi întotdeauna mi s-a părut o limbă incomodă. 

Gerard se încruntă de parcă dificultăţile limbii engleze ar 
fi putut fi puse direct pe seama lui James. 

— Trebuie să vorbesc cu regina despre asta, spuse 
James zâmbind. 

Violet rezistă impulsului de a-şi da ochii peste cap. 

— Foarte amuzant, Lord Ellsworth, chicoti contele. Dacă 
nu cumva o cunoşti personal pe regină, deşi mă îndoiesc că 
până şi ea ar putea face ceva în legătură cu limba voastră. 

— Nu cred că autoritatea ei se extinde până la sintaxă, 
milord. 

— Mare păcat. Gerard îl studie pe James pentru o clipă. 
De mai bine de cincizeci de ani, eu şi unchiul tău am 
corespondat regulat. Te considera foarte amuzant. 

— Ştiu, zâmbi James. 

— Deşi nu pare necesar, începu Violet, permiteți-mi să 
vă prezint. Acesta este soțul meu, contele de Ellsworth. James, 
acesta este contele de Viviers. 

— Întotdeauna mi-am dorit să întâlnesc -— privirea lui 
James alunecă spre Violet şi înapoi — un conte francez. 

Un conte francez? Desigur, Violet îşi dădu seama. 
Zvonurile... 

— Arătând astfel o lipsă totală de ambiţie, spuse Gerard 
cu răceală. 

Violet tresări. Ar fi trebuit să ştie că se putea ca bătrânul 
conte să nu aibă cea mai bună părere despre James. 

— Nu am fost întotdeauna un bărbat cum şi-ar fi dorit 


unchiul meu să fiu, îi întâlni James direct privirea contelui, 
care deveni mai aspră. 

— Şi acum eşti? 

— Nu sunt sigur că un bărbat va putea vreodată să se 
ridice la înălțimea aşteptărilor. James îşi măsură cuvintele 
care erau însă, fără îndoială, sincere. Nu poate decât să 
încerce. 

— Très bon, murmură Julienne. Foarte bine. 

Contele îl analiză pe James pentru un timp. Lui Violet 
i-ar fi fost greu să nu se zvârcolească sub o asemenea privire 
din partea contelui, dar James nu tresări deloc. 
Comportamentul lui era pe cât de impresionant, pe atât de 
admirabil. Un sentiment neaşteptat de mândrie o învălui. Era 
bărbatul cu care o femeie se putea mândri. Cine şi-ar fi 
imaginat vreodată aşa ceva. În cele din urmă, Gerard dădu din 
cap aprobator. 

— Poate că vei ajunge într-o bună zi. 

— Mulţumesc, domnule. 

— Presupun că eşti aici să vorbeşti cu soția ta. 

— Intenţionez să dansez cu ea mai întâi. James se 
întoarse spre Violet. Dacă îmi face onoarea. 

— Cum aş putea să spun nu? 

Deşi ar fi preferat mult să nu danseze sau să vorbească 
cu el. Sau să facă orice altceva decât să țipe la el despre toate 
lucrurile la care se gândise de când ieşise ieri din salon. 
Începu un vals, iar el o luă în braţe. Erau prea aproape unul de 
celălalt decât era considerat potrivit, cel puţin în Anglia. Ea 
încercă să pună puțină distanţă între ei, dar el o ţinu ferm şi 
ea se predă. 

— De ce eşti aici? 

— Tu mi-ai cerut să vin. 

— Ai spus că nu vei veni. 

— Dimpotrivă, am spus că nu pot veni ieri, spuse el 
uşor, cu o mică sclipire de satisfacție în ochi. Am 
responsabilitățile mele. Pur şi simplu nu pot să las totul şi să 
plec la Paris. Am renunțat să fiu impulsiv cu ceva timp în 
urmă. Aveam nişte aranjamente de făcut mai întâi aşa că 
le-am făcut, ridică James din umeri. Am rămas în urmă doar 


cu o zi. 

— Ce ai de gând, James? miji ea ochii. 

— Mă răneşti profund, Violet, oftă el. Sunt aici pentru că 
eşti aici şi nu pot suporta nici măcar o zi fără tine. 

Neîncrezătoare în cuvintele lui, ea ridică o sprânceană. 

— Tu ai vrut să te urmez, aşa că sunt aici. 

Zâmbi şi o conduse într-o piruetă. 

— Nu am încredere în tine. 

— Nici nu ar trebui, cel puţin nu în acest moment. Dar 
am toată intenţia de a-ți câştiga încrederea. Şi iertarea. 

— Aşa? 

— Nu pot schimba trecutul, Violet, pot doar să plătesc 
pentru greşelile mele, zâmbi el şi o strânse mai tare, 
aplecându-se pentru a-i şopti la ureche. Nu ai câştigat această 
rundă, draga mea. 

— Ce vrei să spui cu asta? 

Violet aproape că se împiedică la auzul cuvintelor lui. 

— Acest joc pe care îl jucăm acum, spuse el într-o 
manieră dezinvoltă, de parcă nu spusese nimic important. 
Escapada ta prin Europa, eu care trebuie să-ți dovedesc că 
m-am schimbat. 

Un joc? Crezuse că era un joc? Nu era un joc — restul 
vieții lor era în joc. 

James făcu un pas complicat, iar ea îl urmă neobosită. 
Cu toate astea, lui Violet îi plăcuseră dintotdeauna jocurile şi 
se pricepea destul de bine la ele. De fapt, excepțional de bine. 
Nu o ajutase unchiul Richard să-şi perfecționeze abilitățile la 
şah? Era mai competitivă decât se cădea pentru o femeie. Încă 
o trăsătură pe care nu o descoperise decât după căsătorie. 
Dacă un joc era ceea ce îşi dorea James, ea era mai mult decât 
dispusă să fi joace, dar după regulile ei. 

— Nu mi-am dat seama că acesta e un joc. 

— Bineînţeles că ştiai, chicoti el, aşa că renunt. 

— Ai spus că ai câştigat această rundă. 

— A, dar prin capitulare, câştig. Ai vrut să mergi la Paris. 
Eu nu, şi totuşi, iată-mă. Muzica se încheie şi ei încetiniră 
până când se opriră. James se uită la ea, cu zâmbetul lui prea 
îngâmfat. Voi fi alături de tine în fiecare minut. La Paris şi 


oriunde vrei să mergi. 

— Oriunde? ea îşi înclină capul într-o parte şi se uită la 
el. Ai spus că nu ai chef să călătoreşti. 

— Găsesc călătoriile incomode şi inconfortabile. Cu toate 
astea, deoarece am foarte puţină experiență, m-am răzgândit. 
Recunosc că s-ar putea să greşesc. Ceva care semăna 
enervant de mult cu un triumf străluci în ochii lui. Acum văd 
că pot exista anumite beneficii, oportunități educaționale, 
lărgirea orizontului, lucruri de genul ăsta. Tu ai fost cea care 
mi-a spus că nu ar strica să îmi lărgesc orizonturile. 

— Aşa este, se părea că jocul deja începuse. Doamne, 
asta da, schimbare! 

— Să plăteşti pentru greşelile tale nu e uşor. 

— Nici nu ar trebui să fie, zâmbi ea plăcut. Deşi ar trebui 
să îți mărturisesc că aproape mă hotărâsem să mă întorc în 
Anglia odată ce afacerea mea aici se termina. 

— Excelent, zâmbi el cu vădită uşurare. Atunci ne putem 
întoarce acasă mâine. 

— Nu fi ridicol. Îngrijorarea mea era legată de condiția că 
nu putem fi despărțiți mai mult de paisprezece zile. Am plecat 
fără să acord atenția cuvenită. A fost destul de necugetat din 
partea mea. Dar acum că mi te-ai alăturat, radie ea, nu văd 
niciun motiv pentru care să nu continuăm. 

— Să continuăm? spuse el încet. 

— Doamne, James, sigur nu ai crezut că jurământul tău 
de a fi alături de mine în fiecare minut m-ar face să mă întorc 
acasă, nu? 

— Nu, nici măcar pentru o clipă. 

— Cu excepţia cazului în care nu ai vorbit serios, făcu ea 
ochii mari într-un mod inocent, şi doar ai încercat să faci tot ce 
poţi într-un moment de carpe diem! 

— Am vorbit serios, spuse el ferm. 

Să călătorească prin Italia şi Grecia era într-adevăr o 
idee excelentă. De la revelația lui despre incident, simţise de 
parcă ar fi luat-o de la început. A fi departe de Londra însemna 
un fel de amânare şi le oferea amândurora timp să-şi rezolve 
diferendele sau să decidă ce-şi doresc după trei ani. Era ea 
dispusă să renunţe la viața plină de aventură şi de libertate pe 


care o avusese de la căsătoria cu James şi să rămână în Anglia 
cu el pentru tot restul vieții? Era el interesat doar de 
moştenirea lui sau Violet era cea pe care şi-o dorea cu 
adevărat? 

— Ai menționat Florența şi Atena doamnei 
Higginbotham şi prietenelor ei. 

Ea dădu din cap aprobator, îl luă de braț şi ieşiră de pe 
ringul de dans. 

— Ai vizitat Italia şi Grecia? 

— Nu am călătorit în Grecia, dar am petrecut ceva timp 
la Roma şi la Florența. Cu toate astea, am fost cu mult timp în 
urmă, adăugă el rapid. Abia îmi amintesc ceva. 

— Atunci îți va plăcea. Singurul lucru mai bun decât 
prima vizită la Florenţa este cea de-a doua. Cât despre Atena, 
oftă ea îndelung, prezența anticilor se poate simți în aer! 

— Sună încântător. 

Privirea îi dezmințea însă cuvintele. Chiar nu-i plăceau 
călătoriile. 

— Când luna luminează marmura Parthenonului, este 
cel mai romantic lucru pe care l-am văzut vreodată. 

— Într-adevăr? spuse el gânditor, apoi zâmbi. Abia 
aştept să-l văd. Nu era sigură că îi plăcea zâmbetul lui hotărât 
şi răutăcios. Cu toate astea, zâmbi şi ea în aceeaşi manieră. 

— Şi eu abia aştept să ţi-l arăt. 

— Când plecăm? 

— Voi vorbi cu Cleo despre aranjamente. Am un 
comision de rezolvat dimineața, dar, în funcție de orarul 
trenurilor, probabil că putem fi pe drum până diseară. 

Dura cel puțin două zile cu trenul de la Paris la Florența. 
Violet ar fi trebuit să verifice cu Cleo, dar, după calculele ei, ar 
fi ajuns la Florenţa cu o zi sau două mai devreme. 

— M-am gândit că poate mai rămânem o zi şi îmi poți 
arăta Parisul. 

Ochii lui Violet se măriră. 

— Vrei să vezi Parisul? 

— Nu în mod special. Am mai fost aici o dată, dar îmi 
amintesc doar puțin din atracțiile importante. M-am gândit că 
vrei să-mi spui despre cât de umblată şi de informată eşti şi 


cât de ignorant şi provincial sunt eu. 

— O, ei bine, când o spui aşa... zâmbi ea. Sună 
distractiv, dar avem doar o după-amiază la dispoziție. Va avea 
loc o adunare la Florența la care am promis să particip şi 
trebuie să plecăm din timp. Cu toate astea, aş fi bucuroasă să 
îți arăt cât de ignorant şi de provincial eşti în Florenţa. 

— Atunci Florența rămâne. Încă un lucru, îşi puse el 
mâna peste a ei, aflată încă pe brațul lui. Vom rămâne aici în 
seara asta sau vii cu mine la hotel? 

— Nu am de gând să stau altundeva decât aici. Încercă 
să-şi tragă mâna înapoi, dar el o ţinu strâns. 

— Foarte bine, aprobă el din cap. Atunci rămân şi eu. 

— De ce ai face asta? 

— Paisprezece zile, îți aminteşti? Se încruntă. Sau 
paisprezece nopți, presupun. Indiferent, am risipit deja una 
dintre ele. Aş uri să mai pierdem încă una. 

James avea dreptate. Chiar şi aşa, era dispusă să mai 
irosească o noapte. 

— Nu plănuisem... 

— Poate că ai înțeles greşit când am spus că intenționez 
să petrec fiecare minut cu tine, zâmbi el într-o manieră 
exagerat de agreabilă. Dacă preferi să stai aici, sunt sigur că 
contesa îmi poate găsi o cameră. Pare că mă place. 

— Contesa place pe toată lumea, spuse Violet pe un ton 
tăios. Ultimul lucru pe care şi-l dorea era să fie sub acelaşi 
acoperiş cu soțul ei. Apariţia lui neaşteptată îi dădea multe de 
gândit. Numeroşi oaspeți stau aici, cunoştinţe şi prieteni, se 
strădui să vorbească cu calm. Îndrăznesc să spun că nu sunt 
camere disponibile. 

— Atunci va trebui să dorm pe podea, în fața camerei 
tale. Cu siguranţă există o pătură de rezervă pe undeva. 

— Nu ai vrea asta, zise ea şi îşi eliberă mâna. 

— O, ba da, insistă el. În fiecare minut, Violet. 

— Dacă te aştepţi să împart cu tine camera ta de hotel... 

— Apartamentul. Apartamentul meu de hotel, ridică el 
din umeri în semn de capitulare. Are două dormitoare. 

— Încrezător, nu-i aşa? 

— Da, zâmbi el. 


— Şi Cleo? 

— Am aranjat şi pentru ea o cameră. 

— Cât de grijuliu din partea ta! 

— Grija este una dintre multele mele calități. 

El ridică din sprâncene, iar ea rezistă impulsului de a 
râde. Ce-i drept, era amuzant, dar asta nu era suficient. 

— Da, bine, vom vedea. 

Ignoră privirea din ochii lui, de parcă câştigase din nou. 
Dragul de el, ce scump şi prostuț era! Ea nici măcar nu 
începuse jocul. 


Violet avusese dreptate. Era imposibil să gândească 
limpede ştiind că James se afla în camera alăturată. La fel de 
imposibil îi era să adoarmă. În ciuda orei târzii la care 
ajunseseră la Grand Hotel, nu făcuse nimic altceva decât să se 
răsucească în pat. Bineînţeles că acelaşi lucru îl făcuse şi 
noaptea trecută. Aparent, lipsa de somn era prețul pentru a 
avea o legătură cu James Branham. 

Noaptea trecută, decisese să se întoarcă la Londra şi să 
respecte condiţiile stabilite de testament în privința zilelor 
petrecute separat. Cel puțin pentru moment. Motivele ei 
pentru care acceptase să respecte prevederile erau aceleaşi. 
Totuşi, ştiind că sărutul care le schimbase viața amândurora 
pentru totdeauna nu fusese o greşeală, îi venea greu să se 
simtă recunoscătoare pentru viața pe care i-o dăduse James. 
Cu siguranţă, dacă nu ar fi sărutat-o, nu ar fi fost forțat să se 
căsătorească cu ea şi apoi s-o trimită să-şi trăiască propria 
viață, iar ea nu ar fi devenit femeia care era atunci. 

Chiar şi aşa, nu se putea abţine să nu se întrebe ce s-ar 
fi putut întâmpla dacă James ar fi făcut vreun efort pentru a 
avea o căsnicie în adevăratul sens al cuvântului. Sau dacă 
n-ar fi sărutat-o deloc. 

Ar fi fost fericită, cu un soţ care avea grijă de ea şi o casă 
plină de copii? Sau ar fi fost singură, fata bătrână şi sora 
incomparabilei Caroline? Subiect de bârfă şi de milă şi al 
comentariilor din spatele mâinilor înmănuşate. „Nu este 


curios cum una dintre surori e atât de drăguță şi încântătoare, 
iar cealaltă, ei bine, cealaltă citeşte mult?” 

A-l ierta pe James pentru greşeala lui era una, a-l ierta 
pentru un act deliberat însă era cu totul altceva. Dacă îşi 
dorea cu adevărat iertarea ei, el trebuia să muncească pentru 
asta, chiar dacă însemna să-l oblige să viziteze fiecare țară de 
pe pământ. 

Din fericire, patul de hotel al lui James nu scârțâia, deşi 
ea stătea cu urechile la pândă. În cele din urmă, închise ochii. 

O bătaie în uşa salonului apartamentului se auzi. Încă 
puțin şi ar fi adormit adânc. Violet dădu cuvertura la o parte, 
se dădu jos din pat şi trase halatul pe ea, după care se 
îndreptă către uşă, deschizând-o larg. 

— Da? 

James încremeni, cu mâna încleştată de parcă s-ar fi 
pregătit să bată din nou. 

— Bună. Eşti trează. 

— Nu eram până acum o clipă, minți ea. Ce vrei? 

— Nu pot să dorm. 

James avea părul uşor ciufulit şi aspectul drăguţ al unui 
băiețel. Purta halatul lui de un albastru intens, cel care se 
potrivea perfect cu ochii lui, peste pantaloni de pijama de 
mătase. Cu halatul înnodat, era imposibil de spus dacă purta 
şi cămaşa pe dedesubt. Desigur, nu că lui Violet i-ar fi păsat. 

— Poate că nu te străduieşti suficient 

— Nici tu nu poți dormi, spuse el cu un zâmbet 
înțelegător. Patul tău scârțâie, am auzit. 

— Patul meu nu scârțâie, zise ea, deşi era oarecum 
adevărat. 

— Nu arăţi precum cineva care dormea profund, îi ignoră 
el comentariul. 

— O, mulțumesc. 

— A fost un compliment? se încruntă e. 

— Da. Acum, noapte bună. 

Începu să închidă uşa treptat, dar el o opri cu piciorul. 

— Nu pot să dorm. 

— Da, ştiu, ai spus asta, oftă ea. Se pare că ai impresia 
că eu pot face ceva în privința eşecului tău de a adormi. Ce te 


aştepţi să fac? 

Surpriza îi fulgeră în ochi, apoi zâmbi. Un val de căldura 
învălui obrajii lui Violet. Ignoră asta şi ridică o sprânceană. 

— Serios, James? Te aştepţi să vin în patul tău doar ca 
să poți dormi bine? 

— Nu mă pot gândi la o modalitate mai bună şi este o 
idee excelentă, dar - chicoti el — nu mi-a trecut prin cap până 
acum o clipă. 

— Nu sunt sigură dacă să mă simt jignită că nu ţi-a 
trecut prin minte mai devreme sau jignită că în cele din urmă 
s-a întâmplat, spuse ea fără să se gândească, observând ceea 
ce ar fi putut fi cel mai simplu indiciu de dezamăgire. Se 
eliberă de acel gând. 

— De fapt există un set de şah în salon şi mă întrebam 
dacă ştii să joci. 

— Desigur că ştiu să joc, trecu pe lângă el şi intră în 
salon, unde tabla era deja aşezată pe o mică masă rotundă. 
Dar nu mai mult de două partide, poate trei dacă fiecare 
câştigă una. Deşi îndrăznesc să spun că nu va fi necesar, zise 
şi se aşeză ia masă. 

— Te aştepţi să câştigi, nu? zâmbi el şi se aşeză. Violet 
zâmbi înapoi. Pentru ce să jucăm? 

— Pentru satisfacţie, făcu ea semn din cap către tablă. 
Poţi juca cu albul. 

— Şi să mut primul? James ridică o sprânceană. Eşti 
dispusă să-mi oferi acest avantaj? 

— Nu îl consider un avantaj. 

— Foarte bine atunci, mută pionul din dreptul reginei, o 
mişcare de deschidere care era de aşteptat. 

— Nu pot să-ți arăt întregul oraş într-o după-amiază, 
spuse Violet în timp ce făcu aceeaşi mutare la rândul ei. 
Vizitatorii au nevoie de săptămâni pentru a vedea tot ce este de 
văzut în Paris. 

— Nu mă aştept s-o faci, mută el un alt pion. 

— Există ceva ce vrei să vezi în mod deosebit? contracară 
ea cu pionul regelui. 

— Nu-mi vine nimic în minte, zise el şi mută nebunul. 
Arată-mi ce crezi că ar trebui să văd. Poate ceva care să mă 


facă mai puţin ignorant şi provincial. 

— Nu se poate, murmură ea, cu privirea ţțintuită pe 
tablă. E destul de curajos din partea ta să te laşi în mâinile 
mele. 

— Într-adevăr. El se opri. Pot fi curajos. 

Ea mută un turn. 

— Ne-am întors din nou la prostia cu eroul? 

— Numai dacă funcționează, mută el un alt pion. 
Funcționează? 

— Nu. 

— Dar nu cred că eşti la fel de supărată pe mine acum, 
comparativ cu ziua de ieri. 

— Greşeşti, studie ea tabla. Ţi-ai adus valetul cu tine? 

— Nu. 

— De ce nu? Mută şi ea nebunul. Credeam că fiecare 
domn călătoreşte cu un valet. 

— Am impresia clară că încerci să mă momeşti. Aştepţi 
să spun ceva greşit, ca să poţi să-mi reaminteşti cât de mult 
greşesc. 

— Prostii, comentă ea, deşi James nu fusese departe de 
adevăr. 

— Nu mi-am adus valetul pentru că nu ţi-ai adus 
servitoarea. 

Imediat, ea îşi dădu seama de strategia lui şi se abținu 
să nu zâmbească. 

— Prefer să nu călătoresc în grup. Este mai uşor şi mai 
ieftin. În plus, majoritatea hotelurilor bune oferă aceste 
servicii. Şi este mai uşor să călătoreşti de unul singur, îi 
aruncă un zâmbet rapid. Nu a fost deloc rău, ci ceva mai 
degrabă autentic şi atrăgător. 

Ea îl ignoră. 

Primul joc se încheie rapid cu victoria ei, fără să se 
chinuie prea mult. Se părea că James nu fusese atât de atent 
pe cât ar fi trebuit. Al doilea joc fu mult mai lent, mult mai bine 
gândit, iar el jucă bine. Pentru o clipă. Violet chiar crezu că ar 
putea pierde în fața lui, asta până când observă că juca exact 
ca unchiul Richard şi astfel reuşea să mențină un avantaj. 

James era un jucător foarte bun, dar la fel era şi ea. Nu 


se îndoise că îl va învinge în seara aceea. Cât despre jocul mai 
mare pe care îl jucau -— pur şi simplu urmând-o la Paris, el 
câştigase prima rundă şi o luase prin surprindere. Desigur, 
fusese o surpriză plăcută, chiar dacă motivele lui erau 
îndoielnice. 

Acum, era rândul ei să-l surprindă. 


Capitolul 18 


James nu se aşteptase deloc la asta. Presupusese că 
treaba lui Violet era mai degrabă o oprire la o modistă sau o 
consultaţie la una dintre celebrele case de modă ale oraşului. 
În schimb, trăsura lor se oprise în faţa unui edificiu străvechi 
de piatră cenuşie de la marginea oraşului într-o zonă care 
arăta respectabil pe o singură parte. Nu era complet sigur care 
anume. Clădirea avea aspectul distinct al unei şcoli mari, dar 
nu suficient de mare pentru a fi un conac. 

— Azi pari mai puţin supărată, spuse el şi o ajută să 
coboare din trăsură. 

— Nu sunt, spuse ea, dar nu ajută cu nimic dacă sunt 
mai puțin politicoasă cu tine. 

— Credeam că te epuizez. 

— Deloc, şi nu trebuie să mă întrebi în fiecare zi dacă 
sunt mai puţin furioasă pe tine. Nu prevăd că furia mea se va 
diminua în viitorul apropiat. 

James se abținu să nu zâmbească. Violet putea să nege 
cât voia, dar exista o mică crăpătură în zidul pe care îl ridicase 
împotriva lui. 

— Atunci, e greşeala mea. 

— Una dintre multe altele, făcu o pauză şi cercetă casa. 
M-am gândit că ai vrea să vezi unde se duc o parte din banii 
tăi. 

— Am crezut că totul s-a dus pe călătorii şi pe rochii la 
modă sau orice altceva pe care femeile cheltuiesc banii. 

— Nu tot, cercetă ea zona cu un zâmbet mulțumit. Nu ar 
fi corect să nu-ți împărtăşesc generozitatea de care ai dat 


dovadă. 

— Cu plăcere, el se uită în jur. Ce e locul ăsta? 

— Un sanctuar, James. Violet se îndreptă către uşă. Un 
refugiu, dacă vrei. 

— De la? o urmă. 

— Nedreptăţile vieţii, răspunse ea şi îi aruncă o privire 
peste umăr. 

— Nu am idee ce înseamnă asta. 

O urmă pe scări. 

— Este un loc pentru femeile care au fost abandonate de 
bărbați, fie ei taţi sau soți, îi aruncă o privire acuzatoare, ceea 
ce nu era deloc corect. Ele trăiesc aici atâta timp cât au nevoie 
şi deprind abilităţile necesare pentru a se întreține singure. 
Aşa că, atunci când pleacă de aici, sunt capabile să ducă un 
trai decent. 

— Nu te-am abandonat, se încruntă el. 

— Semantică, James. Abandonată, înstrăinată, ridică ea 
din umeri. În cele din urmă, se află cam în aceeaşi poziţie. 

— Spune-mi ceva, Violet. Eşti supărată din cauza 
primului sărut, a celui de-ai doilea sau că nu am luptat 
niciodată pentru tine? 

— Sau a faptului că m-ai minţit timp de şase ani? 

— Şi asta. 

— Pentru tot, zise ea şi ochii i se îngustară. 

— Deşi ar trebui să subliniez că nu te-am minţit timp de 
şase ani. Am mințit o singură dată şi pur şi simplu nu am 
recunoscut asta. 

— O, asta e foarte diferit, i se auzi sarcasmul în voce. Voi 
avea asta în vedere. 

Aparent, aceea era recompensa pe care cineva o primea 
pentru sinceritate, pentru confesiune. Poate că era bine 
pentru liniştea sufletească, dar cam atât. James avea să țină 
cont de asta data următoare când decidea să dezvăluie secrete 
pe care era mai bine să le păstreze pentru el. 

Uşa se deschise şi o femeie scundă, cu părul negru, le 
ieşi în întâmpinarea lor. Era mai în vârstă decât el, poate avea 
undeva la cincizeci de ani, dar, la fel ca în cazul contesei, era 
imposibil să-i ghicească vârsta. Evident, era ceva atemporal la 


femeile franceze. Era surprinzător de drăguță şi se mişca cu 
graţie, în contradicție cu ţinuta ei simplă. Doamna o 
întâmpină pe Violet cu brațele deschise şi amândouă începură 
să vorbească în franceză. 

James zâmbi politicos şi rămase prin preajmă, 
simțindu-se ca un idiot, care fără îndoială şi era. 

— În engleză, te rog, Marceline, spuse Violet în cele din 
urmă, şi făcu semn din cap în direcţia lui James. Am un 
prieten cu mine astăzi. 

— Văd. Marceline zâmbi şi îşi înclină capul spre Violet. 
Nu este acelaşi prieten pe care l-ai adus înainte. 

— Nu. El este Lord Ellsworth, spuse Violet încet, fără să 
menționeze că era soțul ei. 

„Ce alți prieteni mai adusese aici?” 

— James, permite-mi să ţi-o prezint pe doamna Gagnon. 

— Madame, spuse James şi făcu o plecăciune. 

— Bine ați venit la Maison d'Espoir, milord! Madame 
Gagnon se uită în jur. Doamna Ryland nu e cu tine? 

— Azi nu, spuse Violet. Azi vizitează obiectivele 
Parisului. Marcus fusese nerăbdător ca doamna Ryland să-i 
arate oraşul, chiar dacă vizitase Parisul cu un an în urmă. Pe 
James îl surprinsese faptul că prietenul său dorea să fie 
singur cu doamna Ryland la fel de mult pe cât îşi dorea el să fie 
cu Violet. Trebuia să aibă o discuţie serioasă cu Marcus 
despre acea femeie. 

— Marceline este o verişoară a contesei. Violet arătă cu 
mâna de jur-împrejur. Toate acestea sunt făcute de mâna ei. 

— Serios? se miră James. Ea a început asta? 

Madame Gagnon îl luă pe James de braț. 

— Într-adevăr, dar este o poveste foarte lungă. Madame 
Branham îți va povesti totul despre asta când vei pleca. Dar 
acum, ați vrea să vedeți umila noastră întreprindere? 

— Foarte mult, încuviinţă el. 

— Excelent. Ochii doamnei licăriră. Când vom termina, 
fără îndoială veţi dori să contribuiţi şi dumneavoastră. 

Violet zâmbi larg. 

— Un tur în schimbul unei donaţii? chicoti el. 

— Deloc, femeia ridică din umeri. Turul este gratuit. Dar, 


dacă doriți să donați, voi fi bucuroasă să vă iau banii. 
Zâmbetul ei  dispăru. Nu este deloc uşor. Vedeți 
dumneavoastră, nimănui nu-i pasă cu adevărat de ce facem 
noi aici. Fondurile fac acest lucru posibil, dar niciodată nu 
este suficient. Violet ne este de foarte mare ajutor, iar Julienne 
face tot ce poate. La balul ținut în fiecare an de ziua contelui se 
strânge o sumă substanţială, adăugă madame. 

— Credeam că este cu ocazia sărbătoririi zilei de naştere 
a contelui, se încruntă James. 

— Şi ce modalitate mai bună de a sărbători ziua de 
naştere şi norocul propriu decât să le ceri prietenilor să 
dăruiască altora, mai degrabă decât ție? De când ne-am 
deschis prima dată porțile, Gerard a cerut donații pentru noi 
în loc de cadouri pentru el. 

— Foarte generos din partea lui, spuse James. 

— El este un om bun, făcu o pauză. S-ar crede că este 
uşor să fii generos atunci când ai atât de multe. Totuşi, cunosc 
mulți oameni înstăriți care nu doresc să dăruiască celor care 
au nevoie disperată de bani. Dar dacă cineva organizează o 
petrecere atât de mare şi atât de exclusivă şi care devine 
punctul culminant al sezonului, nimeni nu ezită să contribuie 
pentru o cauză demnă în schimbul unei invitaţii. Violet şi 
madame îşi zâmbiră. Este într-adevăr genial. 

— Într-adevăr, spuse James zâmbind şi făcu o notă 
mintală să verifice cu contabilii săi ce organizaţii caritabile 
susținuse unchiul Richard şi pe care le susținea acum el. 

Fusese jenant să realizeze că habar n-avea. Mai rău, nici 
măcar nu-i trecuse prin cap să verifice vreodată. Era doar o 
mențiune regulată referitoare la donațiile caritabile în 
registrele de contabilitate peste care se uita lunar. 

— Acum, milord, începu madame Gagnon, la acest etaj 
avem în mare parte săli de clasă pentru a învăța o meserie. 

Îl conduse pe lângă săli de clasă, una după alta, 
majoritatea pline de femei de toate vârstele. James observă că 
unele dintre ele erau adolescente, iar altele mai în vârstă decât 
doamna Gagnon. Într-o sală învățau să facă pălării, în 
următoarea confecţii fine, în alta elevele erau angajate în 
legarea cărților şi într-una, practicau desenul. La etajele 


superioare se aflau camerele de locuit, precum şi săli de clasă 
dedicate cititului şi scrisului, competențelor matematice şi a 
celor de contabilitate. Madame Gagnon îi explică lui James că 
aveau şi programe de pregătire pentru asistente şi profesori. 
Sublinie cu mândrie că unele dintre fostele rezidente dețineau 
magazine proprii şi că aproape toate femeile instruite acolo 
ajunseseră să câştige bani, chiar mulți şi că îşi găsiseră loc de 
muncă în casele de modă din Paris. 

— Şi totul este privat? întrebă James când se încheie 
turul. Nu primiți niciun ajutor de la guvern sau de la biserică? 

— Guvernul este condus de bărbaţi care nu au niciun 
interes în ceea ce se întâmplă cu femeile, se auzi disprețul în 
vocea doamnei. Cât despre biserică... Se încruntă. Există 
multe activități caritabile care sunt conduse de biserică. Şi, 
deşi sunt valoroase, există cerințe stricte cu privire la 
practicarea religiei. Aici, suntem unici. Nu ne interesează cum 
alegi să te rogi sau dacă te rogi. Avem reguli privind prezenţa şi 
comportamentul care sunt necesare atunci când zeci de femei 
locuiesc împreună, dar nu cerem supunere la regulile Romei. 
Credem că Dumnezeu îi ajută pe cei care se ajută singuri. 
Facem posibil ca femeile care stau la noi să se poată întreține 
singure. Zâmbi. Totuşi există o biserică, la mică distanță de 
aici, unde majoritatea rezidentelor noastre, inclusiv eu, se duc 
în fiecare duminică. Ne place să fim precaute. 

James râse. Mai vorbiră un timp, apoi se întoarseră la 
trăsură, dar nu înainte ca James să-i promită o contribuţie 
considerabilă - nu doar pentru a o impresiona pe Violet, deşi 
nu l-ar fi deranjat asta, şi nici pentru a-şi uşura conştiinţa 
oarecum vinovată în legătură cu propria lui donaţie de 
binefacere, ci pentru că Maison d'Espoir era într-adevăr unică 
şi ajuta o cauză căreia el nu îi acordase niciodată atenție. 
Evident, era o cauză la care Violet ţinea foarte mult. Îl 
surprinsese faptul că soţia lui şi aproape fiecare femeie pe care 
o văzuse erau la mai puțin de un pas de a rămâne falite. 
Pierderea unui soț sau a unui tată le adusese pe străzi. Fără 
îndoială acela era motivul pentru care unchiul Richard 
crezuse necesar să aranjeze un fond pentru Violet. 

Violet dădu instrucțiunile vizitiului şi o porniră înapoi 


către hotel. 

— Asta a fost... începu James. 

— Da? 

Violet îl studie îndeaproape. 

— ...destul de remarcabil. 

— Aşa mi se pare şi mie, zâmbi ea. Nu cred că există aşa 
ceva nicăieri altundeva. 

— Prietenele tale au identificat o mare problemă şi, în loc 
să o ignore, au făcut ceva în privința asta, încuviință el din 
cap. E admirabil. 

— Maison d'Espoir şi-a deschis porțile în urmă cu mai 
bine de douăzeci de ani. A ajutat multe femei de-a lungul 
anilor. 

— Madame Gagnon a spus că îmi vei spune cum a 
început totul. 

— Chiar eşti interesat? ridică ea o sprânceană. 

— Da, sunt. 

— Foarte bine. Făcu o pauză pentru a-şi aduna 
gândurile. Când contesa era tânără, tatăl ei a murit şi a fost 
forțată să se căsătorească cu un bărbat mult mai în vârstă 
decât ea. Era mult prea tânără pentru a se căsători, 
într-adevăr, dar nu avea altă opțiune. Chiar dacă părinții ei 
erau de viță nobilă, tatăl ei nu a lăsat o avere îndeajuns de 
mare cu care să-şi întrețină familia. Căsnicia a fost una 
scurtă, a durat doar câțiva ani, dacă îmi amintesc bine 
povestea, apoi soțul a murit, lăsându-i lui Julienne o avere 
considerabilă. 

— Deci aşa a început să ajute femeile aflate în situația 
ei? 

— Nu atunci, dar şi-a susținut mama, frații şi surorile. 
Câţiva ani mai târziu, l-a cunoscut pe conte şi, în cele din 
urmă, s-au căsătorit. 

— Şi atunci ea a început acest proiect? 

— Nu, clătină ea din cap, nu până când soțul lui 
Marceline a murit. 

— Şi a rămas fără bani? 

— Mă laşi să spun povestea? pufni ea. 

— Ai putea s-o spui mai repede. 


— Voi face tot posibilul. Se gândi pentru o clipă. Unde 
am rămas? O, da. Marceline a rămas cu suficienţi bani cât 
pentru a duce un trai decent. Din câte am înţeles, a fost o 
conversație întâmplătoare între cele două femei, reflectând 
asupra circumstanțelor respective şi cum, fără harul lui 
Dumnezeu, totul ar fi putut fi mult mai rău pentru amândouă. 
Şi cât de înfricoşătoare era viața pentru unele femei care, fără 
nicio vină, se găseau în situația de a nu avea ce să mănânce, 
sau mai rău, ce să le dea copiilor să mănânce. 

— Şi? o îndemnă el să continue. 

— Au decis că cineva trebuia să facă ceva. Dar 
guvernului nu i-a păsat, iar biserica era cu totul prea 
restrictivă, aşa că au fondat Maison d'Espoir. 

— Maison înseamnă casă, cred. Casa...? 

— Sperantei, clătină Violet din cap. Speranţa este 
insuficientă pentru femeile care se trezesc fără bani, fără 
familie la care să se întoarcă. Ai văzut femeile din Londra, în 
locuri precum Whitechapel. Crezi că fac ceea ce fac pentru că 
vor? Pentru că au alte opțiuni? Nu au nicio speranță, James. 
Nicio posibilitate la o viață mai bună. Locul acesta oferă 
femeilor un loc unde să stea, să înveţe o meserie care le va 
aduce un loc de muncă respectabil. Pentru majoritatea dintre 
ele, asta începe cu a învăța să citească şi să scrie. Frecvent, ele 
vin cu copii, şi copiii lor sunt şi ei educați. 

— Îmi dau seama de ce susţii această cauză. 

— De fapt, tu o susții. 

— Îţi cheltuieşti alocaţia pentru asta, spuse el încet, deşi 
avusese o bănuiala. 

— Nu pe toată. Îmi plac hainele la modă şi lucrurile 
frumoase, ridică ea din umeri, dar fac şi eu ce pot. Ai fost 
destul de generos. Nu este un sacrificiu îngrozitor să reduci 
din cheltuieli acolo unde se poate. În plus, este destul de 
distractiv să călătoreşti fără bagaje. Există mult mai multă 
libertate şi independenţă atunci când nu târăşti după tine alți 
oameni şi un munte de bagaje. Face totul să arate a aventură. 

— Înţeleg. Comentariile ei despre cheltuieli aveau sens. 
Deci acesta a fost încă un test? Să mă aduci aici? 

— Depinde, se uită ea la el surprinsă, apoi zâmbi. 


— De? 

— De cât de bine te descurci. 

Se întoarse să privească străzile pe lângă care treceau, 
aparent pierdută în gânduri. 

La fel şi James. Nu acordase niciodată atenţie la ce 
făcuse Violet cu alocaţia ei. Era a ei şi avea dreptul să facă 
orice dorea cu ea. Faptul că îi plăcea să-i ajute pe alții nu ar fi 
trebuit să fie o surpriză pentru el şi totuşi era. Fără îndoială îl 
făcuse să reflecteze la propria sa lipsă de conştientizare a 
nevoilor celor mai puțin norocoşi. Trebuia să facă ceva în 
privința asta când se va întoarce acasă, spera el cu ajutorul lui 
Violet. 

Când ajunseră la hotel, la recepție îi aştepta un bilet de 
la doamna Ryland. 

— Cleo ne-a rezervat bilete la trenul de noapte către 
Milano, scană ea biletul. Excelent, pentru că apoi vom traversa 
Alpii pe timpul zilei. 

— A, da? 

Stomacul lui James se revoltă la acel gând. 

— Apoi vei dori mereu să călătoreşti prin Alpi pe timp de 
zi. Peisajul este uluitor. În plus, este mult mai sigur. 

— Este? 

— Fără doar şi poate. Nu pot să-ți spun poveştile pe care 
le-am auzit de la pasagerii care au fost forțați să coboare în 
mijlocul pustietății din cauza avalanşelor sau a ninsorilor 
abundente. Chiar nu ar trebui să avem probleme în această 
perioadă a anului, dar nu se ştie niciodată, spuse Violet 
absentă, cu privirea încă pe biletul doamnei Ryland. De la 
Milano, vom lua trenul spre Bologna şi mai departe spre 
Florența. Cu excepția dificultăților neprevăzute, ar trebui să 
fim acolo în două zile. Împături din nou biletul şi-i aruncă o 
privire lui James. Mai doreai să vezi ceva în Paris? 

— Desigur. 

James nu avea nicio dorință specială să vadă Parisul, 
dar orice o ținea pe Violet lângă el merita. 

— Nu mă pot gândi la nimic din ce să-ți pot arăta în 
timpul pe care îl mai avem. Am putea merge la Luvru, desigur, 
dar probabil că n-am putea vedea mai mult de o galerie. 


Oricum lui James nu-i plăcea prea mult arta veche. 

— Atunci arată-mi un singur obiectiv turistic. Ceva ce 
ţi-a plăcut mult ţie, poate. 

— În Paris? Imposibil. Violet se gândi pentru o clipă, apoi 
zâmbi. Cred că ştiu exact ce să-ţi arăt. Îl apucă de braţ şi-l 
conduse înapoi pe uşile care dădeau la stradă. O să-ți arăt un 
pic din Paris pe drum. 

— Unde mergem? făcu semn din cap spre portar, care le 
opri o trăsură neacoperită. Se părea că unele lucruri nu aveau 
nevoie de traducere. 

Violet dădu vizitiului indicații, iar James o ajută să urce 
în trăsură. 

— Mergem să vedem cel mai popular loc din Paris. 

James văzuse o mulțime de locuri în singura sa vizită la 
Paris, care erau extrem de populare, dar nu-şi putea imagina 
că Violet îl va duce la unul dintre de. Totuşi... 

— Scandalos, nu-i aşa? 

— Nu te-aş duce niciodată într-un loc scandalos, James. 
Te-ai bucura prea mult, se auzi o notă de sinceritate în vocea 
ei. 

James adoptă o expresie tristă. 

— Atunci nu e scandalos? 

— Nu chiar, deşi a fost centrul controverselor. 

— Presupun că asta e de-ajuns, oftă el. Dar sunt 
dezamăgit. 

— Îndrăznesc să spun că ultimul lucru de care ai nevoie 
este o vizită în orice loc scandalos. 

— Nu ştiu, zâmbi el. Un scandal minor este uneori 
benefic pentru sufletul oricui. 

— Mă îndoiesc că sufletul tău ar mai putea face față 
unui scandal. 

— La naiba, Violet! Nu am făcut nimic rău în ultimii doi 
sau trei ani. 

— Ştiu, făcu semn către clădirea de lângă hotel când se 
îndepărtară de bordură. Acesta este Palais Garnier, Opera din 
Paris. Interiorul este chiar mai măreț decât exteriorul. Scara 
de marmură este extraordinară. 

— Ce vrei să spui cu asta? ignoră el prezentarea. 


— Pe lângă faptul că unchiul Richard mi-a vorbit despre 
schimbarea ta, bârfele despre tine au fost considerabil mai 
puține în ultimii ani. Practic inexistente. Numele tău nu a fost 
legat de al unei alte femei de ceva timp, făcu semn din cap 
către o clădire care semăna cu un templu grecesc. Aceasta 
este La Madeleine, o biserică romano-catolică. Construcția a 
început sub conducerea lui Ludovic al XV-lea, cred, dar 
designul s-a schimbat şi construcția a fost oprită când a avut 
loc revoluția. Nu a fost finalizată până acum vreo cincizeci de 
ani. 

— Asta nu-ți spune nimic? 

— Ei bine, da, ridică ea din umeri. Presupun că îmi 
spune că revoluțiile nu sunt propice pentru proiecte de 
construcție. 

— Nu, pufni el, despre mine. 

— Probabil, se uită în jur. Aceasta este Place de la 
Concorde. 

— Am devenit aproape plictisitor, ştii. 

— Mă îndoiesc, se încruntă ea. Vrei să auzi sau nu 
despre obiectivele Parisului? 

„NuP 

— Continuă. 

— După cum spuneam, aceasta este Place de la 
Concorde. 

În stânga lor se afla o piață mare, dreptunghiulară, cu 
fântâni şi statui, şi tot ce se aştepta să se vadă la o piață mare. 
Nu era deosebit de interesant. 

— Obeliscul a fost un cadou din Egipt... 

— La fel ca acela din Londra, spuse el hotărât. Din 
experiența mea pot spune că, dacă ai văzut un obelisc, nu este 
nevoie să mai vezi altul. 

Ea îl ignoră. 

— Fântânile sunt două dintre cele mai frumoase din 
Paris, figurile alegorice - zei, zeițe şi nimfe - pe o parte 
desemnează râurile, iar pe cealaltă, mările, făcu semn într-o 
parte. De aici poți vedea Grădinile Tuileries şi Luvru în direcția 
aceea — arătă în direcția opusă - şi la vest, poți vedea Arcul de 
Triumf. 


Structura masivă se profila împotriva soarelui de 
după-amiază. 

— Este destul de greu să-l ratezi. 

— Se spune că este cel mai mare astfel de arc din lume. 
Opera lui Napoleon, desigur. 

— Ei bine, ştii ce se spune despre bărbaţii care ridică 
monumente enorme pentru triumfurile lor. 

— Nu ştiu. Colţurile buzelor ei tremurau şi o provocare 
distinctă străluci în ochii ei. Ce se spune despre ei? 

— Se spune că astfel de bărbați încearcă să compenseze 
o lipsă fizică de vreun fel. 

— Da, ei bine, era scund, nu-i aşa? 

— Aparent, se abţinu el să nu râdă. Sunt sigur că asta 
era problema. 

— Ţine minte, James, îl privi fix în ochi, aşa cum nu mai 
eşti acelaşi bărbat care ai fost, nici eu nu sunt aceeaşi femeie. 

— Sunt foarte conştient de asta. 

Violet îşi îndreptă atenţia înapoi către piaţă. 

— Este minunată. Nici fântânile, statuile sau priveliştile 
fermecătoare nu pot nega istoria locului. 

„O, minunat, istorie!” 

— Istoria este un alt domeniu la care nu mă pricep, 
tresări el. 

— În timpul revoluţiei, aici se afla ghilotina, spuse ea 
într-un mod cu totul dezinvolt pentru acest subiect. Acest 
obelisc marchează locul unde se afla. Aici şi-au pierdut viața 
peste o mie de oameni. Cei mai mulți dintre ei pentru că au 
avut nenorocul de a se fi născut în familii nobile. 

— Cu aproape o sută de ani în urmă, murmură el. 

Nu îndeajuns de mult timp pentru a se simţi confortabil. 
Fără îndoială, era doar în mintea lui, dar părea că cerul se 
întunecase pentru o clipă. Îl cuprinse un fior. 

Cotiră pe un bulevard care mărginea Sena. Violet făcu 
semn din cap către râu. 

— Un număr destul de mare de cadavre neidentificate 
sunt găsite în Sena în fiecare an. Ajung la morga din Paris. 
Morga a fost mult timp una dintre cele mai populare obiective 
turistice din Paris. 


— Acolo mergem? 

Nu avea nicio dorință să-i vadă pe morţii din Paris. 

— Nu, se încruntă ea. Vrei? 

— Nu în mod special. Se opri. Tu vrei? 

— Nu, se cutremură ea. Am fost o dată şi a fost suficient, 
mulțumesc. E ceva teribil de trist să vezi un corp de care 
nimănui nu-i pasă suficient de mult încât să-l revendice, făcu 
ea o grimasă. Şi chiar mai trist e să vezi câți oameni se bucură 
să vadă acele biete suflete. Trăsura încetini până se opri cu 
totul. O, bine, am ajuns. 

— Am ajuns? o ajută să coboare din trăsură. Stăteau în 
fața unei alei mari, care ducea la o clădire înaltă, curbată, cu 
turnuri şi aripi de fiecare parte. Stilul arhitectural nu era prea 
clar — părea un amestec de elemente din Orientul îndepărtat şi 
poate maure. Acesta este cel mai popular loc din Paris? 

— Nu, îşi ajusta ea umbrela de soare. Aceasta este 
Trocadero, o sală de concerte. A fost construită pentru o 
expoziție. Parizienii sunt foarte pasionați de expoziţii şi târguri 
internaționale. Se mai planifica unul şi pentru anul viitor, 
spuse ea, apoi se întoarse cu fața către râu. Asta am vrut să-ţi 
arăt. 

De cealaltă parte a Senei, o structură masiva de fier era 
în construcție. Arăta ca un schelet uriaş, neterminat, al unei 
fiare preistorice susținute de schele de lemn. 

— Ştii ce este asta? 

O notă inocentă răsună în vocea ei. Un alt test, fără 
îndoială. 

— Desigur că ştiu ce este, spuse el pe un ton 
batjocoritor. Este turnul lui monsieur Eiffel. Sau mă rog, 
structura de bază. 

— Foarte bine, James. 

— Nu sunt complet neinformat, ştii. Chiar şi acasă am 
văzut imagini care povestesc progresul structurii, făcu semn 
din cap către construcție. Deasupra bazei pătrate cu patru 
picioare a turnului, brațele de fier asemenea unor zăbrele se 
întindeau către cer. Au terminat primul nivel în urmă cu două 
luni, dacă îmi amintesc bine. Acum sunt în a doua etapă şi 
pare deja terminat pe jumătate. 


— De unde ştii asta? îl privi ea. 

— Un bărbat mai puţin sigur de sine decât mine s-ar 
supăra de îndoiala din vocea ta, spuse el cu blândețe. 

— Din fericire, nu îți lipseşte încrederea, ochii ei 
străluciră de amuzament. 

— Într-adevăr, studie structura timp de câteva minute. 
Ceea ce fusese construit până acum era remarcabil. Turnul 
terminat e cu adevărat o minune modernă. Întotdeauna am 
fost pasionat de arhitectură şi de inginerie. Mi se pare 
fascinant. Aş fi urmat studii în acest sens, dar asta ar fi cerut, 
o! care era cuvântul? 

— Efort? sugeră ea. 

— Exact, zâmbi el. În plus, viitorul mi-a fost pregătit 
când am devenit moştenitorul unchiului Richard. Nu vedeam 
de ce aş studia ceva ce nu mi-ar folosi niciodată. 

— Regreţi asta? 

— Nu m-am gândit niciodată, se gândi el pentru o clipă 
la idee. Îmi place mai degrabă gestionarea proprietăţii şi 
domeniul afacerilor. Nu m-am aşteptat niciodată, dar se pare 
că am un fel de talent pentru asta, aruncă o privire spre Violet, 
apoi îşi întoarse atenţia către turn. Am multe regrete, dar nu, 
acesta nu este unul dintre ele. 

— Înţeleg. 

— Acum ai de gând să mă întrebi despre regretele mele? 

— Îmi pot doar imagina cu toate deciziile şi greşelile pe 
care le-ai comis. 

— A le recunoaşte nu înseamnă că le regret pe toate, 
chicoti şi schimbă subiectul, dând din cap către turn. Din 
ce-am citit, a existat o dezbatere considerabilă asupra 
designului. 

— Unii oameni îl urăsc din toată inima, încuviință ea din 
cap, dar eu cred că va fi grozav. Va fi mai înalt decât 
piramidele, iar piramidele sunt magnifice. 

— Ai fost la piramide? ridică el o sprânceană. 

— Da, aprobă ea din cap. Am urcat chiar şi în vârful 
Marii Piramide. Dădu capul pe spate şi se uită la structura 
metalică. Ai mult de pierdut dacă nu urci până în vârf. 

— Îmi voi aminti asta. Poate ne vom întoarce când e 


terminat, adăugă el pe un ton dezinvolt. 

— Mi-ar plăcea să văd priveliştea de sus. Aruncă 
structurii o privire melancolică, apoi se întoarse spre el. Ar 
trebui să ne întoarcem la hotel. Plecăm în câteva ore. 

El făcu semn unei trăsuri şi câteva minute mai târziu 
erau deja pe drum înapoi la hotel. Violet privea la peisajul în 
trecere, neaşteptat de liniştită. 

— Nu ai de gând să îmi arăţi obiectivele pe drumul de 
întoarcere? o tachină el. 

— Sunt aceleaşi pe care le-am văzut pe drum încoace, 
oftă ea. Uneori uit cât de supărată sunt pe tine. 

— Atunci planul meu funcționează, zâmbi el. 

— Care e planul? 

— Este planul meu de a te face să mă placi, ca apoi să 
mă ierți. Şi trebuie să recunoşti că am avut o zi frumoasă 
împreună. 

— Va trebui să schimb asta mâine, spuse ea cu mândrie, 
dar colțurile gurii i se curbară, de parcă s-ar fi abținut să nu 
zâmbească. 

Nu era mult, dar părea un pas mare înainte. Pentru ziua 
aceea era suficient. 


Capitolul 19 


Din toate locurile din lume pe care avusese norocul să le 
viziteze, se îndrăgostise de Florența. În timp ce unele clădiri 
antice din inima oraşului fuseseră distruse în ultimii ani 
pentru a oferi spaţiu pentru piețe noi şi bulevarde mai largi, în 
maniera Parisului sau a Vienei, cea mai mare parte a Florenței 
îți dădea impresia că ai făcut un pas înapoi în timp, cu străzi 
înguste şi întortocheate, care promiteau mistere străvechi şi 
magie ce se simțea în aer. Bineînţeles, în Londra erau pasaje la 
fel de vechi şi de înguste, dar acolo era ceva diferit. Acolo părea 
că vălul dintre trecut şi prezent se estompase, rezumându-se 
la nu mai mult decât o stare de spirit. Mergând pe aceleaşi 
străzi călcate cândva de Da Vinci şi de Michelangelo, de Dante 


şi de Botticelli, Violet putea simți vitalitatea vieţii în perioada 
renascentistă, când Florenţa fusese un oraş-stat în apogeul 
gloriei sale. Acolo era greu să ne amintim că secolul XX se 
apropia cu paşi repezi. 

Istoria, arta şi muzica se simțeau peste tot la Florența. 
Era o idee prostească, fantezistă, desigur, dar una care o 
revendicase la prima vizita şi care nu o părăsise niciodată. 
Existau oameni care credeau că sufletul cuiva dăinuie chiar şi 
după moarte şi renaşte iar şi iar de-a lungul veacurilor. Dacă 
ar fi crezut în astfel de lucruri, Violet ar fi spus că Florenţa era 
casa sufletului ei. 

James insistase ca el şi Marcus să ia bagajele şi să se 
întâlnească la pensiunea care era locul lor preferat de cazare 
în Florența. Violet prefera să ţină grupul unit, deoarece nici 
James, nici Marcus nu cunoşteau limba, dar James nu părea 
deloc a fi în apele lui. 

Într-adevăr, nu fusese el însuşi în cea mai mare parte a 
călătoriei la Paris. Violet le dăduse adresa, apoi ea şi Cleo 
chemaseră un taxi şi plecaseră primele către Palazzo Empoli, 
lângă catedrală. 

— Am trimis o telegramă, dar nu există nicio garanție că 
Lady Fenton va avea camere disponibile pentru noi, spuse 
Cleo. 

— Va trebui să riscăm. Violet cerceta peisajul în trecere, 
clădirile cu acoperiş cu ţiglă roşie, băştinaşii care îşi făceau 
treburile zilnice, cărucioarele pline cu produse şi mărfuri 
pentru pieţe, turiştii care se plimbau cu harta în mână. Asta 
face ca totul să semene şi mai mult cu o aventură. 

— Îţi dai seama că există momente în care definiţia ta 
despre aventură şi definiția mea sunt complet în contradicție, 
spuse Cleo ironică. Violet râse. Aş fi şocată dacă ar avea 
camere libere în această perioadă a anului, aşa că am trimis o 
telegramă şi la Hotel dei Pucci, prin care am solicitat o cameră. 
Cleo făcu o pauză. Eu şi Marcus vom rămâne acolo. 

— Ai cerut o singură cameră? 

Violet ridică o sprânceană, iar Cleo dădu din cap 
aprobator. 

— Înţeleg. Violet nu ar fi trebuit să fie deloc mirată şi 


totuşi era. La urma urmei, Cleo era văduvă, avea aproape 
treizeci de ani şi cu siguranță era suficient de inteligentă 
pentru a şti ce face. Din momentul în care se cunoscuseră, 
fusese clar că ea şi Marcus erau atraşi unul de celălalt. Chiar 
şi aşa... Eşti sigură că vrei să faci asta? 

— Oh, Doamne, da. 

— Chiar nu cred că entuziasmul tău este, ei bine, 
aparent. 

Violet era conştientă cât de prost suna ce spusese, dar 
nu se putuse abține. Nu semăna deloc cu Cleo, care de obicei 
era mult mai preocupată de bunăstare decât Violet, ceea ce 
părea să indice că sentimentele lui Cleo pentru Marcus erau 
mult mai serioase decât bănuise Violet. 

— O, cred că este numai potrivit. Cleo trase adânc aer în 
piept şi îl lăsă afară pe tot dintr-odată. Eu şi Marcus ne-am 
căsătorit cu câteva zile înainte să plecăm la Paris. Putu citi 
şocul în ochii lui Violet. Uimită? 

— Doamne, Cleo, cum ai putut? 

— Nu-ţi place de el? se încruntă Cleo. 

— O, nu, nu e asta. Pare un om bun. E foarte amuzant şi 
e evident că e inteligent şi destul de atrăgător pe deasupra. 
Doar că, rânji Violet, nu m-ai invitat. 

— Nu am invitat pe nimeni, râse Cleo uşurată. A fost 
doar o ceremonie civilă la biroul registratorului. Nu am vrut 
tam-tam. 

— De ce nu mi-ai spus? 

— Nici familiilor noastre nu le-am spus, deşi îndrăznesc 
să spun că mama va fi încântată doar de simplul fapt că m-am 
căsătorit. Nici nu se aşteaptă să fie cu un bărbat cu un viitor 
bun şi dintr-o familie respectabilă. Chiar nu am avut timp să 
spunem nimănui. E vina ta în totalitate. Se uită la Violet cu 
precauţie. Ai aflat că James te-a mințit şi apoi am plecat la 
Paris, iar acum mergem în Italia şi în Grecia. 

— Ei bine, da, lucrurile s-au întâmplat destul de repede. 
Îşi studie prietena. Eşti sigură de asta? 

— Este prea târziu să mă gândesc la asta, zâmbi Cleo, 
dar da, sunt. E cu adevărat minunat. 

— James ştie? se încruntă Violet. 


— Marcus intenționează să-i spună la momentul 
potrivit, ridică ea din umeri. Nu mă place, ştii. 

— Prostii. 

Cu toate astea, era greu să nege. 

— Nu contează, rânji Cleo. Nici mie nu-mi place de el în 
mod deosebit. 

— Ei bine, voi doi va trebui să rezolvațţi asta, spuse Violet 
cu fermitate. Eşti cea mai bună prietenă a mea, iar James nu 
are un prieten mai apropiat decât Marcus. Nu va fi uşor nici 
pentru tine, nici pentru soțul meu să fiți în dezacord unul cu 
celălalt. 

— L-ai numit soțul tău, făcu Cleo ochii mari. 

— Ei bine, e soțul meu, spuse Violet neliniştită. L-am 
mai numit aşa. 

— Rareori, şi cu siguranță nu pe acest ton, răsună 
neîncrederea în vocea lui Cleo. L-ai iertat? 

— Nu, spuse Violet pe un ton batjocoritor. Desigur că 
nu. Îndoiala îi umbri ochii lui Cleo. Nu l-am iertat, spuse Violet 
pe un ton ferm, ignorând că începea să-l placă din nou. 
Nenorocitul! 

— Vreau doar să fii la fel de fericită cu James precum 
sunt eu cu Marcus, clătină Cleo din cap. Şi nu sunt sigură că, 
după tot ce s-a întâmplat între voi, tot ce a făcut el, te-ar putea 
face fericită. 

— Eşti sigură că Marcus te poate face fericită? 

— Da, spuse Cleo fără nici măcar un moment de ezitare. 

— Bine, zâmbi Violet şi lăsă deoparte întrebarea 
tulburătoare dacă James o putea face fericită. Sau dacă ea îl 
putea face fericit. Fiindcă amândoi aveți părul blond, fără 
îndoială, veți avea zeci de copii cu părul blond. 

— Zeci? râse Cleo. Niciunul dintre noi nu vrea zeci, dar 
câțiva ar fi bine. 

Trăsura se opri în fața Palazzo Empoli, o clădire din 
blocuri de piatră cenuşie, în formă pătrată, neimpresionantă 
la exterior în opinia lui Violet, aşa cum erau multe palate. 
Ferestrele cu arc dublu marcau etajele unu şi doi. Trei 
deschideri înalte arcuite care inițial dădeau în curte şi care 
atunci erau închise de panouri de lemn erau distanțate 


uniform la nivelul solului, uşa fiind discretă în arcul centrai 
înainte să ajungă la intrare, uşa masivă din lemn se deschise 
cu un scârțâit. 

— Violet! Lady Fenton, Penelope, ieşi în prag şi îşi 
aruncă braţele în jurul lui Violet. Ce surpriză minunată! Şi 
Cleo e aici. Penelope o salută pe Cleo la fel de exuberant. Nu o 
tratase niciodată pe Cleo ca pe ceva mai puţin decât ca pe o 
prietenă. Sunt atât de încântată să vă revăd pe amândouă. 
Violet, scrisoarea ta de luna trecută spunea că renunți la 
călătorii pentru o vreme. Ce minunat că te-ai răzgândit. Se 
uită în jurul lor. Unde vă sunt bagajele? 

— Ar trebui să ajungă aici în orice moment, spuse Cleo. 

Penelope le luă pe amândouă de braț — deloc uşor pentru 
că era considerabil mai scundă decât ambele femei - şi le 
conduse în palazzo, printre coloanele care marcau curtea 
mare. 

— Nu pot să vă spun cât de teribil de plictisitoare a fost 
Florenţa în ultima vreme. 

Penelope era americancă din naştere şi fiica unui 
diplomat bogat, mai mare decât Violet cu cinci ani. Îl 
cunoscuse pe Lord Fenton şi se căsătorise cu el în prima ei 
călătorie la Londra. Din păcate, căsătoria durase doar câțiva 
ani înainte ca Excelența Sa să cedeze în urma unei gripe. 
Penelope nu îşi dorise să se întoarcă în America, iar Anglia nu 
o atrăgea în mod special, aşa că rătăcise prin Europa timp de 
un an până când se trezise la Florența. 

Se îndrăgostise de oraş la fel ca Violet, iar când i se ivise 
ocazia de a cumpăra Palazzo Empoli, nu ezitase. Închiria 
apartamente în palazzo nu pentru că avea nevoie de bani — 
deşi deseori mărturisea că întreținerea unei clădiri din secolul 
al XVI-lea o storcea de bani continuu —, ci pentru că îi plăcea 
să aibă companie. Lui Penelope nu-i plăcea deloc 
singurătatea.  Oaspeţii ei veneau întotdeauna prin 
recomandare, iar casa ei era rareori goală. 

— Acum că sunteți aici, viața va fi mult mai interesantă. 

Penelope le conduse pe cele două femei la o masă din 
spatele curții unde Tomasia, bucătăreasa lui Penelope, le 
întâmpină cu îmbrățişări entuziaste italieneşti şi materne. 


O femeie bătrână şi durdulie, cu un zâmbet care spunea 
clar că te va trata ca pe unul dintre copiii ei, indiferent dacă 
vrei sau nu, bucătăreasa le oferi pahare cu limonadă, însoțite 
de farfurii cu produse de patiserie. Nu accepta niciodată un 
refuz şi încercarea de a refuza avea ca rezultat o prelegere 
bine-intenționată în italiană despre cât de imposibil era 
pentru o femeie slabă să-şi găsească un soț bun. Violet şi Cleo 
o adorau. 

— În ciuda scrisorii tale, am sperat că vei veni — având în 
vedere evenimentul de mâine. Am putut să trag cu ochiul la 
noua sculptură şi este cu adevărat capodopera lui Rinaldo, se 
încruntă Penelope, confuză, iar mai apoi ochii ei se măriră. O, 
Doamne, de aceea... 

— De aceea ce? întrebă Cleo. 

— Nimic important. Penelope renunţă la gând. Ştii cum 
rătăceşte mintea mea, ezită ea. S-ar putea ca sculptura să 
arate altfel decât v-aţi aşteptat. 

— Încă este zeița Minerva, nu-i aşa? întrebă Violet. 

— Da, desigur. Comisia a fost clară cu privire la 
subiectul lucrării. Şi îi cunoşti pe italieni — orice altceva ar 
echivala cu un sacrilegiu, zâmbi ea. Cred că o să-ţi placă. 

Penelope era îndrăgostită de artă, când îi plăcea lucrarea 
în cauză. Şi îi plăcea munca lui Rinaldo Lazzari. Penelope se 
interesa de opera sa şi îi oferea sprijin financiar artistului, la 
fel ca şi Violet. 

— Din păcate, din moment ce nu am mai primit veşti de 
la tine, am presupus că nu vei veni. Mă tem că am doar o 
cameră, aşa că va trebui să o împărțiți. Cu toate astea, este 
apartamentul enorm de la ultimul etaj. 

— Mai avem încă două persoane în grupul nostru, spuse 
Violet. 

— Dar am fost precaute şi am trimis o telegramă la Hotel 
dei Pucci, adăugă Cleo repede. Deci vom fi bine. 

— Sunteţi sigure? întrebă Penelope. Pot să pregătesc 
unul dintre saloane pentru voi. 

— De fapt, călătorim cu Lord Ellsworth şi cu prietenul 
său, domnul Davies, spuse Violet. 

— Lord Ellsworth? se încruntă Penelope. Richard, 


unchiul soțului tău? 

Penelope ştia totul despre Violet şi James încă de la 
prima vizită a lui Violet în urmă cu cinci ani. Poate pentru că 
Penelope era americancă şi avea o viziune unică asupra 
aristocrației engleze, lui Violet îi fusese remarcabil de uşor să îi 
spună toată povestea căsătoriei ei, ajutată de o cantitate 
semnificativă de vin local. 

— Nu, mă tem că unchiul Richard a murit acum câteva 
luni. 

— Atunci Lord Ellsworth este... Penelope gâfâi, apoi făcu 
ochii mari. Soţul tău? 

— James, încuviință Violet din cap. Da, soțul meu. 

— Călătoreşti cu soțul tău? Penelope îi aruncă lui Cleo o 
privire neîncrezătoare. Cleo ridică din umeri. Ce înseamnă 
asta? Cum s-a întâmplat asta? V-aţi împăcat? 

— Nu, clătină Violet din cap şi făcu o pauză. Oricât de 
mult i-ar plăcea să-i spună lui Penelope adevărul despre 
situația ei actuală, americancei i-ar fi fost greu să păstreze 
lucrurile pentru ea. Şi erau mult prea mulți englezi care trăiau 
în Florența pentru a risca discuţii care inevitabil aveau să 
ajungă şi în Londra. Adică, vreau să spun că da, schiță Violet 
un zâmbet. Este foarte nou totul şi destul de complicat şi.. 

— Nu este nevoie să intri în detalii, ridică Penelope o 
mână pentru a o opri pe Violet din vorbit. Ei bine, nu acum. 
Înţeleg complet. Lucrurile sunt mereu complicate între un 
bărbat şi o femeie. Probabil că nu ar fi deloc distractiv dacă nu 
ar fi. A, şi vorbind despre complicațiile dintre bărbați şi femei, 
îți aminteşti de scriitorul american care a fost aici la ultima ta 
vizită? Ei bine, după cum se dovedeşte... 

Doamnele mai vorbiră un timp, povestind tot felul de 
chestiuni fără importanță - ce cunoştinţe comune erau în 
Florența în acel moment şi cele mai recente bârfe. Penelope îşi 
propuse să cunoască tot ce ar putea-o interesa atunci când 
venea vorba despre comunitățile engleze şi americane din 
Florența. 

Inelul de fier de la poartă răsună în toate curtea, uşa 
fiind imediat deschisă de majordomul lui Penelope. James şi 


cărticică pe care o ţinea într-o mână -— evident, o carte cu fraze 
în limba italiană. 

— Ei trebuie să fie însoțitorii voştri. 

Penelope se uită la nou-veniți. Majordomul aşteptă până 
când Marcus îşi termină frazele în limba italiană, apoi i se 
adresă într-o engleză aproape impecabilă. 

— Care este al tău? 

— Cel cu părul negru, din dreapta, spuse Violet. 

— Deci, acela este soțul, spuse Penelope mai mult şoptit. 
Nu ai menționat niciodată cât de atrăgător este. 

— Nu? 

— Nu, cu siguranţă nu ai făcut-o. 

Penelope îl privi pe James cu un zâmbet apreciativ. Era 
surprinzător de enervant. 

— Are o atitudine pe măsură, mormăi Cleo. 

— Bărbaţii ca el au de obicei atitudine. Şi celălalt este 
prietenul lui? 

— Domnul Davies este avocatul Excelenței Sale, spuse 
Cleo. Trebuie să fi fost ceva în vocea ei. Penelope îi aruncă lui 
Cleo o privire curioasă. 

— Şi el este al tău? 

— Da, este. 

Cleo ezită, apoi zâmbi. 

— Dar este un secret în acest moment, adăugă Violet. 

— Nu voi spune un cuvânt, promise Penelope şi se 
îndreptă către intrare pentru a-i saluta pe nou-veniţi. 

— Te rog să nu-i spui nimic Excelenței Sale despre mine 
şi Marcus, se aplecă Cleo spre Violet şi-i şopti la ureche. 

— Desigur că nu. Violet o bătu uşor pe braț. Nu este 
secretul meu. Şi încearcă să-l placi măcar puţin. Vom fi 
împreună pentru următorii trei ani. „Pe puţin.” 

Gândul îi veni nechemat. Îl ignoră. 

— Singurul motiv pentru care nu-l plac este fiindcă te-a 
dezonorat. 

— Asta a fost cu mult timp în urmă, Cleo. 

Privirea lui Violet se abătu asupra soțului ei. 

— Şi apoi a continuat să te lase să crezi o minciună timp 
de şase ani. 


— Sunt foarte conştientă de ce a făcut, dar încearcă să-şi 
repare greşelile. 

— Îmi voi da silința să-l plac, dar nu va fi uşor, se 
încruntă Cleo. Fii cu ochii în patru! 

— Te asigur că nu e nimic de care să-ți faci griji. Nu l-am 
iertat pentru cei şase ani de înşelăciune, se încruntă Violet. 
Este doar în imaginația mea sau e destul de palid? 

— A spus că a mâncat ceva care nu i-a picat bine, 
sublinie Cleo. 

— Şi apoi şi-a petrecut cea mai mare parte a călătoriei în 
cuşetă, de unul singur. 

De fapt, Violet nu-l văzuse pe James în cele două zile cât 
durase să ajungă la Florenţa. În prima dimineaţă a călătoriei, 
când trenul îşi făcuse drum prin Alpi, James îşi făcuse 
apariția pentru scurt timp, apoi plecase brusc, Marcus 
explicându-i mai târziu că James încă se simțea rău de la ce 
mâncase. Din fericire, niciunul dintre ceilalți nu fusese 
afectat. Desigur, James li se alăturase când schimbaseră 
trenul, dar apoi dispăruse într-un vagon de dormit pentru o 
mare parte din restul călătoriei. Potrivit lui Marcus, James 
dormise cea mai mare parte a timpului, ceea ce îi făcea de 
obicei bine. 

Nu era neobişnuit ca cei care nu călătoreau frecvent să 
se confrunte cu o serie de probleme la stomac din cauza 
alimentelor necunoscute. Atât Violet, cât şi Cleo avuseseră 
parte de dificultăți de-a lungul anilor. Şi chiar dacă era încă 
furioasă pe el, nu se putea abţine să nu îşi facă griji pentru el. 
Somnul era într-adevăr cel mai bun leac pentru el. 

— Tocmai îi spuneam soțului tău cât de rău îmi pare că 
nu am locuri de cazare pentru toți. Penelope şi domnii se 
alăturară lui Violet şi Cleo. Violet, gențţile tale şi ale lui Lord 
Ellsworth vor fi aduse în cameră. 

— Lady Fenton are o singură cameră, dar am rezervat o 
cameră pentru domnul Davies şi pentru mine la un hotel din 
apropiere, îi explică Cleo lui James. 

— Lady Fenton, se încruntă James. Sunteţi sigură că nu 
puteți face nimic? 

— Nu-ţi face griji, James, spuse repede Marcus. Eu şi 


doamna Ryland vom fi bine la hotel. Ne vedem la cină? 

Poate că era doar o iluzie creată de lumina după-amiezii 
târzii care pătrundea în curte de la ferestrele din apropierea 
tavanului, dar părea că James se înverzise la față doar la 
gândul de a lua cina. 

— De fapt, mă gândeam să renunţ la cină în aceasta 
seară şi să mă retrag mai devreme, spuse Violet repede, 
privindu-l pe James. Ea nu era deloc obosită, dar, evident, el 
avea nevoie de odihnă. Am călătorit două nopţi şi aproape 
două zile întregi. A fost teribil de obositor şi nu dorm niciodată 
bine în tren. 

— Desigur, dacă asta vrei tu, nu am nimic de obiectat. 

Uşurarea îi fulgeră în ochi atât de repede încât s-ar fi 
putut înşela, dar arăta deja mai bine decât cu un moment în 
urmă. 

Cleo şi Marcus îşi luară rămas-bun, iar Penelope le arătă 
suita de la ultimul etaj. Violet şi Cleo aveau de obicei camere 
separate, alăturate unei mici sufragerii. Sufrageria era o 
cameră mare, magnifică, cu picturi murale, tavane vechi din 
lemn cu grinzi şi podele din lemn încrustate. Exista şi o zonă 
de relaxare cu o canapea şi scaune din acelaşi set — destul de 
simpatice şi probabil vechi de cel puţin o sută de ani. Un 
paravan ornamentat pictat, aşezat în colțul camerei, putea fi 
desfăcut pentru a ascunde un suport de bărbierit cu un 
urcior, precum şi pentru a oferi un minim de intimitate pentru 
schimbatul îmbrăcămintei. Patul părea mic în camera imensă, 
dar era de fapt masiv, din lemn de culoare închisă, cu tăblia şi 
capul patului sculptate într-o manieră complexă. Stâlpii 
sculptați susțineau un baldachin drapat cu mătase de un roşu 
intens. Era scos direct dintr-un tablou al lui Rafael din secolul 
al XVI-lea. Tot ce avea nevoie erau curtezane goale şi 
zburdalnice pentru a completa imaginea. 

Două dintre slujnicele minunat de eficiente ale lui 
Penelope terminaseră de desfăcut bagajele şi se retraseră 
imediat după aceea. 

— Vorbesc cu Tomasia să vă pregătească o cină uşoară 
când vreţi. Penelope aruncă o privire în jurul camerei cu un 
ochi critic, apoi aprobă din cap cu satisfacție. Sper să putem 


purta o discuţie lungă mai târziu. Mor de nerăbdare să aud 
totul despre... îl privi repede pe James, Londra. Da, asta e. Nu 
am mai fost la Londra de ani de zile. Ştiţi cât de repede se 
schimbă lucrurile în Londra. 

— Într-adevăr, aşa e. James o privi gânditor. Nu sunteţi 
englezoaică, nu-i aşa? 

— Numai prin alianță. Ei bine, am alte chestiuni de 
rezolvat şi oaspeți, desigur. Ne vedem mai târziu, le aruncă un 
zâmbet strălucitor şi plecă. 

Penelope avea întotdeauna o duzină de lucruri care se 
petreceau în acelaşi timp. Pe lângă oaspeți, ea găzduia frecvent 
recepții pentru vizitatori din Anglia sau America şi organiza 
săptămânal dezbateri şi discuţii pe teme variind de la artă la 
literatură, la politică pentru compatrioţii care locuiau la 
Florența. 

— Americancă? întrebă James. 

— S-a căsătorit cu Lord Fenton în urmă cu vreo 
doisprezece ani, încuviințţă Violet din cap. Din păcate, el a 
murit, iar ea nu avea un ataşament real pentru Londra, aşa că 
a decis să călătorească şi în cele din urmă a ajuns aici. 

— Atunci când a spus că vrea să audă despre Londra, 
ceea ce a vrut să spună a fost că vrea să audă despre tine şi 
despre mine? 

— Desigur că asta a vrut să spună. Este curioasă de 
faptul că suntem împreună. 

— Ştie totul despre noi? 

— Totul până acum câteva luni, da, făcu Violet o pauză. 
A devenit o prietenă destul de bună şi, deşi o ador, nu poate 
păstra un secret absolut deloc. Dacă i-aş spune că tu şi cu 
mine suntem împreună din cauza testamentului unchiului 
Richard, ar fi doar o chestiune de timp până să ştie toată 
lumea din Londra. Florenţa are o comunitate mare de englezi 
şi de americani. 

— Deci... îşi îndreptă James privirea către pat şi zâmbi. 

— Nici să nu te gândeşti la asta, făcu Violet semn din cap 
către canapea. Acolo vei dormi. 

— Nici nu m-am gândit la altceva, spuse el pe un ton 
ferm, dar ochii îi străluceau amuzați. 


Violet scoase câteva pături şi o pernă dintr-un cufăr de 
la picioarele patului şi le aruncă pe canapea. 

— Sunt sigură că te vei simți destul de confortabil. 

— Fără îndoială. Zâmbetul lui James dispăru. Sincer, 
Violet, deşi este prea devreme să mă retrag, nu m-ar deranja 
să mă întind puțin. 

— Cred că este o idee excelentă, îl studie ea pentru o 
clipă. Arăţi mai bine decât înainte, dar tot nu arăţi deloc bine. 

— Acesta este prețul pe care îl plătesc pentru a călători, 
mormăi el, după care se îndreptă către canapea. 

— Aventura are întotdeauna un preț, James. Să 
mănânci ceva care nu îți cade bine la stomac este o problemă 
comună, deşi aş crede că ar fi trebuit să te simți mai bine până 
acum. Mă întreb dacă nu cumva ai făcut indigestie. 

— Fără îndoială. 

Se aşeză pe canapea. 

Era evident că mobilierul antic şi delicat, cu spătarul din 
nuc sculptat şi picioarele cabriole, deşi suficient de lung, era 
prea îngust pentru a fi confortabil. Dacă James s-ar fi simțit în 
stare s| fumeze, ei nu i-ar fi păsat deloc de starea lui de 
sănătate. Atunci însă, un sentiment distinct de vinovăţie o 
cuprinse. Sărmanul ascundea faptul că nu se simțea bine, dar 
era evident că încă nu îşi revenise. 

— O să merg s-o caut pe Penelope, făcu ea semn către 
pat. De ce nu te întinzi în pat până mă întorc? 

— Eşti sigură? răsună speranța în vocea lui. 

— Da, încuviinţă Violet din cap. 

— Mulţumesc. Bărbatul aproape că ajunse dintr-un salt 
în cealaltă parte a camerei. Poate că nu se simțea atât de rău 
pe cât părea. Mulţumesc lui Dumnezeu că nu se mişcă, spuse 
el după ce se întinse pe pat. 

Violet se abținu să nu zâmbească şi părăsi camera, 
închizând uşor uşa în urma ei. O găsi pe Penelope în salonul 
principal cu unii dintre oaspeții ei — două surori din Yorkshire, 
îmbrăcate la modă, şi un cuplu din America, proaspăt 
căsătorit. Surorile erau cu vreo douăzeci de ani mai mari decât 
Violet, banale ca înfăţişare şi rude îndepărtate cu regretatul 
soț al lui Penelope. 


Se aflau în prima lor călătorie în afara Angliei, şi urmau 
să stea timp de o lună întreagă în Florența. Americanii 
plecaseră la Roma pentru câteva zile. Oaspeţii erau toți destul 
de plăcuți şi cultivați, iar nu după mult timp, Violet se trezi 
cufundată într-o discuție despre cea mai mare contribuţie la 
istoria Italiei, Imperiul Roman sau Renaşterea. 

Violet se întoarse în camera ei o oră şi jumătate mai 
târziu, pentru a verifica starea lui James. Îl găsi dormind 
profund, aşa că ea i se alătură lui Penelope şi luă o cină uşoară 
şi bău mai mult vin decât era poate înțelept. Violet nu fusese la 
Florența de mai bine de un an şi aveau multe de povestit. 
Nimic nu se compara cu o discuţie între prietene, despre tot şi 
în acelaşi timp despre nimic, deşi reuşise să ţină subiectul 
James la distanță. Singurul lucru care lipsea în seara aceea 
era Cleo. Violet trebuia să se obişnuiască cu absenţa ei. Oricât 
de drăguţ părea Marcus, Violet bănuia că el nu şi-ar fi dorit ca 
soția lui să muncească. Nu ar fi fost greu să angajeze o altă 
secretară, dar era imposibil să-şi înlocuiască prietena. 

Era târziu când se întoarse în sfârşit în cameră. Hainele 
lui James erau împrăştiate pe podea şi el sforăia încet, cu un 
braț atârnând afară din pat. Ceea ce o făcu pe Violet să se 
întrebe în ce dormea, dacă purta vreo haină pe el. Pentru o 
clipă, fu tentată să ridice cuverturile şi să afle. Era influența 
vinului fără îndoială. Ce rău ar fi făcut o privire rapidă? La 
urma urmei, era soția lui. Totuşi, ar fi fost o invazie 
îngrozitoare a intimităţii lui. Şi foarte nepoliticos din partea ei. 
Încerca să nu fie nepoliticoasă. Mai rău, el s-ar fi putut trezi şi 
apoi... Trase aer în piept şi împinse gândul la o parte. Fusese 
vorba ca el să doarmă pe canapea. Violet nu avu inima să-l 
trezească. Bărbatul era evident epuizat în plus, arăta atât de 
dulce, ciufulit şi fermecător, aproape ca un copil. Probabil aşa 
aveau să arate copiii lui. Ea renunţă şi la gândul acela. 

Pentru o noapte, canapeaua trebuia să fie în regulă. 
Violet reuşi să se dezbrace de hainele de zi şi să-şi îmbrace 
cămaşa de noapte fără să-l trezească. Umflă perna, apoi se 
aşeză pe canapea şi trase pătura peste ea. Imediat îşi dădu 
seama că era poate cea mai incomodă canapea din lume. 
Posibil să fi arătat încântătoare când fusese nouă, cu sute de 


ani în urmă. Umplutura care mai rămăsese în ea era evident 
originală. Fata încercă să se întoarcă de pe o parte pe alta, dar 
canapeaua era prea îngustă. Se apropie de marginea ei în 
efortul de a găsi un minim de confort, dar eşuă. Niciodată 
nu-şi dăduse seama până atunci cum se putea trece cu 
vederea lipsa de confort a unei canapele când stai aşezat 
îmbrăcat pe ea. Era cu totul altceva când cineva încerca să 
doarmă. 

Privirea lui Violet se îndreptă către patul enorm. Chiar 
dacă canapeaua ar fi fost mai îngăduitoare, probabil că 
sforăitul lui James ar fi ţinut-o trează. 

Deşi, într-adevăr, nu era chiar atât de rău, nici pe 
departe la fel de enervant ca scârțâitul constant al patului său 
de acasă. Până în seara aceea, nu mai dormiseră împreună în 
aceeaşi cameră din noaptea nunții. 

Noaptea aceea fusese mai frumoasă decât se aşteptase. 
James fusese grijuliu, pasional şi priceput. Sau aşa 
presupunea ea, având în vedere experiența lui cu femeile. În 
anii următori, în discuţiile purtate cu Cleo şi Penelope, precum 
şi cu alte femei mult mai experimentate cu ce se întâmpla între 
un bărbat şi o femeie, descoperise că singura ei experiență 
intimă cu James ar fi putut fi remarcabilă doar prin faptul că 
fusese prima. 

Fusese tentată de-a lungul anilor să aibă relații cu 
bărbați, inclusiv cu Duncan. Cu siguranţă avusese numeroase 
oportunități şi multe invitaţii. Nu că i s-ar fi părul tocmai 
greşit, în sens moral. Pur şi simplu, cu nici un alt bărbat nu 
părea să fie ce trebuia. 

Se lăsă pe spate şi se uită la tavanul străvechi cu grinzi 
de lemn, ferit de lumina slabă a stelelor care pătrundea prin 
ferestrele deschise. Era obosită, dar somnul nu venea, iar 
ideea enervantă, care îi trecuse prin minte cândva între Paris 
şi Florența, refuza să plece. 

James nu fusese singurul care luase decizii proaste şi 
care comisese greşeli în ultimii şase ani. Cu siguranță, Violet 
l-ar fi putut întâlni într-una dintre vizitele ei în Anglia. În afară 
de asta, i-ar fi putut scrie. Se gândea că deşi el nu-i 
mărturisise niciodată despre incident, nici ea nu-i spusese 


niciodată despre sentimentele ei pentru el. El nu luptase 
niciodată pentru ea - pentru ei — dar nici ea nu o făcuse. Îi era 
atât de teamă că îi va frânge inima sau era o chestiune de 
mândrie? Totuşi, nu avea nici o cale de întoarcere, chiar dacă 
nu ştia ce însemna să meargă tot înainte. 

Violet stătea cu ochii în tavan de câteva ore sau cel puţin 
aşa simțea. Cu siguranță soarele avea să răsară în curând şi 
să pună capăt torturii ei. Totuşi, doar stelele străluceau prin 
ferestre. 

Era absurd. Gata, era de-ajuns. James dormise toată 
seara şi cea mai mare parte a nopţii. Cu siguranţă trebuia să 
se simtă mai bine până atunci. Şi, până la urmă, fusese de 
acord să doarmă el pe canapea. El dormea acum în pat doar 
pentru că ea era grijulie. Pur şi simplu James trebuia să se 
mute din pat. Violet aruncă pătura la o parte şi se îndreptă 
către pat. Cuverturile atârnau în jos pe spatele lui —- un spate 
destul de frumos sculptat din ceea ce putea vedea ea. Rezistă 
impulsului de a-şi trece degetele de-a lungul coloanei lui, de a 
simţi căldura pielii lui sub atingerea ei. Se părea că într-adevăr 
dormea dezbrăcat. Din fericire, era prea obosită să-i pese. 

— James, spuse ea încet. Niciun răspuns. James, spuse 
ea din nou puţin mai tare şi-l împunse cu degetul. Nimic. Îl 
împinse şi ridică vocea. James, trezeşte-te. 

James pufni şi îşi schimbă poziţia, dar nu se trezi. 

Doamne, bărbatul dormea buştean. N-ar fi auzit nimic 
nici dacă o turmă de elefanți ar fi tunat prin cameră. Sau dacă 
clădirea s-ar fi prăbuşit în jurul lui. Şi cu siguranţă nu ar fi 
observat dacă nu ar fi fost singur în pat. 

Dacă nu ar fi fost atât de obosită şi dacă ar fi băut cu un 
pahar de vin mai puțin, ar fi renunțat la idee. Dar în momentul 
acela părea o idee foarte bună. Cu siguranţă, ea nu avea 
încredere în el în general, dar el nu avea să profite niciodată de 
ea. Mai ales dacă ea se trezea şi se ridica din pat înainte ca el 
să se trezească. Da, exact asta avea să facă. Ar fi putut fi un alt 
fel de test. Pentru amândoi. 

Mai trase câteva perne şi creă o barieră în mijlocul 
patului. Nu se gândi nicio clipă că James va încerca ceva. 
Pernele erau pur şi simplu o măsură de precauţie ca ea să nu 


se răstoarne şi să se înfăşoare în jurul lui în somn. Şi, 
într-adevăr, dacă vreunul dintre ei ar vrea ceva mai mult decât 
să doarmă, pernele ar fi interzis asta. Indiferent, era suficient. 
Violet se întinse cu grijă pe partea ei de pat şi înăbuşi un sunet 
de încântare. Patul era mai tare decât era ea obişnuită şi 
salteaua destul de noduroasă. Cu toate astea, se simțea ca în 
rai. 

Închise ochii, sforăiturile lui slabe erau destul de 
liniştitoare. Şi în ultimul ei gând conştient înainte ca somnul 
să pună stăpânire pe ea, cea mai neaşteptată idee îi veni în 
minte. 

Se putea obişnui cu asta. 


Capitolul 20 


Violet deschise ochii şi dădu de expresia amuzată a lui 
James. 

— La naiba! mormăi ea. 

— Bună dimineața. 

James stătea întins pe o parte, sprijinit într-un cot. Îi 
zâmbea. 

— Te-ai trezit, spuse trăgând aşternutul până la gât. 

— Şi tu la fel. 

— Am vrut să mă trezesc înaintea ta. 

— Şi totuşi, iată-te, clătină el din cap, prefăcându-se 
nedumerit. Îmi amintesc dar că m-am întins pe pat aseară, de 
unul singur. Imaginează-ți bucuria mea să mă trezesc şi să 
descopăr că nu sunt singur. 

— Bucurie? înălță ea o sprânceană. 

— Absolut. 

Zâmbetul i se întinse, mândru şi cât se poate de viclean. 
Şi aproape imposibil de ignorat 

— Trebuia să dormi acolo, se ridică ea făcând semn din 
cap către canapea. 

— Am încercat, se cutremură el. 

— Te simți mai bine? 


Culoarea îi revenise în obraji, era din nou de recunoscut. 

— Mult mai bine. Reimprospătat şi revigorat. Trase 
adânc aer în piept. Trebuie să fie aerul de aici. 

— Şi mult somn. 

— Cum te simți în dimineața asta minunată? întrebă el 
politicos, de parcă tocmai se întâlniseră pe stradă şi nu pe 
deasupra unei metereze din perne. 

— Destul de bine, mulţumesc. Îl privi încruntată. Ai de 
gând să te ridici? 

— Mă întrebam, spuse el privind către perne. Sunt 
pentru protecția ta sau a mea? 

— Ata. 

— În caz că te hotărai să mă seduci în toiul nopții. 

— Te asigur că nu te paşte niciun pericol, râse ea. 

— Mare păcat, oftă el demonstrativ. 

Ea nu-şi imaginase vreodată că un bărbat putea fi 
atractiv, abia trezit. Cu părul ciufulit şi obrazul umbrit, cu 
zâmbetul acela al lui, insinuant, părea aproape irezistibil .Nu 
pentru ea, desigur. 

— Sper că ştii că nu aş profita niciodată de tine, spuse el 
în cele din urmă, după ce se mai dezmetici. 

— Ştiu. 

Privirile li se întâlniră şi, preț de-o clipă ce părea că nu se 
mai sfârşeşte, se uitară unul la celălalt. Aproape fără efort, 
James putea să se aplece peste perne să-şi lipească buzele de 
ale ei. Sau să dea pernele deoparte şi o ia în braţe. Sau... 

— Totuşi... Zâmbetul lui răutăcios reveni, destrămând 
vraja. Dacă vei dori vreodată, tot ce trebuie să faci este să spui. 

— Voi ţine cont de asta. Abia se stăpâni să nu 
zâmbească. Acum, te dai jos din pat sau nu? 

— M-am gândit să te las pe tine prima. 

— De ce? 

— Pentru că sunt un domn, spuse el cu mândrie. 

— Nu ai nimic pe tine, nu-i aşa? spuse ea mijind ochii. 

— Nici măcar o aţă. 

— Mereu dormi dezbrăcat? 

— Nu, dar aseară... îşi trecu mâna prin păr. Sincer, 
Violet, nu-mi amintesc mare lucru de când ai plecat, se 


încruntă el. Am avut nişte vise confuze, unul în care se făcea 
că mă dezbrăcăm şi mă urcam în pat şi un altul în care 
cuprindeam în braţe o femeie voluptuoasă, cu piele fină. 

— Ai încercat să seduci pernele! gâfâi ea prefăcându-se 
indignată. 

— Nu fi absurdă, spuse el pe un ton batjocoritor. Cred că 
pernele au încercat să mă seducă. 

— Ce perne obraznice! zâmbi ea. Chiar trebuie să ne 
ridicăm din pat. 

— Credeam că am fost politicos oferindu-mă să te las să 
pleci prima, să nu fii stânjenită la vederea trupului meu gol. 

— O, dă-mi voie să spun că n-aş fi deloc stânjenită, minți 
ea. 

Nu văzuse niciodată un bărbat gol, în afară de unul 
sculptat în marmură. Fusese întuneric beznă în noaptea aceea 
pe care o petrecuseră împreună. 

— În cazul ăsta, s-ar putea s-o fac. 

— Serios? 

— Probabil că nu, spuse aruncând o privire spre el. Din 
câte văd, se pare că porți o haină deosebit de voluminoasă. 
Îndrăznesc să spun că asta n-ar face pe nimeni să se simtă 
stânjenit. 

— E drept că e amplă, spuse privind cămaşa de noapte, 
dar este destul de transparentă. 

— Este? făcu el ochii mari, poznaş. 

— Ne putem juca aşa toată ziua, James, dar eu, una, 
sunt dornică să mă ridic. Avem lucruri de făcut, spuse ea 
hotărât. O să-mi adun hainele şi le duc la toaleta din hol. Mă 
voi îmbrăca acolo. Tu te poți îmbrăca în timp ce sunt plecată. 

— Foarte bine, dădu el din cap aprobator, dar ochii îi 
sclipeau în continuare jucăuş. 

Ea începu să se dezvelească, apoi se opri şi se uită la el. 

— Acum, poţi să fii cu adevărat un domn şi să închizi 
ochii. 

— Aşa ar face un domn, dar - clătină el din cap - unde 
mai e hazul? 

— Doamne, James! 

Violet aruncă păturile, cobori din pat şi merse la dulap. 


Ştia foarte bine că James o urmărea cu privirea şi înțelese prea 
târziu că probabil exista o cale mai rapidă către garderobă, 
care să nu presupună traversatul camerei prin fața ferestrelor. 

— Doamne, chiar e transparentă, murmură James. 

— Şi asta te stânjeneşte? 

— Da, dădu el cu convingere din cap. Nu am fost 
niciodată mai stânjenit ca acum. 

Ea apucă halatul şi-l trase pe ea. 

— Dacă tot te-ai hotărât să mă seduci, îmi permiți să-ți 
sugerez să porți altceva? spuse el. 

— Nu-ţi place halatul meu? 

Halatul văzuse poate şi zile mai bune, dar încă era viu 
colorat şi frumos, iar lui Violet îi plăcea destul de mult. Era 
confortabil şi foarte practic. 

— O, îmi place. Este destul de exotic. Însă cred că ar 
arăta mai bine dacă nu ar fi pe tine. 

— Continuă să visezi, James. 

Doamne, omul era incorigibil. El râse. 

Se grăbi să aleagă ceva de îmbrăcat, ştiindu-se privită. 
Era stresant. Şi enervant. Un val de căldură îi cuprinse obrajii. 
Apucă rochia de oraş cu dungi albastre şi albe, lenjeria intimă, 
traversă în grabă încăperea şi deschise uşa. 

— Dacă e nevoie, te ajut bucuros. 

— Apreciez oferta, dar mă descurc, spuse şi ieşi în grabă. 
Abia aştept să plec, mai avem doar o zi. 

— Cum? În vocea lui se simţea suferința. Credeam că 
stăm câteva zile, posibil o săptămână sau mai mult. 

— Nu ştiu de unde ţi-a venit ideea asta, dar sunt 
bucuroasă să discutăm după ce mă schimb. 

— Poate pentru că a fost o călătorie lungă şi dificilă să 
ajungem aici, spuse el pe un ton tăios. 

— Prostii. Am ajuns în timp record şi nu a fost deloc 
dificil, închise uşa ratând următorul lui comentariu. 

Probabil că aşa era mai bine. Din fericire, toaleta era 
liberă. Violet intră în încăperea largă şi încuie uşa în urma ei. 

Când îl cumpărase, Penelope voise să aducă palazzo-ul 
acesta în epoca modernă, fără să-l lipsească de farmecul 
trecutului. Deşi în clădire încă existau toaletele originale, 


Penelope instalase facilități moderne în interiorul lor. Nu se 
zgârcise la bani şi, în timp ce se mândrea în continuare cu 
frescele vechi de secole pe pereți — dintre care unele imitau 
draperii împodobite şi plăci ornamentate —, accesoriile erau 
moderne. 

Una dintre cele mai importante lecţii pe care Violet şi 
Cleo o învățaseră în anii lor de călătorie era cum să te îmbraci 
fără ajutorul unei menajere. Învăţaseră de asemenea că era 
important să te grăbeşti atunci când împărți baia unui hotel 
sau a unei pensiuni cu alţii. În cel mai scurt timp, Violet fu 
gata. 

— James? 

Violet se întoarse în cameră şi aruncă o privire în jur. 
Nici urmă de James. 

— În spatele paravanului. Mă bărbieresc. 

— Credeam că domnii merg la frizer pentru asta, spuse 
ea culegându-i absentă hainele de pe jos, aruncate de cu seară 
şi aruncându-le pe pat. Sau sunt ajutaţi de valeți. 

— Nu mi-am adus valetul. Şi sunt perfect capabil să mă 
bărbieresc singur. Nu mi-a plăcut niciodată să las pe altcineva 
să-mi pună o lamă la gât. 

— E de înţeles. 

— Acum, ce ai vrut să spui mai devreme? James ieşi din 
spatele paravanului, fixându-şi manşetele de la cămaşă. De ce 
avem doar o zi la dispoziție? Credeam că o să-mi arăţi 
obiectivele turistice din Florenţa, să mă plimbi prin galerii 
nesfârşite de picturi vechi, plictisitoare, şi prin nenumărate 
biserici şi orice altceva mai este de văzut. 

— Nu ţi-a plăcut arta renascentistă? înălță ea din 
sprânceană. 

— Nici nu-mi displace, dar sunt prea multe Madone şi 
copii pentru mine. De fapt, nu-mi place cu adevărat nimic 
creat cu mai mult de un secol în urmă, ridică el din umeri. 
Prefer arta contemporană, precum cea a lui Manet, şi 
Constable, şi Turner. 

— Atunci eşti norocos. Voiam oricum să renunţ la Uffizi, 
deşi găzduieşte una dintre cele mai bune colecții de artă din 
lume, adăugă ea vag mustrător. 


— Nu aşa sunt toate? bombăni el. 

— Dar îmi place prea mult Florența ca să alergăm 
dintr-un loc în altul, se abținu ea să nu râdă. Prefer să mă 
plimb prin oraş şi să văd ce are de oferit. 

— Nu te-am bănuit niciodată ca fiind genul care se lasă 
purtată de val, o privi el surprins. Am crezut că eşti mai 
degrabă genul de femeie care umblă cu un ghid turistic într-o 
mână şi o umbrelă de soare în cealaltă. 

Fireşte, când vizitase pentru prima oară Parisul, 
Florența şi toate celelalte locuri, o făcuse cu un ghid într-o 
mână şi o umbrelă de soare în cealaltă. 

— Aş zice că sunt tot felul de lucruri despre mine pe care 
nu le-ai bănuit niciodată. 

— Aşa se pare. 

— Intenţionez să te duc să vezi capodopera lui 
Michelangelo. Întotdeauna ţin să trec pe la Accademia să-l văd 
pe David. 

— David? întrebă el cu dezinvoltură. 

— Eşti gelos? zâmbi ea. 

— Desigur că nu. 

— Aşa mi s-a părut. 

— Ţi s-a părut. 

— Îţi dai seama că vorbesc despre o statuie, nu? 

Violet era convinsă că era gelos. 

— Ştiam. 

Violet se îndoi că el chiar ştia. 

— Accademia, Michelangelo, David — ştiu exact despre ce 
vorbeşti. Vocea îi răsună încărcată de indignare. Nu sunt 
complet incult. 

— Nici nu m-am gândit că eşti, spuse ea cu blândețe. Ar 
trebui să te avertizez că vor fi tablouri în Accademia, dar îţi 
promit să nu zăbovim prea mult lângă ele. 

— Apreciez. 

— Şi vom asista la dezvelirea unei noi opere de artă, în 
această după-amiază. 

— Oh, sună distractiv, spuse el cu jumătate de gură. 
Eşti sigură că nu mai putem rămâne o zi? O zi frumoasă şi 
relaxantă, în care să ne plimbăm după pofta inimii? Nu sună 


tentant? 

— Deşi regret teribil să scurtez o vizită la Florenţa, în 
Grecia are loc o întrunire la care particip în fiecare an. Nu 
plănuisem să merg anul acesta, ţinând cont de moartea 
unchiului Richard, dar planurile se mai schimbă, îi aruncă ea 
o privire aspră. Aceasta nu este o călătorie de plăcere. Am 
obligaţii, James. Mâine plecăm la Atena. 

— Şi cum ajungem la Atena? 

— Luăm trenul până la Brindisi — călătoria cu trenul e o 
excursie în sine, de o zi. Apoi ne îmbarcăm pe un vas cu aburi 
care ne va duce la Atena. 

— Şi asta va dura...? 

— Luând în calcul schimbările neprevăzute de vreme... 
Se gândi o clipă. Vreo două zile şi jumătate. 

— Aşadar, vom fi pe mare două zile şi jumătate, rosti el 
încet. 

— Nici n-o să apuci să-ți dai seama, spuse ea veselă. 
Vom vedea mereu pământul la orizont. 

— Ei bine, da, asta e o mare diferenţă. 

James nu părea convins. 

— Probabil eşti înfometat, dădu ea din cap. Ieri abia dacă 
ai mâncat ceva. Bucătarul lui Penelope pregăteşte un mic 
dejun delicios. 

— Ai dreptate - mor de foame, spuse el făcând un gest 
către uşă. Mergem? 

— Cel puţin, suntem de acord într-o privință, zâmbi ea. 
Şi mie mi-e foame. 

Porniră către sala de mese a lui Penelope, aflată la 
primul etaj. Cu țesăturile sale vesele şi culorile proaspete, 
părea să facă nota discordantă cu decorul antic din restul 
palatului, şi totuşi, lui Violet i se păruse dintotdeauna 
perfectă. 

Surorile pe care Violet le întâlnise cu o seară înainte — 
domnişoara Emma şi domnişoara Nancy Green — erau aşezate 
la masa mare. Violet îl prezentă pe James. 

— Ce plăcere, domnişoară Green. James duse mâna 
Emmei la buze, privind-o în ochi. Nu am cuvinte să-mi exprim 
încântarea că întâlnesc două tinere englezoaice fermecătoare 


aici, în inima Italiei. 

— O! Emma făcu ochii mari şi obrajii i se îmbujorară. 
Mulţumesc, milord. 

Nancy, care părea cu câţiva ani mai tânără decât sora ei, 
întinse mâna imediat ce James eliberă mâna Emmei. 

— Şi încă o domnişoară Green! Acesta apucă fără ezitare 
mâna tinerei şi o ridică la buze, privind-o în ochi. Cum e 
posibil ca două creaturi încântătoare să aparțină aceleiaşi 
familii? 

Nancy chicoti. „Pentru numele lui Dumnezeu!” Violet se 
scuză şi se duse la bufet să citească oferta de mic dejun. 
Tomasia umplea farfuriile şi o întâmpină cu un zâmbet larg, 
aruncând totodată priviri discrete, admirative, în direcţia lui 
James. Bucătăreasa se întrecuse pe sine, ca întotdeauna, cu o 
frittata încărcată de cârnaţi şi brânză, felii subțiri de mezeluri, 
produse de patiserie, mai multe tipuri de pâine, brânzeturi şi 
fructe proaspete. Violet îşi umplu farfuria cu vârf şi se întoarse 
la masă. 

După toate aparențele, lipsise suficient de mult pentru 
ca James să-şi exercite farmecele îndoielnice, ambele doamne 
uitându-se la el ca la cea mai fascinantă creatură din câte 
existaseră vreodată. Violet uitase cât de seducător putea fi. 

— Doamnele tocmai îmi spuneau că aceasta este prima 
lor vizită la Florența, zise James. 

— O, Doamne, da, încuviință Nancy nerăbdătoare. De 
fapt, este prima noastră călătorie. 

— De fapt, am fost la Londra, interveni Emma. De mai 
multe ori chiar. Se încruntă. Este extrem de aglomerat, iar 
traficul este destul de intimidant. Totuşi, ne place Londra, 
conchise luminându-se la fața. 

— Dar Parisul, rosti Nancy cu suspinul sincer al unui 
romantic incurabil, Parisul a fost tot ceea ce ne-am aşteptat să 
fie. 

Tomasia aşeză o farfurie uriaşă cu mâncare în fața lui 
James. El îi răspunse cu un zâmbet recunoscător. Ea zâmbi la 
rândul ei, îmbujorându-se, în timp ce Violet privea şocată. 
Tomasia nu servea niciodată pe nimeni. James îi surprinse 
privirea şi-i făcu cu ochiul. Nu avea pic de ruşine. 


— Emma şi Nancy au pornit într-un fel de mare tur 
independent, spuse James printre îmbucături. 

— Într-adevăr, recunoscu Emma. Recent am moştenit o 
avere, mai mult decât suficient pentru a călători, aşa că ne-am 
gândit, de ce nu? 

— Ştiţi, tata a murit, rosti Nancy cu un aer confidențţial, 
aplecându-se către ei. Nu aveam idee că era bogat. Categoric, 
nu s-a comportat niciodată ca şi cum ar fi fost. 

— Tata a fost cam avar de fel, spuse Emma ridicând din 
umeri, dar nu am dus niciodată lipsă de nimic şi ne-a fost 
drag, în ciuda felului lui egoist de-a fi. Suntem convinse că 
şi-ar fi dorit să ne bucurăm de banii lui. 

— Tata considera călătoriile drept o activitate frivolă. 
Spunea că nu există nimic demn de văzut pe lumea asta care 
să nu poată fi văzut în Anglia, zâmbi larg Nancy. Aşa că acesta 
a fost primul lucru pe care l-am făcut. 

— Nu a fost primul lucru. Zâmbetul Emmei îl egala pe al 
surorii ei. Mai întâi, ne-am comandat haine noi. 

— Şi pot spune că nu am văzut niciodată două doamne 
mai elegante, rosti James curtenitor. 

Nancy chicoti. Din nou. 

— Şi plănuiţi să staţi o lună în Florența? întrebă Violet 
înainte ca James să mai spună ceva enervant. 

— Am ajuns abia ieri-dimineaţă. Emma mângâie coperta 
roşie, cunoscută, a ghidului lui Baedeker, aşezat lângă 
farfurie. Intenționăm să vedem tot ceea ce este de văzut. 

— Sper că plănuiți să mergeţi la Uffizi, recomandă 
James pe un ton serios. Este unul dintre cele mai bune muzee 
de artă din lume. 

— Da, desigur, încuviință Nancy. Suntem studente la 
artă. Vrem să petrecem o zi întreagă acolo. 

— Dar astăzi plănuim să vedem statuia lui David. Ştiţi, 
capodopera lui Michelangelo, îi spuse Emma lui Violet. 

— O, da, aceea! Este într-adevăr remarcabilă. 

— Ce coincidență, doamnelor! 

Ochii lui James se măriră de uimire prefăcută. Ce făcea? 
se întrebă Violet. 

— Eu şi Lady Ellsworth plănuiam să vizităm exact 


sculptura cu pricina, imediat după micul dejun, zâmbi el. 
Ce-ar fi să ne însoţiţi? se întoarse spre Violet. Dacă nu ai nimic 
împotrivă? 

— Absolut nimic. 

— Sunteţi siguri? Speranţa străluci în ochii Emmei. Nu 
vrem să deranjăm. 

— Prostii, spuse Violet, surprinsă să constate că ar fi 
preferat să fie singura cu James. Şi cu David, desigur. Nu este 
nimic mai plăcut decât să vizitezi obiective turistice cu prieteni 
noi. 

— După ghidul meu... Emma deschise cărticica şi citi: 
„David, cunoscut şi sub numele de Il Gigante, a fost modelat 
de tânărul artist între anii 1503 şi 1504...” 

Violet mai auzise toate astea. Mult mai fascinantă decât 
detaliile oferite de Emma era atenția pe care James i-o acorda 
Emmei - şi surorii acesteia. Părea să le asculte captivat, 
adresând uneori câte o întrebare surprinzător de pertinentă 
uneia sau ambelor surori, acordându-le atenţie deplină. 
Glumea cu ele, le tachina, râdea, dezvelind zâmbetul acela 
răutăcios al lui. Nu făcea nimic nepotrivit sau rău, nu flirta 
fățiş, cu toate acestea, era clar că cele două tinere înfloreau 
sub ploaia atențţiilor lui. 

Un sfert de oră mai târziu se aflau deja pe drum. De cum 
ieşiră pe uşă, James îşi oferi braţele celor două surori. Emma 
luă brațul drept, folosindu-şi mâna liberă pentru a ţine 
deschis ghidul lui Baedeker şi o plasă atârnată de braț, în care 
avea blocurile de schițe. Nancy îi cuprinse brațul stâng, ţinând 
umbrela de soare deasupra amândurora. Alcătuiau un trio 
plin de voioşie, iar Violet mergea în urma lor. 

Niciuna dintre surori nu părea să se fi gândit vreodată că 
nu orice gând merita rostit cu voce tare. James nu părea deloc 
deranjat de pălăvrăgeala lor neîncetată, chiar dacă aceasta o 
făcea pe Violet să strângă din dinți. Când mergi în urma 
grupului există însă un avantaj. Nimeni nu se aşteaptă să faci 
vreun comentariu. Fireşte, nici nu eşti băgat în seamă. Acum 
ştia cum era să fii a cincea roata de la căruță. 

Nu avea niciun motiv să fie deranjată de atenţia pe care 
James le-o acorda surorilor. Chiar nu se putea abține. Era în 


natura lui să fie fermecător. Şi nu doar că le asculta 
observaţiile, participa activ la conversație, exprima opinii şi 
făcea recomandări. Doamnele îi sorbeau fiecare cuvânt şi îl 
priveau ca pe cel mai minunat bărbat din lume. James 
transformase excursia aceea cu două necunoscute în ceva mai 
mult decât simpla vizită a unor obiective turistice. Fără 
îndoială, surorile Green aveau să-şi amintească timpul 
petrecut în compania încântătorului lord Ellsworth pentru tot 
restul vieților lor. Privind în urmă, avea să fie unul dintre cele 
mai plăcute momente ale călătoriei lor. Era un gest atent şi 
drăguţ din partea lui James. 

Violet încetini pasul. Nu fusese el drăguţ cu ea, în toți 
aceşti ani? Nu-i acordase el atenție atunci când nimeni 
altcineva nu o făcuse? Nu o ascultase el mereu? James 
Branham era într-adevăr un om bun. Fusese atunci şi era şi 
acum. De ce nu observase asta înainte? 

Chiar şi când ajunseră la Accademia, unde Emma, aflată 
sub magia lui Baedeker, se simți obligată să anunţe că piesele 
de artă expuse acolo alcătuiau o colecție importantă, nu 
pentru observatorul obişnuit, ci pentru studenții artei italiene 
din secolele XIV-XVI, James îi acordă toată atenția lui. 
Bărbatul se interesă chiar cu privire la mai multe lucrări 
expuse pe pereţii galeriei, care duceau spre salonul Cupola, 
reşedinţa curentă a lui David. Întrebările lui avură darul de a 
le mobiliza pe ambele surori, care se aşezară pe o bancă de 
marmură şi începură să răsfoiască frenetic ghidul, fiecare 
dorind să fie prima care răspunde la întrebarea lui James. Cu 
doamnele ocupate, Violet se apropie de James. 

— Pur şi simplu nu ai putut rezista, nu-i aşa? 

— Să rezist la ce? întrebă el absent, cu privirea ațintită 
pe lucrarea lui Fra Angelico din fața lui, o Madona cu sfinți şi 
îngeri 

— Să flirtezi cu ele. 

— Am flirtat? o privi el nedumerit. 

— Da, James, asta ai făcut. 

— Eşti sigură? miji el ochii. 

— Fără umbră de îndoială, rosti ea muşcându-şi buzele 
să nu izbucnească în râs. 


— Slavă Domnului, răsuflă el uşurat. Credeam că am 
uitat cum se face. 

— Prostii, îl luă ea de braț pornind împreună către 
celebra statuie. Nu-mi pot imagina una ca asta. 

— Nu am mai flirtat de ceva vreme, zâmbi el. Mă bucur 
să aflu că nu mi-am pierdut îndemânarea. 

— Este o reală binecuvântare, dragule, îl bătu ea uşor pe 
braț. 

— Ai grijă, Violet, zâmbi el. Vorbeşti ca o soţie. 

— Chiar nu-ți aminteşti să fi văzut asta? zâmbi ea 
făcând un semn cu capul către David de care se apropiau cu 
fiecare pas. 

— Nu sunt sigur, ridică el din umeri. N-aş putea spune 
că obiectivul vizitei mele a fost îmbogățirea culturii. 

Ajunseră în salon şi se opriră de o parte şi de alta a 
statuii. Nancy şi Emma li se alăturară un moment mai târziu. 
— Ei bine? Violet se aplecă spre James. Ce crezi? 

— Fără îndoiala, este uriaşă. 

James îşi ridică privirea către statuia de marmură. 

— Doamnelor? 

Violet le aruncă o privire. Ambele surori se uitau în sus 
cu un soi de încântare. 

— Vai! Nancy rămase cu gura căscată, privind cu ochiul 
cunoscător al unui adevărat student la artă. Magnific. 

— Este într-adevăr o capodoperă. Emma îşi smulse cu 
greu privirea de la statuie, scoase două blocuri de schițe din 
geantă şi-i întinse unul surorii ei. Nu durează mult, spuse ea 
cu un zâmbet indiferent. 

— Nu vă grăbiţi, spuse James. Să dăm o tură în jurul 
lui? 

— Veţi dori să vedeți fiecare unghi. 

— Ştiai că Michelangelo a sculptat asta dintr-un singur 
bloc de marmură? spuse James cu nonşalanţă. Un bloc de 
marmură care fusese abandonat de un alt artist, din cauza 
unui defect? 

— Ştiam asta. Sunt surprinsă că ştii şi tu. 

— Chiar şi atunci când nu eşti atent la cineva care 
încearcă să te educe, tot se prinde ceva de tine. În plus, m-am 


uitat în ghidul Emmei, adăugă el. Ea râse. Vrei să auzi mai 
multe? 

— Nu, dar mulțumesc. Vin aici de fiecare dată când 
ajung în Florența şi încerc să vin în fiecare an. Statuia aceasta 
are ceva special, felul în care ai senzaţia că dacă o atingi îi 
simți pulsul. 

— Capul şi mâinile mi se par prea mari. Pare oarecum 
disproporționat, nu crezi? 

— Statuia a fost inițial gândită să fie amplasată sus, pe 
catedrală, urmând să fie privită de jos. Privită de la distanţă, 
probabil că proporţiile par exacte. Artistul a hotărât ca statuia 
să nu fie amplasată pe catedrală pentru că a fost declarată 
perfectă şi merita admirată de aproape. Îşi plimbă privirea 
peste marmura alba, de la buclele de pe capul lui David, la 
ochii pătrunzători, coborând de-a lungul siluetei musculoase 
până la ciotul de care se sprijinea, care inițial fusese acoperit 
cu foiţă de aur. Un talent autentic. Michelangelo avea doar 
douăzeci şi şase de ani când a realizat sculptura. 

— Am depăşit de mult douăzeci şi şase de ani şi nu am 
făcut mare lucru, spuse James ironic. 

— Nu fi absurd, îi aruncă ea o privire critică. Ai 
administrat proprietățile unchiului Richard. I-ai gestionat 
investițiile şi afacerile, iar unchiul a spus că ai făcut-o destul 
de bine, spuse ea întorcându-şi din nou privirea către statuie. 
Talentul ia multe forme şi dimensiuni, James. 

— Doamne, asta a fost profundă, chicoti el. 

— Citesc mult, îl trase ea de braț. Hai să vedem cum se 
descurcă doamnele. 

Ocoliră statuia până ajunseră iar la cele două surori. 
Emma şi Nancy îşi comparau schiţele. 

— Pot să văd? întrebă Violet, venind în spatele lor. 

— Da, desigur, spuse Nancy. 

— Ne-ar plăcea să-ți auzim părerea, adăugă Emma. 

Pentru o clipă, Violet nu ştiu ce să spună. „Pentru 
numele lui Dumnezeul” 

Surorile erau destul de pricepute şi reproduceau fidel 
ceea ce vedeau, când era vorba de proporție şi perspectivă. 
Întrucât stătuseră foarte aproape de statuie, mai exact sub 


regiunile intime de marmură ale lui David, detaliul cel mai 
proeminent era, ei bine, cel mai proeminent. 

— Ştii că exemplarul din South Kensington are o frunză 
de smochin cu care îl acoperă ori de câte ori vizitează regina, îi 
spuse Nancy surorii sale. 

— Mare păcat, nu-i aşa? murmură Emma. 

— Felicitări, doamnelor! spuse Violet cu entuziasm 
stăpânit. Ultimul lucru pe care şi-l dorea era să distrugă iluzia 
unei alte femei. Şi nu-i plăcea nici gândul că surorile s-ar fi 
întors acasă cu vorbe de laudă pentru fermecătorul Lord 
Ellsworth, remarcând cât de neplăcută era Lady Ellsworth. Le 
veți agăța acasă? 

Surorile se priviră una pe alta respirând adânc, 
emoționate. 

— Cunosc locul perfect, zâmbi Nancy. 

— Ce idee excelentă! recunoscu şi Emma, radiind. 

— Pot să văd? întrebă James politicos. 

Doamnele întoarseră blocurile de schițe spre el, cu feţele 
strălucind de mândrie. James făcu ochii mari. 

— O treabă excelentă, doamnelor, spuse el încet, 
aruncând o privire către statuie. Nu cred că am văzut vreodată 
un desen atât de... îşi drese glasul, realist. 

— Mulţumesc, milord, zâmbi Nancy. 


* 


Continuară să meargă de-a lungul galeriei, Violet şi 
James despărțindu-se de surori de îndată ce părăsiră 
Accademia. Emma şi Nancy voiau să viziteze o serie de biserici, 
inclusiv Il Duomo, marea catedrală care fusese inima Florenței. 

— Ai văzut ce au desenat? întrebă James în timp ce se 
îndreptau lejer către centru. 

— Da. 

— Le-ai încurajat să-şi atârne desenele în casa lor, spuse 
el cu blândețe. 

— Nu asta mi-a fost intenția. 

— Parcă şi văd reacțiile vecinilor lor, în Yorkshire, la 
vederea impresionantei opere a lui Michelangelo, pufni el. 


— Ei bine, erau corect desenate, spuse ea slab. 

— Într-adevăr, chicoti el. 

— Nu am vrut decât să le încurajez. Puteai să spui ceva. 

— Orice aş fi spus, era jenant. Pentru noi toți. 

— Fără îndoială. 

— Am avut impresia că sunt domnişoare crescute în 
mediul rural. 

— Cred că sunt. 

— Să deseneze cu atâta viteză şi precizie! Fiecare detaliu 
a fost perfect. 

— Păreau atât de reale... 

— Te pune pe gânduri. 

— Nu spune asta, James, oftă ea. 

— Să nu spun ce? James o privi cu ochii mari, sincer 
nedumerit. Eram pur şi simplu curios. Adică, nu poţi să nu te 
întrebi, zâmbi el. Unde au învățat să deseneze? 


Capitolul 21 


Era o zi cu adevărat frumoasă. 

Soarele strălucea, oraşul era o încântare pentru simțuri, 
iar Violet începea să-l placă din nou pe James. Poate chiar mai 
mult decât o plăcea el. O, fusese destul de subtilă în privința 
asta, dar James îşi dăduse seama din felul în care îl privea 
când credea că nu era atent. Felul în care se ținea de brațul lui 
când rătăceau pe străzile oraşului. Felul în care încerca din 
răsputeri să nu zâmbească la comentariile lui şi felul în care îl 
tachina. 

Îşi petrecuseră o mare parte din zi făcând exact ceea ce îi 
plăcea ei să facă în Florenţa - să cutreiere fără o destinație 
anume. Şi, în mod deliberat sau nu, reuşise să-i arate multe 
locuri din Florența. 

— Nu sunt de acord cu el, să ştii, spuse el dintr-odată. 

Mângâiau amândoi botul unui mistreț din bronz, de trei 


sute de ani, expus la marginea unei piețe acoperite, unde se 
vindeau articole din lână şi din piele. Se spunea că frecarea 
râtului animalului aducea noroc şi, deşi părea o prostie, 
nimeni nu se plânsese vreodată de prea mult noroc. 

— Cu cine? se încruntă ea. Cu porcul? 

— Nu, cu domnul Green. 

— Cine este domnul Green? se încruntă ea din nou, 
nedumerită. 

— Tatăl Emmei şi al lui Nancy, clătină el din cap, 
posomorât. Nu ai fost atentă. 

— Desigur că am fost, spuse ea stăpânindu-se să nu 
zâmbească. În ce privință nu eşti de acord cu el? 

— Cred că există multe locuri care merită văzute, în 
afara Angliei, zâmbi el. Îţi mulțumesc că mi-ai arătat o parte 
din ele. 

— Doamne, James, abia dacă ţi-am arătat ceva. Nu am 
avut timp la Paris şi nici aici n-am avut mai mult, spuse 
trăgând adânc aer în piept. Eu trebuie să-ți mulțumesc pentru 
că m-ai ajutat să văd lumea. 

— Măcar atât să fi făcut. Se opri. Îmi pare rău, în 
legătură cu incidentul acela. 

— Da, ştiu. 

— M-ai iertat? 

— Nu fi prostuț. Sigur că nu, spuse ea, dar sclipirea din 
ochi îi contrazicea cuvintele. 

Era o zi cu adevărat bună. 

După-amiaza târziu, se opriră în treacăt la Lady Fenton. 
Violet insista că inaugurarea era un eveniment important şi 
dorea să fie îmbrăcată corespunzător. Pur şi simplu nu putea 
merge în aceeaşi ținută pe care o purtase toată ziua. Marcus şi 
de doamna Ryland trecuseră mai devreme pe acolo lăsând un 
bilet în care spuneau că li se vor alătura la eveniment. Lady 
Fenton le spuse că era ocupată înainte de eveniment, dar că se 
va întâlni cu ei tot acolo. El găsea exagerată agitația din jurul 
unui tablou nou, într-un oraş plin de capodopere, dar nu mai 
conta. Dacă Violet voia să participe la inaugurarea unei noi 
opere de artă, era fericit să fie alături de ea. 

Evenimentul avea loc într-o galerie nu departe de 


locuinţa lui Lady Fenton. Se opriră în Piazza della Signoria să 
admire Palazzo Vecchio, o clădire asemănătoare unui castel, 
cu un turn cu ceas înalt şi îngust, sediul puterii politice din 
Florenţa încă din secolul al XIV-lea. Un loc gol lângă intrarea 
din față marca locul pe care îi ocupase statuia lui David 
înainte să fie mutată la Accademia, cu vreo cincisprezece ani 
în urmă. James chiar studiase ghidul Emmei 

Lângă palat se afla Loggia dei Lanzi, o galerie publică 
imensă, veche de cinci sute de ani. Înaltă de vreo trei sau 
patru etaje, clădirea era deschisă pe trei laturi. Coloane 
masive încadrau trei arcade în față şi câte una în fiecare capăt. 
Interiorul se înălța către tavanele boltite ca nişte arcuri. Era cu 
adevărat remarcabilă. Violet îi povesti că fusese construită 
inițial pentru întâlniri publice, ceremonii şi alte evenimente, 
dar acum găzduia în principal unele dintre cele mai mari 
sculpturi din Florența. 

— Ştii cine a proiectat-o? întrebă el. 

— Nu pe de rost. Aş putea să mă uit în ghidul 
domnişoarei Greer dacă vrei, făcu ea un semn din cap către 
galerie. Aici se află sculpturi din ultimele trei sute de ani. 


Deşi James admira talentul artiştilor, i se părea că toate 
lucrările semănau foarte mult între ele — războinici goi. Murind 
în chinuri ori în ipostaze glorioase, căderea tovarăşilor, răpirea 
femeilor, şi aşa mai departe. Şi, cu excepţia câtorva bronzuri, 
toate erau din marmură albă. 

— Toate statuile din Florența sunt goale? întrebă el 
dezinvolt. 

— Nu toate. Există un pic de diversitate, pe ici, pe colo. 
Violet arătă către o sculptură cu patru siluete împletite, 
înfățişând o legendă străveche. Silueta aia are chiar şi o cască. 
Dar credeam că îți place nuditatea. 

— Depinde de nud. 

— Încetează, James, pufni ea. Nu este nici momentul, 
nici locul potrivit. 

— Prostii, Violet, zâmbi el, iar ea simți cum se 
îmbujorează, ceea ce, fireşte, o irită. Lui James nu-i plăcea 
nimic mai mult decât să o facă să roşească. Întotdeauna este 


momentul potrivit. 

— Sculptura aceea a fost realizată doar cu vreo douăzeci 
de ani în urmă, ignoră ea comentariul. Chiar şi în ziua de 
astăzi, Florența are o comunitate artistică înfloritoare. A fost o 
lucrare la comandă, care i-a adus artistului atât notorietate, 
cât şi bogăţie. 

— Este foarte drăguță. 

— Nici sculptura nu-ți place? 

— Sunt un ţăran, nu-i aşa? 

— Nu, oftă ea. Eşti un om privilegiat, care a ignorat 
oportunitățile oferite de poziția sa. James nu găsi răspunsul ei 
încurajator, dar putea să fi fost şi mai rău. Galeria este 
într-acolo. Porniră împreună pe lângă piață, pe o stradă 
îngustă. Lady Fenton este un sponsor al artiştilor care îi plac, 
şi îl place foarte mult pe Rinaldo Lazzari, artistul a cărui 
lucrare urmează să fie dezvelită astăzi. 

James nu auzise niciodată de el, dar cu adevărat 
surprinzător ar fi fost să fi auzit 

— Este destul de talentat. A câştigat comanda pentru 
această lucrare. Dacă e bine primită, va atrage mai multe 
comenzi, precum şi vânzarea altor lucrări. Chiar şi în Florența, 
nu este uşor să fii artist. Penelope îl sprijină financiar. Făcu o 
pauză. Şi eu la fel. 

— Înţeleg. 

Încă o cauză pe care o susţinea Violet. James nu ştia ce 
să creadă despre asta. Una era să sprijini femeile aflate în 
nevoie, cu totul alta să-i sprijini pe artiştii care se confruntau 
cu dificultățile inerente meseriei. Totuşi, dat fiind că el îi 
oferise alocația, nu restricționa modul în care ea alegea să o 
folosească. 

Violet opri în fața unei clădiri ce semăna cu palatul lui 
Lady Fenton. 

— Am ajuns puțin mai devreme, dar ar trebui să intrăm. 
Galeria se află la parter. James, mulți dintre oamenii aceştia 
sunt prieteni buni. Mă aştept să-ți foloseşti farmecul, aşa cum 
ai făcut-o la Paris. 

— Violet, ştiu să mă port, chicoti el. 

— Bineînţeles că ştii. Şi-a întins mâna şi i-a îndreptat 


cravata. Nu sunt foarte sigură de ce am emoții, dar am. Te voi 
prezenta drept soțul meu... 

— Ceea ce şi sunt. 

— ...lăsând oamenii să creadă că ne-am împăcat. 

— Ei bine, nu suntem în război. Îi ridică mâna şi o duse 
la buze, sărutându-i palma. Suntem? o întreba privind-o în 
ochi. 

— Nu, presupun că nu suntem. 

Făcu ochii mari, de parcă abia atunci înțelese - sau 
poate că în sfârşit acceptă - ea însăşi. 

— Promit să mă port exemplar. 

— Bun. S-ar putea să nu fie prea plăcut, adăugă ea, mai 
mult pentru sine, şi se întoarse către uşă, rostind câteva 
cuvinte în italiană portarului, care le permise imediat să intre. 

Păşiră într-o curte împrejmuită de coloane. Iubitorii de 
artă, îmbrăcaţi la modă şi, evident, înstăriți, discutau în 
grupuri mici. Chelnerii în livrele, purtând tăvi cu şampanie şi 
mâncăruri delicate, îşi făceau loc prin spaţiul care se aglomera 
rapid. 

— Câte limbi vorbeşti? o întrebă el. 

— Câteva, răspunse ea absentă, cercetând adunarea. 
Tu? 

— Una. Ştiu câteva cuvinte în latină. 

— Carpe diem? ridică ea din sprânceană. 

— Da, cam atât. 

Nu existau tablouri pe pereţi, doar ceva de dimensiuni 
mari situat în centrul curții, acoperit cu stofă. Imediat îşi dădu 
seama de greşeala lui. 

— Am crezut că e vorba de un tablou. 

— De ce ai crezut asta? 

— Nu ştiu, spuse el pe un ton mai tăios decât voise. Dar 
e o sculptură, nu-i aşa? 

— Da, James, e o sculptură, îi zâmbi ea. 

— Violetta! se auzi o voce din mulțime, făcându-i pe 
amândoi să se întoarcă. 

Un bărbat de vârsta şi înălțimea lui James, aşezat lângă 
sculptura acoperită, le spuse câteva cuvinte însoțitorilor lui şi 
porni grăbit spre ei, zâmbind larg. 


— Rinaldo! un zâmbet strălucitor înflori pe buzele lui 
Violet, care porni spre el, urmată de James. 

— Violetta! 

Italianul o ridică în braţe. 

Violet râse răspunzându-i, la rândul ei, în italiană. 

— lertaţi-mă, spuse James fără să stea pe gânduri şi 
făcând un pas înainte, dar ei nu-i dădură atenţie. 

Rinaldo o lăsă jos, iar Violet făcu un pas înapoi. Mâinile 
însă îi rămaseră în mâinile lui. Începură imediat o discuţie 
animată. Tot în italiană. 

Lui James nu îi plăcea deloc asta. Nu pentru că nu 
înțelegea niciun cuvânt. Oricum, nu putea face nimic fără să 
atragă atenţia asupra lor. Îi promisese lui Violet că se va 
comporta exemplar. Era destul de sigur că reacțiile indignate 
ale unui soț gelos nu intrau în categoria unui comportament 
exemplar. „Ale unui soţ gelos.” Ei bine, da. Îşi îndreptă umerii. 
Exact asta era. Şi ce bărbat nu ar fi când şi-ar vedea soția 
întâmpinată cu o afecțiune neruşinată de către un străin? Un 
bărbat străin - unul dintre prietenii ei, fără îndoială - şi un 
prieten şocant de atrăgător. De fapt, italianul aducea destul de 
bine cu statuia lui David, cu părul creț închis la culoare şi 
nasul lung, oarecum plat, umerii largi, trupul musculos şi 
mâinile mari. James refuză să speculeze ce alte trăsături 
comune mai avea acest Rinaldo cu David. 

James afişă forțat o expresie indiferentă, de parcă în 
fiecare zi soţia lui era întâmpinată cu un entuziasm nestăpânit 
de un italian mult prea chipeş. Deşi faptul că îl ignoraseră 
fusese enervant şi, fără îndoială, nepoliticos. Violet detesta să 
fie nepoliticoasă. Cel puţin, putea să o oprească, aşa că îşi 
drese glasul. 

Violet se aplecă mai aproape de italian şi-i spuse ceva 
evident amuzant, la care bărbatul râse drept răspuns. În cele 
din urmă, se întoarse spre James. 

— James, acesta este bunul meu prieten, signor Lazzari, 
spuse ea în engleză. Rinaldo, permite-mi să ţi-l prezint pe soțul 
meu, Lord Ellsworth. 

Rinaldo Lazzari? Acesta era artistul? Acesta era 
sculptorul italian? 


— Acesta este soțul? Lazzari se încruntă. Quindi voi due 
avete riconciliato le vostre differenze? i se adresă el lui Violet. 

— Si şovăi ea, apoi zâmbi larg. 

— Meraviglioso3! Îl prinse pe James de umeri şi înainte 
ca acesta să poată spune un cuvânt, îl sărută pe amândoi 
obrajii. Sunt atât de încântat să te cunosc în sfârşit, spuse el 
într-o engleză cu un accent puternic. Şi că ai venit să-mi vezi 
capodopera. 

— Aştept cu nerăbdare, rosti James încet. 

— Rinaldo a trebuit să realizeze o sculptură a Minervei — 
zeița artelor, industriei, comerțului şi a războiului, explică 
Violet. Lucrarea sa va reprezenta Florența la o expoziție în 
strânsă legătură cu expoziția mondială de anul viitor, de la 
Paris. 

— Sper că nu veți fi dezamăgiţi, spuse Lazzari cu un 
zâmbet care spunea că o astfel de dezamăgire era imposibilă. 
Şi Violet crezuse că James era arogant! Artistul îşi îndreptă 
din nou atenţia spre Violet. Înţelesesem că nu vii. Francesca 
va fi atât de încântată. În seara asta sărbătorim. Veniţi, da? 

— Suntem încântați. 

Îi aruncă o privire rapidă lui James, apoi îi zâmbi larg 
artistului. James ştia că nu era deloc încântat, dar zâmbi 
totuşi cordial 

— Eccellente?! Lazzari îl bătu pe James pe spate. Scusa, 
per favore? trebuie să vorbesc cu ceilalți, îi zâmbi el lui Violet 
cu subînțeles. Artistul care are şi farmec pe lângă talent 
primeşte mai multe comenzi, nu? 

Violet râse. Lazzari îl salută pe James cu o mişcare a 
capului şi plecă să întâmpine alți oaspeți. 

— Chiar a fost necesar? întrebă James când Lazzari se 
îndepărtase suficient. Felul în care te-a salutat a fost puţin 
exagerat, nu găseşti? 

— Omul e italian, James, ocoli ea răspunsul. 


2 Deci voi doi v-aţi împăcat (în limba italiană în original) 
3 Minunat! (în limba italiană în original) 

4 Excelent! (în limba italiană în original) 

5 Vă rog să mă scuzațţi (în limba italiană în original) 


Entuziasmul exacerbat e natural la ei. 

— Aş prefera să-şi tempereze entuziasmul când este 
vorba de soția mea. 

— Rinaldo a fost dintotdeauna entuziast, mai ales în 
privința femeilor, spuse ea îndreptându-şi atenţia către 
sculptura acoperită. Şi eu am fost întotdeauna soția ta. 

— Ce ţi-a spus? Când ne-ai prezentat 

— Dacă vrei să ştii ce spun oamenii, poate că ar trebui să 
le înveţi limba. 

— Poate. Totuşi, în momentul de față... 

— A întrebat dacă ne-am împăcat. Am spus că da. 

— Înţeleg „da” în mai multe limbi, dar îți mulțumesc 
pentru traducere, miji el ochii. Lazzari este artistul, nu-i aşa? 
Sculptorul italian? 

— Este un sculptor italian, ocoli ea din nou un răspuns 
clar. Nu sunt sigură că-l poţi numi sculptorul italian. Există o 
mulțime de sculptori italieni. Cu greu poți arunca o daltă, sau 
o perie în Florența, fără să dai peste un artist. 

— Ştii ce te întreb, se încruntă el 

— Bineînţeles că ştiu. O, ce bine, mă întrebam când vor 
sosi. 

— Violet! 

— Nu acum, James. 

Întinse mâna cuiva aflat în spatele lui. 

— Schimbi subiectul, spuse James printre dinți. 

— Oare? zâmbi ea inocent. Nu văd de ce aş face-o. 

Violet făcu un pas înainte ca să-i salute pe Marcus şi pe 
doamna Ryland. O clipă mai târziu, arătă spre Lady Fenton 
care vorbea cu oameni pe care nu-i mai văzuseră de la ultima 
lor vizită, şi insistă că trebuia să o salute. Violet luă brațul 
doamnei Ryland şi porniră către un grup aflat în cealaltă parte 
a curții. 

— O zi bună şi ție! Marcus ridică două pahare de pe tava 
unui chelner şi-i întinse unul lui James. Ce a fost asta? 

— Încerca să scape, spuse James întunecat şi sorbi din 
şampanie. 

— De? 

— De mine. 


— Îndrăznesc să întreb de ce? 

— Îmi evită întrebările, strânse el din dinţi, despre 
sculptorul italian. 

— Italian... Pentru o clipă, Marcus se încruntă, apoi 
expresia i se schimbă brusc. A, da, sculptorul italian. 
Zvonurile care au circulat pe seama ei. Se opri. Din câte mi-a 
spus Cleo, Florența e plină de sculptori, de artişti şi de 
scriitori, atât italieni, cât şi străini. Eşti sigur că acest sculptor 
este sculptorul? 

— Ținând cont de felul în care a întâmpinat-o, sunt 
foarte apropiaţi. 

Marcus îşi studie prietenul. 

— Gelos? 

— Aşa se pare. 

— Nu te-am mai văzut aşa până acum, zâmbi Marcus. 

— Nu m-am simțit niciodată aşa până acum. James 
sorbi din pahar fără să-şi ia o clipă ochii de la Violet. Iar ea 
este soția mea. 

— Parcă spuneai că ați convenit să lăsați trecutul în 
urmă. 

— Mai mult sau mai puțin. 

— Atunci ce importanţă are dacă acesta este sculptorul 
sau nu? 

— Detest când ai dreptate. 

— Asta e datoria mea, chicoti Marcus. 

— Ai dreptate, recunoscu James chiar dacă nu-i plăcea. 
Dacă mă aştept să mă ierte, trebuie să o iert şi eu. 

— Desigur, iar în cazul tău, sunt multe de iertat, spuse 
Marcus cu blândeţe. În cazul ei, nu sunt atât de sigur. 

— Nici eu, trase el aer în piept sperând să se simtă mai 
bine. Zadarnic. Tot ce pot face e să uit. A fost ideea mea să las 
trecutul în urmă. Desigur, trecutul lui era cel care îl preocupa. 
În ciuda zvonurilor, chiar nu era sigur că existase vreun 
comportament inadecvat din partea lui Violet. 

Marcus tuşi, o încercare eşuată de a-şi ascunde 
amuzamentul. 

— Îţi place Florenţa? întrebă James, dornic să schimbe 
subiectul. Ţi-a arătat încântătoarea doamna Ryland atracțiile 


turistice? 

— Este încântătoare şi îmi place de ea. Îmi place mult de 
ea, sublinie Marcus privindu-şi ferm prietenul. Învață să o 
placi, James. Este cea mai bună prietenă a soției tale. Îşi 
îndreptă privirea spre doamna Ryland şi spre Violet. Şi 
plănuiesc să o păstrez în viața mea mult timp de-aici înainte. 

— Sună serios, se încruntă James. 

— Am înțeles că mâine ne îndreptăm spre Grecia? 

Încă o persoană care schimba subiectul. Toţi aveau 
secrete? 

— Din păcate. Speram să mai stăm câteva zile ca să-mi 
revin. În plus, îmi place Florenţa. 

— Şi mie. Dintotdeauna mi-a plăcut. Ai de gând să iei 
din nou praful de dormit? 

— Ori asta, ori călătoresc cu capul într-o găleată. 

— A, în cazul acesta, alegerea e clară. 

Un domn cu înfăţişare distinsă anunţă ceva în italiană, 
iar mulțimea se strânse în jurul sculpturii. James schimbă 
paharul gol cu unul plin. Violet şi doamna Ryland veniră lângă 
ei 

Odată ce mulțimea se potoli, domnul elegant începu să 
vorbească. Evident, un discurs despre cât de talentat şi 
extraordinar era Lazzari, ținând cont de felul în care vorbitorul 
gesticula în direcţia lui, precum şi de modestia cu care zâmbea 
artistul 

— Vrei să-ți traduc? îl întrebă Violet. 

— E ceva interesant? 

— Nu în mod special. 

— Atunci, sunt fericit în ignoranța mea. 

Ea se abținu să nu râdă, după care îşi îndreptă din nou 
atenţia asupra vorbitorului care continua să laude talentul lui 
Lazzari. 

Că o făcuse pe Violet să râdă era meritul lui. Indiferent 
ce se petrecuse între ei, ar fi pariat că italianul nu o făcuse să 
râdă. Era posibil totodată ca altul să fi fost sculptorul Şi, de 
asemenea, era posibil ca zvonurile despre Violet să fie 
neîntemeiate. Într-adevăr, se putea chiar să nu fi existat nici 
un sculptor. Cel puţin nu unul care să fi fost amantul ei. La 


urma urmei, James se mai înşelase şi altă dată. 

Cu adevărat, nu conta. Dacă James voia ca ea să treacă 
cu vederea trecutul lui, trebuia să treacă cu vederea peste al 
ei. Indiferent cât era de greu. 

După un discurs nesfârşit — care poate n-ar fi părut aşa 
lung dacă înțelegea limba, deşi se îndoia şi de asta —, 
vorbitorul îi făcu semn lui Lazzari. Artistul făcu un pas şi 
acesta rosti câteva cuvinte - fără îndoială despre cât de 
mulțumit era că i se acordase această şansă şi cum spera că 
se ridicase la înălțimea aşteptărilor şi aşa mai departe. Apoi, 
cu un gest grandios, trase pânza de pe sculptură. 

Mulțimea exclamă impresionată, apoi izbucni în 
aplauze, James rămase cu privirea aţțintită, iar Marcus îşi 
drese glasul. 

— O, vai, rosti doamna Ryland cu jumătate de gură. 

— O, Doamne, murmură Violet. 

Cioplită în marmură albă, statuia era de două ori mai 
mare decât în mărime naturală, şi o înfățişa pe zeiță întinsă pe 
un şezlong, sprijinită în cot. Dintr-o mână îi atârna o carte, la 
picioarele ei zăcea un coif. Părul îi cădea în valuri peste umeri 
şi peste sânii goi. Picioarele strânse îi ascundeau părțile 
intime. Se odihnea pe faldurile unei cuverturi. Chiar şi cu 
cunoştinţele sale limitate despre toate lucrurile artistice, 
James vedea că era o lucrare magnifică. 

Chipul îi era deosebit de rafinat. Şi de ce n-ar fi fost aşa? 
Doar era chipul lui Violet. 

— Îmi dau seama de ce ai putea fi emoţionată, făcu 
James un semn către statuie. E aproape stânjenitor. 

— Este într-adevăr destul de neaşteptat. 

— Nu ştiai despre asta? îi aruncă el o privire. 

— Ştiam că e posibil, spuse ea cu nonşalanţă. 
Dumnezeule, James. Pentru asta am pozat! 


Capitolul 22 


— Ai făcut ce? 


În ochii lui James sclipea ceva asemănător groazei. 
Violet nu se putu abține. O singură privire către chipul lui şi 
izbucni în ras. 

— Nu este amuzant. 

În voce i se simţea indignarea. 

— O, haide. Este puțin amuzant. 

— Aceea eşti tu! o fixă el cu privirea. 

— Nu în întregime, spuse ea examinând atent statuia. 

— E chipul tău! 

— Presupun că există o asemănare. 

— E mai mult decât o asemănare. Privirea lui se plimba 
între ea şi sculptură. Şi cum rămâne cu restul? Tot tu eşti? 

O, Doamne, compara în minte silueta ei cu cea a statuii. 

— A făcut unele modificări spuse ea gânditoare, 
îmbunătățiri. 

— Îmbunătăţiri? cu greu rosti cuvântul cu voce tare. 

— Acolo, sânul, arătă ea către statuie. Este puțin mai 
mare decât al meu. Şi şoldurile, la fel. Nu eşti de acord, Cleo? 

— E destul de greu de spus, ridică ea din umeri. 

— Aşa cred şi eu, oftă Violet. Prin urmare, James, ca să 
îți răspund la întrebare, nu ştiu ce să-ți spun. Chiar nu ştiu. 

— Cum să nu ştii dacă eşti tu sau nu? aproape că scuipă 
el cuvintele. 

O, situaţia era amuzantă. 

— Doamne, James. Nu mi-am imaginat niciodată că vei 
fi atât de rigid. 

— Cred că era de aşteptat o anumită rigiditate din partea 
mea. Aceea... făcu un semn către statuie, este soția mea! 

— Imortalizată în piatră, zâmbi ea. Aş fi zis că o să fii 
mândru. 

— Mândru? Mândru? Eşti goală! 

— Nu, James, sunt îmbrăcată corespunzător. Arătă cu 
capul către statuie. Ea e goală. 

— Acesta este un alt test, nu-i aşa? strânse James din 
dinți. 

Nu era un alt test, dar nu trebuia să-i spună asta lui 
James. De fapt, şi ea fusese aproape la fel de surprinsă. 
Trecuseră câțiva ani de când pozase pentru Rinaldo. Deşi ştia 


că era o posibilitate, faptul că el alesese să folosească schițele 
ei pentru Minerva era neaşteptat şi extrem de măgulitor. 

— Nu neapărat, ridică ea din umeri, cu excepţia cazului 
în care, desigur, vrei să fie un test. 

— Este într-adevăr o lucrare remarcabilă, spuse Cleo. 

— Omul e talentat, adăugă Marcus. Minerva nu era zeița 
războiului? 

— De asemenea şi zeița artei, a industriei, a comerțului 
şi a înțelepciunii, rosti Penelope venind lângă ei. Era destul de 
ocupată pentru o zeiță. 

— Desigur, încuviință Marcus, dar te-ai aştepta ca o 
zeiță a războiului să fie înfăţişată cu o sabie, cu un scut şi 
probabil cu nişte haine pe ea. 

O, da, să atragă şi mai mult atenţia asupra nudității 
statuii era cu siguranță cea mai bună cale să-l distragă pe 
James. 

— Licenţă poetică, dacă vrei, domnule Davies. Nu am 
întâlnit niciodată un artist care să nu-şi asume anumite 
libertăţi, spuse Penelope. Cu excepţia cazului în care, desigur, 
lucrarea în cauză a avut la bază un portret şi chiar şi atunci 
sperăm că artistul operează anumite... îmbunătățiri. Dacă 
vrem adevărul gol-goluț, am putea la fel de bine să ne facem o 
fotografie. 

— Aş putea să precizez că aproape fiecare sculptură 
clasică a unui războinic sau a unui zeu masculin este de obicei 
nud, interveni Cleo. 

— Imaginează-ți surprinderea mea când ţi-am văzut 
chipul în lucrarea lui Rinaldo, i se adresă Penelope lui Violet. 
— Pentru că ea a pozat, spuse James printre dinţi. 

— Sigur. Cu ceva timp în urmă, dacă îmi amintesc bine, 
rosti Penelope făcând ochii mari. Şi de ce nu ar fi făcut-o? Ele 
un artist talentat şi este o onoare că a ales să-i folosească 
trăsăturile în lucrarea unei zeițe. Doamne, milord, toți am 
pozat pentru el. 

Marcus îi adresă lui Cleo o privire întrebătoare. În 
schimb, ea zâmbi echivoc. Penelope făcu semn către statuia 
Minervei. 

— De fapt, sunt destul de sigură că acelea sunt 


picioarele mele. 

— De ce tocmai tu? i se adresă James lui Violet. 

— Ce vrei să spui cu de ce eu? se încruntă ea. 

— Ei bine, voi doi chiar v-aţi împăcat. Vă purtați exact ca 
un cuplu căsătorit. Penelope o luă de braţ pe Cleo. O, uite, 
dragă, acela nu este ambasadorul? Ar trebui să îl salutăm. 
Privi către Marcus. Vino, domnule Davies. 

— Ce ambasador? întrebă Marcus, urmându-le pe 
doamne. 

— Nu contează, e un pretext, spuse Penelope şi cei trei îți 
croiră drum prin mulțime. 

— De ce a ales să-ți folosească fața? 

James îşi încrucişă brațele peste piept. 

— De ce nu fața mea? spuse ea încet. 

— Mi se pare că un bărbat ar putea dori să imortalizeze o 
femeie pentru care a avut anumite sentimente. O femeie cu 
care a avut o relație. 

Era evident că James credea că Rinaldo fusese iubitul ei. 
Şi era la fel de evident că îl deranja. 

— Eşti gelos. 

— Eşti o femeie căsătorită. 

— O, nu cred că tocmai tu te foloseşti de acest argument, 
spuse ea privindu-l cu ochii mijiți. De ce nu eu? 

— Pentru că nu-mi place! Pufni, apoi făcu o pauză. De 
fapt, îmi place. E o lucrare destul de bună. Ceea ce nu-mi 
place este că eşti tu. Şi chiar dacă de la gât în jos... 

— Îmi place să mă consider o sursă de inspiraţie. 

— ...eşti tu, sau Lady Fenton, sau doamna Ryland, sau 
Dumnezeu ştie câte altele, toți cei care vor vedea asta te vor 
vedea doar pe tine. 

— Poate. James avea dreptate, desigur. Nu că ar mai fi 
contat. Când pozase pentru artist, fusese înfăşurată într-un 
cearşaf, ceva ce amintea de o togă antică. Şi soția lui Rinaldo 
fusese mereu prezentă. 

— Nu vreau să te împart, fie şi în marmură, cu restul 
lumii. 

— Eşti drăguţ că spui asta, îi zâmbi ea. 

— Nu am spus-o ca să fiu drăguţ. 


El luă de pe tava unui ospătar o minitartă. 

— Atunci a vorbit doar gelozia? 

— Da! 

Băgă aperitivul în gură, fără îndoială pentru a nu fi 
nevoit să spună mai multe. 

— Tu eşti cel care a vrut să lase trecutul în urmă, îl privi 
ea direct în ochi. Mi-ai promis că nu vei răsuci cuțitul în rană, 
dacă nu o fac nici eu. 

— Da, ei bine, se dovedeşte un pic mai dificil decât 
mi-am imaginat, spuse el pe un ton tăios. 

Îi veni să râdă de încântare. Bărbatul acesta chiar avea 
sentimente pentru ea, sentimente suficient de puternice 
pentru a justifica gelozia, sentimente care nu aveau nimic de-a 
face cu moştenirea lui. Şi nu era asta... minunat? 

— O, haide, James. Sunt tot felul de oameni pe care 
vreau să ți-i prezint aici, îl luă ea de braț. Vreau să-mi prezint 
soțul. 

— Nu va fi ciudat? 

— Oh, cu siguranţă va fi ciudat, zâmbi ea, dar cred că 
merită. La urma urmei, te voi prezenta drept soțul meu pentru 
cel puţin trei ani de acum înainte. 

— Cel puţin? 

Un zâmbet larg îşi făcea loc încet pe chipul lui. 

— Nu fi îngâmfat, James, spuse ea cu răceală. Nu ai 
câştigat nimic. 

— Nu cred că ai nevoie de nicio îmbunătăţire, se uită 
James înapoi la statuia zeiței, apoi la şoldurile lui Violet. 

Şi asta i se păru tot minunat. James era un bărbat loial. 
Nimeni nu ar fi putut cere un tovarăş mai fermecător şi mai 
grijuliu. Era soțul perfect. Era uşor să uite că era încă 
supărată pe el. Într-adevăr, devenea din ce în ce mai greu să 
rămână supărată pe el. Nici Violet nu era sigură cum sau când 
se întâmplase, dar furia îi dispăruse aproape cu totul. 

Poate că ea îl iertase. Era, dintr-odată, cu totul alt bărbat 
decât fusese în urmă cu şase ani, şi totuşi, erau momente în 
care se purta la fel ca înainte. 

Când recepţia se apropie de sfârşit, Violet şi James luară 
o trăsură până la casa familiei lui Rinaldo, la periferia 


oraşului. Cleo şi Marcus se scuzaseră, spunând că voiau să se 
retragă mai devreme, ținând cont că a doua zi călătoreau. 
Violet se abținuse cu greu să nu râdă la vederea expresiilor 
inocente de pe chipurile lor. Se părea că James încă nu aflase 
că cei doi se căsătoriseră. 

Casa se afla în apropierea unuia dintre ultimele 
segmente ale zidului antic ce înconjurase odinioară oraşul. 
Casa lui Rinaldo aparținea familiei sale de generaţii. O anexă 
încăpătoare fusese transformată în garsonieră pentru el. Când 
sosiră, casa era deja plină de prieteni şi rude. 

— Vreau să-ți prezint pe cineva, spuse Violet căutând cu 
privirea în mulțime. Nu am avut ocazia să vă fac cunoştinţă 
mai devreme. 

— Un alt prieten? Alt sculptor, poate? întrebă James cu 
un aer nevinovat. 

— Ar trebui să te plesnesc pentru asta, murmură ea. 

— O, ai face-o? 

Ea nu-i răspunse, căci îşi zărise prietena care-i făcea 
semn cu mâna. 

— James, permite-mi să ţi-o prezint pe signora Lazzari. 
Francesca, acesta este soțul meu, Lord Ellsworth. 

— A, il marito. Francesca era mult mai scundă decât 
James, şi totuşi reuşi să-l sărute pe amândoi obraji cu un 
entuziasm similar cu al soțului ei pentru Violet. După toate 
aparențele, James nu avea nicio obiecţie față de o primire 
călduroasă, când era vorba de o italiancă drăguță. Bine ați 
venit la mine acasă, milord! 

— Aceasta este casa dumneavoastră? întrebă James. 

— Şi. Şi a restului familiei mele, desigur. Îmi pare atât de 
rău că nu v-am întâlnit la eveniment. Am plecat imediat după 
dezvelirea Minervei, spuse ea privind în jur cu satisfacție. 
După cum vedeți, am avut multe de făcut aici. Violetta, l-a 
cunoscut pe Rinaldo? 

— Da, încuviinţă Violet. 

— Şi signor Lazzari este soțul dumneavoastră? spuse 
James încet. 

— Da, este soțul meu, rosti Francesca deplasându-şi 
privirea drăgăstoasă spre Rinaldo, prins într-o conversație 


animată, de cealaltă parte a camerei. Este mult mai 
convenabil aşa, pentru copii, înțelegeți? 

James dădu din cap. 

— Au... 

Violet îşi privi prietena. 

— Tot cinci sunt? 

— Si răsună convingător vocea Francescăi, şi cinci vor 
rămâne. 

— Eu şi Francesca am urmat aceeaşi şcoală, în Anglia, 
deşi ea era mai mare şi nu ne cunoşteam atunci, zâmbi Violet. 
Ne-am întâlnit din nou în prima mea călătorie la Florența. 

— Şi de atunci am rămas prietene. Francesca şi-a 
plimbat privirea peste mulțime. Violetta a fost aici de multe 
ori. O considerăm verişoara noastră englezoaică şi sărbătorim 
vizitele ei cu mâncare, vin şi muzică. 

— Familia Lazzari nu ratează nicio ocazie de a sărbători, 
râse Violet. 

Prima dată când Violet vizitase casa Francescăi şi a lui 
Rinaldo, experiența o copleşise puţin. Mai ales prin 
comparație cu familia 

rezervată şi foarte englezească a lui Violet. Chiar şi 
când era copilă, adunările de familie erau restrânse, conforme 
şi obligatorii. Ar fi putut paria ca fiecare persoană din casa 
Lazzari, în 

seara aceea, era acolo pentru că nu voia să fie în altă parte. 

Simţea o bucurie ori de câte ori se afla în prezența acestei 
familii şi a prietenilor lor, care îi încălzea sufletul. Nu pleca 
niciodată fără să promită că va reveni şi mereu îşi dorea să 
facă această promisiune. 

— Mannaggia. Francesca văzu ceva şi se încruntă. Un 
moment. Scusami, oftă şi ridică un deget. 

Apoi se grăbi să gestioneze criza inopinată. O situație 
des întâlnită, după câte îşi amintea Violet. 

Cineva le înmână lui Violet şi lui James câte un pahar de 
vin. James bău dintr-o înghițitură mai bine de jumătate din 
pahar. 

— Nu este ceea ce te aşteptai? 

— Nu chiar, recunoscu el. Aşadar, soția lui Lazzari este 


prietenă cu tine? întrebă el cu nonşalanţă. 

— Aşa este. 

Violet sorbi din vinul roşu intens care îi amintea de zilele 
pline de soare, brizele calde şi nopţile înstelate. 

— Ba chiar o bună prietenă, se pare. 

— Foarte bună. Apropo, nu m-aş încurca niciodată cu 
soțul unei prietene. Sau, de altfel, cu soţul oricui. 

— Ştiu, dădu el din cap aprobator. Sau, mai bine spus, 
ar fi trebuit să ştiu. Presupun că mă aşteptam să fii la fel de... 
de rău famată ca mine. Ca mine cel din trecut, oftă el prelung. 
Dacă cineva răspunde strict propriilor dorințe, va ignora 
aspecte precum responsabilitățile şi regretele. Şi sentimentul 
de vinovăţie. 

Violet nu ştiu ce să spună. Nu se aşteptase la acest tip de 
mărturisire, mai ales acolo şi atunci. Nici nu înțelegea prea 
bine ce însemna cu adevărat, dar era intrigată. 

— Aşa că... James mai luă o înghițitură. Eşti un membru 
al familiei, nu? 

— Da, şi sunt extrem de mândră să fiu considerată ca 
făcând parte din familia lor, spuse ea privind în jur. Aceşti 
oameni sunt primitori, oneşti şi foarte amabili. Nu ţin cont de 
poziție socială... 

— Sau de titluri, sau de avere. James privi şi el mai atent 
oamenii din jurul lor. Sunt mai degrabă nişte spirite libere, 
nu-i aşa? Şi fericite, se pare. Şi nu le e teamă să-şi afişeze 
fericirea. 

— De fiecare dată când îi vizitez, nu mă pot abţine să 
nu-mi compar familia cu aceasta, pufni ea. Ţi-o poți imagina 
pe mama aici? Sau, de altfel, pe sora mea? 

— Până în seara asta nu mi te-am putut imagina nici pe 
tine aici. 

— Aşa? 

— Ei bine, toată lumea se distrează pe cinste. 

— Şi eu mă distrez, se încruntă ea. Mă distrez adesea. 

— Rectific, chicoti el. Violet pe care o cunoşteam acum 
şase ani ar fi fost stânjenită de toate astea. Violetta este 
complet în largul ei. 

— Unul dintre beneficiile călătoriilor, James, spuse ea 


sorbind din pahar. Am întâlnit oameni foarte drăguți în locuri 
foarte interesante. Trebuie să fii deschis către noi experienţe, 
atunci când rătăceşti prin lume. Făcând asta, descoperi 
lucruri total diferite de cele cu care ai fost obişnuit — deşi poate 
fi inconfortabil pe moment — nu este neapărat rău. Este pur şi 
simplu... diferit. 

— Aceasta nu este lumea noastră, Violet. 

Privirea lui James rătăci printre oameni şi în voce i se 
simţea îngândurarea. 

— Ai grijă, James. lar filosofezi. Aceasta nu era nici 
lumea Francescăi. A rămas orfană de la o vârstă fragedă, 
singurul copil al unor părinți descendenți din familii florentine 
proeminente. A fost trimisă în Anglia la şcoală, iar averea 
familiei ei şi viitorul ei au rămas în mâinile unui tutore de 
neîncredere. Când a terminat şcoala şi s-a întors la Florenţa, 
tutorele a susținut că averea lăsată de părinţii ei fusese 
cheltuită integral pentru educația ei. James tresări. Din 
fericire, părinții ei avuseseră prieteni, în special un cuplu care 
a primit-o în casa şi familia lor. Violet privi din nou împrejur. 
Probabil că sunt pe aici pe undeva. El era negustor de artă şi, 
întrucât Francesca vorbeşte mai multe limbi, s-a dovedit de 
ajutor în relaţiile lui cu clienţii străini. Aşa l-a cunoscut pe 
Rinaldo. 

— Şi au trăit fericiți până la adânci bătrâneți, zâmbi el. 

— Lord Ellsworth. Francesca apăru din nou lângă ei. Aş 
fi cea mai groaznică dintre gazde dacă nu ţi-aş face cunoştinţă 
cu restul familiei Violettei. 

— Aş fi onorat, spuse James zâmbind şi oferindu-i 
brațul. Şi, te rog, spune-mi pe nume, James. 

— O, nu aş îndrăzni, milord. Am fost învățată că nu se 
cuvine, spuse Francesca, apoi zâmbi. Dar James, în țara mea, 
este Giacomo. 

— Atunci, Giacomo rămâne, se aplecă spre Violet şi-i 
şopti. Nu era acesta prenumele lui Casanova? 

— Totuşi, aşa cum a observat Shakespeare... zâmbi ea 
inocent, „ce-i un nume”? 

El pufni în râs, apoi îşi îndreptă atenția spre Francesca 
şi dădură ocol încăperii, la fiecare câţiva paşi făcând o nouă 


cunoştinţă. Violet venea în urmă, apoi întâlniră persoane 
cunoscute şi toată lumea o saluta de parcă era cu adevărat un 
membru al familiei. Violet observă că Francesca îl prezentă pe 
James soacrei ei, care îl luă fără alte ceremonii la dans. Deşi 
pe chip îi trecu o umbră de teamă, nu şovăi nicio clipă. Ce om 
bun! Atunci o străfulgera un gând. O, Doamne, era mândră de 
el. 

La un moment dat, Violet se retrase pe margine, să-şi 
tragă sufletul şi să privească de la distanță. Nu mai puțin de o 
sută de oameni umpluseră casa, peste tot, până în grădină. 
Copiii se plimbau, râdeau şi se strigau unii pe alții şi făceau 
toate acele lucruri pe care copiii tind să le facă atunci când 
adulții nu le acordă atenție. 

Farfurii pline cu mâncare acopereau mesele, vinul 
curgea în pahare fără oprire, muzica şi râsetele umpleau aerul 
şi de la cel mai mare la cel mai mic, toată lumea dansa. Nu se 
compara cu niciuna dintre sălile de dans din Mayfair. 

— Eşti fericită, draga meu prietenă, i se alătură Rinaldo 
umplându-i paharul. 

— Nu am fost niciodată cu deosebire nefericită, îi aruncă 
ea o privire, deci da, presupun că sunt. 

— Nu, eşti altfel acum, Violetta. E ceva schimbat la tine. 
Un motiv anume pentru fericirea ta, poate? 

Rinaldo făcu semn din cap spre James, care dansa cu 
una dintre mătuşile sculptorului. 

— James? Nu. Privirea îi zăbovi asupra soțului ei. E 
posibil, presupun. Dar nu, cu siguranţă nu. 

Rinaldo ridică o sprânceană, cu un aer de scepticism. 

— Poate, se încruntă ea. O, nu ştiu. Acum sunt sigură de 
ce simt pentru el, iar în clipa următoare nu mai sunt. 

— A, confuzie, un semn sigur. 

— Ei bine, asta e ceva, zise ea. Un semn sigur că ce? 


— Arată ca un bărbat îndrăgostit, zâmbi Rinaldo privind 
gânditor către James. 

— El? 

Impulsul ei imediat fu să nege. Apoi înțelese că nu voia 
să nege. Violet voia ca James să fie îndrăgostit de ea. La urma 


urmei, indiferent de cât de mult încerca să ignore sau să nu 
recunoască, ea era îndrăgostită de el. 

— Haide, Violetta, clătină Rinaldo din cap. Dragostea 
este o mare fericire. Una dintre multe altele pe care le 
sărbătorim în seara asta. 

Fără avertisment, o împinse, râzând, în vârtejul de 
dansatori. Violet dansă cu un partener după altul, deşi nu 
cunoştea majoritatea paşilor, iar termenul partener era 
categoric unul liber — nu conta câtuşi de puţin. Întotdeauna se 
distrase de minune la aceste adunări ale familiei Lazzari, dar 
în seara aceea era diferit. În seara aceea, James era cu ea 
acolo. 

Încercă să nu se gândească la vorba lui Rinaldo, cum că 
James era îndrăgostit de ea. Dacă era adevărat, ea însemna 
pentru el mai mult decât pur şi simplu calea către moştenirea 
lui. Cu siguranță, fusese chiar minunat în ultimele luni. La 
urma urmei, el avea nevoie de ea să respecte termenii 
testamentului. Se împăcaseră ca să petreacă următorii trei ani 
într-o relație cordială, poate chiar prietenoasă, dar chiar 
înainte să plece din Anglia, înainte ca ea să cunoască adevărul 
despre acel sărut, nu se schimbaseră oare lucrurile între ei? 

Evoluaseră oare? Nu fuseseră ei în drum spre... ce? Un 
viitor împreună? Fericire veşnică? Nu era convinsă că era 
pregătită să afle. Alungă orice gând despre sentimentele ei 
pentru James şi se bucură de festivități. La urma urmei, cine 
ştie când se va întoarce? În cele din urmă, Violet se trezi în 
braţele lui James. 

— Te distrezi nemaipomenit de bine, spuse el zâmbind. 
Nu cred să te fi văzut vreodată atât de lipsită de griji. 

— Până acum două luni, nu m-ai văzut timp de şase ani. 
Din câte ştii tu, aş putea fi adesea lipsită de griji, zâmbi şi ea. 
Şi veselă. 

— Scuzele mele, Lady Ellsworth, adoptă el o mină 
serioasă. Nu am vrui să spun că eşti prea sobră, prea serioasă 
şi mult prea decentă. 


— Scuzele vă sunt acceptate, milord, spuse ea într-o 
manieră distinsă, apoi zâmbi. Şi da, mă distrez de minune. 
Întotdeauna o fac. Tu te distrezi? 

— Nu-mi amintesc când am petrecut ultima oară o seară 
atât de plăcută, zâmbi el. În afară de faptul că nu am nici cea 
mai mică idee despre ce vorbesc oamenii aceştia. 

— Face parte din aventură, James. 

— Da, presupun că da, chicoti el, apoi se opri. Nu pot să 
nu mă gândesc la o frază pe care o tot aud. 

— Şi care e aceasta? 

— De fiecare dată când sunt prezentat cuiva, ei spun, 
ah, il marito, de parcă ar şti exact despre cine e vorba. Acum, 
presupun că asta se traduce prin ah, ce diavol frumos şi 
strălucitor este englezul şi ce femeie norocoasă este Violetta! 
Violet râse. Dar bănuiesc că s-ar putea să nu fie întocmai aşa. 

— Nu întru totul, zâmbi ea. Il marito înseamnă soțul. 

— Se explică. 

— Bănuiesc că unii dintre ei nu credeau că am de fapt 
un soț şi că am pretins pur şi simplu că am un soț pentru a 
evita potenţiali pretendenți. 

— Şi au fost mulți pretendenți? întrebă el ca şi nu avea 
vreo importanţă. 

Dar ea bănui că totuşi avea. 

— Cu zecile, răspunse veselă. Mult prea mulți pentru a fi 
menționați. 

— M-am înşelat în privința contelui şi a sculptorului 
italian, o privi el în ochii, serios dintr-odată. M-am înşelat şi în 
privința poetului grec? 

— O, haide, James, râse ea forțat. Doar nu te aştepţi 
să-mi dezvălui toate secretele, nu? 

— Nu, desigur că nu. Unde ar mai fi distracţia? O trase 
mai aproape de el. Aş prefera să-mi folosesc farmecele pentru 
a te face să-mi spui. Ea râse. Văd că deja funcționează, ridică 
el din sprâncene. 

— Te pricepi foarte bine la asta. 

— Ştiu, zâmbi în acel fel al lui, minunat şi viclean, şi 
ceva în trupul ei fremătă. 

— Doamne, James, chiar eşti arogant. 


— Ştiu şi asta. 

Violet clătină din cap, mimând dezamăgirea, dar 
zâmbind. Bărbatul era fără speranţă. Şi aproape irezistibil. 
Atunci de ce îi rezista atât de vehement? Habar nu avea, aşa că 
ocoli întrebarea. 

— Ai spus că asta nu este lumea noastră. Ai dreptate, 
desigur, dar este o lume încântătoare de vizitat. 

— Şi o vizită nu este niciodată de ajuns, îi zâmbi el. Aşa 
că în seara aceasta îi lăsăm în urmă pe Violet şi pe James. În 
seara aceasta, suntem Violetta şi Giacomo. 

— O, Giacomo, spui cele mai încântătoare lucruri, zâmbi 
ea. 

Au râs şi au dansat, au mâncat şi au băut, şi au 
sărbătorit succesul lui Rinaldo până la primele ore ale 
dimineţii, apoi s-au întors cu regret la Penelope acasă. Stelele 
străluceau deasupra lor, iar lămpile ofereau oaze de lumină pe 
străzile pietruite. Florenţa pe timpul nopții era şi mai magică 
decât era pe timp de ziuă. 

— Vrei să dormi pe canapea în seara asta? 

Violet adoptă un ton indiferent, ca şi cum răspunsul lui 
nici nu conta. 

— Nu, tu vrei? 

— Am încercat aseară, spuse ea încetişor. Nu mi-a 
plăcut deloc. 

— De înțeles, recunoscu el. Nu cred că a fost concepută 
inițial pentru a fi o canapea, ci mai degrabă un dispozitiv de 
tortură renascentist, inventat fără îndoială chiar pentru 
familia Medici. Să iau pernele? 

Ea şovăi. Nu avea de gând să împartă patul cu el fără să 
existe o barieră — indiferent cât de iluzorie — între ei. Chiar dacă 
nu era pe deplin convinsă că asta îşi dorea. 

— Da. Desigur. Categoric, încuviință ea. 

— Foarte bine, zâmbi cu acel zâmbet viclean al lui, care 
în momentul acela părea să spună că ştia exact la ce se 
gândea. 

— Atunci mă voi schimba la baie. Îşi luă hainele de 
noapte şi porni spre uşă. E mai uşor aşa, cred şi, ei bine, e mai 
puțin... 


— Incomod? 

Ea zâmbi slab şi ieşi aproape în fugă. Ce naiba era în 
neregulă cu ea? Avuseseră o seară încântătoare. Chiar 
romantică. Însă, deşi era dispusă să-şi împartă patul cu el, din 
motive practice, nu era pregătită să se culce cu el. Era nevoie 
de mult mai mult decât de o seară minunată ca să se lase 
sedusă. 

Sau ca ea să-l seducă pe el? Gândul îi intră în cap şi 
refuză să mai plece. Încercă să îl ignore, dar apoi ideea nu i se 
păru complet deznădăjduită. Cu siguranţă îl putea seduce 
dacă voia. James nu s-ar fi opus. Faptul că nu respingea ideea 
o irita şi intriga în egală măsură. 

Chiar şi când se întoarse în cameră, ideea era tot acolo. 
James era deja în pat, aparent adormit, cu pernele la locul lor. 
Nu ştiu dacă se simțea uşurată sau dezamăgită. Nu, cu 
siguranță se simțea uşurată. Să facă dragoste cu James era 
un pas irevocabil. Însemna trecerea unei linii pe care nu era 
pregătită să o treacă. 

Rămase întinsă pe pat mult timp ascultându-l cum 
respiră, întrebându-se dacă visa, şi dacă da, visa la ea? 
Rezistă dorinței să întindă brațul şi să-l atingă, ignorând o 
nevoie dureroasă care o răscolea de fiecare dată când mâna lui 
o atingea uşor pe a ei sau când o lua în braţe să danseze, sau 
când împărțeau acelaşi pat. Doamne, ce se întâmpla cu ea? 

Era imposibil să adoarmă cu atâtea întrebări 
ocupându-i mintea, cerând răspunsuri pe care nu le avea. 

Lăsase ea trecutul în urma lor? O putea face? Fusese 
furioasă, pe bună dreptate, când el îi mărturisise adevărul 
despre sărutul lor nefericit. Dar dacă se gândea mai bine, de 
fapt, el o minţise o singură dată şi nu limpezise situația timp 
de şase ani. 

Ce voia ea? Era de ajuns dragostea pe care o simțea 
pentru el? Şi, mai important, putea avea încredere în el? Când 
era vorba de viitorul ei? De inima ei? 

Şi avea ea curajul să-şi asume acest risc? 


Capitolul 23 


Dacă James crezuse că drumul de la Paris la Florența 
fusese obositor, acesta pălea în comparație cu cel către Grecia. 
Din Florenţa, fu nevoie de douăzeci şi patru de ore şi trei 
trenuri diferite pentru a ajunge la Brindisi, pe coasta de vest a 
Italiei. Înţelese că în Italia călătoriile cu trenul nu erau atât de 
dificile deoarece nu existau Alpi de traversat, iar munții, în cea 
mai mare parte, se vedeau numai la orizont. 

Totuşi, li se alătură celorlalți doar din când în când, 
preferând să rămână singur în cuşetă, pe care era obligat s-o 
împartă cu Marcus. Nici Marcus nu era deosebit de mulțumit 
cu acest aranjament. Violet se arăta destul de preocupată de 
fiecare dată când James ieşea din cuşetă, iar Marcus îşi 
petrecu cea mai mare parte a timpului în altă parte, cu 
doamna Ryland. Dacă ea era importantă pentru Marcus - şi 
devenise dureros de evident că era - şi, cu siguranţă, era 
importantă pentru Violet, James trebuia să facă un efort să fie 
cât mai cordial cu ea, poate chiar să încerce să devină prieteni. 
La urma urmei, amândurora le păsa de aceeaşi oameni. 

James aproape că îşi revenise când urcară pe un vas cu 
aburi, la miezul nopţii, din Brindisi. Din fericire, avea propria 
lui cameră şi suficient praf de dormit. lar experiența drumului 
până la Florenţa îl învățase cât de mult să folosească. Nu voia 
să doarmă în prima lor noapte în Atena. Deşi, până ajunseră la 
Pireu, portul din Atena, îi făcu Atotputernicului nenumărate 
promisiuni ce aveau de-a face cu mersul frecvent la biserică şi 
evitarea chiar şi a celor mai mici păcate şi altele asemenea. 
Deşi părea că se obişnuise oarecum cu balansul unui tren sau 
al unei nave, din moment ce ajunse în Grecia într-o dispoziție 
fizică mult mai bună decât se aşteptase. Oricum ar fi fost, 
chiar dacă nu ştia care va fi ruta lor de întoarcere în Anglia, 
refuză categoric să pună piciorul pe altceva decât pe un feribot 
pentru a traversa din nou Canalul Mânecii. 

— Marcus zice că ai mâncat din nou ceva care nu ţi-a 
priit, spuse Violet când păşiră din nou pe pământ. 

Se vedea clar în ochii ei că era îngrijorată. Şi nu făcea 
asta să fi meritat totul? Ea insistă că era mult mai convenabil 


şi mai puțin costisitor să închirieze o trăsură până la Atena 
decât să ia trenul, iar el nu avea nicio intenţie să o contrazică. 
Se simțea aproape normal, aşa că de ce să ispitească soarta? 
Îşi dădu seama că, la un moment dat, va trebui să-i spună lui 
Violet despre problemele lui cu călătoriile lungi cu trenul sau 
pe apă, dar prefera să amâne această discuție cât mai mult 
timp posibil. Fără îndoială, vorbea mândria lui masculină. La 
urma urmei, ce bărbat voia să pară slab în ochii femeii pe care 
o iubea? 

Iar el o iubea. Din ce în ce mai mult, cu fiecare zi ce 
trecea, cu fiecare nouă conversaţie şi cu fiecare nouă 
aventură. Era bună şi generoasă, inteligentă şi amuzantă. 
Dormitul lângă ea, cu nimic altceva între ei decât un baraj de 
perne, era cu siguranță o tortură rafinată. Ceea ce simțea 
pentru ea era mai mult decât dorinţă. 

Se prefăcuse adormit când ea se întorsese în camera lor, 
în Florența. Păruse cea mai înțeleaptă alegere. Deşi cu 
siguranță începuse să-l placă din nou - poate chiar să aibă 
încredere în el —, nu voia să forțeze nota. O mică renunțare era 
un preț mic de plătit pentru un viitor împreună. Desigur, 
prețul părea nedrept când stătea întins în pat la câțiva 
centimetri de ea, dar era nevoie de răbdare să-i recâştige 
încrederea şi inima. Chiar dacă asta îl omora încetul cu 
încetul. 

Drumul până la Atena fusese neinteresant şi lipsit de 
evenimente. La jumătatea drumului către oraş opriră la o 
tavernă să-şi dezmorțească picioarele. Violet îl îndemnă să 
încerce din mâncărurile locale, aceasta fiind singura cale de a 
se obişnui cu ele. Bun sau nu, îi urmă sfatul şi încercă 
loukoumia — asemănător cu rahatul turcesc - şi o băutură 
numită mastică. Nu îşi dădu seama dacă îi plăcuse sau nu, 
gustul puternic i se păruse şocant. Nici Violet, nici doamna 
Ryland nu avură nicio problemă. James nu ştiu dacă era cazul 
să fie îngrozit sau mândru. 

James nu ştia la ce se aşteptase de la călătoria către 
Atena. Poate un peisaj presărat cu rămăşiţele Greciei antice. 
Cu excepția unor munți în depărtare şi, când şi când, a câte 
unui deal, oraşul Atena era situat pe o câmpie. Peisajul era 


verde şi luxuriant, dar nu surprinzător - cu podgorii şi 
plantaţii de măslini în cea mai mare parte - până când trecură 
de un deal care le blocase vederea şi înaintea lor răsări subit 
un templu străvechi pe o movilă. În spatele ei, sus, pe un alt 
deal, se afla Acropola. Indiferent de câte tablouri sau fotografii 
văzuse, nimic nu îl pregătise pentru măreţia desăvârşită a 
monumentului antic. 

— Eşti impresionat, nu-i aşa? întrebă Violet cu un 
zâmbet triumfător. 

— Îţi taie respiraţia. În plus, chicoti el, ai fi dezamăgită 
să spun nu. 

— Într-adevăr, aş fi. Acesta este Templul lui Tezeu. A 
servit drept biserică timp de sute de ani, motiv pentru care 
clădirea este atât de bine conservată. Tezeu a fost un rege 
legendar al Atenei şi un mare erou. Se crede că a fost îngropat 
în templu. 

— Ai învățat toate astea la şcoală? 

— Deşi mi-ar plăcea să spun că da şi să subliniez cât de 
multe ai şti şi tu dacă ţi-ai fi dat interesul la şcoală, nu pot, 
ridică ea din umeri. Aproape tot ceea ce ştiu despre locuri 
precum acesta este pentru că am avut norocul să le văd cu 
ochii mei, ceea ce mă face să vreau să aflu şi mai multe despre 
ele. 

— Se pare că e contagios, recunoscu el. Spune-mi mai 
multe. 

— O, bine, zâmbi ea. Îmi place să-ţi spun despre ce nu 
ştii. 

James râse. Venise rândul lui Violet să-l tachineze, ceea 
ce era de bun augur. 

— Atena este considerată locul de naştere al civilizației 
occidentale, începu Violet. Parthenonul este poate cel mai 
cunoscut... 

Când ajunseră la hotel, James deja cunoştea bine 
Acropolele, Parthenonul şi cele mai importante obiective 
turistice ale Atenei. 

Ce-i drept, fuseseră momente în care mintea îi fugise de 
la ceea ce spunea Violet la felul în care lumina soarelui 
strălucea pe şuvițele părului ei roşcat-auriu, care scăpau de 


sub pălărie. Sau la felul în care ochii ei verzi sclipeau, evident 
pasionată de subiect, iar el se întreba cum ar arăta încărcațţi 
de un alt fel de pasiune. Sau la felul în care îşi muşca buzele 
atunci când se gândea la ceva, iar el îşi amintea cât de 
încântător se simțiseră acele buzele lipite de ale lui. 

Doamna Ryland rezervase camere la Grand Hotel 
d'Angleterre. 

De îndată ce se cazară, Violet fu întâmpinată cu un 
entuziasm nestăpânit de un mic grup de cunoscuţi, vorbitori 
de limba engleza - doamne cărora le plăcea pălăvrăgeala şi 
domni foarte nerăbdători. 

Vorbiră despre cât de grozav era să se întoarcă la Atena, 
şi cum marele poet le fusese cu siguranţă alături în spirit, şi 
cum totul fusese teribil de interesant. Lui James nu i se 
păruse deloc interesant şi nici nu avusese vreun sens pentru 
el, dar în momentul acela nu-l interesa să afle cine erau 
oamenii aceia sau despre ce se întâmplase şi mai departe. Se 
strecură — fără să-şi dea seama dacă Violet observase sau nu — 
şi se îndreptă către camerele lor. El şi Violet aveau un 
apartament aflat la ultimul etaj, cu vedere către Acropole. Din 
fericire, aveau la dispoziție un singur dormitor. Din păcate, în 
apartament se afla şi o canapea destul de confortabilă. 

Violet sosi o jumătate de oră mai târziu, cu ochii 
strălucind de bucurie. 

— Doamne, James, unde ai dispărut? Acum erai acolo şi 
în momentul următor n-am mai ştiut de unde să te iau. Te-aş 
fi prezentat. Nu-i bai. Îi vei întâlni pe toți mai târziu, spuse ea 
oprindu-se în dreptul uşilor deschise ale balconului. O 
privelişte splendidă, nu crezi? 

— De parcă ne privesc cu dispreț înşişi zeii, spuse el 
rezemat de uşă cu braţele încrucişate peste piept. 

— Sarcastic, James? 

— Deloc, ridică el din umeri. E doar o observație. 

— Nimic nu îți aminteşte mai clar cât de departe a ajuns 
omenirea ca atunci când priveşti una dintre cele mai 
remarcabile construcții antice din lume, spuse scoțându-şi 
pălăria şi mănuşile şi aruncându-le pe un scaun. 

— Cine erau oamenii din hol? 


James nu era sigur că o să-i placă răspunsul, dar 
bănuia că aveau de-a face cu motivul pentru care se aflau în 
Atena. 

— Să vedem. Erau Lady Knowles şi doamna Hartley. 
Amândouă sunt din Kent. Aruncă o privire rapidă prin 
cameră. Au despachetat cameristele? El dădu din cap. Şi cum 
te simți? 

— Destul de bine, mulțumesc. 

Greaţa îi dispăruse şi se simţea într-adevăr gata pentru 
orice. 

— Bine, zâmbi ea şi păşi în dormitor, oprindu-se în fața 
dulapului. Violet deschise uşile şi continuă. Doamna Baldwin 
şi sora ei, domnişoara Thorpe, erau şi ele în hol. Sunt de 
undeva în Derby, dacă îmi amintesc bine. Apoi, mai erau 
domnul Metcalf, domnul Irvine şi domnul Baines, toți 
profesori la un internat, am uitat exact unde. Şi cine mai era 
acolo? O, da, mai era şi... 

— Dă-mi voie să reformulez întrebarea, o întrerupse 
James cu blândeţe. Nu mă refer la cine sunt ei, individual. Mă 
refer la cine sunt ei ca grup. Cel puţin presupun că sunt un 
grup. 

— Se poate spune şi aşa. 

— De ce ne aflăm mai exact în Atena? rosti el încet, ceea 
ce ar fi trebuit să întrebe până acum. La Paris am fost pentru o 
zi de naştere, la Florența pentru dezvelirea unei statui, aşadar, 
presupun că suntem la Atena pentru ceva anume. 

— Aşa este. Scoase din garderobă o pereche de pantofi 
de mers uzati, excepţional de robuşti, precum şi o pălărie mult 
mai simplă decât cea pe care o purtase până atunci şi se 
întoarse în salon. Mi-a fost teamă că i-am uitat, zâmbi ea 
triumfătoare şi se aşeză pe canapea. Nu eram sigură că voi 
ajunge până în Grecia când am părăsit Londra. 

— Aceştia sunt probabil cei mai urâţi pantofi pe care 
i-am văzut vreodată. 

— Şi totuşi, nu sunt. De asemenea, sunt practici şi 
confortabili şi, bănuiesc, indestructibili. M-au purtat prin 
multe aventuri. Îi ador. 

Îşi dădu jos cizmele scurte pe care le purtase până acolo. 


E surprinzător cum o privire furişă asupra unei glezne 
cuprinse în teaca ciorapului ar putea duce pe cineva cu 
gândul la tot felul de lucruri delicios de năstruşnice, cum ar fi 
să-ți alunece mâna de-a lungul piciorului ei, să-i desprinzi 
jartierele... 

— Încetează, James, spuse ea cu blândeţe. 

— Ce anume? se miră el cu prefăcută inocență. 

— Orice îţi trece prin gând acum. 

— Nu e la fel de uşor pe cât pare, murmură el, apoi trase 
uşor aer în piept. Revenind la întrebarea mea inițială. De ce 
suntem aici? 

— Îţi aminteşti că obişnuiam să scriu poezie? Încălță un 
pantof. Se dovedea că nimic nu potoleşte mai degrabă dorința 
unui bărbat cum o făcea o gleznă frumoasă acoperită de un 
pantof urât. 

— Vag, pentru că nu cred că m-ai lăsat vreodată să-ți 
citesc poeziile. 

— Da, bine, a existat un motiv pentru asta, făcu ea o 
grimasă. Erau toate destul de îngrozitoare. M-am crezut vreun 
fel de Lady Byron. 

El tresări. Nu îi plăcuse niciodată Byron. 

— Am fost la Viena în urmă cu câțiva ani şi cineva pe 
care l-am întâlnit undeva a spus ceva despre o societate 
dedicată vieții şi lucrărilor lui Lord Byron. Au menționat că se 
întâlneau în fiecare an la Atena, aşa că, evident, trebuia să vin, 
spuse încălțând şi cel de-al doilea pantof. 

— Nu mi se pare deloc evident. Nu ar trebui să se 
întâlnească această societate în Anglia? 

— Lord Byron a murit în Grecia. În războiul pentru 
independenţă, mai exact. Este un erou național aici, spuse ea 
cu ochii sclipind de indignare. Sunt şocată că nu ştiai asta. 

— Desigur că ştiam asta. 

— Aşa că eu şi Cleo am decis să ne alăturăm societăţii şi 
acum venim în fiecare an. Acesta este al treilea, cred. 

— Să vorbiți despre Lord Byron? 

— Ei bine, da, în parte. Discutăm despre viaţa lui, 
despre locurile pe care le-a vizitat, despre aventurile pe care 
le-a avut. 


— Cred că toate acestea sunt extrem de scandaloase, 
remarcă el. Dacă îmi amintesc bine, nu i s-a refuzat 
înmormântarea la Westminster Abbey din cauza vieții sale 
desfrânate? 

— O greşeală teribilă a sistemului de justiție. Omul a fost 
genial, unul dintre cei mai mari poeți ai Angliei. Ar fi trebuit 
să-şi primească locul la Westminster, alături de Chaucer, 
Sheridan şi domnul Dickens. Cel puţin, ar trebui să aibă un fel 
de memorial în interiorul mănăstirii, la fel ca Shakespeare, 
Milton şi Jane Austen. 

— Este ruşinos când trecutul unui om, deciziile sale 
neinspirate şi greşelile îngrozitoare lucrează împotriva lui 
chiar şi după moarte, zâmbi el. 

— Da, ei bine, moartea spulberă şansele cuiva de a se 
reforma. Din fericire, tu, întrucât te simți mult mai bine, cu 
siguranţă ai timp pentru căință. Poate că, dacă lordul Byron ar 
fi trăit mai mult, şi-ar fi exprimat şi el remuşcările. 

— Tot ce e posibil. 

Deşi, ţinând cont de ce îşi amintea James despre viața 
lui Byron, se îndoia că remuşcarea făcuse vreodată parte din 
natura poetului. 

— Discuţia despre viața lui este doar o parte a motivului 
întrunirii. Întotdeauna am avut impresia clară că, indiferent 
de cât de mult îi apreciază membrii societății munca, modul 
nepotrivit în care şi-a trăit viața îi face pe unii dintre ei să se 
simtă... Se opri ca să caute cuvântul. Stânjeniţi, aş spune. 

— Ca să vezi, se abținu James să nu râdă cu voce tare. 

Oamenii pe care îi văzuse vorbind cu ea în holul 
hotelului păreau genul care s-ar fi scandalizat dacă cineva 
folosea furculița greşită la cină, darămite la viața tumultuoasă 
a lordului Byron. 

— Şi citim din lucrările sale, câteva în fiecare zi. Uneori 
la hotel, dar adesea la unele dintre ruinele locale - Templul lui 
Zeus sau Agora. Habar nu ai cât de emoționant este să auzi pe 
cineva recitând Serviciul Atenei sau Cântecul poetului grec, la 
umbra Greciei antice. Prima lectură are loc mâine la ruinele 
Bibliotecii lui Hadrian. Va fi înălțător! Se ridică în picioare. 
Mulţi dintre membri scriu şi poezie în stilul lordului Byron. E 


un fel de omagiu, dacă vrei. Făcu o pauză. Trebuie să 
recunosc, cele mai multe sunt îngrozitoare. 

— Dar tu? 

James abia se abținea să nu zâmbească. 

— Nu, spuse ea repede. Ei bine, nu o mai fac. Am 
renunțat să scriu poezie lipsită de talent cu ani în urmă. Îşi luă 
pălăria şi se opri în faţa unei oglinzi de pe perete. În ultima 
noapte a întrunirii noastre, întotdeauna îi citim poemele, 
într-unul din saloanele hotelului. Este foarte... boem, aş zice. 

— Îmi pot imagina. 

Judecând după acei membri ai societății pe care îi 
văzuse roind în jurul lui Violet în hol, „boem” era ultimul 
cuvânt la care s-ar fi gândit. Cel mai probabil, seara de poezie 
era pretențioasă, interminabilă şi extraordinar de plictisitoare. 
Cu siguranță, exista o cale de a o evita. 

Violet îşi aşeză pălăria pe cap. 

— Nu tocmai ţi-ai scos o pălărie? o întrebă James. 

— Ba da, dar aceasta e mai potrivită. 

— Mergi undeva? se încruntă el. 

— Mergem undeva. Îi întâlni privirea în oglindă. Sau 
preferi să nu mă însoțeşti? 

— Depinde, miji el ochii. Are vreo legătură cu poezia? 

— Nu. 

— Atunci voi fi încântat să te însoțesc, zâmbi el. 

— S-ar putea să vrei să-ți schimbi pantofii. Ai adus ceva 
mai rezistent? Sau mai practic? 

— Mai practic pentru ce? întrebă el precaut. 

— Acropole. Făcu semn cu capul dincolo de balconul 
deschis. 

— Este cam târziu pentru vizitarea obiectivelor turistice, 
nu crezi? 

— Prostii, mai avem două ore bune până la apus. De pe 
Acropole vezi întreg oraşul. În plus, nu e nimic mai glorios 
decât să vezi ultimele raze de lumină cum dispar în spatele 
muntelui Aigaleo, cu Parthenonul în spate. Şi apoi să vezi cum 
răsar stelele. De mai bine de două mii de ani oamenii au 
admirat apusul de pe vârful Acropolei. Simţi practic prezența 
tuturor celor care au fost acolo înaintea noastră, fantomele 


Antichității, dacă vrei. Este modul perfect de a începe un sejur 
în Atena. Şi, o, Doamne, James, îi zâmbi ea, este o aventură! 

— O, da, asta sună plăcut, bombăni el. E ceva de urcat 
până acolo, nu-i aşa? 

— Doar pentru cei slabi de inimă. Sigur eşti rezistent şi 
nu te vei lăsa descurajat de o simplă urcare, nu? 

— Nu sunt deloc descurajat, spuse el hotărât, deşi se 
gândea la o duzină de lucruri pe care ar fi preferat să le facă. Şi 
sunt sigur că pantofii mei vor face faţă. 

Câteva minute mai târziu, se întâlneau cu Marcus şi cu 
doamna Ryland în hol. 

— Mergem la Acropole, le spuse Violet. Veniţi cu noi? 

— Oh... se încruntă Marcus. 

— Tocmai ce mi-a mărturisit azi că are rău de înălțime, 
spuse repede doamna Ryland. 

— Aşa e, clătină Marcus din cap. Până şi gândul că m-aş 
afla deasupra acelui bloc de piatră... se cutremură el. 

— Atunci e bine să eviți înălțimile cu orice preț. 

James o luă pe Violet de braț şi porniră către uşă. 

Undeva între aflarea destinaţiei lor şi întâlnirea cu 
ceilalți, James îşi dădu seama că să viziteze Acropola şi 
Parthenonul şi orice altceva mai era de vizitat, singur cu 
Violet, era într-adevăr perfect. La urma urmei, îi spusese că 
lumina lunii de pe Parthenon era cea mai romantică privelişte. 

Iar lui James îi plăcuse dintotdeauna romantismul. 


* 


James ura pantofii pe care îi purta. Sigur, erau 
confortabili pentru străzile Londrei, dar urcarea până în vârful 
Acropolei era cu totul altceva. Dacă reuşea să şi coboare de pe 
dealul acela năprasnic, avea să facă o prioritate din 
achiziționarea de încălțăminte adecvată. 

Ajunseseră în vârful dealului de calcar cu vârful plat 
care se înălța deasupra Atenei cu puțin timp înainte de apus. 
Până apucară ei să admire Parthenonul, priveliştile din jur şi 

cine mai ştia câte ruine, soarele coborâse în dosul 
munților. Ultimele raze de soare aruncau umbre fascinante 


peste terenul presărat cu fragmente din lumea antică. Din 
când în când, un fragment de marmură sculptat cu o față se 
uita la el de sub dărâmături. Tresări de câteva ori şi dădu vina 
pe pantofi, dar privind în jos ca să descoperi că şi pământul te 
privea era tulburător. Deşi la început se necăjise că nu erau 
singurii vizitatori, acum se bucură să ştie că nu erau complet 
singur. Comentariul lui Violet despre „fantomele Antichității” 
nu fusese doar o vorbă. 

Împreună cu pătura pe care o întinseră pe scările de la 
baza Parthenonului, hotelul le oferise un felinar, un coş cu o 
sticlă de vin, pâine şi brânză. Şoferul îi aştepta la baza 
dealului. 

Se înfruptară din merindele din coş, iar Violet îşi 
continuă prezentarea despre Grecia antică, în timp ce James 
privea stelele. Trecuse mult timp de când nu mai făcuse asta. 
Stelele nu erau nici pe departe la fel de strălucitoare acasă, 
estompate de ceaţă, fum şi luminile oraşului. Dar aici, lumina 
lor era atât de puternică încât nu fu nevoie să aprindă 
felinarul, deşi James bănuia că vor avea nevoie de el pentru a 
cobori scările şi pasarelele. 

— Nu a existat niciun conte francez, nici un sculptor 
italian sau un poet grec, nu-i aşa? o întrebă el când se opri să 
îşi amintească un alt lucru mai puțin cunoscut despre Atena 
antică. 

— Desigur că au fost, ridică ea din umeri. Dar nu am 
împărțit patul cu nici unul. 

— Şi totuşi, m-ai lăsat să cred că ai făcut-o. 

— Serios? zise ea cu îndoială. Nu-mi amintesc să fi spus 
aşa ceva. 

— Nu ai negat. 

— Nu ştiam că trebuie să neg, spuse cu mândrie apoi 
făcu o pauză. Bănuiesc că acum ştii ce-am simțit în legătură 
cu celelalte femei care au fost în viața ta. Neplăcut, nu-i aşa? 

— Da, oftă el resemnat. Aş da orice să pot schimba 
alegerile trecute. 

— Ştiu. Sorbi din vin. 

— Să înțeleg că m-ai iertat? o fixă el cu privirea. 

— O voi face în cele din urmă, zâmbi ea, contemplând 


cerul nopții şi luminile care pâlpâiau în clădirile din Atena. 
Există ceva în locul acesta, când priveşti în jos peste oraş, aşa 
cum au făcut-o probabil şi zeii antici, care aşază lucrurile 
într-o lumină complet nouă. Făcu o pauză. 


Fecioară a Atenei, am plecat. 

Iubito, când eşti singură, 

gândeşte-te la mine! 

Deşi zbor la Istanbul, 

inima şi sufletul meu rămân în Atena. 
Pot să încetez să te iubesc? Nu! 


James încercă, dar nu se putu stăpâni să nu 
izbucnească într-un râs zgomotos. 

— Nu-ţi place? în vocea ei se simțea indignarea. 

— Nu, îmi pare rău, dar nu-mi place, recunoscu el 
sorbind din paharul cu vin. E Byron, nu-i aşa? 

Violet dădu din cap aprobator. 

— Din Fecioara Atenei. 

— Nu mi-a plăcut niciodată. Îi găsesc opera, James 
căuta cuvintele potrivite, poate cam exagerată, prea înflorită şi 
oarecum pretențioasă. 

— Eu cred că este romantic, spuse ea cu fervoare. 

— Cu asta sunt de acord. În special femeile par să-i 
aprecieze opera, zâmbi el. Până şi eu l-am recitat uneori. 

— Ai avut fără îndoială un succes răsunător. 

— Ei bine... ridică el modest din umeri. 

— Eşti incorigibil, zâmbi ea. Şi lipsit de remuşcări. 

— Te înşeli, draga mea Violetta, chicoti el. Căinţa este 
singurul meu scop în viață. 

— Prostii, pufni ea. Chiar şi aşa, trebuie să recunoşti că 
unele dintre poemele sale sunt irezistibile. 

— Iar schimbi subiectul? Ne-am întors la Byron? 

— Cum a fost şi viața lui, continuă ea ignorând 
comentariul. 

— Nu sunt aşa convins că fascinant este cel potrivit 
pentru a-i descrie viața. Nu l-a numit cineva nebun, rău şi 
periculos? 


— Doamna Caroline Lamb, una dintre numeroasele sale 
iubite, adăugă ea cu nonşalanţă. Şi tu ai fost cândva 
considerat nebun, rău şi periculos, dacă îmi amintesc bine. 

— Am fost? 

— Nu fi îngâmfat. 

— Nu sunt deloc îngâmfat. Poate mândru, pentru că 
tocmai m-ai comparat cu poetul tău preferat. 

— În cel mai rău mod posibil. 

— Acele zile sunt de mult apuse, chicoti el. Nu am mai 
fost nebun, rău sau periculos de ani de zile. 

— Ştiu şi eu? Presupun că eşti încă periculos, spuse ea 
încet. 

James nu era sigur dacă era de rău sau de foarte bine. Îi 
studie profilul luminat de lumina stelelor. Poate că Byron avea 
dreptate, începu şoptit: 


Ea umblă-n frumuseţe, ca noaptea fără nor, 

De pe-alte meleaguri, cu ceruri înstelate; 

Şi tot ce e mai bun în întuneric şi mai strălucitor 
Se întâlneşte-n ochii şi-n ținuta ei aparte.* 


Privirea lui Violet se îndreptă către el şi rămase aşa, cu 
ochii ațintiți asupra lui. 

— Ar trebui să plecăm, zise ea deodată, terminând restul 
vinului dintr-o înghițitură. 

Interesantă întorsătură. 

— În regulă. 

— A fost o zi lungă şi vreau să mă odihnesc, rosti Violet 
cuvintele cu grabă, de parcă intrau zilele în sac. E obositor să 
călătoreşti, ştii şi tu - iar mâine-dimineaţă e sesiunea de 
lectură, la Biblioteca lui Hadrian, nu departe de hotel. Nu ştiu 
exact ce poezie va fi citită, dar nu vreau să o ratez. La urma 
urmei, este prima zi. 

James aruncă pătura în coş, apoi aprinse felinarul. 

— Cel mai bine ar fi să ţin eu felinarul, spuse Violet, din 


6 Versuri din poezia Ea umblă-n frumusețe de Lord Byron 


moment ce sunt mai familiarizată cu zona. 

— Cum doreşti, se abținu James să nu râdă. 

Faptul că el recitase nişte versuri din Byron o afectase pe 
Violet într-un mod pe care nu-l anticipase. Deşi, la drept 
vorbitul, el nu anticipase absolut nimic. Cuvintele îi veniseră 
pur şi simplu în minte când îi văzuse chipul scăldat în lumina 
nopții. Indiferent de părerea lui generală despre Byron, 
cuvintele acelea o caracterizaseră perfect. 

Violet continuă să vorbească despre nimicuri pe tot 
parcursul coborârii şi pe drumul scurt înapoi la hotel. Dacă 
n-ar fi ştiut mai bine, James ar fi zis că încrezătoarea şi 
sofisticata Lady Ellsworth fusese clar tulburată. 

Cum ajunseră în apartament, se făcu nevăzută în 
dormitor, pretinzând că era extenuată şi menționând din nou 
că fusese o zi lungă. Era clar că erau pretexte pentru a rămâne 
singură. 

Câteva minute mai târziu, uşa se deschise şi Violet îi 
întinse un teanc de pături şi perne. 

— O să ai nevoie de astea. 

— Dacă ai putea să-mi dai şi halatul, spuse el, 
acceptând teancul de aşternuturi. 

— Este sub pernă, îi spuse cu un zâmbet cordial. Noapte 
bună, James. 

Se întoarse şi intră grăbită în dormitor de parcă iadul se 
dezlănțuise pe urmele ei. 

— Odihnă plăcută, Violetta! spuse el, chiar când se 
închise uşa. 

James chicoti. Era convins că nici ea n-avea să doarmă, 
în noaptea aceea, mai bine ca el. Se dezbrăcă şi îşi puse 
halatul. Poate că era dispus să doarmă pe canapea, dar nu 
avea să doarmă îmbrăcat. Aruncă perna pe canapea, stinse 
lampa şi se întinse, trăgând peste el pătura uşoară. Deşi era 
puţin cam scurtă şi trebuia să-şi sprijine picioarele pe brațul 
acesteia, canapeaua era destul de confortabilă. 

Violet avusese dreptate. Fusese o zi lungă. Călătoria, 
apoi drumețţia lor, urcuşul şi coborâşul îşi spuneau cuvântul. 
Şi el era obosit. Păcat că nu părea să conteze. 

Gândul că Violet se afla în camera alăturată era aproape 


mai greu de suportat decât să fie despărțiți de perne. Lumina 
în camera ei rămase aprinsă timp îndelungat, apoi în cele din 
urmă se stinse. Însă îi auzea patul scârțâind în încercarea ei 
de a adormi. Bine, era la fel de neliniştită ca el. Dar oare era la 
fel de conştientă de prezenţa lui ca cum era el conştient de a 
ei? Oare se gândea la sentimentele lui pentru ea, aşa cum se 
gândea el? Îşi dorea atingerea lui la fel de mult ca el? 

Doamne, femeia asta îl făcea să-şi piardă minţile. Dacă 
n-ar fi fost prostiile pe care le făcuse, erau de mult împreună. 
Dacă ar fi făcut un efort, în urmă cu şase ani, să-i câştige 
inima, acum ar fi trăit fericiți împreună. Nu, atunci nu fusese 
pregătit pentru căsătorie, nu fusese pregătit pentru 
sentimentele pe care refuzase să le recunoască. Faptul că nu 
rămăsese cu ea când se căsătoriseră a fost singurul lucru 
inteligent pe care îl făcuse vreodată în ceea ce o privea. Ar fi 
fost amândoi nefericiți. 

La naiba, se sufoca. Dădu pătura la o parte, se ridică şi 
deschise uşile de la balcon. O adiere uşoară trecu peste el. Era 
o noapte cu un cer senin, briză răcoroasă, iar stelele 
străluceau. Zărea umbra întunecată a Acropolei deasupra 
oraşului. Se sprijini de balustradă şi privi în noapte. Deodată, 
auzi uşa dormitorului deschizându-se. 

— De ce ai făcut asta? Ai spus-o doar de dragul de a o 
spune? Ceva ce le spuneai de obicei femeilor? 

— De ce am făcut ce? o privi el peste umăr. În dormitor, 
în spatele ei, lumina era aprinsă. Violet purta halatul ei ridicol 
de fermecător. 

— Prostia aceea cu Ea umblă-n frumusețe. 

— Prostie, zici? Credeam că-ți place Byron. 

— Da, iar Ea umblă-n frumuseţe este una dintre 
preferatele mele. 

— Este preferata multor femei. Îşi întoarse din nou 
privirea către Acropole. Este singurul poem al lui Byron pe 
care îl cunosc. Şi mă tem că l-am mai recitat înainte. 

— Înţeleg. 

Cuvintele îi erau tivite de o dezamăgire resemnată. 

— Dar niciodată în vârful lumii antice, cu stelele pe 
fundal. Niciodată când a contat cu adevărat, şi clar niciodată 


mai sincer ca acum. Înainte de seara asta, am spus-o doar de 
dragul de a o spune. 

Ea tăcea, dar el auzi sau poate doar simți apropierea ei 

— Nu sunt sigură că voi putea uita vreodată relațiile tale 
cu alte femei. Nici faptul că nu ai venit niciodată după mine, că 
nu ai încercat niciodată să ai o căsnicie cu mine, că nu te-ai 
luptat niciodată pentru mine. 

Lui James i se strânse stomacul. 

— Am înțeles. 

Ea tăcu, apoi trase adânc aer în piept. 

— Dar s-ar putea să fiu în stare să te iert. 

— Ei bine, acum ştiu cum te-ai simțit. 

— Sunt sigură că a fost mai rău pentru mine decât 
pentru tine. 

— Mă îndoiesc. 

Dădu să se întoarcă spre ea. 

— Nu, aşteaptă, te rog să nu te întorci. El se opri. Îmi e 
destul de greu şi fără să te privesc în ochi. 

— Continuă, îşi ținu respiraţia. Se pregătea oare-i să 
mărturisească ceva ce n-ar fi vrut să audă? 

— Da, ei bine, vezi tu, mi-a fost mai greu pentru că am 
fost — în vocea ei se simțea resemnarea -— sunt îndrăgostită de 
tine. 

— Eşti? 

Îi tresări inima. 

— Mă tem că da, oftă ea. Şi m-am săturat să mă prefac 
că nu sunt. Timp de şase ani mi-am spus că nu sunt 
îndrăgostită de tine. Se pare că fără niciun rezultat. 

— Nu trebuie să fii atât de tulburată. 

În mintea lui, observă cât de calm şi de liniştit vorbea, ca 
şi cum purta o conversație lipsită de importanţă. Lucru 
interesant, pentru că nu era nici pe departe calm sau liniştit. 
De fapt, nu îşi amintea să fi fost vreodată mai fericit. 

— Este greu, James. Şi am şi eu mândria mea. Tocmai 
ţi-am mărturisit sentimentele mele pentru tine. Nu mi-e deloc 
uşor să fiu sinceră ai tine. 

— Sunt foarte conştient de asta, schiță el un zâmbet. 
Poate te pot ajuta. 


— Mă îndoiesc. Se încruntă ca şi cum reflecta asupra 
unei hotărâri, apoi scutură din cap. Mă întorc în pat acum. 

Se răsuci şi părăsi camera înainte ca el să o poată opri. 
Uşa se închise ferm în urma ei. 

— La naiba! Lasă-mă să intru, Violet. 

— Vreau să mă culc, James. 

El apăsă clanța şi uşa se deschise. 

— Dacă vrei să ţii pe cineva afară, să încui uşa e o idee 
bună. 

— Nu m-am gândit că vei fi atât de nepoliticos încât să 
mă urmezi. Violet stătea lângă pat cu braţele încrucişate peste 
piept. Nu m-ai urmat niciodată. 

— Şi totuşi, iată-mă aici. Cred că avem multe de vorbit. 

— Eu cred că nu mai e nimic de spus. 

— Nu vrei să ştii ce gândesc? Se apropie de ea. Ai avut 
multe de spus când ţi-am mărturisit incidentul. 

— A fost diferit. A fost ceva ce ai făcut, nu ce ai simțit. 

— Totuşi, nu am dreptul să răspund? 

— Da, presupun că da, spuse ea dându-şi ochii peste 
cap. Spune ce ai de spus. 

— Pur şi simplu cred că este o coincidență 
nemaipomenită, atâta tot. 

Se apropie şi mai mult de ea. 

— O coincidență? Ce vrei să spui cu asta? 

— Este destul de simplu, draga mea soție. Violetta mea. 
O trase către el. Şi eu sunt îndrăgostit de tine. Presupun că am 
fost dintotdeauna. 

— Nu trebuie să spui asta dacă nu e adevărat. Nu e 
nevoie s-o spui ca să respect termenii testamentului. 

— O, dar cred că trebuie să o spun. Şi vorbesc foarte 
serios. Se uită în ochii ei de un verde infinit. Moştenirea nu 
înseamnă nimic fără tine. Tu eşti adevăratul premiu. O ştiu de 
ceva timp. Ea făcu ochii mari. Am fost un prost să nu vin după 
tine, să nu încerc să te recâştig, să nu lupt pentru tine. Am 
fost un prost şi un încăpățânat. Unchiul Richard a ştiut 
dintotdeauna că noi suntem meniţi să fim împreună. Şi eu ştiu 
asta. 

— James, eu... 


Înainte ca ea să mai spună ceva, îşi lipi buzele de ale ei. 
Ea încremeni pentru o clipă, nu mai mult, apoi brațele ei îi 
cuprinseră gâtul. El o trase şi mai aproape, simțindu-i căldura 
trupului prin haine. Gura ei avea gust de vin roşu intens şi de 
cer înstelat, şi de veşnicie. 

— Doamne, James, se retrase ea uşor. Preţ de-o clipă 
lungă nu făcu altceva decât să-l privească în ochi. Am pierdut 
atât de mult timp. 


Capitolul 24 


Violet îl trase mai aproape şi din nou buzele li se 
întâlniră. Trupul îi fu zguduit dureros de o dorinţă arzătoare. 
Se lipi de el, disperată după gustul lui, delectându-se cu 
căldura trupului lui. El îşi înclină uşor capul într-o parte, 
adâncind astfel sărutul lor, limba ei jucându-se cu a lui. O 
voce slabă îi şopti „în sfârşit”. 

El se smulse din sărutul lor, pentru a-i săruta linia 
bărbiei, iar ea gemu încet. Lăsă capul pe spate şi el o acoperi 
de săruturi până la baza gâtului, explorându-i trupul cu 
senzualitate. Mâinile îi coborâră de-a lungul spatelui, 
zăbovind pe posteriorul ei, mângâindu-l prin mătasea 
halatului. Scuturată de un fior, îşi aduse şoldurile mai 
aproape şi simți pe abdomen dovada excitării lui. Doamne, îşi 
dorea asta, îl dorea pe el. Ea se agăță de umerii lui, 
delectându-se cu senzația de fermitate de sub mătasea 
halatului. 

Ea îşi înălță capul şi se mişcă atingând cu buzele 
scobitura gâtului lui. El gemu de dorință, sunetul vibrând în 
trupul ei, învelindu-i sufletul, îşi plimbă mâinile peste pieptul 
lui, desfăcându-i halatul şi însoțind buzele cu mişcarea 
mâinilor. Avea gust de căldură, arome şi promisiuni nerostite. 

Degetele ei desfăcură pe pipăite cordonul strâns al 
halatului şi mâna ei cobori tot mai jos, mângâind uşor 
lungimea fierbinte a erecției lui. 

— Violet. 


O prinse de mână... arzătoare. 

— Nu există cale de întoarcere, adăugă el. 

— Nici nu vreau să existe. 

Îşi eliberă mâna din strânsoarea lui, îşi desfăcu halatul 
şi îl lăsă să alunece pe podea, într-o grămăjoară de mătase. Nu 
mai stătuse niciodată goală în faţa lui, în fața nici unui bărbat, 
de altfel. Alungă toate îndoielile. Ridică hotărâtă bărbia şi îl 
privi în ochi. Voia asta. Îl voia pe el. 

Privirea lui se întunecă realizând că ea venise să-i 
vorbească înveşmântată în nimic altceva decât halatul de 
mătase. Ea îşi odihni mâna pe pieptul lui, ridicând privirea. 

— Tu? 

— Niciodată. Şopti cuvântul de parcă şi un singur 
cuvânt îi cerea un efort pe care nu voia să-l irosească. Îşi 
scutură halatul de pe umeri şi se aşeză pe marginea patului şi 
o trase între picioarele lui. Vreau să te venerez. 

Îi cuprinse sânii în palme, bucurându-se când de unul, 
când de celălalt, până când unghiile ei i se înfipseră în umeri, 
ochii i se rostogoliră, iar genunchii aproape că îi cedau. Atunci 
îşi dădu seama că sunetul care aducea cu un suspin venea de 
la ea. 

— James, şopti ea. Te rog... 

E] o cuprinse în braţe şi o trase pe pat, unde se pierdură 
printre braţe, picioare, dorinţă şi revendicare. Nevoia, urgentă 
şi necruțătoare, o mistuia şi toată reținerea dintre ei dispăru. 
Mâinile lui, buzele ei erau peste tot, deodată. O explorare - nu, 
o cucerire a gustului, şi a atingerii, şi a senzației nemiloase. 
Tensiunea creştea în ea şi voia — nu, avea nevoie — nu, cerea 
mai mult. Trupul ei, întreaga ființă voia să simtă pielea lui 
încinsă sub degetele ei, pe limba ei. Îl mângâie, iar el gemu cu 
buzele pe gâtul ei. Îşi strecură mâna între picioarele ei, iar ea 
îşi simți propria dorință umedă şi lipicioasă sub atingerea lui. 
Gemu, arcuindu-se sub mâna lui. 

El îşi plimbă gura pe trupul ei în jos, jucându-se cu 
buzele, cu limba şi cu dinţii, până când ajunse între picioarele 
ei, îşi trecu limba peste centrul plăcerii pe care doar ea îl 
atinsese vreodată. 

— Oh, Doamne, James, striga ea, ridicând şoldurile spre 


gura lui. 

Oh, Doamne, nu făcuse asta în noaptea nunţii lor. De ce 
naiba nu o făcuse? Îşi trecu degetele prin părul lui, cu tot 
trupul atent la plăcerea neaşteptată, la tortura dulce a limbii 
şi a gurii lui care o revendicau. 

Când crezu că va muri negreşit sub atacul nemilos al 
gurii lui, când ajunse pe marginea unei trăiri necunoscute, 
ceva la care tânjise cu întreaga ci ființă, el se opri şi veni 
deasupra ei. Simți apăsarea fierbinte a mădularului lui şi 
fremăta de nevoie îndelung reprimată, nevoia de a-l simţi în 
ea. Şi atunci o cuprinse cel mai straniu moment de claritate. 

— Aşteaptă! 

— Să aştept? În ochii lui întunecaţi, plini de pasiune şi 
de dorinţă se citi surpriza. Acum vrei să aştept? 

— Vreau să ştii... Avusese dreptate. Acesta nu era 
momentul potrivit. Totuşi... A trecut mult timp de când nu am 
mai făcut asta. 

— Şi pentru mine a trecut mult timp, zâmbi el. 

— O, bine, atunci. Îl sărută scurt pe buze. Continuă. 

Buzele lui se lipiră apăsat de ale ei şi o pătrunse încet. La 
început, trupul ei se încordă. Fusese dureros când o făcuse 
prima dată. De atunci, fireşte, i se spusese că doar prima dată 
era aşa. Dar nu fusese convinsă. 

Blândeţea lui alungă tensiunea. Nu simţi niciun pic de 
durere. Aproape uitase cât de ciudat era să îl simtă înăuntrul 
ei. Ciudat şi... plăcut. El se retrăgea şi revenea cu mişcările 
încete, deliberate, alimentându-i nerăbdarea. Îşi dorea — avea 
nevoie de mai mult. Îl cuprinse cu picioarele, controlând 
mişcarea, întețind ritmul. 

Se lăsă purtată de senzațiile din adâncul trupului ei. 
Sângele îi pulsa vijelios, inima îi bătea puternic în piept, iar 
respirația îi devenea din ce în ce mai accelerată. Ea nu îşi 
amintea să fi fost atât de intens înainte. 

Tot ceea ce ştiuse că era Violet dispăru, înlocuită de o 
creatură care trăia doar pentru bucuria extraordinară a unirii 
lor, care se întrupa din căldura trupului lui, fierbinte peste 
trupul ei, senzaţia lui înlăuntrul ei şi tensiunea care creştea în 
miezul ființei ei. 


El împinse din nou şi din nou, din ce în ce mai repede şi 
din ce în ce mai adânc, până când senzația aceea puternică de 
plăcere erupse, străbătând-o în valuri. Trupul îi fremăta fără 
voie, spatele i se arcui, îi strigă numele. În tot acest timp, îi 
simţea corpul încordându-se şi pulsând, iar numele ei sună ca 
o rugăciune pe buzele lui. 

— Violetta. 

Violet ştiu atunci, cu o certitudine pe care nu o 
cunoscuse niciodată înainte, că locul ei era lângă el, iar locul 
lui era lângă ea, şi că aşa fusese dintotdeauna. Unchiul 
Richard avusese dreptate. 


Preţ de o clipă nesfârşită rămaseră nemişcațţi, în tăcere, 
prea extenuați ca să se mişte. În cele din urmă, el îşi înălță 
capul, îi zâmbi, o sărută uşor şi se întinse lângă ea. 

— Doamne Dumnezeule, James, oftă ea prelung. A fost 
remarcabil. 

— Într-adevăr, a fost, chicoti el. 

— Nu-mi amintesc să fi fost chiar atât de cutremurător 
ultima dată. 

— Nu? spuse el încet. 

— Deloc. O, a fost destul de plăcut. Un pic dureros la 
început, dacă îmi amintesc bine, dar plăcut. 

— Plăcut? repetă el. 

— Ei bine, nu o mai făcusem până atunci. Aş zice că 
plăcut este o confirmare destul de puternică. 

— Plăcut este o confirmare? ridică el o sprânceană. 

— O aprobare încurajatoare. 

Abia se abținu să nu râdă la vederea indignării de pe 
chipul lui. 

— ŞI în seara asta? 

— Dragul şi prostuțul de tine. Îşi trecu un picior peste el 
apoi îl încalecă, încrucişându-şi brațele pe pieptul lui şi 
privindu-l în ochi. A fost mai mult decât plăcut. 

— Bine. 

James nu părea convins. 


— Ai făcut tot felul de lucruri pe care nu mi-am imaginat 
vreodată că le-ai face, spuse ea după o clipă de gândire. Cu 
siguranță sunau interesant, dar... 

— Cu cine ai vorbit despre asta? se încruntă el. 

— Cu prietene, alte femei. Ştii cum le place femeilor să 
vorbească despre experiențele lor. 

— Se pare că habar n-aveam, spuse el ironic. 

— Dar cred că, după standardele orişicui, ceea ce s-a 
petrecut a fost remarcabil. Desigur, lipsa mea de experiență ar 
putea juca un rol important în evaluarea mea. Se aplecă peste 
el şi-i muşcă uşor buza inferioară. La urma urmei, singura 
mea experienţă anterioară a fost plăcută. 

Sub ea, corpul lui se încordă. Se trase înapoi să o vadă 
mai bine. 

— Deci să înțeleg că ai făcut asta doar cu mine? 

— Eşti surprins? 

— Nu ştiu, spuse el încet. Ştii că eu am avut şi alte 
iubite. 

— Bineînţeles că ştiu asta. 

— Da, ei bine, nu au însemnat nimic pentru mine. 

— Sunt sigură că dacă aş fi avut iubiţi, nici ei nu ar fi 
însemnat nimic pentru mine. 

Se aplecă şi-l sărută la baza gâtului. 

— Nu, spuse el morocănos. Probabil că ar fi însemnat 
foarte mult. Nu eşti genul de femeie care se culcă cu bărbați 
pentru care nu are sentimente. 

— Dumnezeule, James, dar te pricepi la dulcegării. 

— Vorbesc serios, Violet, se încruntă el. M-am înşelat în 
privința contelui şi a sculptorului. 

— Nu uita de poet, zâmbi ea. 

— Trebuia să te fi crezut. Îi căuta privirea. Încă o 
greşeală din partea mea. 

— Nu mă cunoşteai suficient de bine încât să mă crezi. 
Nu chiar. Făcu o pauză. Şi nici eu nu te cunoşteam suficient 
de bine să am încredere în tine. 

— Dar acum? îşi ținu respirația, privind-o cu ochii lui de 
un albastru intens. 

— Dacă te cunosc destul de bine sau dacă am încredere 


în tine? 

— Ambele. 

— Da, cred că da. Îl privi lung. 

— Îţi jur, Violet, că voi fi demn de încrederea ta. Nu voi 
mai face niciodată nimic să te fac să regreți că ai avut 
încredere în mine. 

— Bine, zâmbi ea. Deşi, trebuie să recunosc, îmi va lipsi 
să am superioritatea morală. 

— Scuzele mele, zâmbi el cuprinzând-o în braţe. Poate 
există o cale să mă revanşez. 

Şi o făcu, de mai multe ori până la venirea dimineții. 
Când în sfârşit adormiră, dormiră îmbrățişați. Violet nu-şi 
amintea să fi fost vreodată atât de mulțumită sau să se fi 
simţit atât de iubită. 

Când se trezi, dădu cu ochii de el întins pe o parte, cu 
capul sprijinit într-o mână, şi cu un zâmbet satisfăcut pe față. 

— Bună dimineața, Violetta. 

Se întoarse cu tot trupul spre el. 

— Bună dimineața, Giacomo. 

— Cred că, după noaptea trecută, trebuie să îţi 
reevaluezi comentariul legat de „ce este un nume”. 

— Crezi că te ridici la nivelul standardelor lui Casanova? 
Destul de arogant din partea ta, nu crezi? 

— Ei bine, ai folosit cuvântul remarcabil, spuse el 
modest, iar ea râse. 

— Mi-e o foame de lup. 

Se apropie şi-şi frecă nasul ele gâtul ei. 

— Atunci, să facem ceva în privința asta, tremură ea de 
încântare. Din păcate, înseamnă că trebuie să ne îmbrăcăm, 
spuse plimbându-şi degetele peste pieptul lui. Nu prea îmi 
surâde ideea. 

— Putem sta aici toată ziua dacă vrei, râse el, 
sărutându-i mâna. Nimic nu mi-ar face mai mare plăcere, dar 
atunci am rata toate comorile Atenei antice. 

— Doamne, James! îşi eliberă mâna să-l cuprindă pe 
după gât, trăgându-l mai aproape de ea. Am văzut comorile 
Atenei antice. Îl sărută. Pot să-ţi spun totul despre ele. 

— Oricât de îmbietor ar suna, nu ai o sesiune de lectură 


la care să participi? 

— La naiba! oftă ea resemnată. Am uitat complet! Zâmbi 
seducător. E numai vina ta. 

— Cu plăcere. 

Îi zâmbi ştrengăreşte. Zâmbetul care îi făcea inima să 
bată mai repede şi îi strângea stomacul. Aşa cum o făcuse cu 
şase ani în urmă. 

— Cât este ceasul? 

— Nouă şi jumătate. 

— Am timp să mănânc, dar trebuie să mă îmbrac. Mare 
păcat, nu crezi? 

— Într-adevăr, râse el. Dar nu putem recupera şase ani 
într-o singură noapte. Deşi cred că am încercat cu succes. 

— Cu siguranţă, râse ea. 

— Nu e un restaurant la parter? 

Ea dădu din cap. Doamne, bărbatul avea corpul unei 
statui greceşti — toate ciopliturile, văile şi umbrele. Putea sări 
peste lectura din acea dimineaţă... 

— Cobor să iau ceva la pachet, spuse el îmbrăcându-şi 
pantalonii. 

La naiba! 

— Excelent! Mă îmbrac şi cu cât eşti plecat. 

El îi aruncă o privire provocatoare. 

— Dacă ţii neapărat. 

Ea râse. Din nou. Bărbatul acela o făcuse să râdă. Exista 
ceva mai minunat decât atât? Cu excepţia, desigur, a situației 
în care o făcea să geamă, să-i strige numele şi să fie străbătută 
de valuri de plăcere. 

El termină de îmbrăcat, iar ea se mulțumi să privească. 
Nu, cuvântul mulțumit nu era de ajuns să exprime ce simțea 
în acel moment. Era fericită. Da, asta era. Delirant, nebunesc, 
extrem de fericită. Era mai mult decât urma lăsată de noaptea 
petrecută împreună. Bărbatul pe care îl iubea o iubea la 
rândul lui. Ce putea fi mai minunat de atât? 

— Vin repede. Se aplecă peste pat şi o sărută pe vârful 
nasului, apoi şovăi. Îmi pare cu adevărat rău, să ştii, pentru 
cum m-am purtat după nuntă. De fapt, îmi pare rău pentru 
tot. Regret profund. 


— Nu pot spune că nu m-a deranjat, dar şi eu aş fi putut 
face tot ce mi-am dorit. Faptul că nu am făcut-o — ridică din 
umeri — a fost... alegerea mea. La urma urmei, aşa am hotărât 
atunci, să plecăm pe drumuri diferite, să ne trăim viața 
separat. Şi deşi am fost supărată pe tine că nu ai venit după 
mine, că nu mi-ai cerut să mă întorc, ştiu că aş fi putut să fac 
un efort. Aş fi putut insista să te văd, ți-aş fi putut scrie. 

— Înțelegerea nu a fost o idee strălucită. Dacă aş putea 
schimba trecutul. M-aş întoarce la ziua aceea, imediat după 
nuntă... 

— Eu nu, spuse ea fără să stea pe gânduri. Dintr-odată îi 
răsări în minte un gând straniu. James nu menționase sărutul 
cu care începuse totul. Regretele lui veneau după ce se 
căsătoriseră. Inima începu să-i bată cu repeziciune. Era 
posibil ca el să nu creadă că acel sărut, căsnicia lor, fusese o 
greşeală? Aceşti şase ani au fost benefici pentru amândoi. 
Te-ai maturizat, ai învățat să fii bărbatul care unchiul Richard 
şi-a dorit să devii, iar eu m-am maturizat şi am devenit femeia 
care mi-am dorit să fiu. 

— Da, ei bine... 

— Cu toate acestea, cred că am pierdut mult timp. 

Întinse mâna să-l oprească. 

— Şi eu cred la fel. O privi lung. Şi nu vreau să mai pierd 
nicio secundă, începând de astăzi. Mă întorc în cel mai scurt 
timp. 

— Aşa să faci, spuse ea pe un ton mai sever. Vrei să mă 
însoțeşti? La sesiunea de lectură? 

— Nu te însoţeşte doamna Ryland? 

Cleo suferea de aceeaşi problemă. Ca şi Violet, nu era 
matinală. 

— Probabil că da. 

— Atunci vă las vouă plăcerea. Sunt sigur că găsesc ceva 
interesant de făcut între timp. 

— Nu poți merge pe străzile Atenei fără să te împiedici de 
ceva antic şi fascinant. Şi apoi, mai sunt ruinele. Vrei să-ți fac 
o listă? Am văzut că nu există articole de papetărie pe birou, 
dar sunt sigur că la recepţie... 

— Nu, nu am nevoie de o listă, râse el. Poţi să-mi arăţi 


câteva dintre acele ruine mai târziu. 

James îşi luă haina pe el, o sărută din nou şi ieşi. 

Violet se strecură din nou sub aşternuturi şi rămase cu 
privirea aţintită în tavan. Deci aşa se simţea bucuria? Se putea 
obişnui ai asta. De ce nu? Soţul ei o iubise mereu, iar după toți 
aceşti ani începeau în sfârşit o viaţă împreună. Înălță către cer 
o rugă de recunoştinţă. 

„Mulţumesc, unchiule Richard!” 


* 


Violet studie opțiunile modeste din garderobă şi, pentru 
prima dată în ultimii ani, i se păru că nu avea cu ce să se 
îmbrace. O, hainele ei erau toate la modă şi îi veneau destul de 
bine, dar avea o regulă strictă în privința bagajelor şi refuzase 
să împacheteze mai mult decât era necesar. Păcat. Şi-ar fi 
dorit să poarte ceva special, ca să se potrivească cu starea ei 
de spirit. Trebuia să se mulțumească cu rochia ei de zi, de 
culoarea lavandei. 

Era mijlocul lunii mai, o primăvară înfloritoare, şi Violet 
era pe punctul de a-şi începe restul vieţii cu bărbatul pe care îl 
iubea. 

Cum termină de îmbrăcat, răsună o bătaie în uşă. Poate 
James aranjase ca micul dejun să fie trimis în cameră, deşi, 
din experiența ei, restaurantele de hotel nu erau niciodată atât 
de prompte. lar James nu se întorsese. Poate se întâlnise cu 
Marcus. Şi cu Cleo. Ideea în sine o făcu să chicotească. 

Bătaia se auzi din nou, un pic mai tare şi cu siguranţă, 
mai nerăbdătoare. 

— Vin! se grăbi ea către uşă, o deschise şi încremeni. 

— Ce naiba cauţi aici? 

În faţa uşii, pe coridor, cu o expresie sumbră pe chip 
stătea Duncan. 

— Am informații pe care trebuie să le afli. 

Capitolul 25 


De la restaurant îi spuseră că vor trimite micul dejun în 


cameră, şi îl asigurară pe James că o vor face cât mai curând. 
Porni înapoi spre apartamentul lor, dar se opri mai întâi pe la 
Marcus. Violet îi spusese că nu aveau hârtie în cameră şi lui 
James îi venise o idee. Tot ce trebuia era să facă rost de nişte 
hârtie. 

Camera prietenului lui se afla la un alt etaj, iar James îşi 
dădu seama că zâmbise tot drumul. Ce modalitate mai bună 
de a-i arăta femeii pe care o iubea decât o poezie de dragoste 
scrisă special pentru ea? Poate chiar scrisă în stilul lui Byron. 
Desigur, Ea umblă-n frumusețe era un poem clasic ce-i 
inspirase pe atâţia. Îl inspirase şi pe James. Nu mai încercase 
niciodată să scrie o poezie, dar cât de greu putea fi să înşiri 
câteva cuvinte pe o foaie şi să le faci să rimeze? 

Găsi uşa lui Marcus şi bătu cu putere. Niciun răspuns. 
James bătu din nou. 

— Da? auzi vocea lui Marcus din spatele uşii. 

— Bună dimineaţa, bătrâne, spuse James jovial. 
Deschide! 

Marcus bombăni ceva nedesluşit, dar câteva clipe mai 
târziu uşa se întredeschise. 

— Ce vrei? 

Marcus era în halat şi stătea în fața uşii ca un obstacol. 

— Hârtie, şopti James încet, apoi râse. Nu eşti singur, 
aşa-i? 

— Desigur că sunt singur, pufni Marcus. Pur şi simplu 
am dormit până târziu, atâta tot. Eram în pat când ai bătut. 
Singur. Cred că mi-aş da seama dacă n-aş fi singur. Sunt 
complet singur. Îndrăznesc să spun că nu am fost niciodată 
mai singur. 

— Protestezi cam mult, nu crezi? 

— Pentru numele lui Dumnezeu, Marcus, răsună o voce 
feminină din spatele lui. O voce feminină foarte cunoscută. 
Lasă-l să intre. 

— Intră atunci. Marcus îi aruncă o privire de 
avertisment, apoi se aplecă şi-i şopti: încearcă să fii, nu ştiu, 
plăcut. 

Apoi îi făcu loc să intre. 

— Bună ziua, milord. Doamna Ryland stătea în picioare, 


lângă un pat foarte dezordonat, legând cordonul unui halat 
foarte asemănător cu al lui Violet. 

— Evident, v-am întrerupt, spuse James încet. 

Ştia deja că Marcus o plăcea, deşi nu bănuise niciodată 
până unde ajunseseră. Totuşi, Marcus ar fi trebuit să ştie mai 
bine. Desigur, şi el se schimbase în ultimii ani, dar puţine 
dintre aventurile lui Marcus se terminaseră cu bine. Dacă şi 
aceasta avea să se termine la fel - James refuză să se 
gândească la cum ar fi reacționat Violet dacă Marcus îi frângea 
inima prietenei ei. 

— Se poate spune şi aşa. 

Marcus îi aruncă o privire doamnei Ryland, zâmbind, iar 
ea se abținu să nu râdă. 

— Am nevoie doar de nişte hârtie şi m-am gândit că s-ar 
putea să găsesc la voi. O salută cu un gest pe doamna Ryland, 
apoi îl apucă pe Marcus de braț şi-l trase către uşă unde 
puteau vorbi fără să fie auziți. Chiar crezi că e bine ce faci? 
Cum crezi că se va simți Violet când va afla că i-ai sedus cea 
mai apropiată prietenă? Şi dacă asta nu se termină bine — îl 
scutură un fior, va fi furioasă pe tine şi, fără îndoială, şi pe 
mine. 

— De ce ar fi furioasă pe tine? 

Tonul lui Marcus era prea nonşalant pentru gravitatea 
situației. 

— Pentru că sunt prietenul tău! se răsti James. Lăsând 
asta la o parte, nici nu i-ar trebui un motiv. Asta e rău, 
Marcus, e foarte rău. 

— Este? 

În vocea lui Marcus răsuna îndoiala. 

— Doamne Dumnezeule, da! 

— Nu sunt convins că ai dreptate, dar înțeleg unde baţi. 
Îşi încrucişă braţele peste piept. Ce propui să fac? 

— Nu ştiu, pufni James, dar va trebui să te gândeşti la 
ceva. 

— Presupun că m-aş putea căsători cu ea, spuse Marcus 
cu blândețe. 

— Ţi-am sugerat asta cu luni în urmă şi nu ţi-a plăcut 
ideea. 


— Cred că am spus că nu vreau să mă căsătoresc cu 
cineva doar pentru a-ţi face ție viața mai uşoară. Cu toate 
acestea, poate m-am răzgândit. Măcar atât pot să fac în 
calitate de prieten şi avocat al tău. Făcu un pas înapoi şi ridică 
vocea. Cleo, vrei să te căsătoreşti ai mine? 

— Poftim? Din nou? ridică ea o sprânceană. Crezi că e 
necesar? 

— Îmi pare rău. Marcus ridică din umeri. Nu crede că e 
necesar. 

— Poftim? 

James scutură din cap, nedumerit. 

— James, permite-mi să ţi-o prezint pe doamna Cleona 
Cecily Davies, chicoti Marcus. Soția mea. 

— E o plăcere să vă cunosc, milord, spuse doamna 
Ryland - doamna Davies. 

Marcus zâmbi şi merse lângă ea. 

— Soţia ta? privirea lui James se plimba de la unul la 
celălalt. 

— Cred că tocmai asta am spus. 

— Eşti căsătorit? 

Îşi privea neîncrezător prietenul. 

— E al naibii de greu să ai o soție fără să fii căsătorit. 

— Putem dovedi, dacă doriți. 

Doamna Davies îi zâmbi soțului ei. 

— Nu e nevoie. Sunt doar în stare de şoc. Nu mi-am 
imaginat... James îşi privi încruntat prietenul. De ce nu mi-ai 
spus? 

— Te protejam, ridică Marcus din umeri. Şi voiam să îţi 
spun, dar nu am avut ocazia până acum. 

— Cum adică mă protejai? 

— Ştiam că vei vedea căsătoria cu cineva care nu te place 
ca pe o trădare. Şi eu, zâmbi către soţia lui, noi ne-am gândit 
că poate vei ajunge să o cunoşti mai bine în timpul călătoriilor 
noastre, deşi îndrăznesc să spun că nu aşa s-a întâmplat. 

— Am fost prea ocupat încercând să-mi fac propria soție 
să mă placă. James făcu o pauză. Şi nu o displac, eanu mă 
place. 

— Nu contează dacă te plac sau nu, nu-i aşa? spuse ea. 


Tot ce contează cu adevărat este ceea ce simte Violet pentru 
tine, oftă ea. Cu toate acestea, am promis că voi încerca să te 
plac. 

— Este simpatic, să ştii, îşi înghionti Marcus soția. 

— Mulţumesc, doamnă Davies, spuse James. Voi face 
tot ce îmi stă în putere pentru a-ți câştiga prietenia. 

— Vom vedea, domnul meu, zâmbi ea reținut. Prietenii 
îmi spun Cleo. 

— Şi mie James. Părea că această prietenie era benefică 
tuturor. Într-adevăr, era mult mai bine să o ştie pe Cleo drept 
soția lui Marcus, decât ca prietena nedespărțţită a lui Violet. Şi 
nu am nevoie de protecție, îi spuse lui Marcus. 


— Bineînţeles că ai, mereu ai avut, răspunse Marcus. Te 
protejez de ani de zile. Este datoria mea. 

— Nu cred. 

— Îţi aminteşti când femeia aceea a susţinut că... 

— Da, se grăbi James să răspundă. Dar asta a fost cu 
ani în urmă. 

— Foarte bine. Marcus începu să numere pe degete. 
Recent, te-am protejat de nenumărate dezastre financiare, 
evitând procese fără rost. 

— Nu-mi amintesc aşa ceva, se încruntă James. 

— Pentru că nu ţi-am spus, oftă Marcus. Sunt lucruri 
care ajung în atenția mea, în calitate de avocat al tău, pe care 
nu ți le menţionez. Pentru asta mă plăteşti atât de bine. 
Rareori te deranjez cu dificultăți minore legate de contracte, 
sau licenţe sau posibile acțiuni în instanță. Este mai bine aşa. 

— Cum e asta bine? 

— În primul rând, îţi ofer libertatea să te ocupi de 
chestiuni mai importante. De exemplu, dacă ai şti că poți 
scăpa de prevederile testamentului dacă ai un moştenitor... 

James îl fixă cu privirea. 

— Poftim? 

Fruntea lui Cleo se încreți. 

— Poftim? 

Marcus făcu ochii mari înțelegând ce făcuse. 

— Poftim? 


— Ce vrei să spui? 

James miji ochii. 

— Nimic, spuse repede Marcus. Mi-a scăpat. E o prostie. 
Mintea mea este evident confuză de euforia căsătoriei. În locul 
tău, aş ignora ceea ce tocmai ai auzit. 

— Asta e clauza despre care nu voiai să-mi spui? 

— Posibil, tresări Marcus. 

— Ai dreptate, spuse James încet. Violet nu poate afla 
despre asta. Mai ales acum. 

— Categoric nu, aprobă Marcus. 

— Dacă află despre asta. Nu va crede niciodată că 
aseară... 

— Aseară? întrebă Marcus. 

— Nu eşti singurul a cărui minte este confuză de euforia 
căsătoriei. James îşi trecu mâna prin păr. Aşadar, suntem de 
acord. 

— Îmi pare rău, James. Cleo îşi încrucişă braţele peste 
piept. Eu nu am fost de acord cu nimic. Cred că Violet trebuie 
să ştie despre asta. 

— Va crede că tot ce s-a întâmplat între noi... 

— ... noaptea trecută, murmură Marcus. 

— ... a fost doar din cauza voinţei unchiului Richard. Va 
crede că am folosit-o. James clătină viguros din cap. Mi-a luat 
atât de mult să-i câştig încrederea. Încredere pe care o voi 
pierde dacă află despre asta. 

— Îi voi spune că am fost prezentă când ai aflat, că nu 
ştiai, spuse Cleo. 

— Chiar te aştepţi să creadă că nu ştiam despre ceva 
atât de important? Că Marcus nu mi-a spus niciodată? James 
clătină din cap. Şi dacă te crede, îndoiala va rămâne. 

— Nu contează, este cea mai bună prietenă a mea. Cum 
naiba să nu-i spun despre asta? 

— Această informaţie va distruge totul. Ne va distruge. 
La naiba, Cleo, o iubesc. Nu o pot pierde. 

— Ai văzut vreodată un bărbat mai sincer? spuse 
Marcus. Chiar e un om bun. Şi asta e vina mea. Nu mi-aş 
ierta-o niciodată dacă eu sunt cel care va strica fericirea 
prietenului meu celui mai bun. Mai ales când eu sunt atât de 


fericit. 

— Marcus, nu e corect! 

— Ştiu. 

Cleo rămase pe gânduri. 

— Prea bine, atunci, spuse în cele din urmă, n-o să-i 
spun. Privirea ei fermă îl fixă pe James. Dar tu va trebui să-i 
spui. 

James ar fi vrut ca Violet să nu afle deloc despre asta. O, 
cu siguranță, într-o zi, într-un viitor îndepărtat, când poate 
copiii le erau mari, atunci i-ar fi putut spune. Ea poate ar râde, 
deşi el se îndoia. Era cu totul altceva dacă i-ar fi spus înainte 
de noaptea trecută. Acum, însă... Se părea că nu avea de ales. 

— De acord. Îmi vei permite măcar să-i spun când cred 
că este momentul potrivit? 

Cleo şovăi, Marcus dădu din cap aprobator, în speranța 
că soția lui se va lăsa înduplecată. 

— Da, presupun că da, oftă ea, însă, în locul tău, n-aş 
aştepta prea mult. Cu cât îți ia mai mult să-i spui, cu atât va fi 
mai ciudat. 

— Sunt conştient, spuse el uşurat. Mulţumesc. 

— Presupun că aşa fac prietenii, spuse ea zâmbind 
reținut. 

— N-o da în bară, adăugă Marcus. 

— Voi încerca. Se întoarse să plece, apoi îşi aminti. O, 
venisem după hârtie. 

Cleo luă câteva coli de hârtie de pe birou şi i le aduse. La 
urma urmei, poezia era încă o idee genială. 

— Mulţumesc. Porni din nou spre uşă şi, din nou, se 
întoarse din drum. Încă ceva. James îi zâmbi vechiului său 
prieten şi, probabil, noii sale prietene. Am uitat să vă felicit. Să 
fiți fericiți! 

— Mulţumim, James, zâmbi Cleo. 

— Mult noroc! adăugă Marcus. 

James îi mulțumi şi ieşi. 

Cel mai inteligent lucru era să-i spună imediat lui Violet 
şi să treacă peste asta. Trebuia să fie complet sincer cu ea şi 
să-i spună imediat ce aflase despre clauza aceea. Faptul că 
aflase după ce făcuseră dragoste era cu siguranţă un punct în 


favoarea lui. Asta, fireşte, dacă îl credea. Se părea că 
încrederea era pe cale să-i fie pustia încercare. 
Iar miza jocului nu fusese niciodată mai mare. 


* 


James trase aer în piept, deschise uşa şi intră în 
apartament, dar se opri imediat. 

— Welles? 

Vicontele Welles era angajat într-o discuție cu Violet, 
care era vizibil supărată. Ce naiba căuta el aici? 

— Ellsworth, îl salută acesta. 

James se uită la Violet, apoi la Welles. 

— Întotdeauna este o plăcere să te revăd, spuse James 
încet, aşezând hârtiile pe birou. Nu ştiam că vei fi aici. 

— O, am mai fost în Grecia. 

— Înţeleg. 

„Cu Violet?” Alungă gândul. Încrederea era un sentiment 
reciproc. 

— Duncan a aflat ceva şi a considerat că era necesar să 
aflu neîntârziat. 

Violet îşi împreună mâinile. 

— Şi o telegramă nu era de ajuns? Se întâmpla ceva aici. 
Plutea în aer, deasupra lor, ca un nor de ceaţă. Şi James părea 
singurul care nu ştia despre ce era vorba. Ai venit până în 
Grecia pentru asta? 

— Am considerat că cel mai bine este să transmit 
informația personal 

— Tu nu scrii poezie, nu? îl întrebă James. 

— Nu. 

Bărbatul părea sincer indignat. 

— Duncan tocmai îmi spunea că în testamentul 
unchiului Richard există o clauză conform căreia, dacă am 
avea un copil, nu ar mai trebui să respectam niciuna dintre 
prevederi, iar moştenirea ţi-ar reveni ție. Integral. 

James îşi reprimă impulsul de a-l întreba pe Welles cum 
ajunsese în posesia unei asemenea informaţii. Asta însă l-ar fi 
dat de gol şi nu părea cea mai înțeleaptă abordare. Nu era 


sigur că avea multe cărți, dar prefera să le mai țină o vreme pe 
cele pe care le avea. 

— Continuă. 

— Ştiai despre asta? întrebă Violet. 

James deschise gura să răspundă. Pe neaşteptate însă, 
adevărul situaţiei îl izbi şi făcu o pauză, Trebuia să îşi aleagă 
atent cuvintele. 

— Ai spus că ai încredere în mine. 

— Aşa este, recunoscu ea. 

— Atunci, îți cer să ai încredere în mine acum. 

— Nu vreau decât să îmi spui dacă ai ştiut despre asta 
sau nu, se încrunta ea. 

— Înainte de noaptea trecută, vrei să spui. 

— Noaptea trecută? întrebă Welles. 

— Pentru că dacă ştiam, noaptea trecută nu a fost 
altceva decât un truc din partea mea pentru a-mi obține 
moştenirea. James îl ignoră pe Welles. Şi noaptea trecută nu a 
însemnat nimic. Violet şovăi. Dacă ai încredere în mine, nu ar 
trebui să mă întrebi. 

— Este o întrebare simplă, James. De ce nu răspunzi? 

— Pentru că am obosit, Violet. M-am săturat. Am făcut 
tot ce am putut pentru a-ți câştiga încrederea şi tocmai mi-am 
dat seama că dacă nu ai încredere în mine acum, nu vei avea 
niciodată. Oboseala şi-a spus cuvântul. Şi nu mai vreau să joc 
acest joc. 

— Pentru mine nu a fost niciodată un joc. 

— Ori ai încredere în mine, ori nu ai, clătină el din cap. 
Am încercat să îți dovedesc că m-am schimbat, că nu mai sunt 
acelaşi bărbat cu care te-ai căsătorit şi că poţi avea încredere 
în mine. 

— Am spus că am încredere în tine, îl repezi ea. 

— Atunci e rândul tău să o dovedeşti 

— Nu ai de gând să-mi răspunzi, nu-i aşa? 

— Nu văd nevoia. 

— În privinţa aceasta, avem păreri diferite. Trase adânc 
aer în piept. Foarte bine. Putem continua această discuție mai 
târziu. Am o lectură la care trebuie să asist. 

— Fugi. James o fixă cu privirea. Cum de nu-şi dăduse 


seama de asta mai înainte? Fugi din nou. 

— Vorbeşti prostii. Nu fug. Îşi ridică bărbia. Merg la un 
eveniment. 

— Ai fugit după ce ne-am căsătorit. Ai fugit după ce 
ne-am sărutat. 

— V-aţi sărutat? se încruntă Welles. 

— Şi acum fugi din nou. 

— Nu fi ridicol, spuse ea pe un ton disprețuitor. Sunt 
aşteptată să particip la lectura din această dimineață şi 
intenționez s-o fac. 

— Nu pot garanta că voi fi aici când te întorci, spuse el 
fără să se gândească, apoi îşi dădu seama că vorbise serios. 

— Doamne, James, nu fi atât de melodramatic. Îşi puse 
pălăria şi mănuşile. Ne vedem în câteva ore. 

— Vorbesc serios, Violet. 

James se săturase să îi tot demonstreze că se 
schimbase. Ce putea face mai mult? 

— Atunci pleacă! se răsti ea. 

Apoi se răsuci pe călcâie şi ieşi înainte să poată protesta 
cineva. 

Asta fusese tot? 

Welles îşi drese glasul. James aproape uitase că era şi el 
acolo. Întotdeauna îi plăcuse Welles - îl considerase un 
prieten. Până acum. 

— Ce cauţi de fapt aici, Welles? 

Fusese o întrebare prostească. Era evident că el şi Violet 
erau legați, cumva. 

— Am crezut că este important ca Violet să ştie despre 
asta, spuse Welles cu superioritate. 

Mult prea superior pentru cineva care încerca să fure 
soția celui mai bun prieten. 

— În caz că o seduceam? 

Chipul lui Welles împietri. 

— Ea poate are încredere în tine, dar eu nu am. 

— Ţi-a spus despre testament? 

Welles şovăi, apoi recunoscu. 

— Da, la Londra. 

— Aşa că ai pus câteva întrebări şi ai tras câteva sfori, în 


speranţa că vei găsi ceva care să-ți servească. 

— Nu a fost uşor, dar cam aşa ceva. Şi nu am urmărit 
altceva decât să o protejez pe Violet, spuse el cu fermitate. 
Intenţionez să mă căsătoresc cu ea. 

— E deja căsătorită, şuieră James printre dinți. 

— Deocamdată. Nu va putea niciodată să aibă cu 
adevărat încredere în tine, ştii. Nu după asta. 

— Nu cred. 

James strânse pumnii, dar nu putea ignora adevărul din 
vorbele lui Welles. 

— Şi cred că ea tocmai a dovedit-o. Cei doi bărbaţi se 
priveau în ochi. Ceea ce înseamnă că niciunul dintre voi nu va 
fi fericit cu adevărat. Asta îți doreşti pentru ea? 

— O pot face fericită. 

— Tu? Welles clătină din cap. I-ai luat deja şase ani din 
viață. Merită să irosească şi restul? Crede că ţi-e datoare 
pentru că i-ai permis să vadă lumea. Nu cred că vrei să 
rămână cu tine din recunoştinţă. 

James simți un nod în stomac. 

— Cel mai bun lucru pe care îl poţi face pentru ea este să 
o laşi să plece. Ai spus că nu vei fi aici când se întoarce. Îţi 
sugerez să-ți respecţi cuvântul. 

— O iubesc. 

— Atunci salveaz-o de o viață de îndoială şi neîncredere. 
Salveaz-o de ani în care se va întreba dacă poate avea 
încredere în singurul bărbat în care ar trebui să aibă 
încredere. Nu merită asta. Tonul lui se îmblânzi uşor. Nici tu 
nu meriți. Şovăi apoi îl salută. O zi bună, Ellsworth! 

Şi ieşi. James rămase privind în urma lui. Cum de 
luaseră lucrurile întorsătura aceasta groaznică? Cu mai puţin 
de o oră în urmă, viitorul -— viitorul lor — păruse strălucitor. 
Poate dacă i-ar fi răspuns pur şi simplu la întrebare... 

Nu, ori avea încredere în el, ori nu avea. Şi dacă nu avea 
încredere în el acum, nu va avea niciodată. Şi fără încredere, 
era suficientă doar dragostea? 

Îi spusese că voia să fie eroul ei. Poate că, lăsând-o să 
plece, era singurul act de eroism. Cu siguranţă pierdea totul, 
dar tot ce conta pentru el era să nu o piardă pe ea. I se strânse 


inima de durere. Chiar dacă nu fusese niciodată cu adevărat a 
lui. 

Welles străbătuse un continent pentru ea. El putea avea 
grijă de ea. Oricum, ea avea banii lăsați de unchiul Richard în 
contul ei personal. Stătea bine din punct de vedere financiar. 

Îşi luă hainele din dulap şi le aruncă în geamantan. 
James plănuia să se întoarcă în Anglia şi acolo să decidă ce va 
face cu restul vieții lui. Nici asta nu-l interesa prea mult. 

Chiar dacă îi luase mult timp să accepte şi mai mult să 
recunoască, în adâncul inimii lui ştia ceea ce ştiuse şi unchiul 
Richard, şi anume că el şi Violet erau făcuți să fie împreună. 

Păcat că asta nu avea să se întâmple niciodată. 


Capitolul 26 


Ea? Să fugă? Ce acuzaţie absurdă! 

Violet pomi cu pas sprinten pe stradă. Renunţă să 
cheme un taxi care să o ducă la ruinele Bibliotecii lui Hadrian. 
Nu făcea mai mult de treizeci de minute de mers pe jos, iar 
mersul pe jos era cel mai bun mod de a-şi limpezi gândurile şi 
a alunga supărarea. 

Nu fugise niciodată de nimeni şi de nimic. 

Cu excepția lui James. 

Prostii. Violet încetini pasul. Ideea nu i-a mai trecut 
niciodată prin minte, dar poate că James avea dreptate. Nu 
încerca ea chiar acum să alunge sentimentul îngrozitor de 
frică ce o cuprinsese în momentul în care Duncan îi spusese 
despre testament? Nu cumva plecase mânată de durerea 
sfâşietoare dinlăuntrul ei? Chiar şi aşa, nu ea era cea care 
greşise. 

Sau era? 

Se apropie de ruinele vechii biblioteci, unde scaunele 
fuseseră deja aranjate în fața coloanelor pentru lectura zilei. 
Violet îi salută pe unii dintre membrii societății aflați deja 
acolo, deşi mintea nu-i stătea deloc la poezie. Domnul Tibbets, 
din ramura din Berkshire a familiei Tibbets, care avea legături 


îndepărtate cu un ducat dispărut — despre care se plângea şi 
totuşi insista să-l menţioneze de fiecare dată când se 
întâlneau - vorbea mereu în deschidere. Violet habar nu avea 
de ce, căci nu era bun la asta. 

Se aşeză cât mai în spate şi încercă să se concentreze 
asupra lecturii, una dintre cântările din Pelerinajul lui Childe 
Harold — deşi, dacă cineva i-o cerea, n-ar fi putut repeta nici 
măcar un cuvânt din ceea ce se recita înaintea ei. 

De ce nu îi răspunsese James la întrebare? Asta în cazul 
în care, fireşte, nu ştiuse despre clauză înainte de a se culca 
cu ea. Poate că întrebarea nu era dacă avea încredere în el, ci 
dacă avea încredere în ea însăşi. Noaptea trecută fusese tot 
ce-şi dorise. Tot ceea ce tânjise să trăiască. Îi mărturisise 
sentimentele ei lui James, iar el spusese că o iubea la rândul 
lui. Nu existase nici o îndoială în mintea ei, cu o noapte în 
urmă. Nici de dimineaţă. 

De ce naiba trebuia să se îndoiască de el acum? 

Dumnezeule! Se îndreptă în scaun. James avea 
dreptate. Ori avea încredere în el, ori nu. Nu ajunsese ea să-l 
cunoască suficient de bine încât să ştie că nu va profita de ea 
pentru a-şi revendica moştenirea? Dacă nu credea asta, nu 
aveau nimic. Inima îi spunea că acesta era un bărbat în care 
putea avea încredere. Şi dacă într-adevăr avea încredere în el, 
nu avea nevoie să ştie dacă el ştiuse despre clauza din 
testament. Pur şi simplu nu era important. Bărbatul o iubea, 
ea îl iubea la rândul ei şi, la urma urmei, doar asta conta. 

— Eşti bine? 

Duncan se aşeză lângă ea. 

— Ce faci aici? 

— De ce toată lumea mă întreabă asta? 

— Pentru că prezența ta aici este neaşteptată, oftă ea. Şi 
nedorită. 

— Am venit să te ajut. În vocea lui răsună indignarea. În 
plus, nu a fost o călătorie ieftină. 

— Înţeleg asta şi îți mulțumesc, dar nu am nevoie de 
ajutorul tău. Şovăi, dar trebuia să i-o spună. Şi nici nu îl 
apreciez. 

O doamnă pe rândul din față se întoarse şi o privi 


mustrător. Violet schiță un zâmbet drept scuză. 

— Vino, îi spuse lui Duncan, ridicându-se şi pornind 
prin iarba iară şi pietriş către stradă. 

Era într-adevăr inutil să încerce să asculte poezii, când 
ceea ce trebuia să facă era să-l găsească pe James. Şi să-i 
ceară scuze. Şi poate să mănânce puţin. Doamne, ce dezastru! 

— Nu vei putea niciodată să ai încredere în el, spuse 
Duncan, apropiindu-se de ea, dar poți întotdeauna să ai 
încredere în mine. 

— Nu ai idee cât de mult înseamnă asta pentru mine, 
spuse ea cu gândurile în altă parte. 

Cu siguranță James nu vorbise serios când spusese că, 
dacă pleacă, nu-l mai găseşte acolo. Trebuia să fi fost genul de 
replică pe care o spui ca să demonstrezi ceva. Nimeni nu pleca 
la propriu. Era la fel cu „îmi vine să te plesnesc pentru asta”, 
sau „nu vreau să mai vorbesc vreodată cu tine”, sau... 

„Nu vreau să te mai văd niciodată.” 

La naiba! Grăbi pasul. 

— Violet! Tonul dur al lui Duncan o opri din mers. Încerc 
să vorbesc cu tine. 

— Şi te ascult, dar trebuie să mă întorc la hotel. Sunt 
chestiuni pe care trebuie să le rezolv. Îi aruncă o privire, dar 
nu încetini. Tranziția de la victimă la cel care a greşit nu e 
uşoară. 

— Dar nu ai greşit cu nimic. 

— Poate că nu mă cunoşti atât de bine pe cât crezi. 

— Te cunosc, Violet. Mult mai bine decât te cunoaşte el. 
Şi tu mă cunoşti şi pe mine. Tocmai ai spus că ai încredere în 
mine... 

— Nu tocmai, mormăi ea. 

Dumnezeule, bărbaţii chiar auzeau numai ceea ce voiau 
să audă? 

— Te iubesc, Violet. Te pot face fericită. 

Aşa se părea. 

— Credeam că m-am exprimat foarte clar în Londra, dar 
se pare că nu. Se opri şi se întoarse către el. În orice alte 
circumstanțe, situația de față ar fi una delicată şi ea ar fi 
încercat să fie cât mai blândă, dar acum trebuia să-şi găsească 


soțul — singurul bărbat din lume care credea că replici stupide 
precum „Nu vreau să te mai văd niciodată” erau literă de lege. 
Şi tocmai acum, Duncan îi stătea în cale. Vei avea întotdeauna 
un loc special în inima mea, dar mă tem că doar încrederea nu 
este suficientă. 

— Dar te iubesc. 

— Da, ai spus asta. Îmi pare rău, ştiu că este neplăcut să 
o auzi, dar eu nu te iubesc. Trase adânc aer în piept. Îmi pare 
rău, dar îmi iubesc soțul. Şi am încredere în el. 

— La Londra, ai spus că nu-l iubeşti. 

— Asta a fost cu mult timp în urmă, îşi puse mâna pe 
brațul lui. Nu ai fi fericit cu mine şi în sufletul tău ştii asta. 
Meriţi pe cineva care vrea să te facă la fel de fericit pe cât 
încerci tu să o faci. 

— Violet... 

— Te rog, Duncan, trebuie să-mi prind soțul din urmă 
înainte să facă o prostie. Porni din nou la drum apoi îşi dădu 
seama că Duncan nu era lângă ea. Vii? se întoarse spre el. 

— Ar fi mai bine să nu te însoțesc. l-am spus câteva 
lucruri lui Ellsworth... făcu o grimasă. Poate că l-am încurajat 
să plece. În interesul tău, desigur. 

— Doamne, salvează-mă de bărbaţii proşti care vor să 
mă ajute! Porni în grabă spre hotel. Nu e de mirare că 
Shakespeare a spus că primul lucru pe care trebuie să-l facem 
este să-i ucidem pe toți bărbații. 

— Cred că spunea să omorâm toți avocații, strigă el în 
urma ei. 

— Destul de aproape! 


— Tocmai veneam să te căutăm. 

Cleo şi Marcus se întâlniră cu ea în fața uşii 
apartamentului ei. 

— Să îndrăznesc să întreb de ce? încercă ea să sune cât 
mai normal. Judecând după chipul lor, nu o căutau să o invite 
în oraş. Îşi simţi stomacul apăsat. Deschise uşa, o împinse şi 
intră în apartament, cu Cleo şi Marcus chiar în spatele ei. 


Salonul era neschimbat, dar ştia că dacă deschidea dulapul 
vedea că hainele lui dispăruseră. A plecat, nu-i aşa? 

— Mă tem că da, tresări Marcus. Mi-a lăsat un bilet. L-a 
strecurat sub uşă. L-am găsit abia acum câteva minute. 

— Ei bine? Ce spune? 

— Spune că nu ai încredere în el. Şi că probabil nu o vei 
face vreodată. Aşa că a decis că cel mai bine pentru tine ar fi să 
te elibereze de orice obligaţie față de el, întrucât e destul de 
sigur că veți fi despărțiți mai mult de cele treisprezece zile 
alocate pentru acest an, iar el va pierde totul. Nu va mai trebui 
să onorezi condiţiile testamentului. Eşti liberă să-ți trăieşti 
viața după cum doreşti. 

— A spus că este cel mai bun lucru pe care îl poate face 
pentru tine, spuse şi Cleo cu înțelegere în glas. A fost destul de 
nobil din partea lui. 

— Încearcă să fie eroul meu. Renunţă la tot pentru a-mi 
asigura mie fericirea. Nu e deloc nobil, e o prostie. Şi nu are 
niciun sens. Cum să fiu fericită ştiind că a renunţat la tot 
pentru mine? Ştiind că va pierde nu numai banii, ci şi casa din 
Londra, în care Richard i-a oferit un cămin? Şi conacul de la 
țară care e în familia lui de generații, locul plin de amintirea 
părinților lui. O durea gâtul şi ridică vocea. Cum să fiu fericită 
fără el? 

Cleo făcu ochii mari. 

— Îl iubeşti. 

— Da! aproape că strigă ea. Îl iubesc. Dintotdeauna. 

— Pot să te întreb ce s-a întâmplat? spuse Marcus 
precaut. 

Violet se forță să se liniştească. 

— L-am întrebat dacă ştia despre clauza din testament 
care ne permite să ne sustragem prevederilor 

— De unde ai ştiut despre asta? întrebă Marcus. 

— Ce mai contează? James a refuzat să-mi răspundă. 
Mi-a spus că ori am încredere în el, ori nu. Ela avut dreptate. 

— Înţeleg. Marcus o privea gânditor. Mai vrei să ştii 
răspunsul? 

— Nu. Îşi ridică bărbia. Nu e nevoie. Am încredere totală 
în el. 


— Un răspuns excelent, Lady Ellsworth, zâmbi Marcus. 
Acum, ce intenţionezi să faci cu privire la Lord Ellsworth? 

— Trebuie să faci ceva, adăugă Cleo. Nu poţi să-ți plângi 
de milă. 

— Nu am nici o intenţie să-mi plâng de milă. Cu 
siguranță merit un moment de tristețe, dar mai târziu. Acum 
trebuie să acționez. Nu am lipsit mai mult de-o oră, nu poate 
să fi ajuns prea departe. 

— Am verificat la recepție. A făcut o rezervare pentru 
feribotul care pleacă către Brindisi. Era programat să plece 
acum un sfert de oră, tresări Cleo. Şi nu mai pleacă nici un 
feribot până mâine. Dacă ia un vapor din Brindisi, nu-l vom 
ajunge niciodată din urmă. 

— Nu se va urca pe un vapor, pufni Violet, apoi îl săgetă 
pe Marcus cu privirea. Nu-i aşa? 

— Probabil că nu. Are o mică problemă cu navele, se 
schimonosi Marcus. Şi uneori cu trenurile. 

— Am ştiut eu. Ai dreptate. Chiar dacă se întoarce pe 
drumul pe care am venit, nu-l vom prinde niciodată din urmă. 
Cât timp... 

— Cel puţin o săptămână, spuse Cleo, şi asta numai 
dacă nu există întârzieri sau schimburi de mijloace de 
transport ratate. Amândouă ştim că este imposibil, deoarece 
James nu este un călător cu experiență. Chiar dacă totul 
merge bine, m-aş mira să ajungă la Londra în mai puţin de — 
clătină din cap cu tristeţe — paisprezece zile. 

— Marcus! Doamna Higginbotham este singura 
autoritate care stabileşte dacă s-au încălcat termenii 
testamentului, nu-i aşa? 

Marcus dădu din cap. 

— Atunci trebuie să ajungem la Londra înaintea lui 
James. 

— Nu înțeleg, se încruntă Marcus. 

— Violet are un plan. 

Cleo se uită la prietena ei, apoi zâmbi. 

— Ei bine, cel puţin, un început de plan, dar noi nu 
putem face nimic până când nu ne întoarcem la Londra şi este 
imperativ să ajungem înaintea lui James. 


— De ce? se miră Marcus. 

— Să vorbesc cu doamna Higginbotham, desigur. 

— Nu înțeleg, scutură el din cap. 

— Nici nu trebuie, dragă, îl bătu Cleo pe braț, apoi se 
întoarse spre Violet. Dacă luăm o navă direct din Atena... Mă 
interesez imediat. 

— Bun, încuviință Violet. Timp de şase ani am fost 
supărată pe James pentru că nu m-a căutat, pentru că nu a 
luptat pentru mine. Pentru noi. Acum se pare că este rândul 
meu să lupt pentru el. Şi asta intenţionez să fac. Uneori, îşi 
îndreptă ea umerii, chiar şi cei mai neînfricați eroi au nevoie de 
puţin ajutor. 


Capitolul 27 


Cincisprezece zile mai târziu 


— Pentru numele lui Dumnezeu, milord! Andrews îl 
privea fie parcă văzuse o fantomă. Pe unde ați umblat? 

— Şi eu mă bucur să te revăd, Andrews, spuse James 
ironic şi lăsă geamantanul la intrare. 

La naiba, era bine să fie din nou acasă. Fuseseră 
momente în care nu crezuse că va reuşi. Desigur, aceasta nu 
avea să-i mai fie casă pentru mult timp. I se strânse inima. 
Totuşi, nu putea face nimic şi să se gândească la pierderea lui 
nu era de niciun ajutor. 

— Scuzele mele, milord, se încruntă Andrews. Pur şi 
simplu ne-am făcut griji. Nici nu ne aşteptam să ajungeţi în 
seara asta. 

— Şi totuşi, iată-mă, spuse James cu un oftat. În ceea ce 
priveşte locul în care am fost, mi-am început călătoria către 
casă din Grecia, unde m-am îmbarcat pe un feribot care m-a 
dus la Brindisi, Italia, şi imediat mi-am dat seama că luasem 
încă o decizie teribilă. Din păcate, era prea târziu şi am fost 
forțat să finalizez călătoria. La sosirea mea în Italia, am luat 
imediat feribotul înapoi în Grecia unde, din nou, am întârziat. 


Andrews era prea uluit pentru a vorbi. 

— Aşa că m-am urcat încă o dată în acea capcană 
nenorocită, scârțâitoare, pe apă şi m-am întors în Italia. Ai 
idee câți oameni în Italia nu vorbesc engleza? 

— Îmi imaginez că destul de mulţi, milord. 

— Un eufemism, Andrews, pufni James. Şi, desigur, 
când găseşti pe cineva care vorbeşte limba engleză şi acceptă 
să traducă pentru tine, fuge cu banii pe care i-ai plătit şi te 
lasă în trenul greşit. 

Andrews tresări. 

— În Italia, am schimbat trenurile în Napoli, Roma şi 
Milano. Ştiai că trenurile italieneşti sunt renumite pentru că 
nu ajung niciodată la timp şi că este practic imposibil să te 
bazezi pe legături? 

— Nu, milord 

— Nu ştiu cum, am ajuns în Elveţia, clătină el din cap. 
Acolo am întâlnit un grup de femei în vârstă, din Sheffield, 
aflate într-un tur Thomas Cook. M-au luat sub aripa lor şi 
m-au însoţit la Paris. De acolo, am reuşit să ajung la Londra. 

Din spatele uşilor deschise ale salonului răsună un 
hohot de râs. 

— Este cumva...? miji el ochii. 

— Lady Ellsworth v-a aşteptat, spuse Andrews. S-a 
întors acum mai bine de o săptămână. 

Bun. Acest lucru îl scutea de efortul de a o urmări. Dar 
faptul în sine, că ea era aici... Pentru prima dată în două 
săptămâni, ceva care aducea a speranţă îi răsări în suflet. 

— M-a aşteptat? E singură? 

— Nu, milord. 

Inima lui James se prăbuşi 

— E însoțită de domnul şi de doamna Davies. Şi ei erau 
destul de îngrijorați în privința dumneavoastră. 

— Lordul Welles a trecut pe aici? întrebă el cu 
nonşalanţă. 

— Nu, milord. 

Ce bine suna! 

— Singurii vizitatori de la întoarcerea lui Lady Ellsworth 
au fost domnul şi doamna Davies, precum şi doamna 


Higginbotham, însoţită de prietenele dumneaei. Andrews 
aruncă o privire rapidă la direcția salonului, se apropie de 
James şi cobori vocea. Lady Ellsworth a aşteptat întoarcerea 
dumneavoastră de una singură. A insistat ca domnul Davies 
să angajeze detectivi să vă localizeze, însă pentru că nimeni nu 
ştia ce rută aţi luat, ideea a fost respinsă. De când s-a întors, 
Lady Ellsworth a măsurat la pas salonul şi biblioteca. 
Servitoarele se temeau că va uza covoarele. 

— Înţeleg. 

Şi asta era bine de ştiut. 

James îşi îndreptă manşetele şi cravata, nu că asta făcea 
vreo diferență. Fără îndoială, arăta la fel de obosit şi de răvăşit 
pe cât se simțea. Totuşi, Violet era aici, ceea ce nu putea fi 
decât un semn bun. Indiferent de situație, fuseseră despărțiți 
mai mult decât timpul alocat prin testament. Nu că 
moştenirea lui mai conta. Violet era singurul lucru pe care şi-l 
dorea. Singurul lucru care merita efortul, însă încercase deja 
să-i demonstreze asta. 

Intră cu paşi mart în bibliotecă şi trecu chiar pe lângă 
ea. Violet se sprijini de uşa deschisă, cu ochii sclipind de 
amuzament. Evident că auzise fiecare cuvânt. 

— Bine ai venit acasă! 

Zâmbi şi închise uşile bibliotecii. 

— Ţi se pare amuzant, nu-i aşa? 

— Este amuzant, dar nu de asta râd. Râd pentru că mă 
simt uşurată că eşti în sfârşit acasă. 

— Ce faci aici? 

Traversă camera cu paşi mari până la carafa de whisky, 
aproape plină, slavă cerului! 

— Aici locuiesc, spuse ea natural. Şi te aşteptam. 

— De ce? 

— Pentru că eram îngrijorată. Nu eram convinsă că vei 
găsi drumul înapoi către casă. 

— Ca orice retriever respectabil, m-am descurcat. 

— Şi pentru că m-am înşelat, spuse venind spre el. 
Teribil de mult. Şi ai avut dreptate. 

— Cum? 

— Nu ai de gând să îmi uşurezi situația, nu-i aşa? 


— Nu sună prea tentant. 

— Înţeleg. 

Îi luă paharul din mână, îl dădu peste cap, apoi i-l 
înapoie. Evident că avea emoții. 

— În primul rând, îţi datorez scuze. 

— Ştiu. 

Turnă din nou în pahar. 

— Nu ar fi trebuit să mă îndoiesc de tine. Nicio clipă. Şi, 
adăugă ea repede, nici nu mi-a luat mult să realizez asta. Tu, 
însă, plecaseşi deja. 

— A părut o idee bună la momentul respectiv, să sacrific 
totul pentru fericirea femeii pe care o iubesc. A părut un gest 
măreț. 

Apoi însă avusese parte de o călătorie nesfârşită către 
casă, încercând să-şi dea seama unde greşea şi ce avea de 
făcut în continuare. În mai puţin de o oră pe mare, în prima 
călătorie spre Brindisi, îşi dăduse seama că era un idiot. Că 
făcea exact ceea ce o acuzase pe ea că făcea -— fugea. Că, 
indiferent cât de onorabile îi erau intențiile, de fapt, renunța. 

— Mi s-a părut drăguţ din partea ta. Şi stupid. 

— Eşti mult prea amabilă. Voi recunoaşte că am fost 
orbit de faptul că, indiferent ce făceam, exista posibilitatea ca 
tu să nu mai ai niciodată încredere ni mine. Chiar şi aşa, 
plecarea mea din Grecia nu a fost bine gândită. Nu ştiu sigur 
ce mi-a venit, închină el paharul spre ea. Te învinuiesc pe tine. 

— Poate că a fost vina mea, recunoscu Violet. 

— Crezi? 

— Prea bine. Îşi îndreptă umerii. A fost în totalitate vina 
mea. Am ajuns la câteva concluzii, în călătoria mea nesfârşită 
către casă. 

— Şi eu la fel. 

— Atunci o să fie distractiv. Sorbi din whisky şi o privi. 
Sunt îndrăgostit de tine. 

Violet încuviință din cap, oarecum cu răceală, dar un 
sentiment de uşurare o cuprinse, risipind frica ce pusese 
stăpânire pe ea când se întorsese la hotel. 

— Ai spus asta în Grecia. 

— Ceea ce nu am spus este că am fost dintotdeauna 


îndrăgostit de tine. Răsuci paharul şi o privi, alegându-şi 
cuvintele cu grijă. Toate acestea au început când te-am 
sărutat acum şase ani şi mi-am dat seama... 

— Da? 

— Lasă-mă să termin, i-o reteză tăios. Când te-am 
sărutat, nu voiam să fie mai mult de-atât, un sărut. Genul de 
sărut pe care l-am împărtăşit cu o mulțime de fete. Dar când 
te-am sărutat.. 

— La naiba, tu eşti aleasa, murmură ea. 

— Îţi aminteşti, nu-i aşa? 

— Nu voi uita niciodată. Am crezut că eşti dezamăgit, din 
moment ce te aşteptai să fiu Marie. Trase adânc aer în piept. 
Eram la pământ, cu inima frântă. Am crezut că în sfârşit ţi-ai 
dat seama că eram femeia potrivită pentru tine. 

— Şi aşa a fost. Când te-am sărutat am fost uimit de 
certitudinea cu care am simțit că eşti femeia potrivită — 
singura femeie — pentru mine. 

Ea îl fixă cu privirea. 

— M-a îngrozit, oftă el. Nu ştiam ce să fac. Ajunsesem 
deja la concluzia că nu eram pregătit pentru căsătorie. Habar 
nu aveam nici că nu eram pregătit pentru dragoste. Aşa că am 
iegnorat-o şi am făcut exact ceea ce ai făcut şi tu - am fugit. 
Felul meu de a fugi însă a fost să pun o distanţă figurativă 
între noi — idioțenia aceea despre vieți separate. Apoi ai plecat 
şi mult timp te-am alungat din gândurile mele. Sau am 
încercat. Este remarcabil cum alcoolul şi comportamentele 
nepotrivite te pot ajuta să uiţi cât de mult ai încurcat lucrurile. 

— Continuă, îi ceru ea cu respiraţia tăiată. 

— Abia când am început să-mi asum responsabilitățile 
pe care ar fi trebuit să mi le asum dintotdeauna, iar unchiul 
Richard şi-a început serios campania de a ne reuni, am 
început să înțeleg ce simțeam pentru tine, ce simţisem 
dintotdeauna. Dar nu ştiam ce să fac. Cum să dreg lucrurile 
între noi. Nu ai vrut să mă mai vezi niciodată. 

— Ei bine, da, am spus asta, dar... 

— Acum ştiu că nu ar fi trebuit să las asta să mă 
oprească, şi totuşi, am făcut-o. Neştiind ce să fac, am făcut cel 
mai rău lucru posibil, ridică el din umeri. Nu am făcut nimic. 


Acele zile s-au terminat. 

— Serios? 

— Din cauza timpului petrecut separat, am pierdut 
moştenirea unchiului Richard. Voi căuta imediat un loc de 
munca şi va trebui să găsim o nouă casă. Privi în jurul lui cu 
regret. O să-mi fie dor de acest loc, dar, la urma urmei, este 
doar o casă. Proprietăţile, averea, nimic nu contează fără tine. 

Ea deschise gura ca să vorbească, dar nu scoase niciun 
cuvânt. Îşi dădu seama că era cel mai bine să-l lase să 
termine. 

— Înţeleg că ai un fond care între timp a devenit o avere 
substanțială. Aceia sunt banii tăi să faci ce vrei cu ei, dar nu îi 
vei folosi pentru noi. Aceasta este responsabilitatea mea. 

Ea dădu din cap aprobator. Poate că într-o zi îi va spune 
cum fuseseră pierduţi banii ei şi apoi regăsiți. În călătoria 
către casă, Cleo petrecuse ore întregi studiind hârtiile pe care i 
le dăduse Gerard şi descoperise că Violet nu pierduse nimic, 
banii ei fuseseră pur şi simplu subiectul unei manipulări 
inteligente din partea contelui, la instrucțiunile postume ale 
unchiului Richard. Ce bătrân inteligent, dar diabolic. 

— Nu îmi voi petrece restul vieții încercând să-ți 
demonstrez... 

— Nici nu trebuie, se grăbi ea să spună. 

— Totuşi, plănuiesc să-mi petrec tot restul vieţii 
făcându-te fericită, sau măcar încercând. 

I se puse un nod în gât şi dădu din cap. 

— Îndrăznesc să spun că s-ar putea să mai greşesc. 

— Decizii groaznice şi greşeli îngrozitoare? 

— Sper că nu, clar nu pot garanta, scutură el din cap. 
Am multă experiență cu deciziile groaznice şi greşelile 
îngrozitoare. 

— Îmi imaginez că este un obicei de care e greu să scapi. 

— Îmi pare rău că am pierdut totul. 

— Tu încercai să fii eroul meu. 

— Mă tem că nu am prea reuşit. 

— Dimpotrivă, James. Ţi-am spus cândva că am încetat 
să mai cred în eroi. Îl privi în ochi. Tu m-ai făcut să cred din 
nou. 


— Te-am înfrânt, nu-i aşa? În cele din urmă, un zâmbet 
lent apăru pe chipul lui. Am reuşit să te fac să ţii la mine. 

— Nu fi îngâmfat, James. La urma urmei, te iubesc. 

— Vom avea o viață minimală, Violet. Ajunse la ea 
dintr-un pas şi o cuprinse în brațele. Plină de dragoste, şi de 
râsete, şi de familia pe care o vom avea împreună. Îmi pare rău 
că nu va fi chiar atât de bogată pe cât am fost obişnuiţi, dar 
vom fi bogați unde contează. 

— Da, bine, că tot vorbim despre asta, şovăi ea, 
alegându-şi cuvintele, amândoi am luat decizii groaznice şi am 
comis greşeli îngrozitoare. Cea mai mare greşeală a mea a fost 
să nu-mi dau seama în ultimii şase ani că am la fel de multă 
responsabilitate ca şi tine. Am vrut să lupți pentru mine, dar 
nici eu nu am luptat pentru tine. Aşa că am făcut-o acum. E 
un fel de-a spune. 

— Aşa? 

— Când doamna Higginbotham, Lady Blodgett şi 
doamna Fitzhew-Wellmore au venit în vizită, le-am spus 
despre cât de îngrozitor de bolnav ai fost în timpul călătoriilor, 
ceea ce este întru totul adevărat. De asemenea, e posibil să le fi 
dat de înțeles că te odihneai în patul tău. Aici. 

— Ai mințit nişte bătrânele simpatice? întrebă el încet. 

— Prostii. Nu am spus nicio minciună, am insinuat, 
încercă ea zadarnic să pară nevinovată. Şi am primit nişte 
sfaturi juridice excelente. 

— Cam aşa cu superioritatea morala, râse el. 

— Nu mă simt câtuşi de puţin vinovată, pufni ea. 
Prevederile unchiului Richard nu aveau alt scop decât să ne 
unească pe noi doi. Au făcut-o. Nu avea niciun motiv să vrea 
ca tu să pierzi averea. Nici eu. 

James râse, apoi şovăi, revenind la realitate. 

— Welles a spus că îmi eşti recunoscătoare şi de aceea ai 
acceptat să respectați testamentul. E adevărat? 

— Desigur că este. Se apropie şi mai mult de el, 
lipindu-şi buzele de ale lui. Mi-ai oferit lumea pe tavă, şi 
pentru asta îţi voi fi mereu recunoscătoare. Acum, mă aştept 
să-mi oferi mult mai mult, aşa cum şi eu plănuiesc să fac. 

— Despre clauza din testament... 


— Nu am nevoie să ştiu. Îşi aşeză degetele pe buzele lui. 
Credeam că nu am curajul să am încredere în tine. Ceea ce nu 
am avut a fost credință. Cel puţin nu la început. Acum... se 
uită în ochii lui albaştri. Cu inima bătând de bucurie pură. Tu 
eşti eroul meu, Giacomo, şi vei fi mereu. 

— Jocul s-a terminat, draga mea Violetta, zâmbi el. 

— E remiză? 

— O, sunt destul de sigur că am câştigat. 

— Serios? 

— Fără doar şi poate. O trase mai aproape şi îi şopti la 
ureche: La naiba, Violetta, tu eşti aleasa. 


Epilog 


Aproape şase ani mai târziu 


— Chiar şi după toţi aceşti ani, trebuie să mărturisesc că 
încă mă deranjează, oftă Poppy de pe scaunul ei, pe terasa de 
la Ellsworth House, privind copiii care se jucau în grădină. 

Effie şi Gwen schimbară între ele priviri îndurerate. În 
fiecare an, la sfârşitul primăverii, se alăturau lordului şi lui 
Lady Ellsworth, precum şi unui grup de prieteni pentru a 
marca, nu aniversarea lor oficială, ci aniversarea reuniunii lor. 
În fiecare an, Poppy îşi permitea să apară ca o păpădie lipsită 
de remuşcări. 

— Ştiţi că scrisoarea lui Richard era foarte clară cu 
privire la modul în care trebuia să urmăresc respectarea 
prevederilor din testament, spuse Effie. Din nou. Scopul lui 
real a fost dragostea adevărată. Richard nu intenţionase să-şi 
lipsească nepotul de dreptul lui din naştere. 

— Totuşi, am ignorat faptul că au stat despărțiți mai 
mult decât timpul alocat, se încruntă Poppy. Nu că ei au ştiut 
că noi ştim, desigur, dar nu era deloc greu de înțeles. 

— Poppy dragă, se aplecă Gwen întâlnind privirea 
prietenei ei. Sfârşitul este tot ceea ce contează, nu cum s-a 
ajuns aici. Ai schimba asta dacă ai putea? 


— Nu, presupun că nu, zâmbi Poppy slab. 

— Aşa ziceam şi eu. 

Gwen se lăsă pe spătarul scaunului şi continuă să îi 
privească pe copii, care se rostogoleau pe gazon. În fiecare an 
mai apărea câte unul, sau chiar doi, ba din partea lordului şi a 
lui Lady Ellsworth, ba din partea domnului şi a doamnei 
Davies. Viitorul care se citea pe chipul acestor copii îndemna 
la reflecţie asupra trecutului. 

În fiecare an, viața însăşi devenea mai emoţionantă, mai 
prețioasă. Cele trei prietene aveau peste optzeci de ani, timpul 
lor se apropia de sfârşit. Era inutil să nege inevitabilul. Când şi 
când, vorbeau despre asta. 

Mai des decât era înțelept, întrebându-se despre 
reîntâlnirile cu cei care plecaseră deja. Poppy cu iubitul ei 
Malcomb, Effie cu dragul ei William şi Gwen cu Charles, marea 
dragoste a vieţii ei. Moartea merita, fie şi numai ca să-i revadă 
chipul îndrăgit. 

— A fost amuzant, nu-i aşa? spuse Effie dintr-odată ca şi 
cum citise gândurile lui Gwen. 

— Ce anume? întrebă Poppy. 

— O, totul. Înfiinţarea Societăţii Doamnelor Călătoare, 
chicoti Effie. Vânzarea ei. Călătoria în Egipt. Oamenii pe care 
i-am întâlnit. Planurile pe care le-am clocit. Cuplurile pe care 
le-am format. 

— Inimile pe care le-am reunit, zâmbi Poppy, 
aducându-şi aminte. Toţi acei oameni pe care i-am 
înghiontit... 

— Împins, pufni Effie. 

— .„.„.către fericire până la adânci bătrâneți. Toate acele 
finaluri minunate. 

— Dumnezeule mare, „fericiți pentru totdeauna” nu e 
sfârşitul, zâmbi Gwen, cu ochii minţii aţintiți spre trecut — 
femeile astea care fuseseră surorile ei, prietenii pe care îi 
ajutaseră, Charles, în depărtare. Este începutul. Întotdeauna. 


Sfârşit 


